2η ΠΑΝΕΛΛΗΝΙΑ ΣΥΝΔΙΑΣΚΕΨΗ ΑΙΡΕΤΩΝ ΓΥΝΑΙΚΩΝ

ΣΧΕΔΙΟ ΠΡΟΓΡΑΜΜΑΤΟΣ 2ΗΣ ΠΑΝΕΛΛΗΝΙΑΣ ΣΥΝΔΙΑΣΚΕΨΗΣ ΑΙΡΕΤΩΝ ΓΥΝΑΙΚΩΝ 

«ΓΥΝΑΙΚΕΣ ΣΤΗΝ ΑΥΤΟΔΙΟΙΚΗΣΗ: 

ΣΑΒΒΑΤΟ 13 ΜΑΪΟΥ 2006
ΧΑΙΡΕΤΙΣΜΟΙ: 

Γεώργιος Αλεξανδρής, Δήμαρχος Αλεξανδρούπολης.

Γρηγόρης Τζότζολας, Δήμαρχος Ορεστιάδας, Πρόεδρος ΤΕΔΚ Έβρου.

Νίκος Ζαμπουνίδης, Νομάρχης Ν. Έβρου.

Χρήστος Χατζόπουλος, Πρόεδρος Διευρυμένης Νομαρχιακής Αυτοδιοίκησης Ροδόπης – Έβρου (μίλησε η κυρία Όλγα Ρενταρή)
Πάρις Κουκουλόπουλος, Πρόεδρος ΚΕΔΚΕ.

Φ. Γεννηματά, Πρόεδρος ΕΝΑΕ (μίλησε ο κύριος Ζαμπουνίδης αντί της κυρίας Γεννηματά).

Εκπροσώπων Πολιτικών Κομμάτων.

Βάσω Παπανδρέου, Βουλευτής, Μέλος Πολιτικού Συμβουλίου ΠΑΣΟΚ.

Λεμονιά Κολοβού – Πολύζου, Αντιδήμαρχος Θεσσαλονίκης.

Εκπρόσωπος ΝΕΑΣ ΔΗΜΟΚΡΑΤΙΑΣ (μίλησε η κυρία Μαρία Παναγιωτοπούλου-Κασιώτου, Ευρωβουλευτής Ν.Δ.)
Δραμανίδου Νίκη, Μέλος Νομαρχιακής Επιτροπής Έβρου ΚΚΕ.

Δουδούμη Λίτσα, Υπεύθυνη Τμήματος Γυναικών ΣΥΝ (μίλησε η κυρία Φραγκούλη Ζωή, Πρόεδρος Αγροτουριστικού Συναιτερισμού Γυναικών Τριγώνου Έβρου)

ΚΗΡΥΞΗ ΕΝΑΡΞΗΣ
Κήρυξη έναρξης εργασιών από την κα. Ευγενία Τζουμάνη, Γενική Γραμματέας Ισότητας
«Η πολιτική ισότητας ευκαιριών στην επόμενη Προγραμματική Περίοδο (Δ΄ ΚΠΣ)»

Ευγενία Τζουνάμη, Γενική Γραμματέας Ισότητας

Κεντρική εισήγηση Συνδιάσκεψης από τις Επιτροπές Ισότητας ΕΝΑΕ – ΚΕΔΚΕ: 

Σταυρούλα Δήμου, Μέλος Δ.Σ. ΕΝΑΕ, Αντινομάρχης Δυτ. Αττικής

Ευρωπαϊκός Χάρτης για την Ισότητα Γυναικών και Ανδρών στην καθημερινή ζωή: 
Γιώτα Γαζή, Αντιπρόεδρος Επιτροπής Αιρετών Γυναικών του Συμβουλίου Δήμων και Περιφερειών της Ευρώπης (CCRE), Πρόεδρος της Επιτροπής Ισότητας ΚΕΚΔΕ.

Συζήτηση – Παρεμβάσεις

ΚΥΡΙΑΚΗ 14 ΜΑΪΟΥ 2006

Η Γυναίκα στην Αυτοδιοίκηση Α΄ και Β΄ Βαθμού – Καλές πρακτικές 

Παρουσίαση Έρευνας – Μελέτης:

Γιώργος Βασαρδάνης, Διευθύνων Σύμβουλος ΠΕΤΑ Α.Ε.

Νέες ρυθμίσεις του Κώδικα Δήμων και Κοινοτήτων:

Σούλα Τριανταφυλλοπούλου, Νομικός, Επίκουρη Καθηγήτρια ΤΕΙ Αυτοδιοίκησης Καλαμάτας.

ΔΟΜΕΣ ΙΣΟΤΗΤΑΣ ΣΤΗΝ ΑΥΤΟΔΙΟΙΚΗΣΗ Α΄ ΚΑΙ Β΄ ΒΑΘΜΟΥ

Συντονίστρια: Σοφία Χρήστου, Δημοτική Σύμβουλος Παπάγου, μέλος Επιτροπής Ισότητας ΚΕΔΚΕ

Εισηγήσεις:

Προτάσεις της Αυτοδιοίκησης για τις πολιτικές ισότητας την 4η Προγραμματική Περίοδο:

Γεώργιος Βασαρδάνης, Διευθύνων Σύμβουλος ΠΕΤΑ Α.Ε.
Δομές Ισότητας στην Αυτοδιοίκηση Α΄& Β΄ Βαθμού. Πλαίσιο παρεμβάσεων άσκησης Κοινωνικής Πολιτικής & Απασχόλησης

Γεωργία Γκόνου, Διευθύντρια Διεύθυνσης Κατάρτισης & Απασχόλησης ΕΕΤΑΑ.

Χριστίνα Παπαδημητρίου, Προϊσταμένη Τμήματος Κοιν. Συμμετοχής και Αποκέντρωσης Γ.Γ. Ισότητας.

Δομές Ισότητας στην Αυτοδιοίκηση Β΄ Βαθμού

Άννα Βασιλάκη, Νομαρχιακή Σύμβουλος Κυκλάδων

Η εμπειρία από τις Δομές Ισότητας στην Αυτοδιοίκηση Α΄ Βαθμού

Ντίνα Νέζη, Ψυχολόγος, Υπεύθυνη Σ.Υ.Υ. Δήμου Αγίας Βαρβάρας

Συζήτηση – Παρεμβάσεις

ΜΜΕ & η Γυναίκα στην Πολιτική

Συντονίστρια: Εύη Δεμίρη, Δημοσιογράφος, μέλος του Εθνικού Συμβουλίου Ραδιοτηλεόρασης

Εισηγήσεις:

Εκπρόσωποι Πολιτικών Κομμάτων:

Σούλα Ευθυμίου, Γραμματέας Τομέα Ισότητας Γυναικών ΠΑΣΟΚ

Λεμονιά Κολοβού-Πολύζου, Αντιδήμαρχος Θεσσαλονίκης

Εκπρόσωπος ΝΕΑΣ ΔΗΜΟΚΡΑΤΙΑΣ

Γεωργία Φακιρίδου, Νομικός, εκπρόσωπος ΚΚΕ

Εκπρόσωπος ΣΥΝ (Φραγκούδη Ζωή, Πρόεδρος Αγροτουριστικού Συνεταιρισμού ΓυναικώνΤριγώνου Έβρου)

Εκπρόσωπος ΕΣΗΕΑ 

Εκπρόσωπος ΠΟΕΣΥ

Δημοτικές & Νομαρχιακές Εκλογές 2006. Προτάσεις και απόψεις για μία πιο ουσιαστική προβολή της Υποψηφιότητας των Γυναικών.

Συντονίστρια: Μπέη Κωνσταντίνα, Αντινομάρχης Αθηνών.

Εισηγήσεις:

Επικοινωνιακό πρόγραμμα υποστήριξης της συμμετοχής των Γυναικών στις εκλογές της Αυτοδιοίκησης του 2006:

Χάρης Σταματάκης, Στέλεχος ΠΕΤΑ Α.Ε.

Νέες προσεγγίσεις στον πολιτικό αυτοδιοικητικό λόγο των γυναικών

Παπαργύρης, Σύμβουλος Επικοινωνίας

Γιατί να ψηφίσω Γυναίκες;

Θωμάς Γεράκης, Σύμβουλος Επικοινωνίας

Καιρός για δράση! Γυναίκες, ένας δικός μας δρόμος δράσης στην πολιτική:

Rose-Marie Kranzfelder-Poth, Δημοτική Σύμβουλος του Augsburg, Ιδρυτής και Πρόεδρος του «Ιδιωτικού Ινστιτούτου για Γυναίκες»

Συζήτηση – Παρεμβάσεις

Συμπεράσματα – Λήξη Εργασιών Συνδιάσκεψης
ΣΑΒΒΑΤΟ 13 ΜΑΪΟΥ 2006
ΧΡΟΝΟΠΟΥΛΟΣ: Κυρία Γενική Γραμματέα Ισότητας, κυρία Τζουμάνη, κύριε Δήμαρχε της Αλεξανδρούπολης, κύριε Νομάρχη Ζαμπουνίδη, κύριε Πρόεδρε της ΚΕΔΚΕ, κύριε Δήμαρχε της Ορεστιάδας και Πρόεδρε της ΤΕΔΚ Νομού Έβρου, Γρηγόρη Τζότζολα, κύριε Δήμαρχε Φερών, Γεώργιο Ούστογλου, επίτιμε Δήμαρχε Αλεξανδρούπολης, Αναστάσιο Τσολακάκη, κύριοι εκπρόσωποι των κομμάτων, κυρία εκπρόσωπε του ΣΥΝΑΣΠΙΣΜΟΥ, κυρία Ζωή Φραγκούδη, κυρία εκπρόσωπε του ΚΚΕ, κυρία Νίκη Δαμιανίδου, κυρία εκπρόσωπε του ΠΑΣΟΚ, κυρία Βάσω Παπανδρέου. Σας καλωσορίζω στην 2η Πανελλήνια Συνδιάσκεψη Αιρετών Γυναικών. 


Επίσης, θέλω να καλωσορίσω τους Βουλευτές, κύριο Απόστολο Φωτιάδη, τον κύριο Γιώργο Ντόλιο, τους εκπροσώπους των στρατιωτικών Αρχών, τον Αστυνομικό Διευθυντή Αλεξανδρούπολης, κύριο Αργυριάδη Ανέστη.

Π. ΓΑΖΗ: Είναι η κυρία Μαρία Παναγιωτοπούλου-Κασιώτου.

ΧΡΟΝΟΠΟΥΛΟΣ: Η κυρία Παναγιωτοπούλου. Ζητώ συγνώμη. Απλώς δεν πρόσεξα το όνομα. Σας καλωσορίζουμε στην 2η Πανελλήνια Συνδιάσκεψη των Αιρετών Γυναικών Α΄ και Β΄ Βαθμού και ευχόμαστε να περάσετε καλά στην Αλεξανδρούπολη. 


Ευχαριστώ πολύ.

Π. ΓΑΖΗ: Θα πρέπει πραγματικά να συγχωρήσουμε τον κύριο Χρονόπουλο. Αισθάνεται φαίνεται λίγο αμήχανα μέσα σε τόσες γυναίκες και θα ήταν νομίζω πάρα πολύ άδικο να θεωρηθεί ότι την κυρία Παναγιωτοπούλου-Κασιώτου, την Ευρωβουλευτή της ΝΕΑΣ ΔΗΜΟΚΡΑΤΙΑΣ, την οποία την ευχαριστούμε ιδιαίτερα που είναι μαζί μας, την ξέχασε. Απλά είχε δοθεί άλλο όνομα, είχε το παλιό πρόγραμμα και για αυτό. Χίλια συγνώμη κυρία Κασιώτου, έτσι απολαύσατε μεγαλύτερης δημοσιότητας. 


Κύριε Δήμαρχε, αγαπητοί προσκεκλημένοι, συναδέλφισσες και συνάδελφοι, εκ μέρους των Επιτροπών Ισότητας ΚΕΔΚΕ και ΕΝΑΕ σας καλωσορίζουμε στην 2η Πανελλήνια Συνδιάσκεψη των Αιρετών Γυναικών Τοπικής και Νομαρχιακής Αυτοδιοίκησης. Καλωσορίζουμε όλους εσάς που έχετε υπηρετήσει αυτόν τον χώρο και έχετε δώσει τις προσωπικές και πολιτικές σας μάχες για την αναβάθμιση του θεσμού και την ανάπτυξη του τόπου σας. 


Καλωσορίζουμε και τις νέες υποψήφιες που θα τους δοθεί η ευκαιρία να γνωρίσουν τον μαγικό, δημιουργικό, συναρπαστικό χώρο της Αυτοδιοίκησης. Έναν χώρο προσφοράς και δράσης, έναν χώρο ερωτικό, που δύσκολα μπορεί κανείς να απεξαρτηθεί από αυτό. 


Η απόφασή μας να γίνει η 2η Συνδιάσκεψη στην Αλεξανδρούπολη έχει πολλαπλές ερμηνείες. Η Αλεξανδρούπολη είναι η ακριτική μας πόλη με σημαντική γεωπολιτική θέση. Ο Νομός Έβρου και η πόλη επλήγησαν το τελευταίο διάστημα από τις πλημμύρες και οι κορυφαίες οργανώσεις της Αυτοδιοίκησης θέλησαν να σηματοδοτήσουν την συμπαράστασή τους με την διοργάνωση του σημερινού Συνεδρίου. Τέλος, η Αλεξανδρούπολη είναι τόπος συνάντησης ιδεών και πολιτισμών. Είναι ο ιδανικός τόπος να αναπτυχθούν και να συζητηθούν θέματα ίσων ευκαιριών για όλους τους πολίτες, θέματα δηλαδή δημοκρατίας. 


Η 2η Συνδιάσκεψη δεν θέλουμε, όπως και η πρώτη έτσι έγινε, να έχει μιζέρια και αναστεναγμό. Θέλουμε να είναι μία δημιουργική και αισιόδοξη συνάντηση που θα επεξεργαστούμε πολιτικές, θα δώσουμε πληροφόρηση και καλές πρακτικές, για να φύγουμε από αυτήν την αίθουσα με  γνώση και δύναμη για να αντιμετωπίσουμε τα προβλήματα του αύριο. Είναι δε ουσιαστικά μία συνέχεια της πρώτης. Εξ ου και ο τίτλος που έχει μία αμφίδρομη ερμηνεία. «Περισσότερες γυναίκες για καλύτερες πολιτικές» η πρώτη, «Καλύτερες πολιτικές για περισσότερες γυναίκες» η δεύτερη. 


Με συνέπεια λοιπόν, υλοποιούμε τις προτάσεις και τα συμπεράσματα της πρώτης μας συνάντησης, υλοποιούμε την πρότασή μας για την έρευνα, τις θέσεις της γυναίκας στην Αυτοδιοίκηση, τα συμπεράσματα της οποίας θα είναι και οδηγός μας για την χάραξη των πολιτικών μας, συζητάμε το επίμαχο θέμα γυναίκες – μέσα μαζικής ενημέρωσης – πολιτική, που είχαμε συμφωνήσει για την σημασία τους στο προφίλ της γυναίκας και κύρια της γυναίκας πολιτικού. Άρχισε η λειτουργία της ιστοσελίδας μας airetes.gr, για πληροφόρηση, αλλά που θα λειτουργεί και σαν ένα φόρουμ ανταλλαγής απόψεων και θα οργανώνονται και on-line ψηφοφορίες. Απαντάμε στο αίτημα των γυναικών για την δυσκολία που αντιμετωπίζουν να αντεπεξέλθουν κύρια οικονομικά στην προεκλογική τους εκστρατεία σε θέματα επικοινωνίας και προβολής. Εξετάσαμε, θα συζητήσουμε και θα προτείνουμε καλύτερες λύσεις  για τις δομές ισότητας σε Δήμους και Νομαρχίες. 


Επίσης, έτσι πολύ φρέσκα σας ενημερώνουμε και για τον Ευρωπαϊκό Χάρτη για την ισότητα ανδρών και γυναικών σε τοπικό επίπεδο, που μόλις χθες ολοκληρώθηκε στην Γενική Συνέλευση του Συμβουλίου Δήμων και Περιφερειών στο Ίσμπουργκ. 


Αυτά είναι τα καλά νέα. Τα κακά νέα είναι ότι το κυρίαρχο αίτημα της προηγούμενης διοργάνωσής μας για ισόρροπη συμμετοχή στα ψηφοδέλτια ανδρών και γυναικών, η οποία φυσικά θα γινόταν προοδευτικά, όχι μόνο δεν υλοποιείται, αλλά στον νέο Κώδικα Δήμων και Κοινοτήτων μειώνεται. Ένα θέμα αιχμής που θα συζητηθεί αύριο. 


Οι Επιτροπές Ισότητας ενημέρωσαν έγκαιρα την ηγεσία του Υπουργείου Εσωτερικών, τα πολιτικά κόμματα και τις γυναίκες Βουλευτές και Ευρωβουλευτές. Σημειώνουμε εδώ την συμπαράσταση ουσιαστική που είχαμε με την ψήφο του Προέδρου της ΚΕΔΚΕ και την ηθική συμπαράσταση της Γενικής Γραμματέας Ισότητας. 


Εμείς από εδώ θα πρέπει να στείλουμε ένα μήνυμα καθολικό, ένα μήνυμα βαθύτατα πολιτικό, ένα μήνυμα χειραφέτησης, εγρήγορσης και στάσης ζωής. Το χιλιοειπωμένο, το μισό του ουρανού, το μισό της κοινωνίας, γιατί να μην γίνει και το μισό της εξουσίας; Γιατί αυτό το μισό το ουρανού και της γης, που όλοι το θυμούνται όταν έχουν ανάγκη την ψήφο του, δεν είναι μόνο ποσοτικό. Είναι ποιοτικό και έχει δύναμη που πρέπει να την δείξει και να την επιδείξει και μπορούμε. Μπορούμε να δημιουργήσουμε πολιτικό κόστος σε όσους επιμένουν ανδροκρατικά και αντίστοιχα να δημιουργήσουμε πολιτικό όφελος σε όσους ενισχύσουν την γυναικεία συμμετοχή. 


Αυτό θα κάνουμε γιατί στοχεύουμε σε ένα καλύτερο μέλλον και αγαπητοί φίλοι, το μέλλον όπως έχουμε πει, είναι γένους ουδετέρου. Δεν είναι ούτε αρσενικό, ούτε θηλυκό. 


Σας ευχαριστώ. 

ΠΡΟΕΔΡΕΙΟ: Παρακαλούμε τον Δήμαρχο Αλεξανδρούπολης να απευθύνει έναν χαιρετισμό.

Γ. ΑΛΕΞΑΝΔΡΗΣ: Δεν θα επαναλάβω τις προσφωνήσεις και για να μην παραλείψω, αλλά και για συντόμευση του χρόνου. Κυρίες και κύριοι, αγαπητές φίλες και φίλοι, με μεγάλη χαρά και τιμή σας καλωσορίζω στην Αλεξανδρούπολη για την 2η Συνδιάσκεψη των Αιρετών Γυναικών, στην Αλεξανδρούπολη που ήρθαν όλοι οι συνάδελφοι, συναγωνιστές, στον αυτοδιοικητικό στίβο που υπηρετούμε όλοι μαζί. 


Μισό αιώνα μετά την κατοχύρωση του δικαιώματος του εκλέγειν και εκλέγεσθαι για τις γυναίκες στην χώρα μας, η εκπροσώπησή τους εξακολουθεί να είναι λειψή. Απέναντι στην γυναίκα ορθωνόταν και συνεχίζει να ορθώνεται ένα τείχος εμποδίων που τις κρατούσε μακριά από την κοινωνική, πολιτική συμμετοχή και δράση. Σίγουρα σε θεσμικό επίπεδο έχουν κατοχυρωθεί σημαντικά ζητήματα προς αυτήν την κατεύθυνση, ιδιαίτερα από τις προηγούμενες κυβερνήσεις, αλλά και συνεχίζεται. Η ουσιαστική εφαρμογή των θεσμικών αυτών αλλαγών οπωσδήποτε δεν έχει φτάσει στο επιθυμητό επίπεδο. Η υψηλότερη ανεργία, ο ανύπαρκτος ελεύθερος χρόνος, οι ελλείψεις στις υπηρεσίες κοινωνικής φροντίδας, οι προκαταλήψεις που εξακολουθούν να υπάρχουν σε βάρος των γυναικών, σε συνδυασμό και με την πολλαπλότητα του ρόλου της γυναίκας, είναι από τα σοβαρότερα εμπόδια που καθιστούν πολλές φορές απαγορευτική την ενασχόλησή τους με τα κοινά. 


Η δική σας παρουσία όμως σήμερα εδώ, αποδεικνύει πως παρ’ όλα αυτά δώσατε τον ωραίο και δύσκολο αγώνα και τον κερδίσατε. Υπογραμμίζει πως οι αγώνες για την διεύρυνση της δημοκρατίας, για ισότητα και κοινωνική δικαιοσύνη, εξακολουθούν να αποτελούν προϋπόθεση για μία κοινωνία και ένα μέλλον χωρίς διακρίσεις και αποκλεισμούς. Υποδηλώνει την ανάγκη να διαμορφωθεί μία νέα σχέση μεταξύ γυναικών και πολιτικής, τόσο σε συμβολικό όσο και σε πρακτικό επίπεδο, γιατί η Αυτοδιοίκηση, Πρωτοβάθμια και Δευτεροβάθμια, όπως άλλωστε γνωρίζετε και εσείς, αποτελεί ευρύτατο πεδίο δράσης για την γυναικεία συμμετοχή καθώς βρίσκεται πιο κοντά από οποιονδήποτε άλλο θεσμό  στον πολίτη και αυτή ακριβώς η συμμετοχή είναι απαραίτητο να αυξηθεί γιατί ξεκινώντας από την τοπική κοινωνία οι γυναίκες μπορούν να συνεισφέρουν τα μέγιστα στην πολιτική, με κοινωνική ευαισθησία και ρεαλισμό. Ειδικά σήμερα που το διοικητικό σύστημα της χώρας μας χρειάζεται τομές και ρηξικέλευθες μεταρρυθμίσεις για να ενισχυθούν περισσότερο οι αντιπροσωπευτικοί και συμμετοχικοί θεσμοί, για να εναρμονιστούμε με την ευρωπαϊκή πραγματικότητα, για να πάρει νέα πνοή και ώθηση η δημοκρατία μας. 


Το επιτελικό κράτος, η περιφερειακή συγκρότηση της χώρας, τα μητροπολιτικά κέντρα, στα πρότυπα των ευρωπαϊκών μεγαλουπόλεων, η μεταφορά αρμοδιοτήτων στην Αυτοδιοίκηση με την ταυτόχρονη απελευθέρωση κονδυλίων από τον προϋπολογισμό, η δραστική  βελτίωση των οικονομικών της Αυτοδιοίκησης, η στελέχωση με προσωπικό ώστε να εξυπηρετείτε καλύτερα ο πολίτης, όλα αυτά που συνοπτικά ορίζουν το διεκδικητικό πλαίσιο για το οποίο αγωνιζόμαστε όλοι όσοι υπηρετούμε αυτόν τον θεσμό.


Σήμερα που χρειάζεται να γίνει άμεσα η θεσμοθέτηση του Β΄ Βαθμού Αυτοδιοίκησης σε επίπεδο Περιφέρειας με αιρετό Περιφερειακό Συμβούλιο, με αιρετό Περιφερειάρχη, για να γίνει επιτέλους πράξη και η επιταγή του Συντάγματος για δύο Βαθμούς Αυτοδιοίκησης, για ισόρροπη περιφερειακή ανάπτυξη της χώρας, για αποκέντρωση αρμοδιοτήτων, αλλά και αποκέντρωση πόρων στην Αυτοδιοίκηση.


Έναν θεσμό κατεξοχήν συμμετοχικό, που για να εξελιχθεί περαιτέρω και να αποδώσει τα μέγιστα στο κοινωνικό σύνολο, δεν χρειάζεται ασφυκτικούς εναγκαλισμούς από κυβερνήσεις και κόμματα. Σήμερα είναι η κατάλληλη στιγμή να προσπαθήσουμε για την πραγματική ενίσχυση των θεσμών της αποκέντρωσης και της ισότητας.


Κυρίες και κύριοι, έχουμε πολύ δρόμο ακόμα μπροστά μας και ξέρουμε πολύ καλά, άνδρες και γυναίκες, πως μόνο με την συνεργασία, την συμπληρωματικότητα, τον αλληλοσεβασμό, την βοήθεια και την προσήλωση σε αρχές και οράματα, θα προσεγγίσουμε τους στόχους μας, θα υπηρετήσουμε με τον καλύτερο τρόπο τους συμπολίτες μας, θα κατακτήσουμε κορυφές για μία δικαιότερη κοινωνία, μία κοινωνία με τον άνθρωπο και τις ανάγκες του στο επίκεντρο. 


Στον Δήμο της Αλεξανδρούπολης που έχω την τιμή να ηγούμαι, η αντιπροσώπευση των γυναικών στο Δημοτικό Συμβούλιο είναι μικρή. Εκλέχτηκαν δύο από την παράταξή μου. Έχει όμως εξαιρετική δυναμική, πλουτίζει καθημερινά τον αυτοδιοικητικό λόγο, λειτουργεί προωθητικά για την ενεργοποίηση και άλλων γυναικών. Αποτελεί παράδειγμα σοβαρότητας, ήθους,  υπευθυνότητας. Οι δύο εξαίρετες κυρίες συνάδελφοι, είχαν από την αρχή απόλυτη εμπιστοσύνη της Δημοτικής μας Αρχής. Αξιοποιήθηκαν σε καίριες θέσεις, πρόσφεραν και προσφέρουν πολλά με τις γνώσεις, την οργανωτικότητα, την προσήλωσή τους σε στόχους και αρχές, την εργατικότητα και την διεισδυτική ματιά τους. 


Δοθείσης της σημερινής ευκαιρίας, τις ευχαριστώ θερμά και δημόσια και ελπίζω στις επερχόμενες Δημοτικές Εκλογές ο αριθμός των γυναικών που θα εκλεγούν στον Δήμο μας αλλά και σε όλους τους Δήμους να είναι πολύ μεγάλος. 


Η καθιέρωση της ποσόστωσης της Δημοτικές και Νομαρχιακές Εκλογές του 2002 αντιμετωπίστηκε στην αρχή με επιφυλάξεις. Φαίνεται όμως, πως ήταν αποτελεσματική αφού περισσότερες γυναίκες είχαν την ευκαιρία να είναι υποψήφιες εκείνη την χρονιά σε σχέση με το παρελθόν και αρκετές από αυτές εκλέχτηκαν. Προπάντων όμως, είχαν την ευκαιρία με την είσοδό τους στην πολιτική σκηνή να συμβάλλουν στην ενίσχυση του κύρους και της αξιοπιστίας όλων των γυναικών ως διαχειριστών των δημόσιων ζητημάτων. Έχουμε πολύ δρόμο ακόμα μπροστά μας για να πάψει να είναι η στιγμή της κάλπης, μία στιγμή στην ζωή των γυναικών. 

Τελειώνοντας, θα ήθελα για μία ακόμα φορά να σας ευχαριστήσω που επιλέξατε την πόλη της Αλεξανδρούπολης, μία πόλη σύγχρονη ευρωπαϊκή, μία πόλη με μία δυναμική στον χώρο και τον χρόνο, μία πόλη πύλη της Ευρώπης και να σας ευχηθώ καλή επιτυχία στις εργασίες και φυσικά καλή διαμονή στην πόλη της Αλεξανδρούπολης.


Σας ευχαριστώ. 

ΠΡΟΕΔΡΕΙΟ: Παρακαλείται να έρθει στο βήμα ο Δήμαρχος Ορεστιάδας και Πρόεδρος της ΤΕΔΚ του Νομού Έβρου. 

Γ. ΤΖΟΤΖΟΛΑΣ: Κυρίες και κύριοι, σας καλωσορίζω στον Νομό Έβρου, σας καλωσορίζω στον ακριτικό νομό μας, ο οποίος ακόμα μετράει τις πληγές του από τις μεγάλες πλημμύρες του χειμώνα. 


Σας μεταφέρω τις ευχαριστίες της Τοπικής Αυτοδιοίκησης του νομού μας γιατί με την διοργάνωση της 2ης Συνδιάσκεψης στην Αλεξανδρούπολη, θεωρούμε ότι προσφέρεται μία συμπαράσταση στον δοκιμαζόμενο τόπο μας που ξεπερνά κατά πολύ την οικονομική διάσταση. 


Θεωρούμε ότι η επίσκεψή σας στον νομό μας στηρίζει τον αγώνα και τους στόχους μας για έναν Νομό Έβρου της ανάπτυξης, της ειρήνης, της φιλίας και της δημιουργικότητας. Πιστεύουμε ότι η σύντομη επίσκεψή σας στον τόπο μας, θα σας δώσει μία άλλη εικόνα πολύ διαφορετική από αυτήν που ίσως έχετε αποκτήσει από τα μέσα μαζικής ενημέρωσης που θυμούνται και προβάλλουν τον Νομό Έβρου ως τόπο που τις νύχτες ηχούν τα τύμπανα του θανάτου και ο κόσμος κρύβεται, όπου τα ναρκωτικά και οι λαθρομετανάστες αποτελούν καθημερινότητα, όπου η ζωή σε αυτήν την εσχατιά της ελληνικής γης αποτελεί μαρτύριο.


Κυρίες και κύριοι, η ισότητα μεταξύ ανδρών και γυναικών είναι πλέον ισχυρά κατοχυρωμένο και αναφαίρετο μέρος του ελληνικού και ευρωπαϊκού κατεστημένου και κεκτημένου. Αποτελεί σήμερα αναπόσπαστο μέρος της πολιτικής της χώρας μας και αναγνωρίζεται ως αποφασιστικός παράγοντας για την κοινωνική συνοχή και την οικονομική ανάπτυξή της. Με δεδομένο λοιπόν ότι το νομικό πλαίσιο είναι ευνοϊκό, παρατηρούμε ότι η αναντιστοιχία ανάμεσα στην κοινωνική και παραγωγική χειραφέτηση των γυναικών και στο έλλειμμα της εκπροσώπησής τους στα κέντρα αποφάσεων, τοπικά ή κεντρικά, παραμένει. Πιστεύω ότι δεν αρκούν μόνο οι συνταγματικές και νομοθετικές ρυθμίσεις, αν δεν συνοδεύονται από θεσμούς και πολιτικές που θα επιδιώκουν να τις κάνουν πράξη. Το έλλειμμα συμμετοχής των γυναικών στα κοινά, θα συνεχιστεί αν δεν υπάρξει ριζική αλλαγή της νοοτροπίας της κοινωνίας η οποία προϋποθέτει συγκεκριμένα μέτρα πολιτικής και απαιτεί την αποφασιστική παρέμβαση του εκπαιδευτικού συστήματος, των μέσων ενημέρωσης, των κομμάτων, της κοινωνίας, ακόμα και της Εκκλησίας που είναι πανίσχυρος θεσμός και διαμορφώνει συνειδήσεις. 


Όσο οι γυναίκες δεν αντιπροσωπεύονται στα κέντρα αποφάσεων στην Αυτοδιοίκηση αλλά και στο Κοινοβούλιο και την κυβέρνηση σύμφωνα με την αναλογία  τους στον πληθυσμό, δεν ζημιώνονται μόνο εκείνες. Ζημιώνεται η κοινωνία στο σύνολο. Τα μισά της ταλέντα, οι μισές της ικανότητες και δεξιότητες, οι μισές της ευαισθησίες μένουν ανεκμετάλλευτα. Η πολιτική αγνοεί τις ανάγκες και τις αγωνίες των μισών πολιτών της χώρας και αφυδατώνεται. Η δημοκρατία εάν δεν εξασφαλίζει τα δικαιώματα και την συμμετοχή όλων των πολιτών στις αποφάσεις, γίνεται φτωχή και μονόπλευρη. Αν τον 20ο αιώνα επιτεύχθηκε η τυπική νομική ισότητα, τον 21ο αιώνα θα πρέπει όλοι να επιδιώξουμε την ουσιαστική και συστηματική εφαρμογή της σε όλα τα επίπεδα, αλλά και την ουσιαστική συνεργασία ανάμεσα στα δύο φύλα. 


Μιλώντας λοιπόν για ισότητα και ενίσχυση της συμμετοχής των γυναικών στην Αυτοδιοίκηση, αυτό θα πρέπει να μεταφραστεί σε δημιουργία κατάλληλων προϋποθέσεων που θα βοηθήσουν τις γυναίκες να γνωρίσουν τα δικαιώματά τους και να συνειδητοποιήσουν την ικανότητά τους για άμεση συμμετοχή στην πολιτική ζωή. Εφαρμογή των κοινωνικών δικαιωμάτων των γυναικών, συμφιλίωση των οικογενειακών και εργασιακών υποχρεώσεων και των δύο φύλων με δίκαιη ανακατανομή του παραδοσιακού οικογενειακού καταμερισμού. 


Κυρίες και κύριοι, η πλήρης συμμετοχή των γυναικών στην πολιτική, κοινωνική και οικονομική ζωή, είναι προϋπόθεση για δημοκρατική και κοινωνική εξέλιξη. Η Αυτοδιοίκηση, ένας θεσμός κατεξοχήν κοντά στον πολίτη, οφείλει να σέβεται τα δικαιώματα όλων των πολιτών της και να εξασφαλίζει ίσες ευκαιρίες και δυνατότητες σε όλους και όλες. Οφείλει να εκσυγχρονίζει το νομικό και θεσμικό πλαίσιο, αλλά και με καινοτόμες παρεμβάσεις να υποστηρίζει την αλλαγή αναχρονιστικών αντιλήψεων και νοοτροπιών. Σε επίπεδο μέτρων πολιτικής, η θετική διάκριση, η ποσόστωση με όλα τα αρνητικά της, που ίσχυσε στις προηγούμενες εκλογές της Αυτοδιοίκησης, σε πολλές περιπτώσεις διευκόλυνε την συμμετοχή των γυναικών στο δημόσιο βίο, δημιούργησε ενδιαφέρον και συσπείρωσες τις γυναίκες. 


Βεβαίως, αυτό δεν αρκεί. Χρειάζονται συγκεκριμένα μέτρα πολιτικής που θα ενθαρρύνουν την κοινωνική συμμετοχή, που θα βοηθάν και θα στηρίζουν περισσότερο την οικογένεια και την μητρότητα, που θα εξασφαλίζουν περισσότερο χρόνο στις γυναίκες, μαζί και με την αλλαγή του καταμερισμού εργασίας των δύο φύλων στο πλαίσιο της οικογένειας. 


Κυρίες και κύριοι, ελπίζω ότι η συνδιάσκεψή σας αυτή η οποία διεξάγεται στον Νομό Έβρου να αποτελέσει την απαρχή ώστε η Αυτοδιοίκηση να μετατραπεί σε προπύργιο της ισότιμης συμμετοχής των γυναικών με την εκλογή πολλαπλάσιου αριθμού γυναικών στις επόμενες εκλογές, γιατί η Τοπική Αυτοδιοίκηση χρειάζεται τις γυναίκες, γιατί η γυναίκα πρέπει να μπολιάσει τον θεσμό της Αυτοδιοίκησης με την κοινωνική ευαισθησία και την εμπειρία της καθημερινότητας, γιατί οι γυναίκες μπορούν και πρέπει να αλλάξουν το ύφος και το ήθος της πολιτικής. 


Σας ευχαριστώ. Εύχομαι καλή επιτυχία στην Συνδιάσκεψή σας και καλή διαμονή στον Νομό μας. 

ΠΡΟΕΔΡΕΙΟ: Τον Πρόεδρο της διευρυμένης Νομαρχιακής Αυτοδιοίκησης θα εκπροσωπήσει η κυρία Ρενταρή Όλγα, Αντινομάρχης της διευρυμένης Νομαρχιακής Αυτοδιοίκησης.

Ο. ΡΕΝΤΑΡΗ: Κύριοι διοργανωτές, κυρία Αδαμοπούλου, κυρία Τζουμάνη, κύριοι εκπρόσωποι της Βουλής, αγαπητοί συνάδελφοι και συναδέλφισσες, κυρίως συναδέλφισσες. 


Ο κύριος Χατζόπουλος λείπει στην Τουρκία, αλλά σας στέλνει τους χαιρετισμούς του, τις ευχές του για κάθε επιτυχία στην 2η Πανελλήνια Συνδιάσκεψη Αιρετών Γυναικών και τα συγχαρητήριά του που διαλέξατε μια πόλη της μεθορίου για να μιλήσετε για γεωγραφικές ανισότητες, για θέματα ισότητες και για θέματα συμβολής της γυναίκας στις αναπτυξιακές πολιτικές της χώρας μας. 


Είναι καθολικά αποδεκτό ότι τα ζητήματα ισότητας των δύο φύλων έχουν αποτελεσματικά κατοχυρωθεί σε θεσμικό επίπεδο. Αυτό δεν σημαίνει βέβαια ότι τα προβλήματα έχουν ξεπεραστεί και ότι η ουσιαστική εφαρμογή των θεσμικών αλλαγών έφτασε στο προσδοκώμενο επίπεδο. Η υποεκπροσώπηση των γυναικών ιδιαίτερα σήμερα και με την νέα εφαρμογή, τον νέο νόμο, παρά τις ποσοστώσεις και τα μέτρα για ίσες ευκαιρίες, εξακολουθεί να υφίσταται σε όλα τα επίπεδα της δημόσιας ζωής. Οι κατεστημένες νοοτροπίες, οι πατριαρχικές δομές, οι αντιλήψεις των κομμάτων αλλά και της ίδιας της κοινωνίας, δεν άφησαν αρκετό χώρο για να αναδειχτούν η γυναικεία ευαισθησία, ο έμφυτος ανθρωπισμός της, οι διαφορετικές προσεγγίσεις της στα θέματα της κοινωνίας. Δεν ήταν αρκετά για να προβάλλουν την διαφορετικότητα της γυναίκας ως στοιχείο συναίνεσης και συνεργατικότητας. 


Όμως το πρώτο βήμα έγινε. Οι διεργασίες για την διευκόλυνση των γυναικών έχουν γίνει. Για αυτό είμαστε όλοι εμείς εδώ. Το δεύτερο βήμα και οι διεργασίες για την διευκόλυνση και η μεγάλη πρόκληση για τις γυναίκες, είναι να τολμήσουν στον χώρο που χαράσσεται το μέλλον να προτάξουν τις γυναικείες αξίες και την δυναμική τους και να προχωρήσουν σε πρακτικές, τοπικές πολιτικές, ανοικτές στην κοινωνία, αρεστές στους πολίτες, ελκυστικές στα παιδιά μας. 


Σε επίπεδο Δήμου θα πρέπει να συμβάλλουν ενεργά για να ξεφύγει ο Δήμος από την προ Καποδιστριακή λογική του μικρού και φτωχού συγγενή του διοικητικού μας συστήματος. Να περάσει από την απλή διαχείριση στην διακυβέρνηση, από την λογική της κατασκευής των πεζοδρομίων και της συλλογής των σκουπιδιών στην σχεδίαση, υλοποίηση και αξιολόγηση δράσεων κοινωνικής προστασίας των πολιτών και ενεργής συμμετοχής τους στην αντιμετώπιση των προβλημάτων. 


Θα πρέπει να τολμήσουν γιατί αυτές ξέρουν καλύτερα, να βοηθήσουν τον Δήμο να προσεγγίσει καθημερινά προβλήματα της πόλης, της γειτονιάς, της οικογένειας, του πολίτη, με την γυναικεία ευαισθησία, ρεαλισμό και φαντασία που διαθέτει. Να μετατρέψει σε δημοτική πολιτική το οικοσύστημα, κουλτούρα, άνθρωπος, έργα. Να προτάξει την συνεργασία πόλης-χωριού, να αναδείξει την αναπτυξιακή πολιτική του πολιτισμού της πόλης και του χωριού. Να αναδείξει την αισθητική των δημοτικών έργων και δράσεων. Να συμπεριλάβει στα προβλήματα της τοπικής δυναμικής τον άνεργο της διπλανής πόρτας, τον αποκλεισμένο, την φροντίδα του ηλικιωμένου, την λειτουργία του σχολείου, την λειτουργία του σχολείου στον οικισμό και πολλά άλλα. Να αφαιρέσει από τον Δήμο την κυρίαρχη λογική του κολλητού πολίτη και να προχωρήσει στην αξιοποίηση του παραγωγικού πολίτη. Να πολλαπλασιάσει τις δράσεις, να δημιουργήσει δίκτυα αλληλεγγύης για την κοινωνική ασφάλεια του πολίτη, για την κοινωνική συνοχή.


Σε επίπεδο Νομαρχίας πιστεύουμε ότι οι γυναίκες μπορούν να βοηθήσουν ώστε να απογαλακτιστεί η Νομαρχιακή Αυτοδιοίκηση από τα μητρικά κρατικά χαρακτηριστικά των γραφειοκρατικών διαδικασιών, των περιορισμένων αρμοδιοτήτων και πόρων. Να αποκτήσει τις δικές της ενδογενείς πολιτικές προσαρμοσμένες στις ανάγκες των νομών, αλλά και της ανταγωνιστικής της παρουσίας στον ελλαδικό και ευρωπαϊκό χώρο, ανάλογα με τα συγκριτικά πλεονεκτήματα. Να συνεργαστεί και να προσθέσει περισσότερα αποτελέσματα στην δυναμική των Δήμων και Κοινοτήτων. Να προσεγγίσει τον πολίτη, να βγει έξω από το γραφείο, να τρέξει να ψάξει τις ανάγκες του. Τις αρμοδιότητες δεν μας τις δίνουν, τις αποκτούμε. Να εμπνεύσει με ποιοτικά καλύτερες αυτοδιοικητικές προτάσεις και δράσεις τον περιφερειακό και εθνικό μας σχεδιασμό. Να ξεφύγει από τις προσωπικές νομαρχοκεντρικές πολιτικές, να περάσει στις συμμετοχικές, να δώσει λόγο στους πολίτες, να τους κάνει κοινωνικούς εταίρους. Να στρέψει τους ισχνούς προϋπολογισμούς σε πολλαπλασιαστικές συμμαχίες με περισσότερες κοινωνικές ομάδες, να βοηθήσει να αναπτυχθεί και να εκσυγχρονιστεί ο εθελοντισμός ο οποίος παραμένει στα όρια της φιλανθρωπίας. Να μιλήσει για δικές της αναπτυξιακές, πολιτιστικές, κοινωνικές πολιτικές. 


Ελάτε να μιλήσουμε σε αυτήν την Συνδιάσκεψη για όλα αυτά που οι γυναίκες μπορούν, αλλά πολλές φορές δεν τολμούν. Κλείνω με την φράση της Μέρκελ, η οποία είπε ότι η ισοτιμία μπορεί να επιτευχθεί όταν οι γυναίκες θα μπορούν να κάνουν τα ίδια λάθη με τους άνδρες και δεν θα δέχονται επίθεση για αυτό. 


Σας ευχαριστώ πολύ. 

ΠΡΟΕΔΡΕΙΟ: Την κυρία Γεννηματά θα εκπροσωπήσει το μέλος του Διοικητικού του Συμβουλίου της ΕΝΑΕ, κύριος Ζαμπουνίδης.

ΖΑΜΠΟΥΝΙΔΗΣ: Αγαπητές φίλες και φίλοι, θέλω να σας καλωσορίσω στον Έβρο, να σας καλωσορίσω στην Αλεξανδρούπολη. Η Πρόεδρός μας, η κυρία Φώφη Γεννηματά, δυστυχώς λόγω σοβαρών προβλημάτων στην Νομαρχιακή Αυτοδιοίκηση, την διευρυμένη, δεν μπόρεσε να παραβρεθεί σήμερα. Στέλνει όμως τους χαιρετισμούς, τους θερμούς χαιρετισμούς και τις ευχές για καλή επιτυχία. 


Μεγάλη λοιπόν είναι η χαρά μας που φιλοξενούμε μία από τις πιο γοητευτικές συνδιασκέψεις στην πόλη μας, την 2η Συνδιάσκεψη των Αιρετών Γυναικών. Για δεύτερη φορά Α΄ και Β΄ Βαθμός Αυτοδιοίκησης αντιμετωπίζουμε από κοινού σε μία κεντρική εκδήλωση το ζήτημα της συμμετοχής των γυναικών. Με τις περισσότερες από εσάς έχουμε συναντηθεί μια και δραστηριοποιούμαστε στον ίδιο χώρο, προερχόμαστε από την ίδια οικογένεια. 


Έχει τεθεί πολλές φορές στους ανδρικούς κύκλους, αλλά και ευρύτερα και σε άλλους κοινωνικούς, το ερώτημα αν εξακολουθεί να είναι επίκαιρο ή χρήσιμο να επανέρχεται το θέμα προς συζήτηση ή επισήμανση, η διεκδίκηση της συμμετοχής των γυναικών στην πολιτική. Δυστυχώς, είναι κοινή διαπίστωση η υποεκπροσώπηση της γυναίκας στα κέντρα λήψης των αποφάσεων ή όπως αλλιώς λέγεται, στην πολιτική σκηνή. Αυτό αποτελεί δημοκρατικό έλλειμμα. 


Οι λόγοι είναι γνωστοί. Δεν μπορεί να απουσιάζει από μία απόφαση η γνώμη του μισού πληθυσμού, με ότι αυτό σημαίνει. Δεν θα σταθώ ως άνδρας στο αν υπάρχει γυναικεία ματιά ή όχι. Αν υπάρχει κάτι το διαφορετικό στην προσέγγιση των θεμάτων. Αυτό που θέλω να τονίσω και να υπερθεματίσω, είναι ότι οι γυναίκες απέδειξαν πως σε όποια θέση και αν δραστηριοποιήθηκαν, απέδωσαν τα μέγιστα παρά τις δυσκολίες και τις πολλαπλές υποχρεώσεις της οικογένειας. 


Όλοι διαπιστώσατε ότι δεν αμφισβητήθηκε η αποτελεσματικότητά τους, ακόμα και αν χρειάστηκε να υπερβούν τον εαυτό τους. Απέδειξαν ότι μπορούν να κριθούν όχι με βάση το φύλο τους, αλλά με βάση τον ρόλο τους. 


Η θεσμική συμμετοχή των γυναικών κατά το ένα τρίτο στα δημοτικά και νομαρχιακά ψηφοδέλτια, παρά το γεγονός ότι τότε είχαμε σταθεί αρκετοί απέναντι, είχε θετικά αποτελέσματα παρά τις ενστάσεις και τις αντιρρήσεις. Εξασφαλίστηκε έστω και ελάχιστο δημοκρατικής εκπροσώπησης, προκλήθηκε δημόσιος διάλογος αναμοχλεύοντας το θέμα της ισότητας. Το κυριότερο, αναγκάστηκαν πολλοί από εμάς να τοποθετηθούμε σε ένα μείζον κοινωνικό θέμα. Στα τρία χρόνια συμμετοχής με ποσόστωση στην Αυτοδιοίκηση, διαπιστώθηκε για άλλη μία φορά ότι πέρα από θεσμούς και νόμους η ισότητα κατακτάται στην πράξη μέσα από την δράση. 


Δεν είμαστε αφελείς. Με την ποσόστωση δεν λύνεται ένα τεράστιο θέμα, αυτό της ανισότητας, ούτε εξασφαλίζεται η δημοκρατική εκπροσώπηση. Η ποσόστωση δεν είναι αυτοσκοπός, ούτε απαντά με πληρότητα στο αίτημα για μεγαλύτερη αντιπροσωπευτικότητα, είναι όμως το μέσο, το εργαλείο, που φέρνει περισσότερες γυναίκες στο προσκήνιο ώστε να γίνει συνείδηση η ανάγκη αυτή της συμμετοχής. Ήταν σε κάθε περίπτωση, ένα βήμα. Χρειάζεται εκπαίδευση, αλλαγής νοοτροπίας, νέες πρακτικές. Το κυριότερο, απαιτείται να υπάρξει κοινωνική συναίνεση και αποδοχή στο ότι η γυναίκα πρέπει να είναι παρούσα στο πολιτικό γίγνεσθαι. 


Είναι απαραίτητοι οι υποστηρικτικοί μηχανισμοί, οι υποστηρικτές δομές που θα διασφαλίσουν την ισότιμη συμμετοχή ανδρών και γυναικών στα κοινά. Θα πρέπει να ξεπεραστούν οι προκαταλήψεις, να τονωθεί η αυτοπεποίθηση των γυναικών, να ξεπεραστεί η άρνηση του οικογενειακού περιβάλλοντος για στήριξη, να αναχαιτιστούν οι σκληροί κομματικοί μηχανισμοί, να πειστεί ο καθένας από εμάς ότι δεν είναι ένα παιχνίδι με το εγώ γυναικών και ανδρών. Είναι θέμα συμμετοχής στην διαμόρφωση των αξιών της κοινωνίας μας. 


Μια πολυετής μάχη για την ισότητα της γυναικείας ψήφου δεν πρέπει να πάει χαμένη. Θα πρέπει να εφοδιάσουμε τις πολιτικές με τον γυναικείο πολιτικό λόγο που απαιτεί τον μετασχηματισμό της εξουσίας και της δημόσιας ζωής ώστε οι θεσμοί να εκφράζουν και τα δύο φύλα με τα ιδιαίτερα χαρακτηριστικά και τις ανάγκες τους.


Μοιάζει να είναι μονόδρομος η αύξηση του αριθμού των γυναικών σε όλα τα επίπεδα, τους θεσμούς της οργανωμένης Πολιτείας. Η διαμορφωμένη κατάσταση σε παγκόσμιο επίπεδο αναδεικνύει την αναγκαιότητα για την συμμετοχή περισσότερων γυναικών για καλύτερες πολιτικές. Βρισκόμαστε σε κρίσιμο σημείο όσον αφορά τον καθημερινό αγώνα για την ισότητα. Η σημαντική πρόοδος που έχει σημειωθεί, δεν μπορεί να καλύψει τα προβλήματα που είναι πολλά και απαιτούν σημαντικές παρεμβάσεις. Στην εκπαίδευση, στην κατάρτιση των γυναικών, σε επαγγέλματα προσανατολισμένα στο μέλλον, στην ενίσχυση της γυναικείας επιχειρηματικής δραστηριότητας, στην απασχόληση των γυναικών. Οι ραγδαίες εξελίξεις στην τεχνολογία, η κατά συνέπεια μείωση των θέσεων εργασίας, οδηγούν σε αύξηση της γυναικείας ανεργίας. Είναι γνωστό ότι είναι οι πρώτες που πλήττονται εξαιτίας των πολλαπλών προόδων επειδή δεν ανταποκρίνονται στις νέες εργασιακές απαιτήσεις. 


Θέλω να πιστεύω ότι με περισσότερες γυναίκες στην Αυτοδιοίκηση, θα αντιμετωπιστεί δυναμικά η ανισότητα, θα αποκατασταθεί το δημοκρατικό έλλειμμα που υπάρχει στην πολιτική ζωή και στον δημόσιο βίο. Η Αυτοδιοίκηση χρειάζεται γυναίκες, χρειάζεται τις γυναίκες. Η αυξημένη συμμετοχή είναι ένα ξεκίνημα. Ας γίνει και στόχος μας. Γυναίκες λοιπόν στην Αυτοδιοίκηση και πάντως εγώ θέλω να πω ότι στον Έβρο οι τρεις από τους έξι Αντινομάρχες είναι γυναίκες, η Πρόεδρος του Νομαρχιακού Συμβουλίου είναι γυναίκα. 


Καλή επιτυχία λοιπόν και νομίζω ότι ερχόμενοι στην Αλεξανδρούπολη θα διαπιστώσετε ότι έχετε να κάνετε με μία σύγχρονη πόλη, με μία Θράκη πανέμορφη που θα έχετε την ευκαιρία έστω και για λίγο να την διαβείτε, να την περιδιαβείτε και πρέπει να σας πω, όπως αναφέρθηκε και ο Δήμαρχος Αλεξανδρούπολης, ότι πραγματικά αυτός ο χειμώνας για εμάς ήταν πολύ μακρύς και πολύ δύσκολος και οι πληγές είναι παντού και αυτό θα το διαπιστώσετε ανεβαίνοντας στα βόρεια του Νομού. 


Να είστε καλά, καλή διαμονή, καλή επιτυχία. 

ΠΡΟΕΔΡΕΙΟ (Π. ΓΑΖΗ): Να ευχαριστήσουμε τον Νομάρχη Έβρου, τον κύριο Ζαμπουνίδη και θα καταγραφεί στις καλές πρακτικές το ότι έχετε αξιοποιήσει τόσο πολύ τις γυναίκες. 


Καλούμε στο βήμα τον Πρόεδρο της ΚΕΔΚΕ, τον κύριο Κουκουλόπουλο, Δήμαρχο Κοζάνης. Ελπίζουμε να έχει τις ίδιες πρακτικές και στην ΚΕΔΚΕ. Κύριε Πρόεδρε, καταλαβαίνετε τι εννοώ.

Π. ΚΟΥΚΟΥΛΟΠΟΥΛΟΣ: Λέγαμε πως είναι δύο γυναίκες στο Διοικητικό Συμβούλιο. Η μία μάλιστα είναι εξ οφίτσιο, η μέχρι πρόσφατα Δήμαρχος Αθηναίων και η άλλη είναι η κυρία Γαζή που προεδρεύει και στο Συνέδριό μας. Σήμερα είναι δυστυχώς μία γιατί ο κύριος Μπεχράκης ήδη αντικατέστησε την κυρία Μπακογιάννη και ίσως το πιο στείρο να πω Όργανο, μου φαίνεται πως είναι η καλύτερη λέξη. Το λιγότερο ορθολογικό Όργανο που υπάρχει στην Ελλάδα είναι πραγματικά. Δεν ξέρω κανένα άλλο που στους 31 να είναι μόνο μία γυναίκα και ας όψεται η τότε Υπουργός, η κυρία Παπανδρέου, που δεν είχε διευρύνει με την νομοθετική της ρύθμιση με το ένα τρίτο και είχε εκείνες τις περιπέτειες, ας ακούει η Γενική Γραμματέας σήμερα, να διευρύνουμε την ποσόστωση πραγματικά γιατί ξέρω και εγώ, ρωτήστε και την σημερινή Υπουργό Εξωτερικών να σας πει, που ηγηθήκαμε των ψηφοδελτίων, να δείτε τι προβλήματα είχαμε και στην κατάρτιση παραταξιακά για την ΚΕΔΚΕ και κυρίως – να το πω έξω από τα δόντια – στο πέρασμα της γραμμής που λέμε για να περάσουν και πως καταλήξαμε να διασωθεί στην ψηφοφορία μόνο η Γιώτα. Ρωτήστε και την κυρία Δήμου να σας πει την αντίστοιχη εμπειρία από την ΕΝΑΕ και ας είναι και γυναίκα Πρόεδρος και πάει λέγοντας.

Π. ΓΑΖΗ: Κύριε Πρόεδρε, εγώ δεν διασώθηκα. Ήρθα δεύτερη μετά από εσάς στην ψηφοφορία. 

Π. ΚΟΥΚΟΥΛΟΠΟΥΛΟΣ: Διασώσαμε μία είπα. Η Γιώτα δεν ήθελε στήριξη όπως καταλάβατε, γιατί ήρθε δεύτερη μετά από εμένα, ακριβώς. 


Θέλω λοιπόν να ξεκινήσω σημειώνοντας ότι καλές πρακτικές είχαμε και στο πρώτο Συνέδριο και εγώ στους έξι Αντιδημάρχους έχω τρεις γυναίκες και τρεις άνδρες.


Λοιπόν, θέλω να καλωσορίσω εκ μέρους των δύο Ενώσεων που συνδιοργανώνουν, όλες και όλους που έχετε έρθει στην Αλεξανδρούπολη για την 2η Πανελλήνια Συνδιάσκεψη Αιρετών Γυναικών, με την πολύ όμορφη και έξυπνη αντιστροφή των πολιτικών και των γυναικών στο σύνθημά μας και θέλω να υπογραμμίσω πρώτα από όλα ότι είναι μία κοινή συλλογική προσπάθεια της ΚΕΔΚΕ και της ΕΝΑΕ που κρατά όλη αυτή την δημοτική περίοδο. Πρέπει να πω, η κυρία Γαζή δεν το είπε όσο εμφαντικά θα ήθελα να το πει από την αρχή, ότι συνλειτουργούν ουσιαστικά οι δύο Επιτροπές Ισότητας σε όλη την δημοτική περίοδο και αυτό βέβαια έχει συγκεκριμένα αποτελέσματα. Δεν είναι μόνο η 1η και η 2η Πανελλήνια Συνδιάσκεψη. Κυρίως όμως έχει σημασία το γιατί συμβαίνει αυτό. Συμβαίνει αυτό γιατί πιστεύαμε και τα δύο συλλογικά Όργανα ακριβώς μέσα και από την δυσάρεστη εμπειρία αυτή που προ ολίγου σχολιάσαμε καθώς ανέβηκα στο βήμα, ότι στο ζήτημα της ισότητας πρέπει να υπάρξει μία λογική που περιγράφεται από τρεις λέξεις: δεν πάει άλλο. 

Ακριβώς αυτό μας οδήγησε ΚΕΔΚΕ και ΕΝΑΕ, εμφορούμενες οι δύο Ενώσεις ακριβώς από αυτήν την λογική, είπαμε πως δεν χρειάζεται να προσπαθούμε να αρθρώσουμε ξεχωριστές πολιτικές τα δύο κορυφαία συλλογικά Όργανα της Αυτοδιοίκησης, αλλά να χαράξουμε μία κοινή πορεία, περπατησιά, κοινό βηματισμό, να βρούμε κοινές θέσεις-προτάσεις, για να είμαστε και αποτελεσματικοί. 

Το δεύτερο που θέλω να σημειώσω και να υπογραμμίσω είναι το πλαίσιο το οποίο έχουν διαμορφώσει, το οποίο έχει διαμορφώσει να λέω καλύτερα, η κοινή Επιτροπή Ισότητας ΚΕΔΚΕ και ΕΝΑΕ, ΕΝΑΕ και ΚΕΔΚΕ. Αυτό που ακούστηκε συνοπτικά από την κυρία Γαζή, θα ακουστεί αργότερα η πλήρης εισήγηση βέβαια, ακούσατε όμως στο καλωσόρισμα και την κεντρική ιδέα. Όπως έχετε καταλάβει, το είπε πολύ χαρακτηριστικά η Γιώτα ότι δεν θέλουμε να κυριαρχεί η μιζέρια ή μία αντίληψη, κάποιες αγωνίες περισσότερες από ότι πρέπει. Κυρίως θέλουμε να βάλουμε μπροστά προτάσεις. Ο λόγος είναι πάρα πολύ απλός. Είναι καιρός τώρα που έχουμε υιοθετήσει μία πολύ συγκεκριμένη αντίληψη και στα δύο συλλογικά Όργανα – θα σας μιλήσω για την ΚΕΔΚΕ βέβαια που εκπροσωπώ – που αφορά το ζήτημα της ισότητας. Το ζήτημα της ισότητας δεν ξεκινά σήμερα η αντιμετώπισή του στην Ελλάδα, προς Θεού! Προφανώς και έχουν γίνει τεράστια βήματα τα τελευταία είκοσι-τριάντα χρόνια, τα οποία δεν μπορεί κανένας να παραγνωρίσει, που αφορούν την θέση της γυναίκας συνολικά στην ελληνική κοινωνία. Υπάρχει ένα τεράστιο έλλειμμα, αυτό που επισημάνθηκε και από άλλους ομιλητές, σε ότι αφορά τα κέντρα λήψης αποφάσεων και τεράστια ζητήματα στην κοινωνική της θέση, στις αμοιβές, στην σύγκλισή μας με το ευρωπαϊκό πρότυπο. Υπάρχουν ήδη στους φακέλους πάρα πολλά στοιχεία για να δούμε ποιοι είναι οι δείκτες προς του οποίους πρέπει να συγκλίνουμε και κυρίως να δούμε πόσο απέχουμε για να έχουμε και συγκεκριμένες στοχεύσεις και όχι γενικά και αόριστα να μιλάμε περί ισότητας. 

Έχει γίνει λοιπόν πολλή δουλειά στην χώρα μας, αλλά υπάρχει και πάρα πολύς δρόμος ακόμα να διανυθεί. Ιδιαίτερα δε σε ότι αφορά το ζήτημα κέντρα λήψης αποφάσεων, μας χωρίζει χάος. Αυτό είναι το ένα κεφάλαιο. 

Αυτό όμως που έχει σημασία, είναι ότι η προσέγγιση του γυναικείου ζητήματος και σε αυτό είναι που ήθελα να μείνω, έχει δύο συγκεκριμένα αφετηριακά σημεία κατά την δική μας λογική και αυτό ακούστηκε και από την κοινή μας Επιτροπή στην αρχή. Πρώτον, είναι ζήτημα ορθολογισμού, είναι ζήτημα κοινής λογικής. Μια κοινωνία που δεν αξιοποιεί όλα τα μέλη της, είναι μία κοινωνία η οποία περιορίζει το αποτέλεσμα. Τελεία, για να μην λέμε περισσότερα επιχειρήματα. Το είπε και ο Πρόεδρος της ΤΕΔΚ στον χαιρετισμό του ορθά κοφτά, χωρίς να χρειάζεται να προσκομίσουμε περαιτέρω επιχειρήματα στο τραπέζι του διαλόγου.

Δεύτερον, είναι ζήτημα δημοκρατίας. Μια δημοκρατία αν θέλει να είναι ισχυρή, δεν μπορεί να υιοθετεί κανενός είδους αποκλεισμό και ιδιαίτερα σε ότι αφορά την συμμετοχή στα κέντρα λήψης αποφάσεων, για αντικειμενικούς ή όχι λόγους, οι γυναίκες είναι θύματα ενός, να μην πω κοινωνικού αποκλεισμού γιατί δεν θα ακριβολογούσα αν έλεγα ότι αντιμετωπίζουν οι γυναίκες κοινωνικό αποκλεισμό, είναι θύματα όμως μίας ιδιότυπης κατάστασης αποκλεισμού ιδιαίτερα από τα κέντρα λήψης αποφάσεων για πολύ συγκεκριμένους λόγους που ήδη στους χαιρετισμούς έχουν ειπωθεί και θα τους αναζητήσει βέβαια και συστηματικότερα το Συνέδριο. 

Είναι λοιπόν, το ζήτημα της ισότητας, ζήτημα και δημοκρατίας αδιαμφισβήτητα. Δεν νομίζω πως χρειάζονται άλλα αφετηριακά σημεία για να ενεργοποιηθεί κανείς και να θεωρήσει πως αυτό το ζήτημα για την ελληνική κοινωνία και την Ελλάδα ως χώρα, είναι ζήτημα απόλυτης προτεραιότητας.

Έτσι λοιπόν, με μία τέτοια λογική ήθελα να προσεγγίσουμε λίγο το θέμα της ποσόστωσης για να ακούσει και η Υπουργός που τότε το νομοθέτησε και η Γενική Γραμματέας, που ξέρω και ο ίδιος προσωπικά τι ακριβώς έκανε για να μην υπάρξει αυτή η μικρή μείωση, γιατί στο θέμα του Κώδικα είχαμε μια μικρή βέβαια, αλλά πάντως μείωση. Θέλω λίγο να βάλουμε τα πράγματα στην θέση τους. Όταν λέω να βάλουμε τα πράγματα στην θέση τους, νομίζω ότι τελεί εν αδίκω η καινούργια ρύθμιση του Κώδικα. Εγώ δυστυχώς μειοψήφησα στην ΚΕΔΚΕ και ήμαστε πολύ θλιβερή μειοψηφία όσοι ψηφίσαμε υπέρ της διατήρησης της διάταξης, πάρα πολύ μικρή. Υπήρχε ένα κλίμα, δεν νομίζω ότι είναι ανδροκρατούμενο το Όργανο. Το ζήτημα είναι ότι υπήρχε μία εντελώς λάθος λογική. Επικράτησε η λογική ότι στους Καποδιστριακούς Δήμους δεν μπορούν να γίνουν ψηφοδέλτια και μάλιστα έλεγαν ότι αναγκάζονται να βάζουν τις μητέρες, τις αδελφές τους, τις κουμπάρες τους και τα λοιπά. 

Κοιτάξτε να δείτε πως είναι τα πράγματα και τα ξέρετε, δεν θα σας πω κάτι καινούργιο γιατί πάρα πολλές εδώ μέσα προέρχεστε από Καποδιστριακούς Δήμους. Το πρόβλημα στους Καποδιστριακούς Δήμους είναι ότι είναι μεγάλο το ψηφοδέλτιο, όταν σε ακραίες περιπτώσεις όπως στον Δήμο Φιλιππιάδας και Κόνιτσας το ψηφοδέλτιο πρέπει να σας πω ότι το πλήρες αποτελείται από 180 υποψηφίους. Σε έναν Δήμο 4.000 κατοίκων όπως είναι η Κόνιτσα, πρέπει να κάνεις ψηφοδέλτιο με 180 υποψηφίους. Μα φυσικά στα μικρά χωριά θα γεμίσεις και θα βάλεις δύο ξαδέρφια, δύο μπατζανάκια, δύο κουμπάρους. Το ζήτημα δηλαδή, αν είναι κουμπάρα είναι το πρόβλημα; Ο κουμπάρος δεν είναι πρόβλημα; 

Με τον Καποδίστρια υπάρχει ένα ζήτημα ευτελισμού της έννοιας της υποψηφιότητας σε μία προσπάθεια να δείξουμε υπερβολική ευαισθησία εκπροσώπησης σε πολύ μικρά πληθυσμιακά μεγέθη. Όταν λέμε τριμελές Συμβούλιο σε 80 ή 70 κατοίκους, όπου θα μπορούσαμε να έχουμε μονοπρόσωπο Όργανο, Πάρεδρο για παράδειγμα, αυτό είναι το πρόβλημα. Δεν είναι το πρόβλημα ότι είναι μεταξύ τους συγγενείς με τον Δήμαρχο ή με άλλους Συμβούλους οι γυναίκες. Αν περιορίζαμε λίγο τον συνολικό αριθμό των υποψηφίων, αυτή ήταν και η δική μου πρόταση, το ξέρει και η Γιώτα από το Διοικητικό Συμβούλιο, αλλά δυστυχώς επικράτησε μία άλλη που περιέκοψε, την έκανε κάπως κολοβή την διάταξη του ενός τρίτου. Είναι ένα τρίτο παρά κάτι εν πάση περιπτώσει, παρότι και εγώ ανήκω σε αυτούς που την υπερασπίστηκα την ποσόστωση στις προηγούμενες εκλογές και ανήκω σε αυτούς που αξιολόγησαν όχι μόνο θετικά. Νομίζω ότι ήταν απόλυτα θετική φίλες και φίλοι, η πρωτοβουλία εκείνη και πρέπει να βρεθεί ένας τρόπος να πάμε πιο μπροστά. Συνηθίζουμε και λέμε, το άκουσα από αρκετούς ομιλητές στο βήμα, δεν είναι πανάκεια, δεν είναι αυτοσκοπός. Εγώ θα πω το εξής: δεν είναι πανάκεια και αυτοσκοπός μέχρι να πετύχουμε τον στόχο μας. Μέχρι να πετύχουμε τον στόχο που κοινά ομολογούμε πως είναι να φτάσουμε σε αυτό που είναι η ίδια η κοινωνία, μισό-μισό κυριολεκτικά να είναι και στα κέντρα λήψης αποφάσεων, μέχρι τότε είναι υποχρεωτική οδός. Δεν ξέρω αν είναι πανάκεια ή αυτοσκοπός. Αυτό και άλλα πιο προωθημένα μέτρα σαν την Σκανδιναβία που κάποια στιγμή πρέπει να σκεφτούμε πολύ σοβαρά να υιοθετήσουμε. Σας θυμίζω ότι στην 1η Συνδιάσκεψη είχα προτείνει κάποια στιγμή ως χώρα να δούμε και την αύξηση της ποσόστωσης, κάποια στιγμή να τολμήσουμε να δούμε μετά από διαβούλευση με το Συμβούλιο της Επικρατείας για να προλάβουμε συνταγματικές περιπέτειες, ακόμα και η ποσόστωση να αφορά και την εκλογή. Όχι μόνο τις υποψηφιότητες σαν να μιλάμε για ξεχωριστές λίστες. Ξέρω πολύ καλά ότι έχει τεράστια συνταγματικά και νομικά προβλήματα μια τέτοια προσέγγιση, αλλά ίσως θα έπρεπε να το τολμήσουμε και αυτό αν θέλουμε να φτάσουμε μία ώρα αρχύτερα. Αν πραγματικά πιστεύουμε όλοι στις κορώνες που λέμε από τα βήματα, αν πραγματικά αυτό που λέμε από το βήμα τέτοιων συνεδρίων όλοι το πιστεύουμε, ότι δηλαδή είναι ζήτημα δημοκρατίας, ζήτημα αποτελεσματικότητας, ιδού η Ρόδος-ιδού και το πήδημα. Μπορούμε να το κάνουμε πραγματικά πράξη. 

Ολοκληρώνοντας αγαπητές φίλες, γιατί είπαμε οι ολοκληρωμένες παρεμβάσεις θα γίνουν αργότερα, εμείς πρέπει να περιοριστούμε σε χαιρετισμούς, ήθελα και μια και αναφέρθηκα στον Κώδικα, να πω πως καλό θα ήταν να γίνει μία μικρή ενημέρωση και στο Συνέδριο για τον Κώδικα. Υπάρχει η δυνατότητα μέχρι να φύγετε και η κυρία Γαζή είναι ιδιαίτερα ενημερωμένη και υπάρχουν εδώ και άλλα στελέχη της Αυτοδιοίκησης που μπορούν να ενημερώσουν αν υπάρχουν ερωτήματα ή ζητήματα που αφορούν τον Κώδικα. Όπως επίσης, το Δ΄ Κοινοτικό Πλαίσιο Στήριξης είναι ένα τεράστιο κεφάλαιο στο οποίο ήθελα να αναφερθώ, αλλά θα το παραλείψω γιατί υπάρχει αμέσως μετά ολοκληρωμένη εισήγηση και θα έχετε ολόκληρη θεματική αποκλειστικά με το Δ΄ Κοινοτικό Πλαίσιο Στήριξης. 

Εγώ απλά θέλω από την θέση αυτή να πω στην Γενική Γραμματέα Ισότητας ότι έχουμε ολοκληρώσει ένα κείμενο που θα λάβει την Δευτέρα το πρωί ο Υπουργός, κύριος Παυλόπουλος, που αφορά το σκέλος της διοικητικής ικανότητας, του μεγάλου στόχου μάλλον του ΕΣΠΑ, του Εθνικού Στρατηγικού Πλαισίου Αναφοράς, του Δ΄ Κοινοτικού Πλαισίου, που αφορά δηλαδή την διοικητική ικανότητα, με ιδιαίτερη έμφαση και στα θέματα ισότητας και έχουμε καταθέσει μια ολοκληρωμένη πρόταση για συνεργασία γιατί νομίζω ότι το Δ΄ Κοινοτικό Πλαίσιο Στήριξης πρέπει να αξιοποιηθεί πολύ περισσότερο από το Γ΄. Τι κάναμε στο Γ΄ Κοινοτικό Πλαίσιο Στήριξης; Με την παριστάμενη τότε Υπουργό Εσωτερικών κάναμε μία πάρα πολύ καλή συνεργασία και με το Υπουργείο Πρόνοιας και αξιοποιήσαμε το Γ΄ για να ανοίξουμε τις προνοιακές δομές. Έχουμε πρόβλημα βέβαια σήμερα με τις προνοιακές δομές, πως θα τις συνεχίσουμε, υπάρχει ένα ολόκληρο πρόβλημα οικονομικό για το πώς θα συνεχίσουμε μετά τους πόρους του Γ΄. Στην Ελλάδα δεν έχουμε βρει ακόμα φόρμουλες και μεθόδους να αντιμετωπίζουμε αποτελεσματικά δυστυχώς τέτοια ζητήματα. Το ζήτημα είναι όμως ότι άνοιξε ένας δρόμος. Για πέντε χρόνια με πόρους του Γ΄ Κοινοτικού Πλαισίου Στήριξης ξεκίνησαν Παιδικοί Σταθμοί, Βρεφονηπιακοί, ΚΔΑΠ, ΚΔΑΠ-ΜΕΑ, Βοήθεια στο Σπίτι που διευρύνθηκε σε όλη την Ελλάδα και τα Κέντρα Ημερήσιας Φροντίδας Ηλικιωμένων, που είναι βασικότατες δομές με τις οποίες επιτυγχάνουμε δύο στόχους. Αφενός μεν φέρνουμε πολύ πιο κοντά την Τοπική Αυτοδιοίκηση στην υπόθεση της κοινωνικής συνοχής και αλληλεγγύης, την δημιουργία ενός πραγματικά σύγχρονου κράτους πρόνοιας με όχημα την Αυτοδιοίκηση κυριολεκτικά, τον δρόμο που ακολουθούν όλες οι ευρωπαϊκές χώρες και δεύτερον, στήνουμε δομές που πραγματικά αν θέλει κανείς να αναζητήσει τα αναγκαία, όχι ικανά βέβαια, μέτρα που θα οδηγήσουν στην επίλυση και του κεντρικού ζητήματος καλύτερες πολιτικές για περισσότερες γυναίκες ή περισσότερες γυναίκες για καλύτερες πολιτικές. Τα ζητήματα των προνοιακών ξέρουμε πολύ καλά όλοι και όλες εδώ μέσα ότι είναι πρωτοβουλίες που αν πατήσουν γερά στα πόδια τους και αν αποκτήσουν αξιοπιστία και αναγνώριση έτσι ώστε να εμπιστευτεί κάθε οικογένεια είτε το μικρό παιδί, είτε το βρέφος, είτε τον ηλικιωμένο, πραγματικά σε αξιόπιστες δομές, που σήμερα πρέπει να πούμε ότι τα πρώτα βήματά τους κάνουν ουσιαστικά, αυτές οι δομές πρέπει να γίνουν αξιόπιστες, εγώ πιστεύω ότι είναι το μεγαλύτερο στοίχημα της Αυτοδιοίκησης και για τον λόγο που σας είπα στην αρχή και για τον δεύτερο λόγο, τότε πραγματικά πιστεύω ότι θα έχουμε πάρει ένα μέτρο που ικανό δεν θα είναι από μόνο του, θα είναι όμως απόλυτα αναγκαίο για να έχουμε μια έκρηξη στον βασικό στόχο που είναι βέβαια η εκρηκτική αύξηση της γυναίκας στα κέντρα λήψης των αποφάσεων. 

Κλείνοντας τον χαιρετισμό μου, έχω μία πρόταση προς το Συνέδριο. Τις τελευταίες μέρες με αφορμή και παρακαλώ να με προσέξετε για να μην παρεξηγηθώ, θέλω να είμαι ιδιαίτερα προσεκτικός αλλά και προσεκτικά να ακουστώ, τις τελευταίες μέρες έχει γίνει πολύ κουβέντα για την συνταγματική αναθεώρηση. Η ΚΕΔΚΕ έχει καταθέσει μία ολοκληρωμένη πρόταση. Ο κύριος Παπανδρέου πρώτος και ο κύριος Πρωθυπουργός την αμέσως επόμενη μέρα, υιοθέτησαν μέρος ή όχι από αυτές τις προτάσεις. Είμαστε από κάθε άποψη βέβαια ικανοποιημένοι γιατί αρχικά ιδιαίτερα στις θέσεις του Πρωθυπουργού σε 17 σημεία που είχε ανακοινώσει πριν από ενάμισι-δύο μήνες σας θυμίζω, οι έννοιες αποκέντρωση και Αυτοδιοίκηση δεν υπήρχαν. Θεωρούμε ότι είναι πάρα πολύ καλή εξέλιξη αυτό που υπήρξε, όμως υπάρχει κενό και μετέωρο ένα ζήτημα το οποίο αφορά τους μετανάστες και επειδή τα συνέδρια των γυναικών δεν είναι μόνο για να δίνουν γυναικεία ματιά ή να ασχολούνται με αμιγώς γυναικεία ζητήματα, ακριβώς για τον λόγο ότι οι γυναίκες δεν είναι ούτε καλύτερες ούτε χειρότερες, είναι ισάξιες και ισότιμες με τους άνδρες, αυτή νομίζω πρέπει να είναι η αφετηρία μας για να βάλουμε αδιαπραγμάτευτα αυτούς τους στόχους για τους οποίους μιλούσα, νομίζω πρέπει να ασχοληθεί με αυτό το ζήτημα ζητώντας και από το κυβερνών κόμμα, γιατί ξέρουμε πολύ καλά πως αν δεν υπάρξει η απαραίτητη πλειοψηφία των 180 τώρα, δεν θα μπορέσει. Ο Πρωθυπουργός βέβαια, προχθές το παρέπεμψε σε νομοθετική ρύθμιση. Διάβασα τις πλήρεις δηλώσεις και το ξέρω. Ξέρω όμως επίσης κυρία εκπρόσωπε της ΝΕΑΣ ΔΗΜΟΚΡΑΤΙΑΣ και κυρία Ευρωβουλευτή, ότι και στην Βουλή προχθές που το θέσαμε ο κύριος Υπουργός μας αρνήθηκε να συγκροτήσουμε έστω τα άτυπα Συμβούλια Μεταναστών. Είπαμε να κάνουμε συμβουλευτικά Όργανα για τους μετανάστες στην Τοπική Αυτοδιοίκηση, να κάνουμε ένα πρώτο βήμα ενσωμάτωσης. Το Συνέδριο της ΚΕΔΚΕ με ομοφωνία μετά από θυελλώδη συζήτηση και αυτό έχει σημασία, έχει αξία δηλαδή το ότι συζητήσαμε, δεν το υιοθετήσαμε έτσι δια ανατάσεως της χειρός. Πεντακόσιοι σύνεδροι πριν έξι μήνες ομόφωνα ζητήσαμε να δοθεί δικαίωμα ψήφου στους μετανάστες στις επερχόμενες Δημοτικές και Νομαρχιακές Εκλογές, για να κάνουμε ένα πρώτο μεγάλο βήμα ενσωμάτωσης και ουσιαστικού περιεχομένου στην δημοκρατία μας. 

Η κυβέρνηση μετέθεσε αυτό το βήμα για τις επόμενες Δημοτικές Εκλογές. Δεν έχει έννοια να σκιαμαχούμε σήμερα για τούτες τις εκλογές που έρχονται γιατί δεν μπορεί να επιλυθούν βέβαια σήμερα που μιλάμε πια, ζητήματα με εκλογικούς καταλόγους και όλα αυτά, προφανώς. Όμως δεν συμπεριλήφθηκε ούτε στον Κώδικα η ιστορία των Τοπικών Συμβουλίων Μεταναστών, για αυτό και πιστεύω αν θέλουμε να δώσουμε μία αποφασιστική ώθηση και να παραμερίσουμε ζητήματα ρατσισμού και ξενοφοβίας που δεν αρμόζουν σε μία σύγχρονη δημοκρατία, εγώ προτείνω στο Συνέδριο ειδικά για το θέμα των μεταναστών, σαν ένα διακριτό κομμάτι για την συνταγματική αναθεώρηση, θα θέλαμε δηλαδή ως ΚΕΔΚΕ και ΕΝΑΕ επειδή πρόκειται να πάρουμε τις επόμενες εβδομάδες και μία πρωτοβουλία, ίσως και μια κοινή συνδιάσκεψη για την συνταγματική αναθεώρηση για να διευρύνουμε αυτό που άνοιξε, θα θέλαμε και την υποστηρικτή αυτής εδώ της Συνδιάσκεψης γιατί έχει και πολύ αξιόλογη συμμετοχή. 

Σας ευχαριστώ πολύ.

ΠΡΟΕΔΡΕΙΟ: Κύριε Πρόεδρε, σας ευχαριστούμε για την πρότασή σας. Ήδη στην Χάρτα αντιμετωπίζεται το θέμα των πολλαπλών διακρίσεων που υφίστανται και οι γυναίκες, αλλά και λόγω φύλου, χρώματος και θρησκείας. Όλα αυτά θα τα συζητήσουμε μετά. 


Καταλαβαίνετε ότι τα επιχειρήματά μας για την ποσόστωση που κάποιοι λένε ότι δεν μπορούν να πλαισιώσουν τα ψηφοδέλτια παππούδες και γιαγιάδες και θείες, όπως είπε ο Πρόεδρος, εμείς είχαμε το αντεπιχείρημα το ότι ξέρουμε πως στα χωριά εκτός από γιαγιάδες, μπαίνουν και παππούδες και κουμπάροι άνδρες και έχει πάρα πολύ δίκιο και το ισχυριστήκαμε αυτό. Είναι όμως πάρα πολύ ανίσχυρο τελικά μετά την πρόταση του Προέδρου που μας βγήκε και με φλας και από αριστερά, ενώ εμείς μιλάμε για μεγαλύτερη ποσόστωση, ο ίδιος, ένας άνδρας, μας προτείνει ποσόστωση και στην εκλογή. Τον ευχαριστούμε. 


Παρακαλούμε την εκπρόσωπο της ΝΕΑΣ ΔΗΜΟΚΡΑΤΙΑΣ, την κυρία Μαρία Παναγιωτοπούλου-Κασιώτου, η οποία είναι μέλος του Ευρωπαϊκού Κοινοβουλίου, να χαιρετίσει την Συνδιάσκεψη.

Μ. ΠΑΝΑΓΙΩΤΟΠΟΥΛΟΥ-ΚΑΣΙΩΤΟΥ: Ευχαριστώ πολύ. Με πολλή χαρά βρίσκομαι εδώ σήμερα εκπροσωπώντας την ΝΕΑ ΔΗΜΟΚΡΑΤΙΑ, εκπροσωπώντας τον Πρόεδρό της, τον Πρωθυπουργό της χώρας, Κωνσταντίνο Καραμανλή, εκπροσωπώντας τους συναδέλφους μου Βουλευτές και Ευρωβουλευτές, τις συναδέλφους μου Βουλευτές και Ευρωβουλευτές και όλους εκείνους που πιστεύουν στην δημοκρατία και θέλουν να δουν την χώρα να κάνει ένα βήμα μπροστά. Χαίρομαι που βρίσκομαι στην Αλεξανδρούπολη για ένα τόσο σημαντικό συνέδριο, το 2ο Συνέδριο της Ένωσης των γυναικών των εκλεγμένων στην Τοπική Αυτοδιοίκηση. 


Η παρουσία σήμερα των εκλεγμένων γυναικών στην ακριτική αυτή περιοχή που πρόσφατα δοκιμάστηκε από τις θεομηνίες, δείχνει ότι η χώρα μας είναι ενωμένη σε ανθρώπινο δυναμικό, αλλά ενωμένη και στις περιφέρειες και ξέρει να στηρίζει και να υποστηρίζει όσους έχουν ανάγκη από την ανθρώπινη παρουσία και την τόνωση στις δύσκολες στιγμές. 


Εύχομαι λοιπόν, γρήγορα να ξεπεραστούν οι πληγές που αναφέρθηκαν και να μην θυμόμαστε τίποτα από αυτό το δύσκολο παρελθόν της φετινής χρονιάς. Εύχομαι η σημερινή Συνδιάσκεψη να είναι η αρχή για μια αισιόδοξη αντιμετώπιση του μέλλοντος, χωρίς τις μιζέριες που ανέφερε η κυρία Αντιπρόεδρος. 


Οι προλαλήσαντες ανέφεραν στους λόγους τους πολλά σημαντικά θέματα και συγχαίρω για αυτό, γιατί πράγματι έδωσαν στίγματα όλης της έκτασης του προβλήματος της γυναικείας συμμετοχής στα κέντρα λήψεως αποφάσεων. Στην εισήγηση του κυρίου Δημάρχου, τονίστηκε η ανάγκη πολιτικών για τον άνθρωπο. Ο άνθρωπος είναι άνδρας και γυναίκα, είναι το κέντρο του ευρωπαϊκού πολιτισμού και το κέντρο των ευρωπαϊκών πολιτικών. Η ισότιμη λοιπόν συμμετοχή των γυναικών στα κέντρα λήψεως αποφάσεων, έχει την πρώτη ευθύνη να υπηρετήσει τον άνθρωπο. Παράλληλα, θυμίζω ότι μου έκανε εντύπωση η παρουσίαση όλων των δραστηριοτήτων που μπορούν να έχουν οι εκλεγμένες γυναίκες στην Τοπική Αυτοδιοίκηση, ιδιαίτερα όμως το ότι η συμμετοχή τους εξαρτάται από την αλλαγή της νοοτροπίας, εξαρτάται από την εκπαίδευση. 


Πρέπει να συγχαρώ λοιπόν την Κεντρική Ένωση Δήμων και Κοινοτήτων Ελλάδας και την Ένωση Νομαρχιακής Αυτοδιοίκησης Ελλάδας, γιατί με το σημερινό συνέδριο που στηρίζεται από την Γενική Γραμματεία Ισότητας του Υπουργείου Εσωτερικών, την οποία συγχαίρω για το υποστηρικτικό έργο επιστημονικής παραγωγής και ενίσχυσης του ρόλου των γυναικών στην κοινωνία μας. Η σημερινή λοιπόν 2η Συνδιάσκεψη δημιουργεί μία παράδοση την οποία εύχομαι να συνεχίσετε εσείς σήμερα, αλλά και όσες στο μέλλον θα αναμειχθούν στα κοινά. 


Η ισότητα μεταξύ ανδρών και γυναικών είναι συνταγματική επιταγή, είναι ευρωπαϊκή δέσμευση. Η εμπέδωση της ισότητας είναι μέλημα όλων και πρώτης από όλους της κυβέρνησης. Ο πρωταρχικός ρόλος της ισότητας στην πολιτική και στις δράσεις της νέας διακυβέρνησης, αποδεικνύεται από τις πρωτοβουλίες που αναλήφθηκαν πρόσφατα στους δύο βασικούς Κώδικες, των Κώδικα Δήμων και Κοινοτήτων και τον Υπαλληλικό Κώδικα. Ο Κώδικας Δήμων και Κοινοτήτων επιβάλλει την τήρηση της ποσόστωσης του ενός τρίτου για την ανάδειξη των μελών των Δημοτικών και Κοινοτικών Συμβουλίων, των Συμβουλίων των Δημοτικών Διαμερισμάτων και των Τοπικών Συμβουλίων. Στον νέο Δημοσιοϋπαλληλικό Κώδικα βασικός άξονας των καινοτομιών είναι η ενίσχυση της λειτουργικότητας και της παραγωγικότητας της δημόσιας διοίκησης προς όφελος του πολίτη. Αταλάντευτη αρχή είναι η προσήλωση στις αρχές της αξιοκρατίας, της ισότητας και της αντικειμενικότητας κατά την αξιοποίηση του ανθρώπινου δυναμικού. Άνδρες και γυναίκες, όπως πολύ σωστά είπε ο κύριος Πρόεδρος της ΚΕΔΚΕ, πρέπει ισότιμα να συμμετέχουν και ελπίζω να προλάβουμε να δούμε την στιγμή εκείνη που δεν θα χρειάζεται ο ορισμός της ποσόστωσης, αλλά όπως συμβαίνει σήμερα σε πολλές ευρωπαϊκές χώρες, θυμίζω το παράδειγμα της Ολλανδίας, το 50-50 θα είναι αυτόματο και δεν θα χρειάζεται η νομική του κατοχύρωση. 


Μέτρα στήριξης των οικογενειών των δημοσίων λειτουργών, μέτρα στήριξης των όσων υπηρετούν τον πολίτη, είναι και αυτά επιβοηθητικά της ισότητας. Η κυβέρνηση προωθώντας το τετραετές πρόγραμμα δράσης, τις εθνικές προτεραιότητες πολιτικών και τους άξονες δράσεις για την ισότητα των φύλων, 2004-2008, έχει αναδείξει σε πρωταρχικό το θέμα της ισότητας. Έστρεψε από την πρώτη στιγμή της δράσης την ελληνική περιφέρεια και ανταποκρίθηκε άμεσα στην ανάγκη εθνικής στρατηγικής για την περιφερειακή ανάπτυξη γιατί χωρίς ανάπτυξη δεν μπορούμε να περιμένουμε την κατάργηση των ανισοτήτων στην κοινωνία. Χωρίς ανάπτυξη δεν μπορούμε να περιμένουμε την ισότιμη συμμετοχή και την καταπολέμηση των διακρίσεων. Χωρίς ανάπτυξη δεν μπορούμε να περιμένουμε την συμμετοχή όλων όσων ζουν σε ένα τόπο. 


Οι δράσεις είναι παράλληλες, ταυτόχρονες και πολυδιάστατες σε όλους τους τομείς. Η νέα διακυβέρνηση είχε καθορίσει πέντε νέες κατευθύνσεις στο σύγχρονο αναπτυξιακό πρότυπο. Οι περιφέρειες είναι τα κέντρα της οικονομικής ανάπτυξης. Σε ορισμένους προνομιακούς τομείς, αγροτική παραγωγή, τουρισμός, γίνονται συγκροτημένες πολιτικές. Οι ιδιαιτερότητες των ορεινών και νησιωτικών περιοχών με μειονεκτικά χαρακτηριστικά, αξιοποιούνται με ολοκληρωμένες παρεμβάσεις. 


Όλα τα Υπουργεία στρέφουν την προσοχή τους στις άμεσες ανάγκες της περιφέρειας. Η Τοπική Αυτοδιοίκηση όμως, ο Α΄ και ο Β΄ Βαθμός, καλούνται να αναλάβουν τις τοπικές και περιφερειακές δράσεις ανάπτυξης και να αντιμετωπίσουν τα καθημερινά προβλήματα των πολιτών. Η νέα διακυβέρνηση στηρίζει την Τοπική Αυτοδιοίκηση του Α΄ και του Β΄ Βαθμού στον αναπτυξιακό αυτό ρόλο στα πλαίσια της εθνικής στρατηγικής περιφερειακής ανάπτυξης. Στους Οργανισμούς Τοπικής Αυτοδιοίκησης αποδίδονται στο ακέραιο όλοι οι θεσμοθετημένοι πόροι.


Εκτός από αυτό, έχουμε και τις συμπράξεις του ιδιωτικού και του δημόσιου τομέα, το πρόγραμμα ΘΗΣΕΑΣ που χρηματοδοτεί νέες δράσεις 3,5 δισεκατομμυρίων ευρώ σε Δήμους και Κοινότητες όλης της χώρας. Με το πενταετές αυτό πρόγραμμα έχουν δημοπρατηθεί χιλιάδες έργα, έχουν εγκριθεί περισσότερα από 6.500 έργα, για να μην αναφερθούμε στα έργα των συμπράξεων. 


Η νέα διακυβέρνηση θέλει την Τοπική Αυτοδιοίκηση αντάξια του θεσμικού της ρόλου λοιπόν. Η ισότητα γυναικών και ανδρών είναι μια αρχή της Ευρωπαϊκής Ένωσης για την ισορροπημένη συμμετοχή ανδρών και γυναικών στις κυριότερες πολιτικές και οικονομικές αποφάσεις της κάθε κοινωνίας και αυτό είναι ένα θέμα ζωτικής σημασίας για την ανάπτυξη της πραγματικής δημοκρατίας όπως επαναλήφθηκε από τους προλαλήσαντες. Σας θυμίζω ότι πρόσφατα οι αρχηγοί των 25 κρατών της Ευρωπαϊκής Ένωσης θέλοντας να προωθήσουν αυτό το όραμα της επίτευξης, της ανάληψης από την Ευρώπη του πρώτου παγκόσμιου ρόλου στον παγκόσμιο ανταγωνισμό, αναγνωρίζοντας ότι το θέμα της ισότητας γυναικών και ανδρών είναι πρωταρχικό, στο τελευταίο συνέδριο των αρχηγών κρατών, στο Συμβούλιο της Ευρώπης, ψηφίστηκε μαζί με τις άλλες αποφάσεις και το Σύμφωνο για την Ισότητα. Στην περσινή Σύνοδο είχε ψηφιστεί, είχε αποφασιστεί το Σύμφωνο για την Νεολαία. Με το Σύμφωνο για την Ισότητα συμπληρώνεται η επιθυμία των αρχηγών των ευρωπαϊκών κρατών να δουν τους πολίτες να συμμετέχουν ισότιμα σε μια νέα ευρωπαϊκή κοινωνία όπου η συμμετοχή των πολιτών θα είναι άμεση και αποτελεσματική. 


Η σημερινή άνιση διανομή της εξουσίας συμβάλλει στην συνέχιση συμπεριφορών και πρακτικών που δεν λαμβάνουν υπόψη τις επιθυμίες όλων των πολιτών και είναι γνωστό, δεν θα μιλήσω για το πώς η γυναίκα από την φύση της είναι καμωμένη για να προσφέρει και το πώς ξέρει να προσφέρει όταν της δοθούν οι ευκαιρίες. 


Συγχαίρω λοιπόν για την σημερινή διοργάνωση του 2ου Συνεδρίου, συγχαίρω για τον τίτλο του Συνεδρίου «Καλύτερες πολιτικές για περισσότερες γυναίκες.» Εύχομαι οι καλύτερες πολιτικές να είναι για όλες τις γυναίκες. Η συμμετοχή των εκπροσώπων της Τοπικής Αυτοδιοίκησης των ανδρών σήμερα και η συμπαράστασή τους με τα λόγια, δείχνουν έμπρακτα ότι εμείς οι Έλληνες ξέρουμε την αξία και του άνδρα και της γυναίκας. Μένει να το αποδείξουμε ξεπερνώντας τις συνηθισμένες δυσκολίες, ξεπερνώντας τις κακές πρακτικές και αναδεικνύοντας μόνο καλές πρακτικές που θα φέρουν την ανάπτυξη και την ευημερία στην χώρα μας που δεν είναι παρά ένας κρίκος ευημερίας όλης της Ευρώπης. 


Εύχομαι καλή επιτυχία και πολύ ωραία συμπεράσματα που θα προωθήσουν την θέση της γυναίκας όχι μόνο στην Τοπική Αυτοδιοίκηση, αλλά γενικά στην παρουσία της στον πολιτικό χώρο. 

Πρέπει να δώσω μία απάντηση στον Πρόεδρο της ΚΕΔΚΕ για την συμμετοχή των συμπολιτών μας, των συνδημοτών μας μεταναστών, στις αποφάσεις και την εκπροσώπησή τους. 

Συγχαίρω για το ότι κιόλας έχετε πάρει μία απόφαση για το ότι επιζητείτε την ενσωμάτωση των μεταναστών. Ως μέλος του Ευρωπαϊκού Κοινοβουλίου πρέπει να σας πω ότι είναι ευρωπαϊκή πολιτική η ενσωμάτωση των μεταναστών. Ξέρουμε όλοι ότι ένα από τα μεγαλύτερα ευρωπαϊκά προβλήματα σήμερα δεν είναι μόνο το ότι υστερούμε σε ανταγωνιστικότητα λόγω της έλλειψης καινοτομίας. Το άλλο μεγάλο πρόβλημα είναι το δημογραφικό και ακριβώς η συμμετοχή των γυναικών στην Τοπική Αυτοδιοίκηση πιστεύουμε ότι θα βοηθήσει στην ενίσχυση και στην καλύτερη αντιμετώπιση του δημογραφικού προβλήματος, γιατί το δημογραφικό πρόβλημα είναι πρόβλημα των τοπικών κοινωνιών και μόνο αν γυναίκες και άνδρες συνεργαστούν για βιώσιμες τοπικές κοινωνίες, θα δώσουν μία ανάσα στο δημογραφικό πρόβλημα της Ευρώπης. 

Μία όμως από τις προτεινόμενες άμεσες λύσεις είναι η συμμετοχή των μεταναστών στην οικονομική ζωή του κάθε ευρωπαϊκού τόπου. Η μεταναστευτική πολιτική λοιπόν, είναι ευρωπαϊκή πολιτική και πρέπει στα ευρωπαϊκά πλαίσια να αναμένουμε λύσεις οι οποίες βέβαια θα γίνουν αποδεκτές από το κάθε κράτος-μέλος και το κάθε κράτος-μέλος θα δώσει τον δικό του χαρακτήρα ύστερα από μία ευρεία διαβούλευση στην οποία πρέπει να συμμετέχουν όλοι οι φορείς και όλοι οι πολίτες. 

Είμαι σίγουρη ότι η ελληνική κοινωνία που πάντα αγκάλιασε από τους αρχαίους χρόνους ένα σωρό λαούς και τους εκχριστιάνισε και τους εξελλήνισε, είμαι σίγουρη ότι η ευρωπαϊκή κοινωνία ξέρει να αποδέχεται το διαφορετικό, ξέρει να το σέβεται και στην περίπτωση των μεταναστών θα βρεθεί η καλύτερη λύση που θα αποτελέσει και αυτή μία καλή πρακτική, ένα πρότυπο και για τις άλλες χώρες.

Ευχαριστώ και πάλι. 

ΠΡΟΕΔΡΕΙΟ: Ευχαριστούμε την εκπρόσωπο της ΝΕΑΣ ΔΗΜΟΚΡΑΤΙΑΣ, την κυρία Παναγιωτοπούλου-Κασιώτου και ιδιαίτερα για την ευρωπαϊκή διάσταση που έβαλε στο θέμα της ισότητας και καλούμε την κυρία Βάσω Παπανδρέου, Βουλευτή και μέλος του Πολιτικού Συμβουλίου του ΠΑΣΟΚ.

Β. ΠΑΠΑΝΔΡΕΟΥ: Καλησπέρα σας. Θέλω καταρχήν να σας συγχαρώ για την εκλογή σας στα Όργανα της Τοπικής Αυτοδιοίκησης και να ευχηθώ ότι στο επόμενο Συνέδριο να μην είστε μόνο εσείς. Να είναι πολύ περισσότερες οι εκλεγμένες γυναίκες και στους Δήμους και στις Νομαρχίες και να έχουμε πολύ περισσότερες γυναίκες επικεφαλής των συνδυασμών. Αυτός είναι ο δεύτερος στόχος.


Είναι γεγονός ότι τα τελευταία χρόνια έχουν γίνει πολλά βήματα, αλλά είναι επίσης γεγονός ότι και οι κυβερνήσεις και τα πολιτικά κόμματα πριν τις εκλογές ή σε συνέδρια σαν το δικό σας ή σε παρόμοια συνέδρια, δίνουν πολλές υποσχέσεις τις οποίες πολύ γρήγορα μετά ξεχνούν. 


Δεν θέλω να μηδενίσω ή να υποβαθμίσω την πρόοδο που έχει γίνει στην Τοπική Αυτοδιοίκηση, αλλά και γενικότερα στην  συμμετοχή των γυναικών στην κοινωνική, οικονομική και πολιτική ζωή του τόπου. Τα βήματα όμως, χρειάζεται να γίνουν πολύ πιο μεγάλα αν θέλουμε μέσα σε κάποιο ορατό διάστημα, σε λίγες γενιές, γιατί διαφορετικά θα χρειαστούμε πάρα πολλές γενιές να φτάσουμε σε ένα επίπεδο πραγματικά ισότιμης συμμετοχής των γυναικών στα κοινά.


Είναι γεγονός ότι σήμερα οι εκλεγμένες γυναίκες στην Τοπική Αυτοδιοίκηση είναι πολύ περισσότερες από αυτές που ήταν την προηγούμενη φορά και πρέπει να πω ότι βοήθησε η τροπολογία που είχα την τιμή να παρουσιάσω στην Βουλή και που ψηφίστηκε ομόφωνα. 


Θέλω να το πω ότι η τροπολογία που παρουσίασα αντιμετώπισε και κάποιες δυσκολίες μέσα και στο δικό μου το κόμμα. Παρ’ όλο που όλοι οι συνάδελφοί μου Υπουργοί θεωρητικά ήταν υπέρ της ισότητας και πάρα πολλές φορές δημοσίως πιστεύω ότι είχαν δεσμευτεί, ειδικά προεκλογικά, όταν πήγα την συγκεκριμένη τροπολογία αντιμετώπισα αντιδράσεις, αλλά πέρασε και πέρασε με την στήριξη ομόφωνα της Βουλής. 


Τότε άκουγα το επιχείρημα: δεν είναι δυνατόν να βάλουμε το ένα τρίτο γυναίκες διότι σε πάρα πολλές περιπτώσεις δεν μπορούμε να βρούμε γυναίκες. Τελικά βρέθηκαν γυναίκες και όπως είπε και η Γιώτα η Γαζή, το επιχείρημα το καινούργιο τώρα είναι ότι βάζουν την κουμπάρα τους ενώ κανείς δεν μιλάει για τον κουμπάρο τους. Είναι πράγματι θλιβερό ότι η κυβέρνηση της ΝΕΑΣ ΔΗΜΟΚΡΑΤΙΑΣ στον Κώδικα που προτείνει, μειώνει την ποσόστωση για την συμμετοχή των γυναικών. Φέρνει ένα άλλο επιχείρημα, ότι υπάρχει η κατά πλειοψηφία γνώμη της ΚΕΔΚΕ. 


Πέρα από το ότι είναι θλιβερό ότι η ΚΕΔΚΕ έχει μόνο μία γυναίκα στο Διοικητικό της Συμβούλιο, είναι δύο φορές θλιβερό ότι το Διοικητικό Συμβούλιο της ΚΕΔΚΕ και βεβαίως προς τιμήν του Προέδρου και των άλλων τριών αν δεν κάνω λάθος μελών που διαφώνησαν, το Διοικητικό Συμβούλιο της ΚΕΔΚΕ είχε θετική γνώμη για την μείωση της ποσόστωσης. 


Αν δεν βρίσκουν εύκολα τόσες γυναίκες, όπως είπε και ο Πρόεδρος της ΚΕΔΚΕ, καλό θα είναι να μειώσουν τον αριθμό στα ψηφοδέλτια γιατί είναι υπερβολικός, είναι τρελό, παραείναι μεγάλος ο αριθμός. Όμως αποτελεί νομίζω οπισθοχώρηση όταν η κυβέρνηση για ένα θέμα που στηρίζεται υποτίθεται στην γνώμη της ΚΕΔΚΕ, τώρα το ερώτημά μου είναι γιατί δεν ακούει την ΚΕΔΚΕ και στα άλλα θέματα; Στο 42% το οποίο προωθεί για νομοθέτηση για να εκλέγεται ο Δήμαρχος ή ο Νομάρχης, η ΚΕΔΚΕ έχει αντίθετη γνώμη. Εδώ δεν την ακούει. Όταν πρόκειται για θέματα ισότητας, δεν το πάμε στα αρμόδια, γιατί δεν υπάρχουν αρμόδια Όργανα, γιατί υπάρχει το Σύνταγμα που λέει για την ίση συμμετοχή ανδρών και γυναικών. Όταν θέλουμε να βρούμε προφάσεις, εύκολα τις βρίσκουμε τις προφάσεις και λυπάμαι γιατί δεν είναι το μόνο στο οποίο υπαναχωρεί η κυβέρνηση της ΝΕΑΣ ΔΗΜΟΚΡΑΤΙΑΣ. Το 2000 είχα περάσει μία άλλη τροπολογία στον νόμο 2839, ότι σε όλα τα Διοικητικά Συμβούλια των οργανισμών, επιχειρήσεων δημοσίου, που διορίζονται από την κυβέρνηση, όπως και σε όλες τις Επιτροπές που συστήνονται σε οποιοδήποτε επίπεδο στην δημόσια διοίκηση, υπάρχει υποχρεωτικά συμμετοχή των γυναικών. 


Αυτό καταστρατηγείται. Έχω καταθέσει ερώτηση, μου απάντησαν περί γραμμάτων. Κατέθεσα επερώτηση να συζητηθεί στην Βουλή, ποτέ δεν δέχτηκε η κυβέρνηση να συζητηθεί αυτή η επερώτηση. Υπάρχουν Διοικητικά Συμβούλια που δεν έχουν καμία γυναίκα ή άλλα που έχουν πολύ λιγότερες από αυτές που προβλέπει ο νόμος και δημιουργούν και νομική ανασφάλεια διότι σύμφωνα με τον νόμο οι αποφάσεις τους είναι ακυρωτέες. Εάν δηλαδή κάποιος προσβάλει τις αποφάσεις και μιλάμε για Διοικητικά Συμβούλια τα οποία είναι σημαντικά για την οικονομική και κοινωνική ζωή της χώρας, π.χ. κεφαλαιαγορά, που εκεί είναι υποχρεωτική η συμμετοχή των γυναικών, εάν κάποιος προσφύγει, οι αποφάσεις ακυρώνονται. Καταλαβαίνετε και ακριβώς για αυτό το έκανα, ακυρωτέες τις αποφάσεις, για να υποχρεώσω την εκάστοτε κυβέρνηση να το υλοποιεί. Η σημερινή κυβέρνηση δεν το υλοποιεί και δεν δέχεται να το συζητήσει στην Βουλή.


Θα επανέλθουμε βέβαια, αλλά πρέπει να επανέλθουν και όλες οι γυναίκες και οι γυναικείες οργανώσεις γιατί δεν μπορούμε να δεχόμαστε τόσο εύκολα ή τόσο σιωπηρά υπαναχωρήσεις στα θέματα συμμετοχής. Το να διεκδικούμε μεγαλύτερα ποσοστά είναι υποχρέωσή μας και δικαίωμά μας, αλλά είναι απαράδεκτο και με την δική μας σιωπή να επιτρέπουμε την υπαναχώρηση.


Θα ήθελα εδώ να προτείνω στην Γενική Γραμματεία Ισότητας, που είναι ένα Όργανο ακριβώς θεσμοθετήθηκε για να παρακολουθεί όλη την δημόσια διοίκηση σε όλα τα επίπεδα αν εφαρμόζει τα μέτρα τα οποία έχουν ληφθεί για την ισότητα των δύο φύλων, να κάνει έναν έλεγχο σε όλη τη δημόσια διοίκηση, ακόμα και στην Τοπική Αυτοδιοίκηση, για να δει το πώς παραβιάζεται αυτή η αρχή. 


Αγαπητές φίλες και φίλοι, πέρα από το ΠΑΣΟΚ που θα είναι αντίθετο στην οποιαδήποτε οπισθοχώρηση και θα το καταψηφίσουμε στην Βουλή, ελπίζω και οι γυναίκες της ΝΕΑΣ ΔΗΜΟΚΡΑΤΙΑΣ να είναι αντίθετες στην Βουλή στο να μειωθεί το ποσοστό για την συμμετοχή των γυναικών. 


Ελπίζω επίσης όλες οι γυναίκες, όσες είμαστε σε κάποια κόμματα ή σε κάποιες θέσεις, να δείχνουμε λιγότερη υπακοή στα κόμματά μας αν τα κόμματά μας παραβιάζουν την αρχή της ισότητας. 


Βεβαίως και χρειάζεται ριζική αλλαγή της κοινωνίας, αλλαγή της νοοτροπίας. Δεν  μπορεί όμως τα κόμματα να ακολουθούν την κοινή γνώμη. Πρέπει τα κόμματα να προηγούνται, να καθοδηγούν, να διαμορφώνουν την κοινή γνώμη. 


Επειδή έχω ακούσει πολλές φορές αυτό το περί ποσόστωσης και πράγματι είναι ένα μέσο για την προώθηση των γυναικών και πρέπει να πω ότι έχω κάνει αρκετές φορές την αυτοκριτική μου και δημόσια, γιατί και εγώ κάποτε ήμουν εναντίον της ποσόστωσης, στο κόμμα εννοώ, στο ΠΑ.ΣΟ.Κ. Στα πρώτα χρόνια της ίδρυσής του, όταν συζητιόταν το θέμα της ποσόστωσης ήμουν εναντίον, γιατί τότε ήμουν πολύ πιο νέα, ήμουν έτσι πολύ πιο ρομαντική, πιο αισιόδοξη και θωρούσα ότι ο σοσιαλισμός και η ίση συμμετοχή των γυναικών είναι δύο έννοιες αυτονόητες, ταυτόσημες, άρα δεν χρειάζεται μια ειδική πολιτική για να προωθηθεί η συμμετοχή των γυναικών. Μετά βέβαια από κάποια χρόνια είδα ότι όλα αυτά που λέγαμε στα λόγια, στην πράξη δεν γίνονταν και τώρα είμαι φανατική υπέρ της ποσόστωσης, διότι είναι ο μόνος τρόπος αν θέλουμε πράγματι να προωθήσουμε τη συμμετοχή των γυναικών.

Εάν περιμένουμε τη βούληση της πλειοψηφίας των ανδρών δεν πρόκειται ποτέ να προχωρήσει η συμμετοχή των γυναικών. Χρειάζεται να υποχρεώσουμε και τους άνδρες και την κοινωνία να δεχτεί την ίση συμμετοχή. Άλλωστε δεν είναι τυχαίο ότι σε όλες τις χώρες και όχι μόνο στις ευρωπαϊκές, εμείς είμαστε στην Ευρώπη η χώρα με το μικρότερο ποσοστό γυναικών συμμετοχής στην πολιτική, στα κέντρα εξουσίας, όλες οι χώρες έχουν ποσοστώσεις, χώρες πολύ πιο ανεπτυγμένες από εμάς με μια τεράστια παράδοση, με μια πολύ μεγάλη συμμετοχή των γυναικών που βεβαίως η ποσόστωση βοήθησε στο να έχουμε αυτή τη συμμετοχή των γυναικών και είναι και χώρες με πιο πολύ πιο ανθρώπινη κοινωνία. Δεν είναι τυχαίο ότι στις βόρειες ευρωπαϊκές χώρες η κοινωνία είναι πιο ανθρώπινη, γιατί εκεί η συμμετοχή των γυναικών είναι 40%-50% τουλάχιστον. Δηλαδή δεν αρκεί κάποιες γυναίκες να βγουν είτε στην Τοπική Αυτοδιοίκηση, είτε στη Βουλή ή είτε σε οποιαδήποτε άλλα κέντρα. Χρειάζεται η μαζική συμμετοχή των γυναικών σε όλα τα επίπεδα λήψης αποφάσεων, γιατί ακούω πολλές φορές το εξής επιχείρημα: εσείς που είσαστε τι διαφορετικό είσαστε από τους άνδρες; Τα ίδια περίπου συμπεριφέρεστε ή λέγετε. Βέβαια όταν είναι λίγες γυναίκες μέσα σε ένα ανδροκρατούμενο περιβάλλον πολύ ανταγωνιστικό το πρώτο που κάνουν είναι να επιβιώσουν. Βεβαίως ο δικός μας ρόλος είναι πολύ πιο δύσκολος, διότι από τη δική μας τη συμπεριφορά, την απόδοση, την αποτελεσματικότητα θα επηρεαστεί και η κοινή γνώμη αν αξίζουν οι γυναίκες περισσότερο απ’ ότι τις έχει διαφυλάξει η κοινωνική εξέλιξη ή όχι.

Όμως είναι σίγουρα απαραίτητη η ποσόστωση και πιστεύω ότι αν πριν από χρόνια είχε μπει η ποσόστωση στο ΠΑ.ΣΟ.Κ. σήμερα η ελληνική κοινωνία θα ήταν διαφορετική, γιατί θα είχαν υποχρεωθεί και τα άλλα τα κόμματα να προωθήσουν γυναίκες, όπως το κάνουμε σήμερα που έχουμε αποφασίσει ότι το 40% σε όλα τα Όργανα του ΠΑ.ΣΟ.Κ., σε όλα τα επίπεδα θα είναι γυναίκες και έτσι δεκάδες χιλιάδες γυναίκες σε όλη την Ελλάδα συμμετέχουν και το αποτέλεσμα το βλέπετε ήδη, δεν έχουν ολοκληρωθεί οι διαδικασίες και οι επιλογές για τους υποψηφίους στις επόμενες Δημοτικές και Νομαρχιακές Εκλογές, αλλά ο αριθμός των υποψηφίων και Νομαρχών και Δημάρχων έχει αυξηθεί πολύ από αυτούς που στηρίζει το ΠΑ.ΣΟ.Κ. Ήδη σε επίπεδο Νομαρχιακής Αυτοδιοίκησης από μια υποψήφια την οποία στηρίξαμε και στηρίζουμε ξανά, έχουμε άλλη μια υποψηφία Υπερνομάρχη Καβάλα – Δράμα – Ξάνθη, την κυρία Γκιούλ Καρά Χασάν, η οποία είναι μαζί μας σήμερα. Έχουμε άλλες δύο υποψήφιες γυναίκες Νομάρχες στο Ηράκλειο Κρήτης, στη Λάρισα και πιθανόν να έχουμε και άλλες, γιατί δεν έχει ολοκληρωθεί και έχει αυξηθεί πάρα πολύ ο αριθμός των υποψήφιων γυναικών για τους Δήμους της χώρας και αυτό νομίζω ότι είναι ένα τεράστιο άλμα. Αυτό το φέρνω ως παράδειγμα, ότι αν υπάρχει ποσόστωση στο κόμμα τελικά αυτό εκφράζεται και στην κοινωνία, γιατί πάρα πολλές γυναίκες ενασχολούνται με την πολιτική και διευκολύνονται να ασχοληθούν και με τα κοινά.

Βεβαίως, από τη συμμετοχή των γυναικών στην Τοπική Αυτοδιοίκηση δεν είναι μόνο το πόσες έχουν εκλεγεί. Το ότι στις προηγούμενες εκλογές με την ποσόστωση πάνω από τριάντα ή τριάντα πέντε, δεν είμαι σίγουρη, αλλά από τριάντα χιλιάδες σίγουρα γυναίκες πήραν μέρος στις τοπικές εκλογές, ανεξάρτητα αν εκλέχθηκαν πολύ λιγότερες, αυτό σημαίνει ότι όλες αυτές οι γυναίκες, πάρα πολλές, οι περισσότερες από αυτές για πρώτη φορά ασχολήθηκαν με τα κοινά, με τον δημόσιο βίο και εκτέθηκαν δημόσια, το οποίο δεν είναι πάντα εύκολο και ειδικά οι γυναίκες έχουν τη μεγαλύτερη δυσκολία ακριβώς να υποστούν αυτή την έκθεση, που σημαίνει ένα τεράστιο βήμα για την προώθηση της συμμετοχής των γυναικών.

Φίλες και ολίγοι φίλοι, που είσαστε εδώ, δεν σας λυπάμαι όμως, γιατί έτσι καταλαβαίνετε πως αισθανόμαστε και πολλές φορές εμείς οι γυναίκες όταν είμαστε σε ανδρικό περιβάλλον. Χρειάζεται πράγματι η Τοπική Αυτοδιοίκηση να ενισχυθεί ακόμα περισσότερο. Είναι αυτό που το ΠΑ.ΣΟ.Κ. το προτείνει και στην αναθεώρηση του συντάγματος και στην προηγούμενη αναθεώρηση είχαμε διευρύνει τις αρμοδιότητες της Τοπικής Αυτοδιοίκησης. Όμως πρέπει να πω ότι χρειάζεται μια περαιτέρω αποσαφήνιση και διεύρυνση των αρμοδιοτήτων της Τοπικής Αυτοδιοίκησης, να δοθεί αυτή από το σύνταγμα, ώστε να μην υπάρχουν παρερμηνείες ή διαφορετικές ερμηνείες από το Συμβούλιο Επικρατείας που το είχαμε πάρα πολλές και εμείς προτείνουμε δύο βαθμούς της Τοπικής Αυτοδιοίκησης. Ο πρώτος που προτείνουμε περαιτέρω συνένωση των Δήμων, ώστε να κάνουμε ισχυρούς Δήμους με περαιτέρω αρμοδιότητες και πόρους, αλλά και ακόμα τη δυνατότητα φορολογίας από τους Δήμους, πέραν από τους κρατικούς πόρους που υποχρεωτικά πρέπει να πηγαίνουν στους Δήμους και δεύτερο βαθμό σε επίπεδο περιφέρειας, χωρίς βέβαια σε καμία περίπτωση κατάργησης των Νομαρχών, αλλά οι Νομάρχες θα είναι μέρος του Περιφερειακού Συμβουλίου και υπεύθυνοι για τον νόμο τους.

Χρειάζεται να ενισχυθεί η Τοπική Αυτοδιοίκηση και χρειάζεται μεγαλύτερη συμμετοχή των γυναικών, γιατί, αν θέλουμε να λύσουμε προβλήματα ανάπτυξης, απασχόλησης, κοινωνικής αλληλεγγύης, συνοχής της ελληνικής κοινωνίας, μόνο μέσω της Αυτοδιοίκησης μπορούμε να το κάνουμε. Για αυτό πρέπει να διευρυνθούν και οι αρμοδιότητες και οι πόροι, αλλά και να αυξηθεί η συμμετοχή των γυναικών, για να γίνουν και οι Δήμοι και η κοινωνία μας πιο ανθρώπινο, πιο κοντά στους πολίτες, με μεγαλύτερη αλληλεγγύη για να κάνουμε μια κοινωνία πιο συνεκτική και εκεί οι γυναίκες, εγώ δεν θα πω, όπως είπε κάποιος στο βίντεο ότι είμαστε πιο έξυπνες, είμαστε εξίσου έξυπνες, εξίσου ικανές, εξίσου αποτελεσματικές, εξίσου απαραίτητες με τους άνδρες το να διαμορφώσουμε το μέλλον το δικό μας και των παιδιών μας.

Ευχαριστώ και καλή επιτυχία.

ΠΡΟΕΔΡΕΙΟ: Ευχαριστούμε την κυρία Βάσω Παπανδρέου. Φυσικά, δεν θα σχολιάσω τη συμβολή της στα θέματα της γυναίκας στην Αυτοδιοίκηση, γιατί ότι και να πω ίσως θα μίκραινα την ιστορία. Την ευχαριστούμε πάντως.


Θα ήθελα η κυρία Νίκη Δραμανίδου, μέλος της Νομαρχιακής Επιτροπής Έβρου του ΚΚΕ, να έρθει στο βήμα.

Ν. ΔΡΑΜΑΝΙΔΟΥ: Αγαπητές κυρίες και κύριοι, ξεκινώντας θα θέλαμε να σημειώσουμε ότι η ανισότιμη θέση της γυναίκας στην κοινωνία υπάρχει από τότε που εμφανίστηκε η εκμετάλλευση ανθρώπου από άνθρωπο. Δεν είναι άλυτο πρόβλημα. Όμως εξαρτάται από την πορεία του ταξικού αγώνα και την τελική του έκβαση που είναι η ανατροπή της εκμετάλλευσης.


Οι πρώτες προϋποθέσεις κατάργησης της ανισοτιμίας της γυναίκας εμφανίζονται στον καπιταλισμό όταν η γυναίκα μπήκε στην κοινωνική παραγωγή. Τότε δόθηκε η ευκαιρία στη γυναίκα να διεκδικήσει δικαιώματα και τα κατάφερε. Τίποτα δεν της χαρίστηκε. Μπόρεσε να αναδειχθεί η μορφωμένη γυναίκα, η εργαζόμενη, η γυναίκα που μπορεί σε πολλά πεδία να τα βγάζει πέρα. Μπόρεσε να αναδειχθεί η αγωνίστρια, αλλά και η εκμεταλλεύτρια, η γυναίκα που μπορεί να φτάσει ως τα άκρα. Μπορούμε να σκεφτούμε αντίστοιχα πολιτικά πρόσωπα και όχι μόνο.


Σήμερα η ανισοτιμία της γυναίκας αναπαράγεται και εφαρμόζεται με νέες μορφές. Σήμερα ο καπιταλισμός θέλει τη γυναίκα λιγότερο στην παραγωγή και περισσότερο στο σπίτι και αυτό γιατί θέλει να λύσει δικά του προβλήματα που πηγάζουν από την πολύπλευρη κρίση του. Θέλει να μοιράσει την ανεργία, αφού δεν μπορεί να την εξαλείψει. Θέλει να καλύψει κενά από την κατάργηση κατακτήσεων, από την εμπορευματοποίηση κοινωνικών παροχών και από την ιδιωτικοποίηση των νέων που πρέπει να είναι στο κράτος.


Η γυναίκα σήμερα και ιδιαίτερα η νέα χρησιμοποιείται ως χρήσιμη μάζα που θα δεχτεί τα νέα μέτρα των ελαστικών εργασιακών σχέσεων και κυρίως την πολιτική που τη θέλει να δουλεύει φτηνά για λίγο και προσωρινό χρόνο, γιατί τάχα πρέπει να μείνει κυρίως στον ρόλο της, στην οικογένεια.


Η λογική του ισομοιράσματος της εκμετάλλευσης που για χρόνια προωθείτε, είτε με τις ευέλικτες μορφές εργασίας, είτε με την κατάργηση κατακτήσεων των γυναικών στα πλαίσια της εξίσωσης δικαιωμάτων των δύο φύλων, αφήνει ανέπαφο το καθεστώς της κυριαρχίας των μονοπωλίων. Για αυτό είναι αναγκαία η ύπαρξη και η δράση ενός ισχυρού λαϊκού κινήματος που οι γυναίκες θα συμμετέχουν ενεργά και δραστήρια, συνειδητοποιώντας ότι το στήριγμά τους σήμερα είναι να αποκτήσουν ταξική συνείδηση, δηλαδή να απαιτούν όσα δικαιούνται ως κομμάτι της εργατικής τάξης και συνεπώς παραγωγή του κοινωνικού πλούτου.


Στη συνέχει έχουμε τη γνώμη ότι πρέπει να τοποθετηθούμε σε δύο ζητήματα καθοριστικά. Το πρώτο πως θα αποκτήσει το δικαίωμα η γυναίκα, ώστε να μπορεί να συμμετέχει στην πολιτική και το δεύτερο να τοποθετηθούμε για τον ρόλο της Τοπικής Αυτοδιοίκησης σήμερα ως μηχανισμό προώθησης και εφαρμογής της αντιλαϊκής πολιτικής και αντεργατικών μορφών απασχόλησης.


Όσον αφορά το πρώτο πρέπει να δούμε τι προσφέρει σήμερα το κοινωνικό σύστημα στη γυναίκα. Προσφέρει, εντός εισαγωγικών, ίσες ευκαιρίες μέσα από την αφαίρεση ειδικών κατακτήσεων που είχε αποσπάσει το εργατικό και γυναικείο κίνημα, αφού δεν υπολογίζονται οι βιολογικές και οι κοινωνικές διαφορές που έχουν τα δύο φύλα.

Παράδειγμα, η πενταετής διαφορά στη συνταξιοδότηση των δύο φύλων καταργήθηκε, παρ’ όλο που παραμένει η ανισότιμη θέση της γυναίκας και θα παραμείνει όσο υπάρχει εκμετάλλευση. Δεν μιλάμε για τις προκαταλήψεις που αναπαράγονται και θα επιζούν, ακόμη και αν εξαφανιστούν οι βαθύτερες αιτίες τους. Μιλάμε για το γεγονός ότι σήμερα, όπου προτιμούνται στη δουλειά οι γυναίκες, προτιμούνται κατά κύριο λόγο για να ρίξουν την τιμή της εργατικής δύναμης.

Οι ανατροπές στις εργασιακές σχέσεις, η κατάργηση το οκτάωρου και η καθιέρωση της ελαστικής εργασίας πρωτοεμφανίστηκαν σε κλάδους με μεγάλη γυναικεία συγκέντρωση και γενικεύτηκαν ύστερα σε όλη την εργατική τάξη και αυτό γιατί ήξεραν ότι οι γυναίκες δεν θα αντιδράσουν. Πως άλλωστε να αντιδράσουν με 16% και 26,5% στις νέες ηλικίες μέχρι 30 χρόνων; Πως θα αντιδράσουν όταν σηκώνουν στις πλάτες τους διπλούς και τριπλούς ρόλους, άρα προσπαθούν να ξεκλέψουν λίγο ελεύθερο χρόνο για να ανασάνουν;

Πρέπει να σημειώσουμε ότι μέσα από την Αυτοδιοίκηση προωθήθηκαν τα προηγούμενα χρόνια τέτοιες δουλειές που απευθύνονταν στις γυναίκες. Δουλειές χωρίς προοπτική, αβέβαιες, κακοπληρωμένες, μόνο και μόνο για την πλασματική μείωση της ανεργίας σε τοπικό επίπεδο, σχολικοί φύλακες, τροχονόμοι, καθαρίστριες και λοιπά.

Η πλειοψηφία των Ελληνίδων σήμερα δεν μπορεί να εκπροσωπηθεί στον δημόσιο βίο. Όχι γιατί δεν έχουν τις δυνατότητες, αλλά γιατί δεν έχουν τα στηρίγματα. Νομίζετε ότι είναι εύκολο για μια γυναίκα με μεγάλα οικονομικά προβλήματα που ζει σε άσχημες υποβαθμισμένες συνθήκες να αποφασίσει να αναμετρηθεί με όλες τις προσωπικές και οικογενειακές δυσκολίες και να αναδειχθεί στα Όργανα του δημόσιου βίου; Σε τι κοινωνικές υποδομές θα στηριχτεί για να μπορέσει ήσυχη να προσφέρει από τη θέση που εκλέχθηκε στον δημόσιο βίο; 

Ας μην αναφερθούμε στο γεγονός ότι τα εμπόδια για την ανάδειξη σε θέσεις του δημόσιου βίου είναι ταξικά και για τις γυναίκες αυτά πολλαπλασιάζονται. Είναι γνωστό ότι υπάρχει ανισοτιμία ψήφου. Δεν εφαρμόζεται η απλή αναλογική. Απαιτούνται τεράστια ποσά για την υποψηφιότητα και τη συμμετοχή στον εκλογικό αγώνα.

Όμως και αυτές που θα καταφέρουν να αναδειχθούν ποια πολιτική θα υπερασπιστούν; Αυτό είναι το δεύτερο σοβαρό θέμα που θέτουμε. Δεν συμφωνούμε με τη λογική να αναδειχθούν γενικά περισσότερες γυναίκες, για να υπερασπιστούν καλύτερα τα προβλήματα των γυναικών. Εμείς λέμε να αναδειχθούν γυναίκες που θα υπερασπιστούν τα δικαιώματα της εργατικής τάξης τους και θα παλέψουν για τα συμφέροντα και την εξουσία αυτής της τάξης.

Θυμίζουμε το γεγονός ότι το δικαίωμα του εκλέγειν και εκλέγεσθαι αναγνωρίστηκε για την Ελληνίδα πολύ πριν το επίσημο κράτος το καθιερώσει. Ήταν τότε στη λαϊκή εξουσία της ελεύθερης Ελλάδας, το 1944, που για πρώτη φορά ψήφισαν οι γυναίκες και ψηφίστηκαν ως ισότιμες με τους άνδρες. Ήταν τότε που ο θεσμός της Αυτοδιοίκησης μπορούσε να είναι και ήταν λαϊκός θεσμός.

Να σημειώσουμε ακόμη ότι η πολιτική δεν καθορίζεται από το φύλο, αλλά από την τάξη που είναι στην εξουσία. Δεν ξέρουμε εμείς τουλάχιστον καμία γυναίκα πολιτικό να ήρθε σε ρήξη με το κόμμα της καταψηφίζοντας αντεργατική ρύθμιση που ήρθε στη Βουλή και έθιγε τα συμφέροντα των γυναικών, όπως για παράδειγμα η κατάργηση της πενταετούς διαφοράς στη συνταξιοδότηση, η αύξηση των ορίων συνταξιοδότησης των γυναικών ή η καθιέρωση της ελαστικής και μερικής απασχόλησης, ως κυρία μορφή εργασίας για τις γυναίκες.

Θέλουμε επίσης να πούμε όσον αφορά την εκπροσώπηση γυναικών και ανδρών μέσα από τον θεσμό της Τοπικής και Νομαρχιακής Αυτοδιοίκησης, τα εξής: ο θεσμός της Τοπικής Αυτοδιοίκησης έχει υποστεί σοβαρές αλλαγές τα τελευταία χρόνια. Η δυνατότητα του πολίτη να μετέχει και να συνδιαμορφώνει τις αποφάσεις των Δημοτικών Αρχών για τα διάφορα προβλήματα και αντίστροφα η λήψη των αποφάσεων των Δήμων με γνώμονα το λαϊκό συμφέρον έχει σημαντικά συρρικνωθεί.

Στο όνομα της αποκέντρωσης της κεντρικής εξουσίας αρμοδιότητες τομέων αποκλειστικής ευθύνης του κράτους δίνονται στην Αυτοδιοίκηση, όπως υγεία, παιδεία, πρόνοια, με σοβαρές συνέπειες στη ζωή της λαϊκής οικογένειας, αλλά και στους ίδιους τους εργαζόμενους σε αυτούς τους τομείς. Μέσα από την Αυτοδιοίκηση υλοποιούνται διάφορα προγράμματα κοινωνικής φροντίδας από Δημοτικές ή Ιδιωτικές Επιχειρήσεις, όπως βρεφονηπιακοί σταθμοί, Κέντρα Φροντίδας Ηλικιωμένων, δημιουργικής απασχόλησης παιδιών. Μέσα από τα προγράμματα «Βοήθεια στο Σπίτι» που απασχολούνται κυρίως γυναίκες ως νοσηλεύτριες και οικογενειακοί βοηθοί …

ΠΡΟΕΔΡΕΙΟ: Συγγνώμη, είναι εισήγηση εφ’ όλης της ύλης. Έχουμε έναν χαιρετισμό. Λιγάκι να συντομεύουμε. Είναι η κυρία Τζουμάνη, πρέπει να φύγει.

Ν. ΔΡΑΜΑΝΙΔΟΥ: Υπάρχει μια αντίθετη άποψη που εκφράζεται από γυναίκα. Κάντε λίγο υπομονή, σε δύο λεπτά τελειώνω.


Όσον αφορά το ΚΟΜΜΟΥΝΙΣΤΙΚΟ ΚΟΜΜΑ – και τελειώνω με αυτό – από την ίδρυσή του εδώ και ενενήντα σχεδόν χρόνια δεν παραιτήθηκε ούτε μια στιγμή από τον στόχο της κοινωνικής και πολιτικής αφύπνισης της Ελληνίδας. Οργάνωσε από το 1918 ήδη σοσιαλιστικούς ομίλους γυναικών σε μια εποχή που δύσκολα επέτρεπε να αναπτυχθούν και να διαδοθούν οι προοδευτικές ιδέες για την απελευθέρωση της γυναίκας. Σήμερα είναι πιο δύσκολα τα πράγματα. Η γυναίκα έχει να αντιμετωπίσει τον αποπροσανατολισμό των Μέσων Μαζικής Ενημέρωσης και των στηριγμάτων του συστήματος.


Εμείς επιμένουμε και βοηθάμε για να αυξηθεί η συμμετοχή των γυναικών, πρώτον και κυρία στα εργατικά σωματεία, στις απεργιακές Επιτροπές, στο γυναικείο ριζοσπαστικό κίνημα στους μαζικούς φορείς. Η γυναίκα τότε θα τολμήσει και στα πιο πάνω Όργανα και αξιώματα για να αυξήσει τη μαζικότητα και την αποτελεσματικότητα των αγώνων. Θα συμβάλει στην αλλαγή συσχετισμών σε πολιτικό και κοινωνικό επίπεδο και θα αφαιρέσει τη δυνατότητα από αυτούς που εναλλάσσονται ως τώρα σε συνδικαλιστική και κυβερνητική εξουσία να βρίσκουν στήριξη στον λαό για να παίρνουν αντιλαϊκά μέτρα. Θα βοηθήσει να έρθει πιο κοντά το όραμα και ο στόχος μας που είναι και συμφέρον της να γίνει και δικός της στόχος η κοινωνία χωρίς εκμετάλλευση, καταπίεση και διακρίσεις. Η κοινωνία που ισότιμα τα δύο φύλα θα ζουν και θα ευημερούν, γιατί ο άνθρωπος και οι ανάγκες τους θα είναι στο επίκεντρο και όχι το κέρδος.


Σας ευχαριστώ.

ΠΡΟΕΔΡΕΙΟ: Σας ευχαριστούμε πολύ. Θα ήθελα να ζητήσω συγγνώμη από την εκπρόσωπο του ΣΥΝΑΣΠΙΣΜΟΥ, η οποία δυστυχώς θα είναι μετά την κυρία Τζουμάνη, γιατί θα χάσει το αεροπλάνο και παρακαλώ πάρα πολύ και τις κυρίες που είναι έξω να έρθουν μέσα, γιατί η Γενική Γραμματέας Ισότητας, η κυρία Ευγενία Τζουμάνη θα μας μιλήσει για ένα εξαιρετικά ενδιαφέρον θέμα, την πολιτική ισότητας ευκαιριών στην επόμενη προγραμματική περίοδο και θα κάνει την κήρυξη έναρξης εργασιών και δυστυχώς μετά θα ακολουθήσει η εκπρόσωπος του ΣΥΝΑΣΠΙΣΜΟΥ.


Κυρία Τζουμάνη, έχετε τον λόγο.

Ε. ΤΖΟΥΜΑΝΗ: Αγαπητές φίλες και φίλοι, αγαπητό Προεδρείο, καταρχήν θέλω να ευχαριστήσω ιδιαίτερα τις δύο οργανώσεις και ειδικότερα τις Επιτροπές Ισότητας των οργανώσεων αυτών για την πρόσκληση. Είναι ιδιαίτερα τιμητικό για εμένα. Όμως θεωρώ κατά πως φαίνεται ότι η κυβερνητική πολιτική ίσως δεν ενδιαφέρει με τον ίδιο τρόπο, όπως εμείς το αντιλαμβανόμαστε, τις πολιτικές ισότητας, αλλά και του ρόλου των γυναικών στην Τοπική Αυτοδιοίκηση.


Σήμερα έχουν τεθεί πάρα πολλά ζητήματα, στα οποία οφείλω, έστω και επιγραμματικά, να απαντήσω. Παράλληλα μου έχει ζητηθεί να μιλήσω για το πολύ σημαντικό ζήτημα του σχεδιασμού της επόμενης προγραμματικής περιόδου που πράγματι θα υποστηρίξει, είναι ο μόνος τρόπος ή ο κυριότερος τρόπος υποστήριξης των πολιτικών σε κάθε επίπεδο μέσα από αυτό τον σχεδιασμό.


Καταρχήν μεταφέρω τους θερμούς χαιρετισμούς του Υπουργού Εσωτερικών Δημόσιας Διοίκησης και Αποκέντρωσης του καθηγητή κυρίου Προκόπη Παυλόπουλου, ο οποίος δεν κατέστη δυνατόν να είναι παρόν σήμερα εδώ. Σας ευχαριστεί για την πρόσκληση, ο Υπουργός, όπως γνωρίζετε, στηρίζει το έργο, τόσο της ισότητας των φύλων, όσο και της Τοπικής Αυτοδιοίκησης εξαιρετικά ουσιαστικά, μαζί με τις ευχές του για την επιτυχία των εργασιών αυτής της συνδιάσκεψης.


Λυπάμαι που επίσης δεν είναι παρούσα η κυρία Παπανδρέου, η οποία έχει βεβαίως στηρίξει τα θέματα της ισότητας και της συμμετοχής των γυναικών εξαιρετικά ουσιαστικά. Όμως έθεσε και πολλά πολιτικά ζητήματα.


Θα ήθελα να πω και εγώ στο θέμα των ποσοστώσεων τα εξής: η κυβέρνηση συμμερίζεται και εγώ προσωπικά, αν θέλετε, γιατί μιλάμε και με προσωπική βάση εδώ ως γυναίκες, το εργαλείο, το μέσο της ποσόστωσης. Είναι πράγματι ένα μέσο ίσως μεταβατικής ανάγκης, αλλά ένα μέσο μέσα από το οποίο θα ενισχυθεί ο ρόλος της συμμετοχής των γυναικών σε ένα τέτοιο σημείο που κάποτε δεν θα χρειάζεται πια να υπάρχει.


Εκτιμώ ότι οι αναφορές που έγιναν για τη μείωση του ποσοστού των γυναικών μέσα από τον Κώδικα δεν είναι ακριβείς. Δεν πρόκειται περί μείωσης, πρόκειται περί κάποιας διαφοροποίησης. Βεβαίως αντιλαμβάνομαι και έχω και εγώ, αν θέλετε, την ίδια ευαισθησία σε οποιαδήποτε, έστω και μικρή, απόχρωση αλλαγών που θα μπορούσε να εννοηθεί και εκληφθεί ως μείωση ποσοστού. Όμως δεν είναι αυτή η έννοια και βεβαίως γνωρίζετε πολύ καλά ότι λέχθηκε αυτό, ότι η κίνηση αυτή έγινε για την διευκόλυνση της εφαρμογής και βεβαίως κυρίως ζητήθηκε και με πρωτοβουλία των οργανώσεών σας.


Εκτιμώ λοιπόν ότι πρέπει να γίνει πάρα πολύ δουλειά – και το ξέρετε όλες και όλοι – μέσα στους μαζικούς φορείς, για να μπορέσει αυτή τη αντίληψη και αυτή η νοοτροπία για τους παππούδες, τις γιαγιάδες και τους κουμπάρους που αναφέρθηκε να πάψει να αποτελεί αντικείμενο της σκέψης και του προβληματισμού μας και να μπορούμε να προχωράμε χωρίς τέτοιες αγκυλώσεις.


Εγώ σας διαβεβαιώνω πάντως από την πλευρά μου και από την πλευρά της κυβέρνησης σε αυτό τον τομέα ότι δεν υπάρχει καμία πρόθεση μείωσης, αντίθετα εκεί που πρέπει να δουλέψουμε είναι στην ενδυνάμωση των γυναικών για να μπορούν να συμμετέχουν, αλλά και να επεκτείνουμε το μέτρο των ποσοστώσεων και σε άλλα πεδία. Θέλω να σας διαβεβαιώσω ότι σε αυτή την κατεύθυνση η κυβέρνηση εργάζεται και μάλιστα βρισκόμαστε και σε ένα ώριμο στάδιο για την επέκτασή του.


Επίσης ήθελα να πω, επειδή και αυτό τέθηκε από την κυρία Παπανδρέου, το θέμα το κατά το 1/3 συμμετοχή στις Επιτροπές. Είναι πράγματι πολύ σημαντικό που θεσμοθετήθηκε, είναι πολύ σημαντικό να το υπηρετούμε, είναι πολύ σημαντικό να ελέγχουμε την εφαρμογή του. Εδώ υπάρχει πρόβλημα. Το διαπιστώνουμε όλοι μας. Δεν είναι πρόβλημα της ΝΕΑΣ ΔΗΜΟΚΡΑΤΙΑΣ, δεν είναι πρόβλημα αυτής της κυβέρνησης, είναι πρόβλημα της κοινωνίας μας, διότι, όπως ξέρετε, η ίδια κατάσταση επικρατούσε και όλα τα χρόνια της προηγουμένης περιόδου. Επομένως εδώ είναι ζήτημα πως η κοινωνία μας θα μπορέσει να έχει άλλες αντιλήψεις. Πως ο μεγάλος αριθμός ανδρών που συμμετέχουν στην πολιτική θα πάψει να σκέφτεται με αυτό τον τρόπο.


Η πρότασή της περί του ελέγχου αυτών των Επιτροπών είναι ουσιαστική. Την λαμβάνω πολύ σοβαρά υπόψη μου. Σας ενημερώνω ότι έχουμε κάνει μια σειρά επιστολών σε όλα τα Υπουργεία για να υπενθυμίσουμε αυτή την υποχρέωση και εγώ από την πλευρά της Γενικής Γραμματείας Ισότητας, αλλά και ο ίδιος ο Υπουργός και βεβαίως καλώ και τις οργανώσεις σας να συμβάλλουν σε αυτή την προσπάθεια, διότι η συλλογή των στοιχείων όλων των επιλογών της χώρας είναι μια εξαιρετικά δύσκολη δουλειά, δεν την αποποιούμεθα, αλλά θέλουμε και τη βοήθειά σας. Επομένως, είναι ευπρόσδεκτη ότι δουλειά προετοιμασίας γίνει που θα βοηθήσει το έργο μας στον έλεγχο της εφαρμογής αυτής της διάταξης.


Αγαπητές φίλες και φίλοι, δυστυχώς, λόγω του ότι είμαι υποχρεωμένη να αποχωρήσω, θα συντομεύσω την παρουσίασή μου. Είχα σκεφτεί να πω ορισμένα πράγματα για το έργο αυτής της περιόδου. Εντελώς επιγραμματικά θα αναφερθώ στο γεγονός ότι η πολιτική αυτής της περιόδου, όπως ξέρετε, εστιάζει σε τέσσερις πολύ βασικούς άξονες που αφορούν τη θέση της γυναίκας. Οι άξονες αυτοί είναι το θέμα της απασχόλησης, η προώθηση των γυναικών στην απασχόληση και ίσες ευκαιρίες σε αυτή.


Εδώ τίθεται το θέμα της συμφιλίωσης οικογένειας και εργασίας και των δομών που υποστηρίζουν την οικογένεια, αλλά και τη γυναίκα. Θέλω να σας ενημερώσω, γιατί έγινε και από τον κύριο Κουκουλόπουλο μια σχετική αναφορά, η χρηματοδότηση για τη λειτουργία των δομών της Τοπικής Αυτοδιοίκησης παρατάθηκε με ενέργειες τις κυβέρνησης μέχρι τον Ιούνιο του 2007 και εν τω μεταξύ έχουμε ως χώρα υποχρέωση να δημιουργήσουμε ένα νέο θεσμικό πλαίσιο, το οποίο θα προετοιμάσει τη χρηματοδότηση της επόμενης περιόδου, εφόσον και στο μέτρο που αυτό θα εξυπηρετεί την απασχολησιμότητα των γυναικών. Είναι πολύ βασικό θέμα και σας διαβεβαιώνω ότι ήδη τα συναρμόδια Υπουργεία εργαζόμαστε και μάλιστα σε πολιτικό επίπεδο, αλλά και σε τεχνοκρατικό για την προώθηση και τη δημιουργία ενός νέου θεσμικού πλαισίου.


Θα γνωρίζετε ίσως οι περισσότερες ότι υλοποιούμε τέσσερα πολύ σημαντικά έργα στο πλαίσιο του Γ΄ Κοινοτικού Πλαισίου Στήριξης. Τα έργα αυτά είναι πολλών εκατομμυρίων ευρώ. Βεβαίως γνωρίζετε ότι συμβάλει και το κράτος, υπάρχει και εθνική συμμετοχή σε αυτά. Είναι οι ολοκληρωμένες παρεμβάσεις υπέρ των γυναικών, όπου όλες οι περιφέρειες της χώρας, υλοποιείται και ότι θα ωφελήσει εννέα χιλιάδες γυναίκες. Είναι η χρηματοδότηση επιχειρήσεων μικρών, μεσαίων και μεγάλων για την ενίσχυση εργαζομένων γυναικών, αλλά και την προώθησή τους μέσα από αυτές και εκεί χρηματοδοτούμε και τις δομές που οι επιχειρήσεις θα φτιάξουν, χρηματοδοτούμε τη λειτουργία τους, προκειμένου να εξυπηρετηθεί η γυναίκα και οι οικογένειες, δηλαδή και άνδρες που μπορεί να φέρουν τα παιδιά τους σε αυτό, έτσι ώστε να εμπλέξουμε στον ρόλο και στην ευθύνη και τους άνδρες. Επίσης υλοποιούμε και δύο μεγάλα έργα στο πλαίσιο του εκπαιδευτικού συστήματος, προκειμένου να καταπολεμηθεί το μεγάλο ζήτημα των στερεοτυπών αντιλήψεων από το οποίο άλλωστε προκύπτουν και όλα αυτά που κουβεντιάζουμε σήμερα.


Επίσης στον Κώδικα Δήμων και Κοινοτήτων που προωθείται έχουμε εισάγει και μια νέα αρμοδιότητα για τη συμβουλευτική υποστήριξη από τους Δήμους των θυμάτων κακοποίησης, των γυναικών, αλλά και παιδιών θυμάτων κακοποίησης. Είναι ένα πολύ μεγάλο ζήτημα, δεν έχουμε χρόνο να αναφερθούμε. Όμως θέλω να αναφέρω το νέο θεσμικό μέτρο που διευρύνει τον ρόλο των Δήμων σε αυτή την κατεύθυνση και το ίδιο πνεύμα θα επικρατήσει και στον Κώδικα Νομαρχιακής Αυτοδιοίκησης, του οποίου πρόκειται να αρχίσει επεξεργασία σύντομα.


Θέλω επίσης να πω ότι στον τομέα γονικών αδειών έχει δοθεί μέσα από τον Κώδικα τον δημοσιοϋπαλληλικό ο οποίος κατατίθεται αυτές τις ημέρες ρόλος και αυτόνομο δικαίωμα λήψης γονικής άδειας και στον πατέρα, όπως επίσης στήριξη πολύτεκνων οικογενειών, γυναικών μονογονεϊκών οικογενειών, άγαμων μητέρων.


Το θέμα της συμμετοχής των γυναικών στα κέντρα λήψης αποφάσεων, εξαιρετικά σημαντικό θέμα, δεν μπορούμε να το αναπτύξουμε, δεν μπορούμε να τα πούμε όλα. Όμως θέλω να σας ενημερώσω για κάποια πρακτικά πράγματα που νομίζω ότι αξίζει να γνωρίζετε. 


Πέραν από τις καμπάνιες ενημέρωσης που πρόκειται να ξεκινήσουμε το επόμενο διάστημα ακριβώς λόγω των επερχόμενων εκλογών, θέλω να σας πω το εξής: καταρχήν σας έχουμε διανείμει σήμερα – και βεβαίως είμαστε και στη διάθεση όλων όσων άλλων υποψηφίων γυναικών ενδιαφέρονται – ένα εγχειρίδιο επικοινωνιακής πολιτικής, ένα εγχειρίδιο το οποίο προετοιμάζει τις γυναίκες υποψήφιες, είναι εξαιρετικά σημαντικό και πολύ χρήσιμο, για να μπορέσουν να αντεπεξέλθουν στις ανάγκες του προεκλογικού τους αγώνα και επίσης σε συνεργασία με το Εθνικό Κέντρο Δημόσιας Διοίκησης θα υλοποιήσουμε επιμορφωτικό σεμινάριο επίσης απευθυνόμενο στις αιρετές γυναίκες στο τέλος Ιουνίου, προκειμένου να βοηθηθούν στο να ξεκινήσουν την προεκλογική τους καμπάνια κατά κάποιον τρόπο πιο έτοιμες.

ΣΥΝΕΔΡΟΣ: (εκτός μικροφώνου)

Ε. ΤΖΟΥΜΑΝΗ: Στην Αθήνα μάλλον. Τώρα το σχεδιάζουμε, αλλά ήθελα να σας το πω να το έχετε υπόψη σας και νομίζω ότι είναι καλό όσο περισσότερες μπορείτε να συμμετάσχετε.


Δύο λόγια για την επόμενη προγραμματική περίοδο, γιατί αυτό είναι και το θέμα που μου ζητήθηκε να αναπτύξω και είναι εξαιρετικά σημαντικό. Όπως γνωρίζετε, τα Κοινοτικά Πλαίσια Στήριξης και το ΕΣΠΑ, το Εθνικό Στρατηγικό Πλαίσιο Αναφοράς, όπως τώρα ονομάζεται, καταρτίζονται προκειμένου να βοηθήσουν τις αναδιαρθρώσεις των οικονομιών των κρατών-μελών της Ευρωπαϊκής Ένωσης με πολιτικές αντιμετώπισης της ανεργίας, των κοινωνικών ανισοτήτων και γενικά πολιτικές που συμβάλουν στην οικονομική ανάπτυξη και στην κοινωνική συνοχή.


Είναι λοιπόν εύλογο ότι στο σχεδιαζόμενο ΕΣΠΑ περιλαμβάνεται ο στόχος της ισότητας των φύλων και ενισχύεται η προσπάθεια εξάλειψης των ανισοτήτων μεταξύ ανδρών και γυναικών. Στο πλαίσιο αυτό λοιπόν η ένταξη της διάστασης του φύλου αποτελεί ένα στρατηγικό στόχο της χώρας μας και μια οριζόντια παρέμβαση στον σχεδιασμό και την εφαρμογή όλων των επιχειρησιακών προγραμμάτων. Η δουλειά που κάνουμε είναι εξαιρετικά σημαντική και εξαιρετικά δύσκολη, θέλω να το αντιληφθείτε αυτό, διότι ο σχεδιασμός μας πρέπει να καταφέρει να περάσει σε όλους τους τομείς, σε όλα τα νέα τομεακά επιχειρησιακά σχέδια και σε όλες τις περιφέρειες και θέλω να σας διαβεβαιώσω ότι έχουμε αναλωθεί προσωπικά όλοι για να μπορέσουμε να παρέμβουμε σε όλους αυτούς τους τομείς και είμαι βέβαιη ότι με καταλαβαίνετε πόσο δύσκολο είναι αυτό το έργο.


Κυρίες και κύριοι, το σύνταγμα προτάσσει την ανάγκη επίτευξης ουσιαστικής ισότητας με την ενεργό δράση του κράτους. Επίσης και η ευρωπαϊκή στρατηγική για την ισότητα με τον χάρτη πορείας που ξέρω πολύ καλά ότι στην επόμενη φάση θα αναπτύξετε, όσο και οι πολιτικές προτεραιότητες της χώρας μας αυτής της τετραετίας εντοπίζουν τις πολλαπλές διαστάσεις που έχει το θέμα της ισότητας και τις πολλαπλές πλευρές της, την οικονομική, την αναπτυξιακή, την κοινωνική, την εν γένει πολιτική διάσταση.


Μέσα λοιπόν από τον σχεδιασμό μας στο πλαίσιο του ΕΣΠΑ προωθούμε πολιτικές σε κάθε τομέα και σε κάθε περιφέρεια, τόσο από την άποψη των θετικών δράσεων που χρειάζεται να γίνουν και να συνεχιστούν, όσο και μέσα από την ένταξη αυτής της διάστασης, δηλαδή του φύλου, σε όλες τις πολιτικές και δράσεις και σε όλους τους τομείς.


Ο σχεδιασμός και η υλοποίηση του ΕΣΠΑ και των επί μέρους επιχειρησιακών προγραμμάτων αν ενσωματώσει κατάλληλα τις ισχύουσες προδιαγραφές για το φύλο των κανονισμών των Διαρθρωτικών Ταμείων θα πετύχει την αξιοποίηση και υλοποίηση στόχων και πολιτικών ισότητας. Αυτή λοιπόν είναι η μεγάλη φροντίδα μας και το μεγάλο χρέος μας.


Έχουμε ξεκινήσει τον σχεδιασμό των πολιτικών ισότητας για την επόμενη περίοδο ενάμισι χρόνο πριν, πολύ πριν, σας διαβεβαιώνω, ξεκινήσουν πάρα πολλά Υπουργεία τον σχεδιασμό τους. Δουλεύουμε συστηματικά, έχουμε τη στήριξη του Υπουργού Εσωτερικών και καταθέσαμε σε πρώτη φάση τον πρώτο σχεδιασμό μας, ο οποίος είναι και στη διάθεσή σας, στο Υπουργείο Οικονομίας και αυτοτελώς δεδομένου ότι αποτελεί μια οριζόντια διάσταση η πολιτική της ισότητας, αλλά και στο πλαίσιο του επιχειρησιακού σχεδιασμού του Υπουργείου μας.


Ο στόχος και η κύρια αναπτυξιακή μας επιλογή είναι η αποδέσμευση των θεμάτων ισότητας από την κατηγορία των περιθωριακών θεμάτων και η ανάδειξη της πολυδιάστατης, όπως είπαμε, πολιτικής, κοινωνικής, οικονομικής σημασίας τους και η σύνδεσή τους με τις εθνικές προτεραιότητες της χώρας.


Για την επίτευξη αυτών των στρατηγικών στόχων σχεδιάζουμε παρεμβάσεις επιχειρησιακού και θεσμικού χαρακτήρα με αναβάθμιση δομών προώθησης της ισότητας, όπως είναι, παραδείγματος χάρη το αναφέρω αυτό, δεν είναι το μόνο, δημιουργία παρατηρητηρίων πολιτικών ισότητας και η πορεία της εφαρμογής των πολιτικών σε όλα τα πεδία και τους τομείς. Ικανοποίηση αναγκών και προσδοκιών των πολιτών, όπως η διασύνδεση με τα ΚΕΠ και με δομές εξυπηρέτησης γυναικών ειδικότερα, όπως και ειδικές στοχευμένες παρεμβάσεις για την αντιμετώπιση ανισοτήτων στη δημόσια ζωή, που έχουμε επισημάνει το μεγάλο έλλειμμα, αλλά και στον αποκλεισμό ευαίσθητων κοινωνικών ομάδων γυναικών.


Θα ήθελα να προσέξετε το εξής: τεράστια ευκαιρία για την επίτευξη αυτών των στόχων αποτελεί το γεγονός ότι για πρώτη φορά πρόκειται το Υπουργείο Εσωτερικών Δημόσιας Διοίκησης και Αποκέντρωσης να έχει δικό του επιχειρησιακό πρόγραμμα. Δηλαδή δικούς τους πόρους. Μέχρι τώρα το Υπουργείο αυτό δεν είχε τέτοιους πόρους. Είναι η πρώτη φορά που αυτό το Υπουργείο επεδίωξε και πέτυχε αυτή την υπόθεση και μέσα από αυτά θα υπηρετηθεί και ο εκσυγχρονισμός της δημόσιας διοίκησης, αλλά και ζητήματα Τοπικής Αυτοδιοίκησης και κυρίως ζητήματα ισότητας των φύλων.


Παραδείγματος χάρη, μέχρι το Γ΄ Κοινοτικό Πλαίσιο Στήριξης δεν υπήρχαν κονδύλια που να μπορούν να στηρίζουν πολιτικές για τη συμμετοχή των γυναικών στα κέντρα λήψης αποφάσεων ή πολιτικές για την αντιμετώπιση των γυναικών θυμάτων βίας. Είναι πολύ σημαντικό λοιπόν ότι μέσα από έναν τέτοιο σχεδιασμό που για πρώτη φορά εντάσσεται και το Υπουργείο Εσωτερικών σε αυτόν πρόκειται να υπηρετηθούν αυτές οι πολιτικές.


Επίσης θέλω να σας πω ότι έχουμε κάνει ήδη ένα αναπτυξιακό συνέδριο, δηλαδή μια μεγάλη συνάντηση κοινωνικής διαβούλευσης, προκειμένου όλοι οι εμπλεκόμενοι φορείς να μας δώσουν τις απόψεις τους και να τις αξιοποιήσουμε. Έχουν κληθεί και οι δικές οργανώσεις και συμμετείχαν. Με χαρά άκουσα ότι τις επόμενες ημέρες καταθέτετε τις απόψεις σας, όπου και εμείς θα δούμε, όσον αφορά τον δικό μας τομέα να αξιοποιήσουμε ότι γίνεται περισσότερο και βεβαίως είμαστε πάντα στη διάθεση κάθε δυνατότητας διαλόγου, την οποία νομίζω ότι επιβεβαιώνουν και οι Πρόεδροι εδώ των Επιτροπών, γιατί σε όλα τα μεγάλα πολιτικά ζητήματα έχουμε επιλέξει τον δρόμο του διαλόγου, προκειμένου να προχωρούμε τις πολιτικές και να σχεδιάζουμε για το μέλλον.


Βεβαίως το θέμα του σχεδιασμού είναι και εξαιρετικά τεχνικό. Δεν θέλω να σας μπλέξω με πολλά από αυτά. Όμως θέλω να αναφέρω μόνο ενδεικτικά ότι δουλεύουμε καταρχήν κάτω από κατευθύνσεις του Υπουργείου Οικονομίας, διότι αυτό δεν μπορεί να παραλειφθεί, υπάρχει ένας κεντρικός σχεδιασμός τον οποίο πρέπει να υπηρετήσουμε. Κάτω λοιπόν από αυτό τον κεντρικό σχεδιασμό του Υπουργείου Οικονομίας έχουμε εντοπίσει ότι στον τομέα της επιχειρηματικότητας και εξωστρέφειας, έχουμε τέσσερις μεγάλους τομείς στους οποίους οι πολιτικές ισότητας μπορούν να ενταχθούν και να υπηρετηθούν, το χαμηλό ποσοστό των γυναικών στην Ελλάδα που είναι επιχειρηματίες, έχουμε εντοπίσει την επιχειρηματικότητα ανάγκης που χαρακτηρίζει τις γυναίκες ως επιχειρηματίες. Επομένως κάτω από αυτό τον άξονα που έχει θέσει το ΥΠΟΙΟ νομίζω ότι μπορούμε να υπηρετήσουμε πολιτικές ενίσχυσης των γυναικών ως επιχειρηματιών και γυναικείας επιχειρηματικότητας περισσότερο βιώσιμης για το μέλλον.


Στον άξονα ανάπτυξης ανθρώπινου δυναμικού, μεγάλα ζητήματα που αφορούν τις γυναίκες μπορούν να υπηρετηθούν, τόσο στον τομέα της κατάρτισης και της εκπαίδευσης, όσο και της γενικότερης προετοιμασίας τους μέσα από ολοκληρωμένες παρεμβάσεις για την αγορά εργασίας. Στον τομέα απασχόλησης επίσης. Στον τομέα εκσυγχρονισμού της δημόσιας διοίκησης επίσης. Αυτό γιατί; Γιατί πρέπει όλη η δημόσια διοίκηση να ευαισθητοποιηθεί πολύ περισσότερο απ’ ότι είναι σήμερα στα θέματα αυτά, όπως επίσης να αναπτυχθούν και σχέδια ισότητας στη δημόσια διοίκηση που θα περιλαμβάνουν θετικές δράσεις υπέρ των γυναικών. Επίσης δε και η δημιουργία στον δημόσιο τομέα και η λειτουργία δομών υποστήριξης και προώθησης των φύλων μέσα από σχήματα που θα μπορέσουν να υπηρετηθούν κάτω από αυτά τα κονδύλια.


Θέλω να σας αναφέρω πολύ επιγραμματικά, μόνο με τίτλους, τις βασικές προτεραιότητες ισότητας των φύλων που σχεδιάζουμε μέσα σε αυτό τον γενικό σχεδιασμό της χώρας, καθόσον αφορά τη θέση των γυναικών. Μόνο με τίτλους, δώδεκα σημεία.

Πρώτον, η ενίσχυση της απασχόλησης της επιχειρηματικότητας των γυναικών. Δεύτερον, η ανάπτυξη και η βελτίωση συστημάτων εκπαίδευσης και κατάρτισης με στρατηγικές δια βίου μάθησης. Τρίτον, ενίσχυση έρευνας και ανάπτυξης και η παραγωγή καινοτομίας. Τέταρτον, η ενίσχυση συμμετοχής των γυναικών στα κέντρα λήψης αποφάσεων. Πέμπτον, αγροτική ανάπτυξη, δηλαδή η γυναίκα της υπαίθρου. Έκτον, αξιοποίηση της Κοινωνίας της Πληροφορίας. Έβδομον, ο ρόλος των γυναικών στις τουριστικές και πολιτιστικές επενδύσεις και υπηρεσίες. Όγδοο, η βελτίωση κοινωνικών υποδομών. Ένατο, βελτίωση διοικητικής ικανότητας σε όλα τα επίπεδα διακυβέρνησης. Δέκατο, περιφερειακή συνοχή και ανάπτυξη της χώρας με ενίσχυση διασυνοριακών και διακρατικών συνεργασιών. Ενδέκατο υγεία, πρόνοια. Δωδέκατο, κοινωνία των πολιτών.

Αγαπητές φίλες και αγαπητοί φίλοι, υπάρχει ισχυρή θετική συσχέτιση μεταξύ τοπικής ανάπτυξης και ισότητας. Το αναφέρω αυτό επειδή εσείς δουλεύετε και εκπροσωπείτε την τοπική κοινωνία, την Τοπική Αυτοδιοίκηση και νομίζω ότι έχετε πολύ καλύτερα από εμάς υπόψη σας τι συμβαίνει σύνδεση τοπικής ανάπτυξης με τον ρόλο των γυναικών.

Η αξιοποίηση όλων των γυναικών ως παραγωγικού δυναμικού της χώρας, που μέχρι τώρα δεν έχει αξιοποιηθεί, πρέπει να την υπηρετήσουμε σωστά. Μέσα από εκεί θα έχει η χώρα μας τη μεγαλύτερη δυνατή ανάπτυξη στην επόμενη περίοδο, καθώς και την καλύτερη κοινωνική συνοχή.

Κλείνοντας, θέλω να αναφέρω τα εξής: ο ευρωπαϊκός στόχος για την αύξηση του ποσοστού της γυναικείας απασχόλησης μέχρι το 2010 επιβάλει αποφασιστικά άλματα για να μπορέσουμε να διευκολύνουμε την είσοδο και παραμονή των γυναικών στην αγορά εργασίας. Αυτό είμαι βέβαιη, αν σχεδιάσουμε σωστά, αλλά και με τη συνεργασία όλων των εμπλεκομένων φορέων, θα υπηρετηθεί με τον καλύτερο δυνατό τρόπο την αμέσως επόμενη περίοδο.

Όμως θέλω να αναφέρω κλείνοντας ότι έχει εξαιρετικά μεγάλη σημασία να πετύχουμε τρία βασικά πράγματα, τρεις βασικές προϋποθέσεις. Πρώτον, τη χρηματοδότηση των πολιτικών ισότητας τόσο μέσα από θετικές δράσεις, όσο και μέσα από την ενσωμάτωση της διάστασης του φύλου σε κάθε πολιτική.

Δεύτερον, να δεσμεύσουμε συγκεκριμένο ποσοστό για τη χρηματοδότηση αυτή και κυρίως στον άξονα ανάπτυξης ανθρώπινου δυναμικού του ΕΣΠΑ και τρίτον, πρέπει να πετύχουμε την ενσωμάτωση ειδικής ποσόστωσης σε επίπεδο ωφελουμένων γυναικών στο σύνολο των δράσεων απασχόλησης που θα υλοποιηθούν τόσο σε εθνικό, όσο και σε περιφερειακό επίπεδο. Αυτά είναι ζητήματα που δεν τα διαπραγματευόμαστε, αλλά αγωνιζόμαστε και θα τα εξασφαλίσουμε.

Με αυτές λοιπόν τις σκέψεις, θέλω να ευχηθώ επιτυχία στις εργασίες σας. Να κηρύξω την έναρξη εργασιών αυτού του Συνεδρίου και περιμένω με εξαιρετικό ενδιαφέρον τα πορίσματά του, κυρία και κύριε Πρόεδρε των Επιτροπών, τα οποία νομίζω ότι έχουμε ακόμα χρόνο να αξιοποιήσουμε στο πλαίσιο του σχεδιασμού μας για την επόμενη προγραμματική περίοδο.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε την κυρία Τζουμάνη για την τόσο ενημερωτική ομιλία της. Θα πρέπει να πω ότι σε πάρα πολλά θέματα έχουμε συνεργαστεί άριστα και θα θέλαμε, κυρία Γενική Γραμματέα, σε δύο θέματα που θίξατε να έχουμε συνέχιση αυτής της συνεργασίας, το θέμα των επιμορφωτικών σεμιναρίων που είναι το πρώτο αίτημα των γυναικών από την έρευνα που έχει κάνει η ΠΕΤΑ και στο θέμα το επικοινωνιακό. Επίσης να σας ευχαριστήσουμε που θίξατε το θέμα τοπική ανάπτυξη και ισότητα, που έχει γίνει η χάρτα που θα παρουσιάσουμε μετά ακριβώς για αυτό το θέμα. Σας ευχαριστούμε πολύ.


Παρακαλούμε την εκπρόσωπο του ΣΥΝΑΣΠΙΣΜΟΥ την κυρία Ζωή Φραγκούδη να έρθει να χαιρετήσει.

Ζ. ΦΡΑΓΚΟΥΔΗ: Να σας καλωσορίσω στον Νομό Έβρου και εγώ και να πούμε, αν και αναγγελθήκαμε πρώτοι, καθυστερημένα χαιρετίζουμε.

Η συνδιάσκεψη αυτή γίνεται λίγους μήνες πριν από τις Αυτοδιοικητικές και Νομαρχιακές Εκλογές. Το κόμμα μας σαφώς και εκτιμά τη γενικότερη πολιτική σημασία των Αυτοδιοικητικών Εκλογών, αλλά θέτει ως προτεραιότητα και αντικείμενο αυτής της αναμέτρησης τα προβλήματα και το μέλλον κάθε χωριού, κάθε πόλης και Νομαρχίας. Η αυτοδιοικητική πρόταση που θα ξεδιπλώσουμε στην κοινωνία έχει στόχο να συμβάλει, ώστε να αποκτήσει η Αυτοδιοίκηση την αξιοπιστία της και την εμπιστοσύνη των πολιτών μέσα από τη δημοκρατική λειτουργία των θεσμών. Να υπάρχει η ουσιαστική συμμετοχή των πολιτών στη διαμόρφωση των αποφάσεων και η δυνατότητα ελέγχου υλοποίησης αυτών των αποφάσεων χωρίς πελατειακές σχέσεις και κομματική επιρροή. Μέσα σε ένα τέτοιο κλίμα θεωρούμε ότι ευνοείται η συμμετοχή περισσότερων γυναικών στα Όργανα της Τοπικής Αυτοδιοίκησης. Η εφαρμογή του Ν.3051/02 που επιβάλλει τη συμμετοχή των γυναικών στο ελάχιστο ποσοστό του 30% είχε κατά τη γνώμη μας θετικά αποτελέσματα στις προηγούμενες εκλογές με την αύξηση των αιρετών. Στους Δήμους από το 7,7% σε 11,7%. Στους Καποδιστριακούς από το 4,5% σε 11,7%. Στις Κοινότητες από 5,85% σε 11,19%. Εμείς όμως θεωρούμε ότι δεν αρκεί να έχουμε το 1/3 των υποψηφίων γυναικών, αλλά και το 1/3 των εκλεγμένων. Κατά τη γνώμη μας, στον νέο Κώδικα θα πρέπει το μέτρο αυτό να ισχύσει και για τα Δημοτικά Διαμερίσματα. Όμως, απ’ ότι διαπιστώσαμε, στον νέο Κώδικα όχι μόνο δεν ενισχύεται αυτή η ποσόστωση, αλλά υπονομεύεται. Για αυτό προτείνουμε οι γυναίκες που βρισκόμαστε εδώ να αποφασίσουμε η συνδιάσκεψη να βγάλει ένα ψήφισμα που να ζητά να μην περάσει αυτή η μεθόδευση.

Κλείνοντας, ευχόμαστε καλή συνέχεια των εργασιών. Σας ευχαριστώ πολύ.

ΠΡΟΕΔΡΕΙΟ: …Διοικητικού Συμβουλίου της ΕΝΑΕ και Αντινομάρχης Δυτικής Αττικής.

ΔΗΜΟΥ: Αγαπητές φίλες και φίλοι, είμαστε πολύ ικανοποιημένες από τη συμμετοχή μας σήμερα εδώ σε αυτή την ακριτική περιοχή. Όμως θα πρέπει να επισημάνουμε το γεγονός ότι πάρα πολλοί Δήμαρχοι και αρκετοί Νομάρχες δεν πήραν αποφάσεις στα Δημοτικά και Νομαρχιακά τους Συμβούλια για να καλύψουν τα έξοδα μετακίνησης και συμμετοχής στο σημερινό μας συνέδριο. Νομίζω ότι αυτό είναι κάτι που θα πρέπει όλες να καυτηριάσουμε γυρνώντας στις περιοχές μας και γνωρίζοντας σε ποιες περιοχές έγινε αυτό.


Φίλες και φίλοι – και το λέω αυτό για να το ακούσει και ο Πρόεδρος της ΚΕΔΚΕ, ο κύριος Κουκουλόπουλος – είναι ιδιαίτερη τιμή για οποιονδήποτε απευθύνεται στις γυναίκες που έχουν πετύχει κάτι δύσκολο, κάτι που πριν λίγα χρόνια έμοιαζε αδιανόητο, δείχνοντας έτσι ότι η επιμονή, η προσπάθεια, ο αγώνας δίνει ορατά αποτελέσματα.

Αισθάνομαι συγκίνηση και υπερηφάνεια, γιατί σήμερα είμαστε περισσότερες απ’ ότι χθες και αύριο θα είμαστε περισσότερες απ’ ότι σήμερα. Όταν με την κυρία Γιώτα Γαζή, που εκτός από μια κοινή πορεία μακρά στην Τοπική Αυτοδιοίκηση είμαστε και φίλες όλα αυτά τα χρόνια, πιάσαμε την ιδέα να προσπαθήσουμε μέσα από τις Επιτροπές μας, εκείνη της ΚΕΔΚΕ και εγώ της ΕΝΑΕ, δυστυχώς εκείνη είναι μόνη της στην ΚΕΔΚΕ και εγώ είμαι μαζί με τη Φώφη τη Γεννηματά δύο στους είκοσι ένα. Όταν πιάσαμε την ιδέα να κάνουμε αυτή την κοινή συνδιάσκεψη την πρώτη φορά ΕΝΑΕ και ΚΕΔΚΕ μαζί θα πρέπει να πω ότι αντιμετωπίσαμε μια ειρωνεία, διότι τα δύο αυτά Όργανα ποτέ στο παρελθόν δεν είχαν κάνει μια κοινή συνδιάσκεψη για τίποτα. Πιστεύω ότι αυτή την αρχή που κάναμε εμείς για ένα πολύ δύσκολο θέμα που αφορά τις γυναίκες τα δύο αυτά Όργανα να συνεχίσουν και σε άλλες πρωτοβουλίες. Εμείς πιστεύουμε ότι το πετύχαμε και θα πετύχει ακόμα περισσότερο στο μέλλον.

Ο απολογισμός της δράσης της ΚΕΔΚΕ και της ΕΝΑΕ ως προς τις ενέργειες και τις πολιτικές που υποστηρίζουν για την ισότητα μόνο θετικός θα μπορούσε να χαρακτηριστεί. Για αυτό ας μου επιτρέψετε να επικεντρωθώ στο μέλλον.

Η Γενική Γραμματεία Ισότητας, όπως είδαμε και πριν, αναφέρει δώδεκα σημεία ως βασικές προτεραιότητες για την κατάρτιση του σχεδίου ανάπτυξης του 2007-2013. Δεν θα σας τις αναφέρω, γιατί δεν θέλω να κουράσω με πράγματα που ήδη γνωρίζετε.

Θα ήθελα να σταθώ σε κάτι που θεωρώ σημαντικό και βέβαια είναι προφανές ότι διατρέχει αυτά τα δώδεκα της Γενικής Γραμματείας. Ο εκσυγχρονισμός της ελληνικής κοινωνίας και οικονομίας συνδέεται αναπόσπαστα με την παροχή ίσων ευκαιριών στις γυναίκες. Όχι μόνο βέβαια στις γυναίκες, αλλά κυρίως στις γυναίκες.

Μέχρι πρόσφατα το μεγαλύτερο μέρος των προσπαθειών μας είχε εστιαστεί στην εξασφάλιση της τυπικής, δηλαδή της νομικής πλευράς της ισότητας των δύο φύλων. Αυτό ασφαλώς ήταν το αναγκαίο πρώτο βήμα. Όμως με την εξαίρεση μέτρων, όπως η ποσόστωση δεν έχει ασκηθεί πολιτική θετικών διακρίσεων, όπως έχει γίνει σε άλλες χώρες της δύσης με τις πρωτοπόρες θα μπορούσαμε να πούμε, αν και δεν μου αρέσει, τις ΗΠΑ.

Η πολιτική των θετικών διακρίσεων ή της θετικής δράσης, μεταφράζω πιστά τον αμερικανικό όρο, βασίζεται στη διακήρυξη του Προέδρου των ΗΠΑ, Λίτον Τζόνσον, το 1965, σύμφωνα με την οποία το να λες σε κάποιον που επί χρόνια υπέφερε από ένα καθεστώς ανισότητας ότι τώρα που αλλάξαμε αυτό το νομικό καθεστώς ανισότητας είσαι πια ελεύθερος να ανταγωνιστείς με τους άλλους είναι άδικο, διότι αυτό που ενδιαφέρει δεν είναι να ανοίξουν απλώς οι πόρτες της ευκαιρίας, αλλά να εξασφαλίσεις ουσιαστικά ότι όλοι μπορούν να τις περάσουν.

Φίλες και φίλοι, δεν αναζητούμε και δεν πρέπει να αναζητούμε την ισότητα ως ένα νομικό γεγονός, αλλά ως ένα αποτέλεσμα που αποδεικνύεται από την καθημερινότητα. Για εμάς αυτή η καθημερινότητα θα μπορούσαμε να πούμε ακολουθώντας τις δώδεκα προτεραιότητες ότι έχει να κάνει κυρίως με τέσσερις άξονες. Την εκπαίδευση, την εργασία, τη στήριξη της μητρότητας και της εργαζόμενης μητέρας, την ανάλογη συμμετοχή των γυναικών στα κέντρα λήψης αποφάσεων και σε ανώτερες θέσεις με το ποσοστό που έχουν στον γενικό πληθυσμό.


Ποιος είναι ο ρόλος της Τοπικής Αυτοδιοίκησης μέσα σε αυτό το πλαίσιο; Ποιος είναι ο δικός μας ο ρόλος; Η Τοπική Αυτοδιοίκηση τόσο του Α΄, όσο και του Β΄ Βαθμού μπορεί να παίξει έναν κρίσιμο ρόλο σε πολλά θέματα. Όμως θα επικεντρωθώ σε δύο από αυτά.


Πρώτον, να δημιουργήσει δίκτυα κοινωνικής υποστήριξης, όπως οι παιδικοί σταθμοί, ώστε να ακυρώσουν μια σειρά αρνητικών παραγόντων που υποχρεώνει πολλές γυναίκες, όπως θα δείτε στο παραπάνω θέμα που θα συζητήσουμε με την έρευνα, να μην εργάζονται ή να εργάζονται υπό καθεστώς αβεβαιότητας και ανισότητας.


Θα μου επιτρέψετε σε αυτό το σημείο να αναφέρω ότι σύμφωνα με μια έρευνα του ΕΚΕ που έγινε το 2001 σε μια οικογένεια που υπάρχει τουλάχιστον ένα παιδί ηλικίας κάτω των 7 ετών οι γυναίκες συμμετέχουν κατά μέσο όρο με τριάντα επτά ώρες εργασίας την εβδομάδα στις δουλειές του σπιτιού, ενώ οι άνδρες μόνο με οκτώ ώρες. Αν μάλιστα το παιδί είναι άνω των 7 ετών τότε οι γυναίκες αφιερώνουν σαράντα δύο ώρες, ενώ οι άνδρες παραμένουν στις οκτώ.


Το ενδιαφέρον μάλιστα είναι ότι αυτά τα δεδομένα δεν αλλάζουν, αν μιλήσουμε για ομάδες του πληθυσμού με καλύτερο επίπεδο μόρφωσης. Το μόνο που αλλάζει είναι ότι οι άνδρες εκφράζονται θετικότερα στην προοπτική να θυσιάσουν περισσότερες ώρες στο σπίτι, αλλά μένουν στα λόγια.


Δεύτερον, με την εκλογή περισσότερων γυναικών, όχι μόνο στα Συμβούλια, αλλά και στην ηγεσία των Δήμων ή Νομαρχιών, να διαμορφώσει νέες αντιλήψεις και συνειδήσεις, να ανατρέψει προκαταλήψεις. Αυτό σημαίνει βέβαια ότι θα πρέπει να υπάρξουν περισσότερες υποψηφιότητες στα ψηφοδέλτια για επικεφαλής γυναίκες και στους Δήμους και στις Νομαρχίες. 


Επίσης θα μπορούσαμε να προσθέσουμε ότι η Τοπική Αυτοδιοίκηση μπορεί να παίξει σοβαρό ρόλο γενικότερα σε θέματα ενημέρωσης, αλλά και ενεργού συμμετοχής σε ευρωπαϊκά προγράμματα που στοχεύουν στην υποστήριξη πολιτικών ισότητας. Όμως πιστεύω ότι κάθε περιοχή θα πρέπει να εντοπίσει κάποιους συγκεκριμένους άξονες στους οποίους θα δώσει ιδιαίτερο βάρος. Άλλες είναι οι ανάγκες σε μια κοινότητα που βασίζεται στην αγροτική παραγωγή, άλλες σε μια πόλη.


Φίλες και φίλοι, επιτρέψτε μου να κλείσω την τοποθέτησή μου με μια αναφορά στο μέγιστο ζήτημα της διακίνησης γυναικών. Δηλαδή του σύγχρονου σκλαβοπάζαρου γυναικών με στόχο τη σεξουαλική τους εκμετάλλευση. Δεν έχω ακούσει ποτέ να αναφέρεται διακίνηση ανδρών για τον ίδιο λόγο. Βαρέθηκα να διαβάζω αναλύσεις και να ακούω όμορφα λόγια και εντυπωσιακές εξαγγελίες ότι είναι γνωστό ότι η χώρα μας είναι γεμάτη από γυναίκες που έχουν πέσει θύματα τέτοιων κυκλωμάτων. Η πορνεία παγκοσμίως αποφέρει περισσότερα χρήματα απ’ ότι τα ναρκωτικά.

Για το γυναικείο κίνημα και εδώ στην Ελλάδα αυτό το θέμα θα πρέπει πια να μπει πολύ ψηλά στις προτεραιότητές του. Με την ευκαιρία των Δημοτικών Εκλογών θα πρέπει να ασκήσουμε πιέσεις, ώστε να μπει στην προεκλογική ατζέντα. Δεν είναι δυνατόν να λειτουργούν ανενόχλητα τα νυκτερινά κέντρα που εκδίδουν αυτές τις γυναίκες. Τις άδειες τις δίνουμε εμείς, οι Δήμοι και κατ’ επέκταση τις υγειονομικές παρεμβάσεις οι Νομαρχίες.


Επίσης ένα άλλο θέμα που είναι σε μεγάλη έξαρση αυτή την εποχή είναι η ενδοοικογενειακή βία, την οποία συναντάμε βάσει των ερευνών που έχουν γίνει σε όλα τα στρώματα της ελληνικής κοινωνίας, ανεξαρτήτως από το βιοτικό επίπεδο των οικογενειών και θα έλεγα περισσότερο εκεί που υπάρχει πιο ανεπτυγμένο αυτό το  βιοτικό επίπεδο. 


Έχουμε κάνει σαν ΕΝΑΕ μια πρόταση στη Γενική Γραμματέα Ισότητας, δυστυχώς έφυγε, στο καινούργιο νομοθετικό πλαίσιο να μπει Νομαρχίες σε επίπεδο Νομού, γιατί εδώ θα πρέπει να δούμε ότι υπάρχει και ένα ταμπού σε ότι αφορά τους Δήμους, επειδή είναι πιο προσωπικά τα πράγματα σε ότι αφορά αυτό το θέμα και βεβαίως και όποιοι Δήμοι θα θέλουν, αλλά εμείς σαν ΕΝΑΕ είπαμε σε επίπεδο Νομαρχιών, να μπορεί όποια Νομαρχία το επιθυμεί να κάνει κέντρα κακοποιημένης γυναίκας. Δεν έχουμε αυτή τη δυνατότητα. Καθώς επίσης και στο καινούργιο νομοθετικό πλαίσιο να μπει και να απλουστευτεί η διαδικασία της σύνταξης των Επιτροπών Ισότητας των Νομαρχιών που έτσι όπως είναι σήμερα το καθεστώς δεν μπορούμε να λειτουργήσουμε.


Φίλες και φίλοι, προχωρούμε μπροστά. Κάθε ημέρα κερδίζουμε και μια μάχη. Είμαι σίγουρη ότι στην επόμενη συνδιάσκεψή μας θα είμαστε περισσότερες. Εύχομαι σε όλες σας από καρδιάς καλή επιτυχία στις Δημοτικές και Νομαρχιακές Εκλογές.


Ευχαριστώ.

ΠΡΟΕΔΡΕΙΟ: Να ευχαριστήσουμε την κυρία Δήμου. Τώρα είναι η σειρά της κυρίας Γιώτας Γαζή, η οποία είναι Αντιπρόεδρος της Επιτροπής Αιρετών Γυναικών του Συμβουλίου Δήμων και Περιφερειών της Ευρώπης και Πρόεδρος της Επιτροπής Ισότητας της ΚΕΔΚΕ.

Γ. ΓΑΖΗ: Αγαπητές συναδέλφισσες και συνάδελφοι, αν και το θέμα είναι εξαιρετικά ενδιαφέρον φοβάμαι ότι θα είναι λίγο κουραστικό. Έτσι θα συνιστούσα σε όλες, τη Χάρτα η οποία βρίσκεται μέσα στο υλικό του Συνεδρίου, να τη δείτε, να την επεξεργαστείτε, γιατί θα είναι πραγματικά σημείο αναφοράς όλων των γυναικείων θεμάτων τα επόμενα δύο τουλάχιστον χρόνια που θα υλοποιείται το πρόγραμμα της διάδοσής της.


Θα ήθελα να σας πω ότι μόλις χθες στο Ίσμπουργκ, όπως είπα και προηγουμένως που ήταν η γενική συνέλευση του Συμβουλίου Δήμων και Περιφερειών της Ευρώπης οριστικοποιήθηκε αυτή η χάρτα. Είναι ένα εξαιρετικά σημαντικό κείμενο. Είναι ένα κείμενο, ο ευρωπαϊκός χάρτης, όπως ονομάζεται, για την ισότητα των φύλων στις τοπικές κοινωνίες που η όλη του φιλοσοφία έχει μια μαγική λέξη, τη δέσμευση των αρχών που θα την υπογράψουν για τη χρήση των εξουσιών και για την επίτευξη μεγαλύτερης ισότητας στους λαούς τους. Αυτή η λέξη δέσμευση είναι πραγματικά αυτή η οποία θα μας δώσει τα αναμενόμενα αποτελέσματα.


Κάθε Δημοτική, Τοπική, Περιφερειακή Αρχή που υπογράφει αυτή τη Χάρτα αναλαμβάνει αυτόματα να καταρτίσει ένα πρόγραμμα δράσης για την ισότητα, στο οποίο θα καθορίζονται οι προτεραιότητες, οι ενέργειες, τα μέσα για αυτό τον σκοπό και συγχρόνως αναλαμβάνει και πρέπει να αναπτύξει τις σχέσεις της με όλα τα Όργανα για την επίτευξη της ισότητας στην πράξη.


Το Συμβούλιο Δήμων και Περιφερειών και η Επιτροπή Γυναικών προωθεί την ισότητα σε τοπικό και περιφερειακό επίπεδο. Το 2005 δημιούργησε ένα συγκεκριμένο εργαλείο. Λέγεται η πόλη για την ισότητα. Είναι το θέμα το οποίο διεξοδικά συζητήσαμε στην πρώτη συνδιάσκεψη. Το υλικό αυτό είναι μεταφρασμένο και το έχετε και αυτό στο υλικό Συνεδρίου και θα σας βοηθήσει πάρα πολύ να κάνετε εποικοδομητικές προτάσεις στους Δήμους και στις Νομαρχίες για την ισότητα στην καθημερινή ζωή και σε αυτό το κείμενο επισημαίνονται οι καλές πρακτικές των ευρωπαϊκών Δήμων και προσφέρεται μια μεθοδολογία για την εφαρμογή αυτών των πολιτικών ισότητας.


Αυτό σας το παρουσιάζαμε με power point, αλλά κάτι έπαθε το σύστημα, για αυτό και εγώ δεν έχω καθόλου καλές σχέσεις με την τεχνολογία. 


Μέχρι να πούμε τα εκτός κειμένου θα πρέπει να ξέρετε ότι για να γίνει αυτή η χάρτα έγιναν πολλαπλές συναντήσεις των μελών που συμμετείχαν γυναίκες απ’ όλα τα κράτη και θα πρέπει να πούμε και οι γυναίκες της Επιτροπής Ισότητας της ΚΕΔΚΕ που έχουν συμμετάσχει σε αυτές συναντήσεις γνωρίζουν ότι έγιναν πάρα πολλές συγκρούσεις για το τελικό κείμενο. Όταν λέω συγκρούσεις εννοώ διαφορετικές απόψεις από τις γυναίκες του βορρά με τις γυναίκες του νότου. Τεράστιες οι διαφορές μας. Εμείς επιμέναμε ότι αυτό το κείμενο θα πρέπει να έχει τις αρχές και γενικές κατευθύνσεις για να μπορεί να υιοθετηθεί από τις αρχές, γιατί πολύ φοβόμαστε, όταν μπούμε σε λεπτομέρειες, ότι δεν θα υπάρχει ανταπόκριση να το υπογράψουν από τις αρχές, γιατί πλέον οι δεσμεύσεις θα είναι πάρα πολύ συγκεκριμένες και μπορεί να μην μπορούν να ανταποκριθούν. Οι δε γυναίκες του βορρά, οι οποίες ξέρετε ότι έχουν κατακτήσει πάρα πολλά πράγματα, απαιτούσαν το κείμενο αυτό να έχει πάρα πολύ συγκεκριμένα πράγματα για να μπορούν να δεσμεύουν σε όλα τις Αρχές που το υπογράφουν. Τελικά βρήκαμε μια μέση οδό και καταλήξαμε στο κείμενο που θα σας παρουσιάσουμε, το οποίο πιστεύω ότι πραγματικά θα βοηθήσει πάρα πολύ τις γυναίκες σε όλες τις δραστηριότητές τους και θα δημιουργήσει εκείνες τις προοπτικές που πρέπει.


Αυτός είναι ο Ευρωπαϊκός Χάρτης για την Ισότητα των Φύλων στις τοπικές κοινωνίες. Μιλάμε εδώ πέρα για μια επίσημη δέσμευση που αναλαμβάνουν όσοι υπογράψουν αυτό τον Χάρτη. Το Συμβούλιο των Δήμων και Περιφερειών που κατάρτισε τον Ευρωπαϊκό Χάρτη καλεί όλες τις Αρχές να τον υπογράψουν. Οι αρχές αυτές, θεμελιώδεις αρχές, είναι η ισότητα των φύλων ότι είναι ένα θεμελιώδες δικαίωμα που σημαίνει ότι είναι υποχρέωση των αρχών να εξαλείψουν όλα τα είδα διακρίσεων.

Η δεύτερη αρχή διασφαλίζει την ισότητα που πρέπει συγχρόνως να αντιμετωπίζει και το θέμα των πολλαπλών διακρίσεων, κάτι που θίχτηκε από τον Πρόεδρο της ΚΕΔΚΕ στη σημερινή συνάντηση, δηλαδή ότι πρέπει να λαμβάνονται υπόψη οι διακρίσεις και οι αποκλεισμοί πέραν του φύλου, λόγω φυλής, χρώματος, εθνικής κοινωνικής προέλευσης, πολιτικών φρονημάτων, γλώσσας, θρησκείας, εθνικής μειονότητας, αναπηρίας.

Τρίτη αρχή είναι η ισόρροπη συμμετοχή ανδρών και γυναικών στις διαδικασίες λήψης αποφάσεων που είναι απαραίτητη προϋπόθεση για μια δημοκρατική κοινωνία. Τέταρτη είναι η εξάλειψη των στερεοτύπων. Πέμπτη η ενσωμάτωση της διάστασης  του φύλου σε όλες τις δραστηριότητες μιας τοπικής και περιφερειακής διακυβέρνησης. Εδώ πέρα πρέπει να σημειώσουμε ότι στη χάρτα επισημαίνεται ότι πρέπει να λαμβάνονται υπόψη στη διαμόρφωση πολιτικών οι εμπειρίες και οι συνέπειες που θα έχουν οι αποφάσεις τους σε όλα τα επίπεδα στην ισότητα.

Η έκτη αρχή είναι ότι πρέπει να υπάρχουν σχέδια και προγράμματα δράσεως που είναι απαραίτητα εργαλεία και φυσικά μετά πάμε στην εφαρμογή του χάρτη και στις δεσμεύσεις του.

Εδώ τι λέει; Λέει ότι μέσα σε προθεσμία που δεν πρέπει να υπερβαίνει τα δύο χρόνια, δηλαδή έχουμε και χρονική συγχρόνως δέσμευση, οι αρχές που θα υπογράψουν τον χάρτη οφείλουν να καταρτίσουν και να εφαρμόσουν ένα πρόγραμμα δράσης που θα έχει στόχους, προτεραιότητες, μέτρα, πόρους και προθεσμίες εφαρμογής. Πριν κάνουν αυτό τον χάρτη θα πρέπει να προϋπάρξει μια ευρεία διαβούλευση, αλλά και δημοσιοποίηση της πορείας προόδου. Επίσης, θα πρέπει να υπάρχει σύστημα αξιολόγησης, ανταλλαγή μεταξύ των χωρών που τον έχουν υπογράψει των αποτελεσμάτων αξιολόγησης και σύγχρονη ενημέρωση του Συμβουλίου Δήμων και Περιφερειών. Δηλαδή οι δεσμεύσεις για όποια αρχή τον υπογράψει είναι πολλαπλές.

Ερχόμαστε στο μέρος της πολιτικής ευθύνης. Δηλαδή αναγνωρίζεται το δικαίωμα της ισότητας σαν μια θεμελιώδη προϋπόθεση της δημοκρατίας και μια δημοκρατική κοινωνία δεν μπορεί να αγνοεί τις δεξιότητες, τη γνώση, την εμπειρία και τη δημιουργικότητα των γυναικών.

Πάμε στο άλλο κεφάλαιο που είναι ο πολιτικός ρόλος και μιλάμε εδώ για την πολιτική αντιπροσώπευση που αναγνωρίζονται ίσα δικαιώματα στα δύο φύλα, στο εκλέγειν και στο εκλέγεσθαι και στην ανάληψη αιρετών δημοσίων αξιωμάτων που αναγνωρίζει ο χάρτης της ισόρροπης αντιπροσώπευσης σε όλα τα Όργανα και ακόμα υπάρχει η δέσμευση ότι θα παίρνονται όλα τα μέτρα, όπως είναι η ενθάρρυνση των γυναικών να ασκούν τα εκλογικά τους δικαιώματα και να είναι υποψήφιες, η ενθάρρυνση των πολιτικών κομμάτων να εφαρμόσουν την αρχή της ίσης αντιπροσώπευσης. Επίσης προβλέπει και τη λήψη μέτρων από τα κόμματα και τις ομάδες, όπως είναι η ποσόστωση. Καθορίζει μέτρα και δεοντολογικά πρότυπα για να μην αποθαρρύνονται οι υποψήφιες από στερεοτυπικές μορφές. Επίσης τη λήψη μέτρων που θα εξισορροπούν τον ιδιωτικό, εργασιακό και δημόσιο βίο και επίσης θα εφαρμόσουν αυτοί που υπογράφουν την αρχή της ισόρροπης εκπροσώπησης και στα δικά τους Όργανα. Δεσμεύεται δε ότι κανένα αξίωμα που διορίζει ή εκλέγει αντιπρόσωπο θα θεωρείται ως φυσικός ρόλος ενός φύλου.

Το τρίτο σημείο είναι η συμμετοχή στον πολιτικό και αστικό βίο που θεωρείται δε θεμελιώδης δημοκρατική αρχή. Δηλαδή το δικαίωμα των πολιτών να συμμετέχουν ισότιμα στη διαχείριση των δημοσίων υποθέσεων. 

Η άλλη αρχή είναι η δημόσια δέσμευση για την ισότητα. Δηλαδή οι υπογράφουσες αρχές δεν χρειάζεται μόνο να υπογράφουν, αλλά πρέπει δημόσια να το κάνουν γνωστό αυτό. 

Ένα άλλο σημείο είναι η συνεργασία με εταίρους για την προώθηση της ισότητας. Ξέρετε ότι πάρα πολλά θέματα και πάρα πολλές δράσεις από τους Δήμους αναθέτονται στον ιδιωτικό τομέα ή σε οργανώσεις και λοιπά. Αυτό δεν μπορεί να γίνει και να μην έχει τις ίδιες συνέπειες που έχει και η Αρχή που το υπογράφει. Προβλέπεται η συνεργασία με όλη την κοινωνία, είτε αυτές είναι οι κοινωνικοί εταίροι, είτε ο ιδιωτικός, είτε ο δημόσιος τομέας.

Ένα έκτο σημείο είναι η καταπολέμηση των στερεοτύπων. Δηλαδή, να εμποδίζουμε τις προκαταλήψεις τις πρακτικές, τη χρήση γλώσσας και εικόνων που βασίζονται στην ιδέα της ανωτερότητας ή κατωτερότητας ενός εκ των δύο φύλων σε στερεότυπους ρόλους και αυτό πρέπει να διασφαλιστεί με τις επικοινωνίες που είναι εναρμονισμένες με την παραπάνω δέσμευση, με την εκπαίδευση του προσωπικού, με δραστηριότητες και εκστρατείες ενημέρωσης. Προβλέπει καλή διοίκηση και διαβούλευση. Δηλαδή, όλοι οι πολίτες πρέπει στην πληροφόρηση να έχουν ίση δυνατότητα πρόσβασης.

Πάμε για το γενικό πλαίσιο για την ισότητα που έχει μια γενική δέσμευση ότι όσες δεσμεύσεις παίρνουν οι Αρχές πρέπει να εμπίπτουν και στην εξουσία τους τη νομική. Στην αξιολόγηση των φύλων για την ισότητα, στις πολλαπλές διακρίσεις και τους αποκλεισμούς στο πρόγραμμα δράσης. Δηλαδή, εκτός από την ισότητα, θα πρέπει να λαμβάνονται υπόψη και οι άλλες διακρίσεις που έχουν οι γυναίκες, εκτός από τη διάκριση αυτή, μιλά για τον ρόλο του εργοδότη, μια Αρχή είτε είναι Δήμος, είτε Περιφέρεια, είτε Νομαρχία. Όλα αυτά τα οποία πρεσβεύει και δεσμεύεται, πρέπει πρώτα να τα εφαρμόσει στο ίδιο της το σπίτι. Δηλαδή, θα πρέπει η κάθε υπογράφουσα Αρχή να επανεξετάσει τις πολιτικές της και να λάβει τα κατάλληλα μέτρα για ισότητα αμοιβών, για τις ρυθμίσεις, για δίκαιες προαγωγές, για ισόρροπη αντιπροσώπευση στα δικά της Όργανα και όλα αυτά.
Επίσης, στη διάθεση και σύναψη των δημοσίων συμβάσεων θα πρέπει και εκεί να υπάρχει πρόβλεψη, έτσι ώστε με όποια σύμβαση υπογράφει ο Δήμος αυτός ο οποίος υλοποιεί τη σύμβαση να έχει τις ίδιες δεσμεύσεις με τον Δήμο και ερχόμαστε στον ρόλο του παρόχου υπηρεσιών. Ξέρετε ότι η Αυτοδιοίκηση σε όλες της τις μορφές παρέχει υπηρεσίες στους πολίτες. Αυτές οι υπηρεσίες στους πολίτες δεσμεύεται ότι θα έχουν τους στόχους και τις αρχές της Χάρτας. Δηλαδή και στην εκπαίδευση δια βίου μάθηση αναλαμβάνει να διασφαλίσει την πρόσβαση σε όλους και να εξαλειφθούν τα στερεότυπα. Θα πρέπει να γίνει αυτό με την αναθεώρηση του εκπαιδευτικού υλικού των προγραμμάτων και των μεθόδων διδασκαλίας, με ειδικές δράσεις για την ενθάρρυνση μη παραδοσιακών επιλογών σταδιοδρομίας, για την υγεία, την κοινωνική περίθαλψη και τις υπηρεσίες θα πρέπει να λαμβάνεται υπόψη η ιδιαιτερότητα των γυναικών και οι διαφορετικές ανάγκες που έχουν σε αυτά τα θέματα και να μην υπάρχει για όλους η ίδια αντιμετώπιση. Στην παιδική φροντίδα που είναι θέμα μεγίστης προτεραιότητας η ανατροφή των παιδιών να υπάρχει καταμερισμός ευθύνης ανδρών και γυναικών, αλλά και της κοινωνίας, γιατί μέχρι στιγμής η φροντίδα των παιδιών επιβαρύνει μόνο τη γυναίκα. Το ίδιο επισημαίνει και στην φροντίδα των άλλων εξαρτημένων ατόμων και μετά εξετάζει τα θέματα κοινωνικής ένταξης, το θέμα της στέγασης που οι γυναίκες έχουν διακριτές ανάγκες σε αυτό το θέμα, γιατί κατά μέσο όρο έχουν λιγότερο εισόδημα, είναι κυρίως επικεφαλής μονογονεϊκών οικογενειών και οι αρχές θα πρέπει να προωθήσουν ισότιμα το δικαίωμα της στέγασης, αλλά και το δικαίωμα να έχουν ιδιότητα μισθωτή οι γυναίκες και να διασφαλίζεται η ισότιμη πρόσβασή τους σε στεγαστικά δάνεια και άλλες μορφές πιστώσεων.

Στο θέμα του πολιτισμού, του αθλητισμού και της ψυχαγωγίας επισημαίνεται ότι οι γυναίκες σε αυτές τις εκδηλώσεις, αλλά και στις εγκαταστάσεις και στις δραστηριότητες αυτές έχουν να καλύψουν δικές τους ανάγκες και για αυτό θα πρέπει να λαμβάνονται στον σχεδιασμό αυτές οι ανάγκες υπόψη. Μην ξεχνάμε ότι οι περισσότερες αθλητικές εγκαταστάσεις ή πολλές πολιτιστικές εκδηλώσεις έτσι όπως διαρθρώνονται είναι μόνο για άνδρες και από τους προϋπολογισμούς των Δήμων είναι ένα θέμα που το είχαμε εξετάσει και στην προηγούμενη συνδιάσκεψη αφανώς και χωρίς να γίνει αντιληπτό, ένα πολύ μεγάλο κομμάτι, εάν μετά το επεξεργαστούμε καλύπτει μόνο ανδρικές ανάγκες και όχι τις ανάγκες των γυναικών.

Η βία που σχετίζεται με το φύλο, η προστασία και η ασφάλεια είναι ουσιαστικά περισσότερο προβλήματα των γυναικών και όχι όλης της κοινωνίας. Η εμπορία των ανθρώπων αναφέρθηκε προηγουμένως και καταλήγουμε στην χωροταξία και την αειφόρο ανάπτυξη, τον πολεοδομικό και χωροταξικό σχεδιασμό, την κινητικότητα και τις μεταφορές που είναι θέματα, αγαπητές φίλες, που αναφέρονται στο κείμενο η πόλη για την ισότητα.

Δεν θα ήθελα να σας κουράσω, γιατί αυτά τα είχαμε θίξει και είναι καταγραμμένα μέσα και πάρα πολύ συγκεκριμένα μας δίνουν οδηγίες πως μπορεί να πάρουμε τέτοια μέτρα που όλα αυτά να διευκολύνουν τη γυναίκα και να αντιμετωπίσουν τα προβλήματά της.

Νομίζω ότι αυτό το βιβλίο που είναι πάρα πολύ συναφές με αυτή τη χάρτα, γιατί το ένα συμπλήρωσε το άλλο, το είπα και πάλι, θα πρέπει να γίνει ο οδηγός μας για την επόμενη προεκλογική περίοδο και καλό θα είναι μέσα από αυτό να κάνουμε και πάρα πολύ συγκεκριμένες προτάσεις, ώστε εκτός από θεωρητικές να είμαστε και πάρα πολύ αποτελεσματικές.

Τελειώνοντας, θα ήθελα να πω ότι εξετάζεται η οικονομική ανάπτυξη με την έννοια ότι πρέπει μια κοινωνία όλοι οι πολίτες της να συνεισφέρουν σε αυτό που λέμε οικονομική ανάπτυξη για να υπάρχει μια ισορροπία. Τα θέματα του περιβάλλοντος είναι πάλι θέματα που αγγίζουν τον ρόλο των γυναικών.


Πάμε στον ρόλο του κανονιστικού παράγοντα. Ξέρουμε ότι οι Τοπικές Αρχές εκδίδουν ρυθμιστικούς κανόνες, κάτι το οποίο δημιουργεί δίκαιο και το οποίο πραγματικά μας αφορά όλες μας, γιατί από εκεί μέσα αναδεικνύονται θέματα ισότητας.

Στο θέμα της αδελφοποίησης των πόλεων και τη διεθνή συνεργασία για εμάς είναι ένα ιδιαίτερο θέμα που θα πρέπει ενεργά σε αυτό να εμπλέκονται οι γυναίκες, γιατί η ανταλλαγή εμπειριών είναι πολύ σημαντική.

Κλείνοντας θα ήθελα να σας πω ότι ο ευρωπαϊκός χάρτης είναι ένα πρόγραμμα που θα καλύψει την περίοδο 2006-2008. Αυτό το σχέδιο προβλέπει δύο ενότητες. Πρώτα απ’ όλα την προβολή και την προώθησή του και δεύτερη ενότητα την εφαρμογή του. Ο ρόλος και στις δύο ενότητες των αιρετών γυναικών είναι σημαντικός. Καμία αρχή, εκτός από την τεχνική απογραφή, δεν θα κάνει πράξη αυτό τον χάρτη. Εμείς οι αιρετές γυναίκες έχουμε την υποχρέωση να δουλέψουμε για την προώθησή του και την εφαρμογή του, γιατί δίνει, όχι μόνο λύσεις, αλλά και προοπτική σε όλα τα θέματα που μας απασχολούν.

Εύχομαι με οδηγό τόσο τη χάρτα, όσο και την πόλη για την ισότητα να κάνουμε μια πολύ καλή δουλειά όλες μας για να πετύχουμε τους στόχους μας, αλλά να πετύχουμε και τον μεγάλο στόχο μας στη νίκη γυναικών πολλών στις επόμενες Δημοτικές και Νομαρχιακές Εκλογές.

ΠΡΟΕΔΡΕΙΟ: Πριν περάσουμε στον άλλο κύκλο των παρεμβάσεων και των συζητήσεων, θα ήθελα να σας κάνω μια ενημέρωση. Πρώτα απ’ όλα ότι θέλω να ευχαριστήσω τις γυναίκες των γυναικείων συνεταιρισμών, να τους ευχαριστήσουμε όλοι μας και οι δύο Επιτροπές που μας παρουσιάζουν τη δουλειά τους έξω.


Θα ήθελα να σας πω ότι το βράδυ είσαστε όλες και όλοι καλεσμένοι στον Ναυτικό Όμιλο της Αλεξανδρούπολης.


Επίσης θα ήθελα να σας πω ότι αύριο έχουμε μια εκδρομή στο Σουφλί και στη Δαδιά και μεθαύριο στην Αδριανούπολη. Όσες έρθουν θα πρέπει να συμπληρώσουν το έντυπο για να κανονίσουμε  τα λεωφορεία, γιατί καταλαβαίνετε ότι δεν μπορούμε να πάμε έτσι χωρίς να ξέρουμε τον συγκεκριμένο αριθμό γυναικών.


Πριν ανοίξουμε τη συζήτηση, να σας πω ότι αύριο, επειδή αύριο ουσιαστικά αρχίζει η θεματολογία μας η πολύ συγκεκριμένη, θα πρέπει να είμαστε όντως εδώ το πρωί στις 9.00΄για να τελειώσουμε και γρήγορα, να δείξουμε τη συνέπειά μας, κάτι που δεν ισχύει στα άλλα συνέδρια που κυριαρχούν οι άνδρες. Άρα τα μαθήματα καλής πρακτικής να δίνονται και από εμάς.


Επίσης κάτι άλλο. Επειδή θα είδατε στο υλικό του συνεδρίου υπάρχουν τα πρακτικά και της προηγούμενης συνδιάσκεψης, όποια από εσάς παίρνει τον λόγο θέλουμε το όνομά της και την ιδιότητά της, γιατί μετά δεν μπορούμε να βρούμε τίποτα όταν θέλουμε να εκδώσουμε τα πρακτικά. Άρα όποια θέλει να τοποθετηθεί να έρθει εδώ να λέει το όνομά της και την ιδιότητά της.


Να αρχίσουμε από την Νομαρχιακή Σύμβουλο Χανίων, η οποία αυτή τη στιγμή έτσι πάρα πολύ αυθόρμητα σαν ένα είδος happening μας έγραψε μια κρητική μαντινάδα.

Σ. ΕΛΕΥΘΕΡΙΑΔΟΥ: Καλησπέρα σας. Λέγομαι Σοφία Ελευθεριάδου, είμαι Νομαρχιακή Σύμβουλος Χανίων. Είμαι πρώτη φορά, είναι η πρώτη θητεία. «Από την Κρήτη ήρθα εγώ και με πολύ λαχτάρα να χαιρετίσω εδώ εσάς με μια μαντινάδα. Χίλια καλώς ορίσαμε στον πληγωμένο Έβρο και συνδιάσκεψη αυτή να αποδώσει έργο. Χίλια καλώς ορίσαμε και ας κάναμε και κόπο, ήρθαμε για να ομορφύνουμε ετούτο εδώ τον τόπο». Αυτή η μαντινάδα ειπώθηκε στα Χανιά από την κυρία Αμαλία Μπασιά όταν είχατε έρθει στα Χανιά όσες τη θυμούνται. Συνεχίζω. «Εμείς εδώ που ήρθαμε καλά να το σκεφτούμε, γυναίκες για να πάνε μπροστά πρέπει να ψηφιστούνε και αυτό χρειάζεται δουλειά, να ανασκουμπωθούμε, γυναίκες να ψηφίζονται παντού να διαλαλούμε».


Εύχομαι καλή επιτυχία στις εργασίες της συνδιάσκεψης, να βγουν χρήσιμα συμπεράσματα. Καλή επιτυχία σε όλες μας στις εκλογές του Οκτώβρη. Να είστε όλες καλά.


Ευχαριστώ που με ακούσατε.

Ε. ΚΑΤΣΑΝΟΥ: Καλησπέρα σας. Καταρχήν το όνομά μου είναι Έλλη Κατσανού. Η αυτοδιοικητική μου ταυτότητα, είμαι εκλεγμένη Νομαρχιακή Σύμβουλος, Πρόεδρος του Νομαρχιακού Συμβουλίου της Δυτικής Αττικής και η επαγγελματική μου πολεοδόμος, χωροτάκτης και αρχιτέκτων μηχανικός.


Πρώτα απ’ όλα να συγχαρώ τους διοργανωτές και όλες εσάς και όλους εσάς τους κυρίους που συμμετέχετε σε αυτή την πραγματικά εξαιρετικά χρήσιμη διοργάνωση και κυρίως θέλω να σας συγχαρώ όλες για τον καθημερινό σας αγώνα, γιατί θεωρώ ότι μόνο έτσι μπορούμε να ονειρευόμαστε μια καλύτερη κοινωνία, μια δημιουργικότερη κοινωνία, όπως επίσης μόνο έτσι μπορούμε να είμαστε πιο αισιόδοξοι και πιο σίγουροι για την προοπτική μας, για την προοπτική των γυναικών σε μια Ελλάδα ισχυρή, δημιουργική, σύγχρονη.


Επίσης να χαιρετίσω, αγαπητές φίλες, την υποψηφιότητα της κυρίας Καρά Χασάν και την επιλογή του ΠΑ.ΣΟ.Κ. να την υποστηρίξει. Η επιλογή στο πρόσωπό της πιστεύω ότι αποτελεί με τον καλύτερο τρόπο το μήνυμα ότι θέλουμε να ζήσουμε τη ζωή μας σε μια κοινωνία δίκαιη, ελεύθερη, αλληλέγγυα, ανθρώπινη με πολυπολιτισμικότητες, με πολυθρησκευτικές ταυτότητες και πάνω απ’ όλα με σεβασμό και αλληλεγγύη στους συνανθρώπους μας με ιδιαιτερότητες, χωρίς ξενοφοβίες, χωρίς ρατσισμούς, χωρίς αποκλεισμούς.


Αγαπητές φίλες, σε μια σύγχρονη ανοικτή δημοκρατική κοινωνία των πολιτών, σε μια κοινωνία που επαγγέλλεται και κατοχυρώνει τη δικαιοσύνη, την ελευθερία και την ανθρωπιά πιστεύω ότι ο ρόλος και η θέση της γυναίκας αποτελεί το ασφαλέστερο μέτρο ισονομίας και ισοπολιτείας και σε κάθε περίπτωση αποτελεί το κυρίαρχο χαρακτηριστικό πολιτισμού και προόδου.

Είναι γεγονός και αναφέρθηκε ότι στη χώρα μας οι συνθήκες, οι προϋποθέσεις και οι δυνατότητες για την ανέλιξη, για την κατοχύρωση και την προοπτική των γυναικών έχουν αλλάξει. Σε αυτό έχουμε συμβάλει όλοι, η Πολιτεία, οι κοινωνικές και πολιτικές δυνάμεις του τόπου, οι πρωτοπόρες Ελληνίδες με τη μαχητικότητά τους και την επιμονή τους, όπως επίσης και οι οργανώσεις του γυναικείου κινήματος.

Σήμερα, αγαπητές φίλες, οι Ελληνίδες συμμετέχουν πιο πολύ, πιο ενεργά στο κοινωνικό και πολιτικό γίγνεσθαι. Σήμερα οι γυναίκες μορφώνονται, εργάζονται, σπουδάζουν, δημιουργούν, ελίσσονται, αναδεικνύονται και συμμετέχουν στα κοινά δρώμενα, τα συνδιαμορφώνουν σε έναν μεγάλο βαθμό με τη δική τους αξία, με τον δικό τους κόπο.

Πέραν όμως απ’ όλα αυτά δεν θα πρέπει να ξεχνάμε ότι οι γυναίκες είναι τα θύματα της συνολικής και κυρίως της νεανικής ανεργίας, όπως επίσης οι γυναίκες, η θέση τους στην αγορά εργασίας παραμένει ακόμα και σήμερα μειονεκτική. Όπως επίσης οι οικογενειακές υποχρεώσεις είναι αυτές που τις εμποδίζουν στην δραστηριοποίησή τους την οικονομική και την κοινωνική. Όμως απέναντι σε αυτό το δυσμενές περιβάλλον υπάρχει ένα σημαντικό πεδίο δράσης και αγώνα. Αυτό είναι η Αυτοδιοίκηση. Οι αυτοδιοικητικοί θεσμοί, δηλαδή οι θεσμοί της αποκέντρωσης και συχνά της άμεσης δημοκρατίας είναι ένα προνομιακό πεδίο ενεργής συμμετοχής των γυναικών στην πολιτική.

Πιστεύω ότι η ενεργή συμμετοχή της γυναίκας στο εκλέγειν και εκλέγεσθαι αποτελεί αναγκαιότητα, προκειμένου να αποκτήσει η Αυτοδιοίκηση νέα πνοή, αλλά πάνω απ’ όλα ανανεωμένη συλλογική έκφραση. Αυτό της λείπει. Είναι γεγονός ότι σε αυτή την προσπάθειά τους οι γυναίκες καλούνται να εφαρμόσουν την ποσόστωση. Η ποσόστωση είναι μια θετική εξέλιξη, είναι ένα μέτρο, το οποίο έχει αποδώσει. Σαφώς όμως δεν αποτελεί πρότυπο δημιουργίας συμμετοχικής χειραφέτησης, ούτε πρότυπο ισονομίας και κατοχύρωσης της γυναικείας παρουσίας. Όμως πρέπει να το αξιοποιήσουμε και να το αυξήσουμε. Αυτό θα πρέπει να είναι  και θέση του συνεδρίου μας.

Πιστεύω σε κάθε περίπτωση ότι η ενασχόληση της γυναίκας με την πολιτική, με την Αυτοδιοίκηση, με τους τοπικούς θεσμούς πρέπει να αποκτήσει ποιοτικά χαρακτηριστικά. Αυτό θα πρέπει να το ζητήσουμε όλες οι γυναίκες. Δηλαδή πρέπει να συνδυαστεί με πολιτικές ενημέρωσης, με πολιτικές διαπαιδαγώγησης και πάνω απ’ όλα με ιδεολογικές και πολιτικές αναζητήσεις μέσα στις ίδιες τις κοινωνίες.

Αγαπητές φίλες και αγαπητοί φίλοι, κλείνοντας θα ήθελα να επισημάνω ένα πράγμα το οποίο είναι πάρα πολύ απλό, η Αυτοδιοίκηση χρειάζεται ανανέωση. Η Αυτοδιοίκηση χρειάζεται σε κάθε περίπτωση τις ευαισθησίες και τις δημιουργικές ικανότητες των γυναικών και οι γυναίκες χρειάζονται την Αυτοδιοίκηση, χρειάζονται τους θεσμούς της, αλλά και τις δομές της ως γυναίκες μητέρες, ως γυναίκες εργαζόμενες, ως γυναίκες με ηλικιωμένους γονείς.

Σας ευχαριστώ και επιφυλάσσομαι για προτάσεις αύριο.

Ο. ΡΕΝΤΑΡΗ: Θα ήθελα να μοιραστώ μαζί σας μερικούς προβληματισμούς που δημιουργήθηκαν μετά από την προσεκτική παρακολούθηση όλων των ομιλητών. Ήθελα να εκφράσω ιδιαίτερα τη χαρά μου στην κυρία Γαζή, γιατί μας ενημέρωσε εγκαίρως για τον ευρωπαϊκό χάρτη. Γιατί ξέρετε ότι από το 2001 καταρτίζονται εθνικά σχέδια δράσης και αναρωτιέμαι αν πολλές από τις αιρετές τα έχουν μελετήσει, έχουν ενημερωθεί ή έχουν καταλάβει το τι γίνεται, γιατί και εδώ μέσα από τη παρουσίαση δημιουργήθηκαν εύλογα ερωτήματα σε εμένα και φαντάζομαι και σε πολλούς άλλους.


Θα ήθελα να συγχαρώ, κυρία Γαζή. Ήταν πάρα πολύ ωραία η πρωτοβουλία σας. Όμως έχω ορισμένες απορίες. Πάρα πολύ ωραία τα παρουσιάζει η Ευρωπαϊκή Ένωση. Ήμουν και στη Δανία. Μας παρουσίασαν το ωραιότερο μοντέλο κοινωνικής ασφάλειας. Σαφώς και δεν μπορούμε να το μιμηθούμε, δεν έχουμε τις δομές. Όχι ότι αυτοί έχουν τους πόρους. Ο Υπουργός Εξωτερικών τους είπε ότι οι δικοί μας ακαταμάχητοι πόροι είναι το ανθρώπινο δυναμικό, το οποίο μονίμως πληροφορούμε, μονίμως εκπαιδεύουμε και μετεκπαιδεύουμε σε όλη του τη ζωή. Άρα αυτό το έχουμε, γιατί όλες αυτές οι γυναίκες, όλες εσείς, ξέρω πολύ καλά τις σας φέρνει εδώ. 

Έχουμε άραγε συνειδητοποιήσει ότι υπάρχουν πολλές δράσεις που υπόκεινται σε διαφορετικά Υπουργεία; Υπάρχει αλληλοεπικάλυψη Υπουργείων; Το έχουμε συνειδητοποιήσει ή μήπως θα πρέπει να σκεφτούμε ποιες πρακτικές θα μας απεγκλωβίσουν από αυτή τη τακτική; 


Είμαι Νομαρχιακή Σύμβουλος και Αντινομάρχης στη Διευρυμένη Ροδόπης-Έβρου. 


Έπειτα ακόμη και η κυρία Τζουμάνη που την άκουσα προσεκτικά, μίλησε πάλι για οριζόντια δράση. Δηλαδή κεντρικά αποφασίζουμε, ελάτε εσείς εδώ, εκτελέστε, υλοποιήστε, θα έρθουμε εμείς να δούμε τι κάνετε. Μα ξέρουν αυτοί στο κέντρο ποιες είναι οι ανάγκες του Έβρου, ποιες είναι οι ανάγκες της Ροδόπης; Είναι δυνατόν; Θα μου πείτε, ποιος είναι ο ρόλος; Είναι ο ρόλος ο δικός μας, με ποιες δομές; Υπάρχουν δομές οργανωμένες; Υπάρχουν κοινωνικοί εταίροι; Υπάρχει επαγγελματισμός στον πολιτισμό, στον εθελοντισμό; Εννοώ να καλύπτονται τα λειτουργικά τους έξοδα, να έχουν τις βασικές λειτουργίες της πληροφόρησης, της παροχής υπηρεσιών, της παροχής βοήθειας; 

Λένε για το ανθρώπινο δυναμικό εκπαίδευσης, έχει πάρει τεράστια διάσταση σε όλη την Ευρώπη η δια βίου εκπαίδευση, η δια βίου μάθηση. Λίγοι μπορούν να την εφαρμόσουν, κυρίως αυτοί που έχουν κάνει την αποκέντρωση. Διότι εδώ θα ανακατευτούν χίλια μύρια Υπουργεία και Οικονομικών και Εκπαίδευσης και Κοινωνικών και τα λοιπά. Είναι τόσο δύσκολο να κάνουμε ένα Υπουργείο κοινωνικών υπηρεσιών και ισότητας ή οπωσδήποτε θέλουν να το ονομάσουν; Ένα που θα ασχολείται με τη κοινωνική ενσωμάτωση, με τη κοινωνική συνοχή, με προώθηση των θεμάτων της ισότητας; 

Ωραία όλα αυτά, ο εταίρος – λέει – υπογράφει και δεσμεύεται να βάλει στον προϋπολογισμό, να καταθέσει στον προϋπολογισμό πόρους. Ποιος; Ο Δήμος; Χρωστάει, τόσα δάνεια έχει πάρει ο κάθε Δήμος και θα βάλει για την ισότητα; Εδώ με το ζόρι μας βάζει στα ψηφοδέλτια, θα βάλει για να προωθήσουμε θέματα, να ξυπνήσουμε συνειδήσεις, να καλλιεργήσουμε νοοτροπίες που πιθανόν να βγουν και εις βάρος των αντρών; Έτσι τουλάχιστον το βλέπουν αυτοί ως απειλή. 

Αλλά και αυτό να μην είναι το θεωρητικό, οικονομικά; Εδώ πηγαίνουμε να κάνουμε δομές πολιτισμού, να διαδικτυώσουμε μουσεία έτσι ώστε ο επισκέπτης να μην έρχεται και βλέπει τα ίδια πράγματα και επαναλαμβανόμενες εκδηλώσεις. Μας βλέπουν σαν να είμαστε ουρανοκατέβατες, ότι δεν έχουμε ιδέα τι μας γίνεται, ότι δεν έχουμε καμία επαφή με τη πραγματικότητα για κάτι το αυτονόητο. Διότι το να έρθεις και να δεις δέκα λαογραφικά μουσεία στη Θράκη, πέντε συλλογές και τρία οργανωμένα λαογραφικά μουσεία και να λείπει το βυζαντινό και να είναι μόνο το αρχαιολογικό, ποια συνέχεια του τόπου, της ιστορίας και του πολιτισμού θα δεις και ποιες οργανωμένες εκπαιδευτικές δράσεις θα γίνουν στα μουσεία; Λέω ένα παράδειγμα.

Αυτά έγιναν και σε άλλο τομέα, στον τομέα ευρωπαϊκών προγραμμάτων. Πόσες από εσάς έχετε πλήρη υποστήριξη να κάνετε αυτά τα ευρωπαϊκά προγράμματα; Που έχει και κοινωνική ένταξη, έχει και πολιτισμό, έχει και αθλητισμό. Πού έχουμε τη πληροφόρηση και πόσο δύσκολο είναι να αντεπεξέλθουμε; Έχουμε φτάσει στο σημείο στη Νομαρχιακή Αυτοδιοίκηση να μην πάω να υπογράψω συμβάσεις για δύο προγράμματα γιατί είναι μικρό το προσωπικό και δεν μπορούμε να αντεπεξέλθουμε και δεν είναι θέμα πόρων, είναι θέμα δομών. Σε αυτή τη περίπτωση σας λέω δεν ξέρω πώς μπορείς να πείσεις ένα κατεστημένο να αλλάξει νοοτροπία και να δει την αναπτυξιακή πολιτική της εκπαίδευσης και του πολιτισμού και πόσο μάλλον του τουρισμού.

Μιλάτε για εθνικές, περιφερειακές δράσεις. Πότε μας κάλεσαν σε αυτή τη σύνταξη των σχεδίων δράσεων τις Δημοτικές και Νομαρχιακές Συμβούλους, που οι περισσότερες εξελέγησαν γιατί ανήκουν σε κάποια σώματα, ανήκουν σε κάποιους συλλόγους. Δεν έχουν κοινωνική προσφορά; Γνωρίζουν τη κοινωνική. Ποτέ, ελπίζω να το κάνουν τώρα. Όμως και εμείς θα πρέπει να πάμε οργανωμένες, δικτυωμένες, με απόψεις. 

Και πού είναι τα κριτήρια και πού είναι η διαφάνεια; Όποιος προτείνει τον δέχονται; Ποιος μπορεί να μας πει ότι αυτή η προτεραιότητα έχει μεγαλύτερη, πόσο διαφανή είναι τα κριτήρια της ένταξής τους; Πηγάζουν πάρα πολλά θέματα τα οποία θα μπορούσαμε να αναλύσουμε εδώ πέρα. Ποια είναι η σχέση των δικτύων ενημέρωσης; Είναι τόσο σημαντικά αυτά τα πράγματα, έχουν υλοποιηθεί; Έχουν θετικές πρακτικές; 

Αν δεν πήγαινα τελείως συμπτωματικά επειδή αντικαταστούσα τον Πρόεδρο στην Επιτροπή ΡΕΤΙΣ στην Δανία δεν θα ήξερα ποτέ τι θα πει flexicurity, πώς γίνεται η ενσωμάτωση στην Ευρώπη και πώς γίνονται όλα αυτά τα πράγματα. Θα πρέπει να τα ψάξω μόνη μου. Το κάνω, όχι φιλότιμα όμως, όχι πολύ έντονα γιατί δεν έχω τον χρόνο, έχω χίλια-δυο άλλα να κάνω, έχω πολλούς ρόλους να συνδυάσω, αλλά και στην Νομαρχιακή Αυτοδιοίκηση άπειρη δουλειά αν θέλεις να δώσεις ένα παράδειγμα, γιατί εμείς είμαστε η μαγιά και εμείς θα πρέπει να δώσουμε ένα καλό παράδειγμα ότι ξέρετε, δεν είμαστε γλάστρες, είμαστε αποτελεσματικές. 

Το πλήρωσα και θα το πληρώσω και στο μέλλον ακριβά, δεν μετανιώνω στιγμή για το κάνεις για τους επερχόμενους, γιατί στον κοινωνικό τομέα η προσφορά δεν ζητάει ποτέ, δεν πάει ποτέ αντάμα και αγκαλιαστά με την ανταμοιβή. 

Έχω λοιπόν μια υποψία ότι θα πρέπει όντως να καθίσουμε και να μιλήσουμε και να δικτυωθούμε για καλύτερες πολιτικές, για καλύτερες αποτελεσματικές πολιτικές. Είναι πάρα πολλές και καλές οι αρχές της ισότητας έτσι όπως καταδεικνύονται στο χάρτη, αλλά οι περισσότερες από αυτές ήταν στα εθνικά σχέδια δράσης από το 2001 και πολλές έμειναν στο χαρτί, είτε γιατί δεν σχεδιάστηκαν από τους κατάλληλους ανθρώπους σε τοπικό και περιφερειακό επίπεδο, είτε γιατί δεν αξιολογήθηκαν ποτέ, είτε γιατί δεν καταγράφτηκαν ποτέ, είτε δεν ξέρω για ποιο άλλο λόγο δεν τα αξιολόγησαν οι υμέτεροι καλύτερα.

Σας ευχαριστώ. 

Π. ΓΑΖΗ: Σας ευχαριστούμε πολύ και να κάνω μια διευκρίνιση: πρώτον, η παρουσίαση της Χάρτας έγινε πάρα πολύ συνοπτικά γιατί είναι 29 σελίδες και είναι αδύνατον έστω και επιγραμματικά και δεν θα σας έμενε και τίποτα αν ακούγατε έτσι άψυχα να λέγονται κάποια πράγματα. Όμως την έχετε και πρέπει να τη μελετήσετε.


Να τονίσω την ιδιαιτερότητα αυτού του κειμένου: είναι ότι αυτό που διευκρινίσατε δεν έχει σχέδια εθνικών δράσεων που να σχεδιάζονται από το κέντρο, είναι μια δέσμευση που την υπογράφουν σε τοπικό επίπεδο για την εφαρμογή της και αυτό είναι η ιδιαιτερότητά της. Ότι δηλαδή οι άνθρωποι οι οποίοι έχουν τοπική εξουσία δεσμεύονται για κάποιες συγκεκριμένες δράσεις.


Στο δε χρηματικό θέμα, αυτό που λέμε πόρους, οι πόροι δεν είναι να είναι καινούργιοι και επιπλέον πόροι. Οι πόροι που διαθέτει ο κάθε Δήμος, η κάθε Νομαρχία, η κάθε Περιφέρεια, όποια Τοπική Αρχή είναι να πηγαίνει και σε δράσεις για τις γυναίκες. Αν θυμάστε καλά, εγώ αυτό το θεωρώ πολύ σημαντικό κείμενο για τη πόλη της ισότητας, έχει μια παράγραφο που λέει για τον προϋπολογισμό του φύλου. 

Σε πάρα πολλούς Δήμους έγινε ανάλυση του προϋπολογισμού του Δήμου και από την ανάλυση και το ξεφύλλισμα που του έκαναν βρήκαν ότι από τα αποτελέσματα και τις συνέπειες το 90% του προϋπολογισμού κατευθύνεται σε αντρικές δραστηριότητες, είτε αυτό λέγεται αθλητισμός με ενίσχυση σε σωματεία που τα περισσότερα ήταν ποδοσφαιρικά και μόνο τους άντρες ενδιέφεραν, είτε σε δράσεις πολιτιστικές που πήγαιναν μόνο άντρες, είτε σε εγκαταστάσεις αθλητικές πάλι που πήγαιναν μόνο άντρες, είτε σε πάρα πολλά πράγματα που αφορούσαν μόνο άντρες.

Εμείς λέμε, όσοι το σκέφτηκαν και το έψαξαν λένε ότι θα πρέπει στους προϋπολογισμούς των Δήμων να υπάρχει και η γυναικεία ματιά, να υπάρχουν τέτοιες δραστηριότητες που θα διευκολύνουν τις γυναίκες. Ούτε χρήματα χρειάζονται, τίποτα δεν χρειάζεται, ψάξιμο χρειάζεται και καλή διάθεση για αυτά τα πράγματα. Να πούμε ότι εκτός από τελευταία χώρα στην Ευρώπη σε θέματα ισότητας είμαστε και τελευταία χώρα στην αποκέντρωση, που αυτά τα δύο πάνε πακέτο. 

Η κυρία Μαρία Παυλίδου θέλει να τοποθετηθεί, Αντιδήμαρχος Καλαμαριάς.

Μ. ΠΑΥΛΙΔΟΥ: Εκλεκτό Προεδρείο, αγαπημένες συναδέλφισσες στην Αυτοδιοίκηση Α΄ και Β΄ βαθμού. Πραγματικά είμαι έμπλεη συναισθημάτων γιατί καταφέρνουμε με πάρα πολλές δυσκολίες να συναντιόμαστε κατά καιρούς και να συζητάμε ζητήματα που θα έπρεπε να απασχολούν όχι μόνο εμάς, αλλά από ότι φαίνεται το σαμάρι το αποτινάζει, το αποδιώχνει αυτός ο οποίος το κουβαλά. Αυτά τα ζητήματα θα έπρεπε να είναι ύψιστα ζητήματα της ίδιας της κοινωνίας, γιατί όπως ειπώθηκε εδώ δεν είναι ότι αποτελούμε το μισό του ουρανού το οποίο δεν είναι κάτι ωραιοποιημένο λεκτικό, είναι μια πραγματικότητα διότι αυτή αντικατοπτρίζει το ήμισυ και πλέον του κοινωνικού πληθυσμού. 

Επομένως σε μια δημοκρατία η οποία θεωρείται εκ των ουκ άνευ, που δεν θα έπρεπε να είναι κολοβή δημοκρατία, θα έπρεπε στα κέντρα λήψης των αποφάσεων να συμμετέχουν κατά τον ίδιο τρόπο, δηλαδή τα αυτονόητα, να υπάρχει μια δημοκρατική εκπροσώπηση των γυναικών, μια ισόνομη εκπροσώπηση των γυναικών, διότι οι δημοκρατίες οι οποίες λειτουργούν με στερεότυπα δεν είναι δημοκρατίες και μάλιστα σε μια εποχή που βαδίζουμε της τρίτης όπως λέμε χιλιετίας.


Πράγματι, για να μην μηδενίζουμε τα πράγματα, από την εποχή που ήμουνα νέα και άρχισα να συνειδητοποιώ ότι κάτι δεν πάει καλά με τον φίλο μου και άρχισα να κινητοποιούμαι, έτρεξε αρκετό νερό στο αυλάκι. Δηλαδή καταφέραμε και επιτύχαμε πάρα πολλά θέματα στο πλαίσιο το θεσμικό, στο πλαίσιο το νομικό. Τι γίνεται όμως; Λέω πάντοτε όταν οι κοινωνίες είναι οπισθοδρομικές είναι δέον και πρέπον ο φυσικός νομοθέτης να παίρνει μέτρα πρωτοποριακά, μήπως και με αυτά τα μέτρα τραβήξει μπροστά τη κοινωνία και πράγματι τη δεκαετία του ’80 είμαι οικονομολόγος και νομικός για όσες δεν το ξέρουν και πάρα πολύ δραστηριοποιημένη γύρω από αυτά τα ζητήματα των ανισοτήτων. 

Θεσπίσαμε νόμους, νομοθετήσαμε νόμους οι οποίοι είναι πραγματικά πρωτοποριακοί και οι νόμοι αυτοί αφορούν σε όλα τα πλαίσια, εμπορικό δίκαιο, εργασιακό δίκαιο, ζητήματα ισότητας και λοιπά. Όμως πάρα πολλοί από αυτούς τους νόμους έμειναν ανενεργοί και κυρίως γιατί οι γυναίκες, διότι πάρα πολλοί από αυτούς τους νόμους δεν είχαν κυρώσεις. 

Το ζητούμενο, το διεκδικούμενο είναι ότι δεν υπάρχει η ανάλογη εκπροσώπησή μας στα τρία βάθρα της δημοκρατίας. Ποια είναι αυτά; Ο συνδικαλισμός, η Τοπική Αυτοδιοίκηση και η κεντρική εξουσία, η αντιπροσωπευτική εξουσία. Εκεί, αγαπημένες φίλες, παίρνονται οι αποφάσεις, σχεδιάζονται οι πολιτικές για το μέλλον και για την εξέλιξη του τόπου και πραγματικά ο τόπος μας πονάει όλες, διότι σχεδιάζει ερήμην του μισού πληθυσμού, των πιο ζωντανών δυνάμεων της πατρίδας μας που είναι οι γυναίκες, για αυτό η ανάπτυξη η οποία ακολουθείται δεν ταιριάζει στο δικό μας προφίλ. Θα πούμε κιόλας ότι δεν είναι μόνο στο δικό μας προφίλ, αλλά και στα δικά μας οράματα. Είναι μια ανάπτυξη στρεβλή, είναι μια ανάπτυξη η οποία δεν αγγίζει τον άνθρωπο και νομίζω ότι πραγματικά ο τόπος μας στερείται από την γυναικεία σφραγίδα και από τη γυναικεία ενεργητικότητα. 

Συμφωνώντας με τη προλαλήσασα θα πρέπει να πούμε αλήθειες. Αυτά όλα που ανέφερες, συναδέλφισσα, είναι θέματα αποκέντρωσης. Όταν το μακρύ χέρι, όταν η Αυτοδιοίκηση Α΄ και Β΄ βαθμού απλώνει το χέρι στη κεντρική εξουσία και όταν ακόμη τα ζητήματα της Αυτοδιοίκησης τα διαφεντεύει το μακρύ χέρι της κεντρικής εξουσίας δεν μπορεί να μιλούμε ότι είμαστε πάρα πολύ χαρούμενες για αυτά τα οποία πετύχαμε. Πετύχαμε πάρα πολλά πράγματα, αλλά πραγματικά έχουμε ακόμη πολύ μακρύ δρόμο. 

Θα πρέπει το κράτος να αντιληφθεί και να κρατήσει στην αρμοδιότητά του όλους τους επιτελικούς νόμους και όλους τους νόμους οι οποίοι είναι εκτελεστικοί, να πάνε στην Αυτοδιοίκηση. Μόνο με την αποκέντρωση θα μπορέσουμε πραγματικά αυτό το οποίο είπε η αγαπητή συνάδελφος κυρία Γιώτα Γαζή, αυτή η δέσμευση να είναι ουσία και όχι ονόρε. Πώς να δεσμευτεί ο δικός μου ο Δήμαρχος, ο δικός σας ο Δήμαρχος, ο δικός σας Νομάρχης όταν πραγματικά εξακολουθεί και είναι επαίτης; 

Εγώ εννοώ ας πούμε ότι η δέσμευση αυτή θα είναι ουσιαστική, δηλαδή θα συνοδεύεται με τα απαραίτητα κονδύλια. Παρ’ όλα αυτά όμως έχουμε ιερή υποχρέωση αυτή τη Χάρτα να τη μελετήσουμε όπως το Ευαγγέλιό μας, διότι αυτή θα αποτελέσει πραγματικά για τα επόμενα χρόνια τις διεκδικήσεις μας και τους αγώνες μας και νομίζω ότι η καθεμιά μας έχει τόση συσσωρευμένη εμπειρία. Το είπαν άλλωστε και οι προλαλήσασες, δεν ήρθαμε εδώ για τουρισμό ή δεν είμαστε εκεί όπου υπηρετούμε και απιθώνουμε στην κυριολεξία τη ψυχή μας, διότι δεν είμαστε επαγγελματίες πολιτικοί, αλλά είμαστε εραστές της πολιτικής. Εκεί δηλαδή κατήλθαμε από πραγματική αγάπη στον τόπο μας και τα τεκταινόμενα του τόπου μας.

Θα πρέπει λοιπόν αυτό να το μελετήσουμε, να το κρατήσουμε ως κόρη οφθαλμού και να είναι στη διεκδικητική ατζέντα όχι μόνο των γυναικών, αλλά ολόκληρης της Αυτοδιοίκησης και όλων των κομμάτων. Γιατί τα κόμματα είναι θεσμοί δημοκρατίας και ο εκσυγχρονισμός επέρχεται μέσα από τα κόμματα. 

Θα πρέπει πριν κατέλθω από το βήμα να πω το εξής: σε παλαιότερες εποχές υπήρχε η αντίληψη για ύψιστα ζητήματα ότι αυτά τα οποία μας ενώνουν είναι πολύ περισσότερα από αυτά στα οποία είμαστε διαφοροποιημένες λόγω κομματικής τοποθέτησης και λοιπά. Είναι καλό πραγματικά να ορθώσουμε το ανάστημά μας για ζητήματα τέτοια, τα οποία θα καταστήσουν τον αγώνα μας πιο αποτελεσματικό, πιο τελεσφόρο γιατί η ισχύς είναι εν τη ενώσει. 

Σας ευχαριστώ πολύ. 

Ε. ΓΚΙΟΚΤΣΕ: Καλωσήρθατε στην Αλεξανδρούπολη, δικαιούμαι να σας καλωσορίσω γιατί είμαι Αλεξανδρουπολίτισσα. Λέγομαι Ελένη Γκιοκτσέ και είμαι υποψήφια Δήμαρχος για την Αλεξανδρούπολη. 

ΣΥΝΕΔΡΟΙ: Καλή επιτυχία.

Ε. ΓΚΙΟΚΤΣΕ: Ευχαριστώ, το χρειάζομαι και το ξέρετε ότι το χρειάζομαι. Σε δύο άξονες θα τοποθετηθώ. Ο πρώτος αφορά τους χαιρετισμούς και όσα ειπώθηκαν μέχρι εκείνη τη στιγμή και θέλω να πω ότι μετά από 20-25 χρόνια που βρίσκομαι με γυναίκες χαίρομαι κάθε φορά που τις συναντάω και ακούω προβληματισμούς και διαπιστώνω για άλλη μια φορά πόσο κοινά είναι τα ζητήματα που αντιμετωπίζουμε. 


Κάθε φορά έχω και λίγο θυμό, όχι με τις γυναίκες, έχω θυμό γιατί επαναλαμβάνουμε εδώ και αρκετά χρόνια παρόμοια πράγματα, βγαίνουμε από μια αίθουσα όπου οι γυναίκες δηλώνουμε ότι θέλουμε και μπορούμε, οι άντρες ότι μας καλοδέχονται και μας θέλουν και μας ενισχύουν και στη πράξη εγώ δεν βλέπω να έχουν αλλάξει δραστικά τα πράγματα. Νομίζω δηλαδή ότι δεν είναι έτσι ακριβώς όπως λέγονται. Πιθανόν οι γυναίκες να θέλουν, αυτές που βρισκόμαστε εδώ έχουμε κάνει μια διαδρομή, υπάρχουν πολλές περισσότερες γυναίκες που είναι έξω από εδώ. Κάποιες έχουν τη προσωπική τους, την επαγγελματική και την ιστορία τη πολιτική, κάποιες δεν την έχουν. Πιθανόν δηλαδή να υπάρχουν όντως γυναίκες που μπορούν και δεν θέλουν, που θέλουν και δεν μπορούν, που θέλουν και μπορούν και δεν το ξέρουν ή που χρειάζονται στήριξη, ενίσχυση και ψυχολογική και σε γνωστικό επίπεδο και από πληροφορίες, για να φτάσουν στο σημείο να έχουν ετοιμότητα για να διεκδικήσουν. Αυτό από τη πλευρά των γυναικών. 


Επίσης δεν είναι εύκολο και για εσάς και για μένα, υπήρξα και Δημοτική Σύμβουλος και φαίνεται ότι είμαι και αμετανόητη αφού επανέρχομαι και επιμένω, να φτάσεις στο να είσαι υποψήφια γιατί πρέπει να περάσεις πάρα πολλές Συμπληγάδες και θέλω να πω ότι εδώ παίζουν ένα ρόλο τα κόμματα, παίζουν οι σχέσεις των αντρών, παίζουν συνθήκες που έχουν εγκατασταθεί για χρόνια, να φτάσεις στην εκλογή. 

Εκεί μπαίνει και ένα οικονομικό ζήτημα και δεν ξέρω πόσες από εμάς μπορούμε να το αντιμετωπίσουμε και αφού καταφέρεις και την εκλογή ακόμα και αν πάρεις αξιώματα να περάσεις αυτό που λέμε γυναικεία οπτική. Εγώ πιστεύω ότι υπάρχει γυναικεία οπτική και από βιολογία και από κοινωνία, υπάρχει δηλαδή και το βιολογικό και το κοινωνικό φύλο. Τρως τα μούτρα σου όμως γιατί υπάρχουν συμφωνίες, υπάρχουν δεσμεύσεις, ποιος έφερε περισσότερες ψήφους, ποιος θα μπει μπροστά. Αν δεν τα έχετε ζήσει είστε ευτυχείς, εγώ θεωρώ ότι συμβαίνουν στον μεγαλύτερο βαθμό.

Επειδή έτσι περίπου είναι τα πράγματα φραστικά οι άντρες πολιτικοί πιο εύκολα μας δέχονται, στη πράξη έχουν αντιστάσεις και αγκυλώσεις γιατί ουσιαστικά ζητάμε να μας παραχωρήσουν τα προνόμιά τους άμα θέλουμε μια συμμετοχή ισότιμη με τη δική τους. Και εδώ έχω την εξής απορία: εμένα μου άρεσε πάρα πολύ αυτό που παρουσιάσατε, τον χάρτη των δικαιωμάτων και θεωρώ ότι είναι όπως το είπατε, μια πολιτική που μπορεί να εφαρμοστεί σε μια πόλη έχοντας σαν κριτήριο το φύλο, αλλά που θα έχει αποτέλεσμα στη ζωή όλων των ανθρώπων αυτής της πόλης και θα έχει αποτέλεσμα είτε πρόκειται να στηρίζει γυναίκες που κακοποιούνται, είτε πρόκειται να δίνει παιδικούς σταθμούς και κέντρα για προστασία ηλικιωμένων, είτε πρόκειται να βάζει ζητήματα πολεοδομίας, χωροταξίας, κυκλοφορίας, περιβάλλοντος. Περισσότερο άμεσα σε κάποια, λιγότερο άμεσα, περισσότερο έμμεσα σε κάποια άλλα, θα επηρεάσει τη ζωή όλων των ανθρώπων.

Αυτό το πράγμα όμως είναι πάρα πολύ δύσκολο να το αποδεχτεί μια εξουσία, η οποία και αριθμητικά κυριαρχείται από τη παρουσία των αντρών και σαν λογική και σαν αντίληψη στην Αυτοδιοίκηση. Μέχρι τα τελευταία χρόνια τουλάχιστον η μόνη κοινωνική δράση των Δήμων ήταν το ΚΑΠΗ, ωσότου μπήκαν τα ευρωπαϊκά προγράμματα και είδαμε και προγράμματα όπως Βοήθεια στο Σπίτι, Ανοιχτά Κέντρα και τα λοιπά. 

Δεν ξέρω πόσο μπορούν οι γυναίκες που είναι σε έναν Δήμο, οι γυναίκες που είναι σε μια Νομαρχία να διαχειριστούν το ζήτημα και να πείσουν τη συγκεκριμένη Αρχή να αναλάβει αυτή τη δέσμευση. Οι αντιστάσεις θα είναι και συναισθηματικές, θα είναι και ιδεολογικές, επειδή διαφωνούν με κάποια ζητήματα. 

Εδώ θα συμφωνήσω με την κυρία Παυλίδου ότι ίσως έπρεπε να υπάρχει ένα κίνητρο οικονομικό, να υπάρχουν δηλαδή πηγές που θα διευκόλυναν την διαμόρφωση ενός προγράμματος βασισμένο σε αυτές τις αρχές, με επιλογή από τον κάθε τόπο για τα ζητήματα που βάζει σαν προτεραιότητα. Θα διευκόλυναν και τις γυναίκες Δημοτικές Συμβούλους ή τις γυναίκες Νομαρχιακές Συμβούλους να πιέσουν και να πείσουν για να αναληφθεί αυτή η δέσμευση.

Ευχαριστώ.

Π. ΓΑΖΗ: Ευχαριστούμε πολύ και σας ευχόμαστε καλή επιτυχία. Δύσκολο το εγχείρημα, αλλά μπράβο σας. 


Η κυρία Μαυρίδου.

Α. ΜΑΥΡΙΔΟΥ: Αγαπητές φίλες και φίλοι, έστω οι ελάχιστοι εδώ που μείνατε μας κάνατε μεγάλη τιμή. Τώρα είμαι Δημοτική Σύμβουλος της αντιπολίτευσης και ήμουν Δήμαρχος του νεοσύστατου Καποδιστριακού Δήμου Πετριτσίου Νομού Σερρών και βεβαίως τρεις τετραετίες Πρόεδρος της μεγαλύτερης Κοινότητας του Νομού Σερρών Νεοπετριτσίου, καθώς επίσης και τρεις τετραετίες Δημοτική Σύμβουλος Αιγάλεω με διάφορα αξιώματα, Πρόεδρος Δημοτικού Συμβουλίου, Αντιδήμαρχος, παρότι δεν υπήρχε ο θεσμός του Αντιδημάρχου. 


Τώρα ας είμαι στην αντιπολίτευση και βεβαίως θέλω να κάνω και μια καταγγελία πριν αρχίσω. Η πλειοψηφία του Δημοτικού Συμβουλίου δεν ενέκρινε τη συμμετοχή μου εδώ στο Συνέδριο, για να μην πληρώσει ίσως κάποια χρήματα. Όμως είτε ενέκρινε, είτε όχι εγώ είχα αποφασίσει να έρθω και όχι μόνο στην Αλεξανδρούπολη, αλλά και στο εξωτερικό ακόμα αν χρειαζόταν. 

Π. ΓΑΖΗ: Κυρία Μαυρίδου, αν δεν ερχόσασταν θα ήταν το μόνο Συνέδριο χωρίς τη παρουσία σας.

Α. ΜΑΥΡΙΔΟΥ: Πράγματι πολλά χρόνια συμμετέχω, καθώς επίσης και στα Συνέδρια της ΚΕΔΚΕ όλα τα χρόνια. 32 χρόνια υπηρετώ τον θεσμό της Τοπικής Αυτοδιοίκησης και βεβαίως έχω διάθεση όχι βεβαίως στον Α΄ βαθμό, αλλά στον Β΄ βαθμό Τοπικής Αυτοδιοίκησης να συμμετέχω σαν υποψήφια Νομαρχιακή Σύμβουλος, παρότι κατέθεσα υποψηφιότητα για επικεφαλής υποψήφια Νομάρχης μεταξύ τεσσάρων αντρών μια μοναδική γυναίκα, αλλά δυστυχώς – και εδώ θέλω να το τονίσω αυτό – αγωνιζόμαστε για ισότητα, αγωνιζόμαστε τόσα χρόνια για όλα αυτά, αλλά δυστυχώς στη πράξη όταν έρθει η ώρα μας πετούν off side, παρά τις δυνατότητες, την εμπειρία, την μόρφωση και λοιπά. Δεν έχουμε τις προσβάσεις τις μεγάλες προς τα κέντρα λήψης των αποφάσεων. 


Θέλω εδώ να μου πείτε αν στις Επιτροπές επιλογής υποψηφιοτήτων Βουλευτών ή Νομαρχών αν μετέχουν γυναίκες. Καμιά γυναίκα σε καμιά Επιτροπή.

ΣΥΝΕΔΡΟΣ: (εκτός μικροφώνου) 

Α. ΜΑΥΡΙΔΟΥ: Είστε στην Επιτροπή επιλογής υποψηφιοτήτων; Συγνώμη τότε, δεν το ήξερα. 


Αγαπητές φίλες, έχουμε πετύχει λοιπόν πάρα πολλά, όλες το γνωρίζουμε και όλες το ομολογούμε. Όμως δεν φτάσαμε στο επιθυμητό επίπεδο, χρειάζεται πάρα πολύς αγώνας και αυτό θα εξαρτηθεί από εμάς τις ίδιες. Εμείς οι ίδιες πρώτα και πάνω από όλα πρέπει να αποφασίσουμε ότι θέλουμε να συμμετέχουμε στα κοινά, θέλουμε να συμμετέχουμε στον Α΄ βαθμό Τοπικής Αυτοδιοίκησης και στον Β΄ βαθμό ακόμα και βεβαίως να καταφέρουμε με τον τρόπο μας και τους συζύγους ή το οικογενειακό μας περιβάλλον να μας στηρίξουν. Γιατί κακά τα ψέματα, φίλες και φίλοι, αν δεν σε στηρίζει το οικογενειακό περιβάλλον είναι πάρα πολύ δύσκολο να βγεις μπροστά, πάντα θα υπάρχουν εμπόδια.


Θα ήθελα με την ευκαιρία αυτή να πω ότι η Χάρτα αυτή της Ισότητας θα πρέπει να γίνει ευαγγέλιο για όλες εμάς, για όλες εσάς που θέλετε να ασχοληθείτε με τη Τοπική Αυτοδιοίκηση Α΄ και Β΄ βαθμού. Βεβαίως τα προβλήματα είναι τελείως διαφορετικά, τόσο σε μια μεγάλη πόλη, άλλο τόσο και στην επαρχία. Όμως εμείς θα σας πω και κάποια πράγματα που θα πρέπει εσείς οι νέες υποψήφιες για Νομάρχες ή κυρίως για Δημαρχίνες θα πρέπει να το λάβετε σοβαρά υπόψη. Θα πρέπει να λάβουμε υπόψη πώς ξεκινάμε τον αγώνα. Όλες βέβαια, οι περισσότερες θα το γνωρίζετε, ίσως όμως μερικές να μην το γνωρίζετε. 

Με μια διακήρυξη λοιπόν, με σημαίνοντα πρόσωπα που σας στηρίζουν με τα ονόματά τους και τις υπογραφές τους, σπίτι-σπίτι, πόρτα-πόρτα, γειτονιά-γειτονιά, συγκεντρώσεις. Σε μια φίλη 15-20 γυναίκες να πάτε εκεί να μιλήσετε και κυρίως για θέματα που αφορούν τις γυναίκες, γιατί έχουμε πάρα πολλά θέματα εμείς οι γυναίκες και προβλήματα που μένουν άλυτα.

Ήθελα εδώ να τονίσω όταν συζητούσατε για τις γυναίκες που τις εκμεταλλεύονται με τα πορνό και λοιπά, θα ήθελα και οι γυναίκες που αναγκάζονται είτε οι ίδιες για οικονομικούς λόγους, αλλά είτε τις αναγκάζουν κάποιοι άντρες βεβαίως για να τις εκμεταλλεύονται και να βγάζουν χρήματα, αναγκάζονται οι καημένες να πουλούν τα παιδιά τους, τα σπλάχνα τους και βεβαίως εδώ πρέπει να τροποποιηθεί και αυτός ο νόμος να είναι πιο εύκολος, να μπορεί να υιοθετήσει πιο εύκολα μια οικογένεια που δεν έχει παιδί παρά να καταλήγει σε τέτοιου είδους μεθοδεύσεις. Αυτό θα πρέπει να τονιστεί.

Συμφωνώ λοιπόν και με την κυρία Βάσω Παπανδρέου και με την κυρία Γαζή βέβαια που θα πρέπει η συμμετοχή, η ποσόστωση να είναι και στην εκλογή των γυναικών και όχι μόνο στη συμμετοχή τους. Θα πρέπει να λένε ότι τόσες γυναίκες πρέπει να μετέχουν στο Δημοτικό Συμβούλιο, τελείωσε. Δεν είναι δυνατόν δηλαδή ένα Δημοτικό Συμβούλιο να αποτελείται από 31 άντρες και να συμμετέχουν μονάχα δυο γυναίκες.

Να γνωρίζετε και ένα άλλο πράγμα αγαπητές μου φίλες: ότι η γυναίκα μπορεί να προσφέρει πάρα πολλά, δεν θα έλεγα περισσότερα από τον άντρα, ίσα με τον άντρα, γιατί έχει και φαντασία και διάθεση και σαν μητέρα είναι περισσότερο ευαίσθητη σε πάρα πολλά θέματα που έχουν σχέση με τη ποιότητα ζωής του ανθρώπου. 

Δεν θέλω λοιπόν να σας κουράσω άλλο, γιατί είχαμε να πούμε πάρα πολλά, αλλά ο χρόνος έχει περάσει και θα σταματήσω εδώ. Το μόνο που θέλω να σας πω είναι ότι να μην το βάζετε κάτω, να έχετε εμπιστοσύνη στον εαυτό σας, να λέτε ότι είστε άξιες και ικανές και ότι μπορείτε να πετύχετε. Αν εσείς οι ίδιες το πιστέψετε αυτό σίγουρα θα πετύχετε.

Σας εύχομαι καλή επιτυχία και θερμά συγχαρητήρια εκφράζω στη ΚΕΔΚΕ και στην ΕΝΑΕ που διοργάνωσαν αυτή τη δεύτερη πανελλήνια συνδιάσκεψη των γυναικών και εγώ νιώθω ιδιαίτερη χαρά γιατί κάθε φορά που ανταμώνουμε βλέπω αγαπητά πρόσωπα. Έστω και κατά διαστήματα που γίνεται αυτό είναι πάρα πολύ καλό, φεύγουμε σοφότερες, μαθαίνουμε περισσότερα και αυτό μας ωφελεί πάρα πολύ εμάς τις ίδιες, αλλά και τη κοινωνία που θα εκπροσωπήσουμε μεθαύριο.

Να είστε καλά, σας ευχαριστώ. 

Β. ΒΑΓΙΟΝΑΚΗ: Είμαι Νομαρχιακή Σύμβουλος Χανίων. Θα ήθελα να πω ότι συμφωνώ απόλυτα με τη κυρία Παυλίδου στο σημείο που έβαλε και αυτό ήθελα να τονίσω, ότι έχουν γίνει σημαντικά βήματα. Δεν θα έλεγα αυτά που θέλουμε, αλλά έχουν γίνει σημαντικά βήματα. Σε νομικό επίπεδο υπάρχουν αρκετοί νόμοι όσον αφορά τα θέματα της ισότητας, ωστόσο και εγώ διαπιστώνω ότι υπάρχει μια μεγάλη καθυστέρηση στην εφαρμογή αυτών των νόμων. Αυτό βέβαια έχει να κάνει με το ζήτημα του εποικοδομήματος, των απόψεων και των ιδεών που επικρατούν σε κάθε κοινωνία. 

Πιστεύω ότι έχουμε πολλά να προσφέρουμε αυτές ή αυτοί που υπηρετούμε τα θέματα ισότητας, όχι βάζοντάς τα κάτω, αλλά μιλώντας για αυτά τα θέματα. Προσωπικά επειδή υπάρχουν αυτά τα προγράμματα που αφορούν την εκπαίδευση, πήγα σε κάποια σχολεία, ήταν από τις σημαντικότερες ομιλίες στις οποίες πήρα μέρος. Θεωρώ ότι όλες αυτές οι μικρές δυνατότητες που μας δίνονται πρέπει να τις αξιοποιούμε στο μέγιστο δυνατό, ιδιαίτερα σε αυτό τον τομέα του εποικοδομήματος.

Επίσης με την Αμαλία και με άλλες συναδέλφισσες εκεί στα Χανιά μιλούσαμε κατ’ επανάληψη για το θέμα της κακοποίησης. Τελικά είδαμε σε κάποιες προτάσεις που έγιναν από τη μεριά κεντρικών φορέων ότι έβαλαν το θέμα της ανάγκης να υπάρχει μια δομή. Μπορεί να μην το φτάσαμε εκεί που έπρεπε, αλλά το γεγονός ότι και οι κεντρικοί φορείς όπως είναι η Νομαρχία, οι Δήμοι και δεν εννοούμε τις γυναίκες που συμμετέχουν, αλλά και οι άντρες βάζουν τέτοια θέματα, σημαίνει ότι αυτά τα οποία κουβεντιάζουμε δεν πάνε χαμένα. Επομένως έχουμε πάρα πολύ δρόμο να κάνουμε, πιστεύω ότι πρέπει να διεκδικούμε, να μη κάνουμε βήμα πίσω.

Προσωπικά πιστεύω ότι υπάρχει μια μεγάλη συντηρητικοποίηση σε επίπεδο ιδεών και απόψεων στη κοινωνία και αυτό, για να μην το αναλύω τώρα εδώ, είναι η δικιά μου προσωπική αίσθηση. Αυτό βέβαια είναι σε βάρος πιστεύω γενικότερα των γυναικών, επομένως σε κάθε τι το οποίο αμφισβητεί κεκτημένα δεν πρέπει να κάνουμε ρούπι πίσω. Νομίζω ότι από όλες μας πρέπει να υπάρχει μια αντίδραση σε αυτά τα φαινόμενα και τα ζητήματα τα οποία προκύπτουν και θα έλεγα να τα πάμε λίγο παραπέρα, να πηγαίνουμε λίγο παραπέρα τα θέματα. 

Θεωρώ πάρα πολύ σημαντικές αυτές τις συναντήσεις που γίνονται εδώ διότι μας ενημερώνουν για θέματα τα οποία υπάρχουν στην Ευρωπαϊκή Ένωση. Πολύ σημαντικό. Εγώ πιστεύω ότι η Ευρωπαϊκή Ένωση στα θέματα της ισότητας των φύλων έχει προχωρήσει πάρα πολύ πιο μπροστά από ότι εμείς. Επομένως εμείς πρέπει να τα αξιοποιήσουμε τα μικρά παραθυράκια που μας ανοίγονται από αυτούς τους δρόμους και από τις τρύπες που είναι να τα κάνουμε παράθυρα. 

Προχθές για παράδειγμα άκουσα κάτι σε ένα φόρουμ που ήμουν, άκουσα εκεί ότι υπάρχει ψήφισμα του Οργανισμού Ηνωμένων Εθνών, όπου απαιτεί να παίρνουν μέρος οι γυναίκες και στα θέματα που αφορούν τον πόλεμο. Αυτό ούτε το ξέρουμε, ούτε είμαστε ενημερωμένες, ούτε και τα γνωρίζουμε. Δηλαδή θέλω να πω ότι έχει μεγάλη σημασία η ενημέρωση αυτή. Όμως όσες φορές βρισκόμαστε σε τέτοιου είδους συναντήσεις είμαστε συνήθως οι ίδιες και οι ίδιες. 

Είχαμε συνεννοηθεί, αλλά περιμέναμε να γίνει και το σημερινό Συνέδριο και σκεφτόμασταν στα Χανιά για παράδειγμα από την Νομαρχία και από την Τοπική Ένωση Δήμων και Κοινοτήτων μπροστά και στις επερχόμενες δημοτικές και νομαρχιακές εκλογές να κάνουμε μια σύσκεψη και με τις εκλεγμένες και με τους εκλεγμένους που είναι τώρα και λοιπά, να ενημερώσουν για τα θέματα που αφορούν τη γυναίκα. Ειδικά αυτό που είχαμε κάνει στο προηγούμενο Συνέδριο που αφορούσε τα θέματα γυναίκα και πόλη είναι πολύ σημαντικά θέματα ή τα θέματα που αφορούν τα κοινωνικά ή τα επόμενα θέματα που έχουμε να κουβεντιάσουμε εδώ. Είναι πολύ σημαντικό να μη μείνουν μεταξύ μας.

Θεωρώ ότι πρέπει να απαιτήσουμε από αυτούς που θα κατέβουν, από τους υποψήφιους όλους τα θέματα τα γυναικεία να τα βάλουν μέσα στα προγράμματά τους, αλλά πρέπει να υποβοηθήσουμε και εμείς αυτή την υπόθεση. Για να γίνει αυτό νομίζω ότι κατά τόπους όπου μπορεί να γίνει αυτό και όπου υπάρχει και διάθεση φυσικά. Οι Νομαρχίες και οι ΤΕΔΚ θα μπορούσαν να πάρουν κάποιες πρωτοβουλίες προς αυτή τη κατεύθυνση. Θα θέλαμε και τη βοήθεια τη δικιά σας όσον αφορά να βρούμε τους κατάλληλους ομιλητές.

Ευχαριστώ πολύ. 

Π. ΓΑΖΗ: Σας ευχαριστούμε πολύ και πραγματικά όποτε θέλετε εμείς είμαστε στη διάθεσή σας στο μέτρο που μπορούμε να βοηθήσουμε την όποια προσπάθεια γίνει στη περιφέρεια. 

Α. ΓΙΩΤΟΠΟΥΛΟΥ: Είμαστε όλοι κουρασμένοι, θα προσπαθήσω τουλάχιστον να μην επαναλάβω αυτά τα οποία ειπώθηκαν νωρίτερα, αλλά να ξεκινήσω από κάποιο σημείο: ευχαριστώ για τον λόγο που μου δίνετε, αγαπητό Προεδρείο, είμαι από τον Δήμο Αγίου Δημητρίου Αθήνας. 


Θα ξεκινήσω με τη κατάθεση προς εσάς, προς την ΚΕΔΚΕ και ΕΝΑΕ κάποιων αποτελεσμάτων που αφορούν το έργο Μαγκάπ ΙΙ, το οποίο υλοποιήθηκε πέρυσι και το οποίο εντασσόταν στα πλαίσια του πέμπτου ευρωπαϊκού προγράμματος ισότητας ευκαιριών ανάμεσα σε άντρες και γυναίκες. Ο στόχος ακριβώς αυτού του έργου ήταν να επιδράσει στους παράγοντες που καθορίζουν τη συμμετοχή της γυναίκας στα Όργανα πολιτικών και διοικητικών αποφάσεων της δημόσιας διοίκησης του γνωστού GENDER MAIN STREAMING. Αυτό υλοποιήθηκε σε συνεργασία της ΤΕΔΚΝΑ, Τοπική Ένωση Δήμων και Κοινοτήτων Αττικής, της Ιταλίας και συγκεκριμένα του Νομού Σαλέρνο, καθώς και της Γρανάδας στην Ισπανία. Πραγματοποιήθηκε διεθνές συνέδριο στο οποίο η ομιλούσα συμμετείχα ως ομιλήτρια με θέμα ακριβώς την εικόνα της γυναίκας στην πολιτική και τα γυναικεία μοντέλα στην πολιτική.


Σήμερα δεν θα σας κουράσω αυτή τη στιγμή, απλά επιγραμματικά θα τονίσω τα εξής: διεξήχθησαν τρία φόρουμ, δημόσιες συζητήσεις στην ΤΕΚΔΝΑ, όπου συμμετείχαν εκπρόσωποι της Τοπικής Αυτοδιοίκησης, καθώς και γυναίκες βουλευτίνες όλων των κομμάτων. Πραγματοποιήθηκε εκπαιδευτική ημερίδα στον Δήμο Πεύκης. Αναλύθηκαν πάρα πολλά πράγματα με έμφαση στο τι ακριβώς φταίει για το ότι έχουμε τη χαμηλότερη εκπροσώπηση γυναικών στην Ευρώπη και νομίζω ότι και αυτό το κεντρικό θέμα στο συνέδριο αυτό, καθώς και πως θα αυξηθεί η συμμετοχή των γυναικών.


Βασικά τα αποτελέσματα, όπως αναδείχθηκαν, κεντρικά είναι δύο. Όλα αυτά είναι κατατεθειμένα. Πρώτον, οι πατριαρχικές δομές, οι κοινωνικές αντιλήψεις, κοινωνικά στερεότυπα που επικρατούν στη χώρα μας. Είμαστε το 52% του πληθυσμού και μιλάμε φοβισμένα. Μιλάμε λες και είμαστε είδος προς εξαφάνιση. Είναι πολύ σημαντικό κατά την άποψή μου, πέραν από τις δομές, ήδη έχει αναδειχθεί, έχει ειπωθεί και τουλάχιστον τα τελευταία δύο χρόνια που συμμετέχω σε όλα τα συνέδρια το ισχυρό νομοθετικό πλαίσιο που υπάρχει στην Ευρώπη και στη χώρα μας την δεκαετία του ’80. Μας έχει θωρακίσει ένα ισχυρό θεσμικό πλαίσιο. Το θέμα είναι: υλοποιείται; Εφαρμόζεται; Εδώ με συγχωρείτε, θέλω να πω και τη σημερινή υποκρισία σε συγκεκριμένες τοποθετήσεις.


Στηρίζουμε πολιτικές ισότητας. Η σημερινή κυβέρνηση είναι περίπου σαράντα Υπουργοί. Πόσες είναι οι γυναίκες της σημερινής κυβέρνησης; Δεν είναι άξιες; Γιατί να είναι μόνο δύο γυναίκες; Ο κύριος Κουκουλούπολος, δεν είναι αυτή τη στιγμή εδώ, έφερε το παράδειγμα της Κόνιτσας. Μίλησε για κουμπάρες, για ξαδέρφες, για νύφες, για χίλια δύο και ο ίδιος είπε: γιατί να μην μιλάμε για κουμπάρους και για ξαδέρφια, για άνδρες;


Τέσσερις χιλιάδες κάτοικοι, εκατόν πενήντα υποψήφιοι. Δεν επιβάλλεται νομοθετικά να εισακουστεί από την κυβέρνηση η απόφαση της ΚΕΔΚΕ. Όμως σε αυτό το σημείο η κυβέρνηση πήρε την απόφαση της ΚΕΔΚΕ και αμέσως φέρνει μείωση σε αυτές τις ερχόμενες εκλογές, όσον αφορά το ποσοστό. Αυτό δεν είναι ενάντια στις πολιτικές ισότητας; Είναι μια δική μου ερώτηση. Άρα εδώ μιλάμε για υποκρισία και δεν είναι μια απλή και σκέτη υποκρισία, δεν έχει κανείς κάτι μαζί μας ως φύλο.

Στην Ευρώπη μιλάμε για αναδιανομή της πίτας. Δηλαδή μας φέρατε την χάρτα την ευρωπαϊκή. Ας πούμε για το περιβάλλον για το οποίο έχω ασχοληθεί. Το Ευρωπαϊκό Δίκαιο μας έχει φέρει μια σειρά νομοθεσίας. Το θέμα είναι εμείς την εντάσσουμε σε εθνικό, περιφερειακό και τοπικό επίπεδο; Είμαστε διατεθειμένοι ή μας έχει φάει, αυτό που αναφέρθηκε νωρίτερα, η αλληλοεπικάλυψη, οι αρμοδιότητες, η κεντρική διοίκηση, η αποκέντρωση και τελικά το αποτέλεσμα είναι να μην εφαρμόζονται τα πράγματα, να μην υλοποιείται, να μην γίνεται εφαρμογή, να έχουμε περιβαλλοντικό έλλειμμα συνείδησης, να μην προωθούνται κάποια πράγματα μέσω παιδείας που είναι κεντρικό θέμα; Γιατί η επένδυση στον ανθρώπινο παράγοντα είναι θέμα παιδείας. Είναι καθηλωμένο 3,5% το ΑΕΠ στην παιδεία. Πως θα δρομολογηθούν πολιτικές; Πως θα δρομολογηθούν νεωτερισμοί χωρίς τις αντίστοιχες πολιτικές επιχορηγήσεις; Εδώ είναι θέματα υποκρισίας, που μέσα εκεί είναι και το θέμα ισότητας. Πως μπορούν οι πολιτικές ισότητας να προχωρήσουν, όταν αντίστοιχα επιδεινώνονται; Βλέπουμε καθημερινά επιδείνωση των αντίστοιχων κοινωνικοοικονομικών όρων. Αυτά δεν πάνε μαζί. Αυτό που λέμε κράτος πρόνοιας δεν μπορεί να προχωρήσουν οι πολιτικές ισότητας, όταν δεν υπάρξει η βελτίωση στις υποδομές. Σας κουράζω τώρα, αλλά θέλω να αναφέρω ότι κάποια πράγματα πάνε μαζί και το ταύτισα με το περιβάλλον.


Άρα λοιπόν δεν αρκεί και δεν πρέπει να εφησυχάζουμε να λέμε ότι έχουμε ισχυρό νομοθετικό πλαίσιο, ότι η Ευρωπαϊκή Ένωση, οι διεθνείς συμβάσεις, Ρίο και λοιπά επιβάλουν την εφαρμογή της ισότητας μέσα σε ένα πλαίσιο. Αυτά είναι όλα γνωστά. Το ζητούμενο και το έλλειμμα μιας κοινωνίας και όπως το  βγάζει – και εδώ είναι ένα δείκτης, είμαστε η χαμηλότερη εκπροσώπηση στην Ευρώπη – είναι η εφαρμογή. Τώρα είναι πελατειακές, είναι πολιτικό κόστος, είναι έλλειψη συντονισμού. Αυτά τα γνωρίζουμε πολύ καλά και πιστεύω ότι τα γνωρίζουν και τα Υπουργεία. Το ζητούμενο είναι το κατά πόσο πρέπει να βάλουν το μαχαίρι κάτω στην πίτα και να προχωρήσουν. 


Με την ευχή λοιπόν ότι μέσα από όλα αυτά τα συνέδρια η ισχύς εν τη ενώσει, δηλαδή μέσω της γνωριμίας μας, της ανταλλαγής εμπειριών, βιωματικών κυρίως εμπειριών θα υπάρξει αυτή η κρίσιμη μάζα που εμείς θα είμαστε πολλαπλασιαστές φορείς αντιλήψεων, πραγματικά πηγαίνοντας η κάθε μια στον τόπο της και προσαρμόζοντας αυτά τα οποία ακούμε, πληροφορούμαστε, βιώνουμε σε αυτά τα συνέδρια θα προσπαθήσουμε να πείσουμε περισσότερες γυναίκες να συμμετέχουν, διότι πραγματικά βαθιά θέλω να βλέπω αισιόδοξα κάποια πράγματα, γιατί μου έρχεται στο μυαλό – και δεν θέλω να την κρύψω, γιατί είναι η αλήθεια – η φωνή της Μαρίας της Στρατηγάκη μέσα σε αυτές τις εισηγήσεις που μας έκανε, τρέμω και αγωνιώ στη σκέψη, μήπως και μεταξύ μας στην πορεία επικρατήσει ένα μεταανδροκρατικό μοντέλο.


Θέλω να πιστεύω – και το πιστεύω βαθύτατα – ότι όλες εμείς οφείλουμε και το έχουμε χρέος να αποδείξουμε ότι με την συμμετοχή μας και την παρουσία μας θα πετύχουμε πραγματικά μια καλύτερη, πιο ανθρώπινη κοινωνία, με συνδιαμόρφωση των αξιών μέσα στην παιδεία, στην υγεία, σε όλα αυτά τα οποία λέμε κοινωνικό πρόσωπο μιας ανθρώπινης κοινωνίας, διότι δεν θέλω να πιστεύω – και αυτά τα λέω με μια πικρία που έχω μέσα από την ενασχόλησή μου με το περιβάλλον – ότι η ανθρώπινη κοινωνία του μέλλοντος εμάς των πολλών και των πολιτών θα υποκύψει στη βαρβαρότητα του κέρδους των λίγων.


Ευχαριστώ και καλή επιτυχία στο συνέδριο.

ΠΡΟΕΔΡΕΙΟ: Να κάνουμε μια διευκρίνιση, χωρίς να θέλω να υπερασπιστώ, αλλά πρέπει να αποκαταστήσουμε μια αλήθεια. Από τον Πρόεδρο της ΚΕΔΚΕ δεν ήταν υποκριτικό. Όταν ήρθε το θέμα της μείωσης της ποσόστωσης στο Διοικητικό Συμβούλιο της ΚΕΔΚΕ μειοψήφησε αυτός, εγώ και ο Γενικός Γραμματέας.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Εντάξει, γιατί έτσι ακούστηκε. Εκείνο που θα πρέπει να πούμε είναι ότι το πρόβλημα είναι το εξής: πόσες γυναίκες μετέχουν στα κέντρα λήψης αποφάσεων, για να μην διαμορφώνονται τέτοιες απόψεις. Γιατί αν είχαμε και άλλες πέντε-δέκα γυναίκες άλλη θα ήταν η απόφαση. Είναι θέμα μείζον αυτό και θα πρέπει να το δούμε.


Μια απορία. Ήθελα να ήξερα οι Δήμαρχοι που ψήφισαν για τη μείωση των ποσοστώσεων, όταν πάνε στον τόπο τους θα υπερασπιστούν αυτές τους τις θέσεις ή θα φοβηθούν μήπως χάσουν τις γυναίκες ψηφοφόρους και άλλα ψηφίζουν σε ένα κλειστό Όργανο και άλλα λένε δημόσια; Γιατί αν κάπου το βγάζαμε έξω και είχαμε τη δυνατότητα της δημοσιοποίησης αυτής της άποψής τους νομίζω ότι δεν θα τολμούσαν. Το πολιτικό κόστος που θα είχαν, γιατί οι γυναίκες είναι πλειοψηφία στους ψηφοφόρους και πολύ τους τρομάζει αυτό.

Χ. ΦΑΤΣΕΑ: Καλησπέρα και από εμένα. Ονομάζομαι Χριστίνα Φατσέα και είμαι Έπαρχος στα Κύθηρα, ένα νησί που μένουν 3.500 κάτοικοι, που φαντάζεστε – πιστεύω – όλες με τη δυσπιστία με αντιμετώπισαν, όχι μόνο σαν γυναίκα, αλλά και σαν νέα.

Συναντιόμαστε λοιπόν κάθε φορά και συζητάμε για το πώς θα συμμετέχουμε περισσότερες γυναίκες στην Τοπική Αυτοδιοίκηση. Θυμάμαι στη συνάντησή μας στη Χίο η συνάδελφος Δήμαρχος Ιωλκού Μαγνησίας είχε πει χαρακτηριστικά, μου έχει μείνει, ότι είναι μια μόνο γυναίκα Νομάρχης, είναι δεκαεπτά Δήμαρχοι, είναι κάπου διακόσιες Νομαρχιακές Σύμβουλοι και άλλες γύρω στις δύο χιλιάδες, αν τα θυμάμαι καλά, το ένα και το δεκαεπτά μου έχει μείνει, Δημοτικές Σύμβουλοι.

Θέλω λοιπόν να κάνω μόνο μια ευχή, το γρηγορότερο, να μην πω σε αυτές τις εκλογές, τα ποσοστά των εκλεγμένων γυναικών Δημάρχων και Νομαρχών να φτάσουν αυτά των Επάρχων που αυτή τη στιγμή είμαστε επτά γυναίκες στους δεκαεννέα.

Ευχαριστώ πάρα πολύ.

Ν. ΤΡΙΛΙΚΗ: Ονομάζομαι Τριλίκη Ντίνα, ήμουν η υποψήφια Δήμαρχος της Ελευσίνας και επί είκοσι συνεχή χρόνια εκλέγομαι Δημοτική Σύμβουλος. Είμαι η επικεφαλής της μείζονος αντιπολίτευσης και ταυτόχρονα είμαι και η επιλαχούσα Βουλευτής της Περιφέρειας Αττικής.


Καταρχήν να συγχαρώ για τη διοργάνωση της 2ης Πανελλήνιας Συνδιάσκεψης Αιρετών Γυναικών και να συγχαρώ όλες όσες έχετε εκλεγεί, αλλά και όλες τις γυναίκες που συμμετείχαν στις εκλογές Πρωτοβάθμιας και Δευτεροβάθμιας Αυτοδιοίκησης, αλλά δεν εκλέχθηκαν.


Τέλος να ευχαριστήσω για τη φιλοξενία στην όμορφη Αλεξανδρούπολη και στον υπέροχο Έβρο.


Επειδή ήδη έχω καλυφθεί από τις κυρίες που πήραν τον λόγο, εγώ θα σταθώ μόνο σε δύο παρατηρήσεις. Ακούμε ότι οι εκλεγμένες γυναίκες είναι λίγες. Ακούμε ότι δεν μας συμπεριλαμβάνουν στα ψηφοδέλτια και αυτό πράγματι είναι αλήθεια. Εγώ θα ήθελα να ρωτήσω πρώτα όλες εμάς. Είμαστε ή δεν είμαστε το μεγαλύτερο εκλογικό Σώμα εμείς οι γυναίκες; Μπορούμε όταν στηρίξουμε τις γυναίκες σε ένα ψηφοδέλτιο να τις εκλέξουμε; Πιστεύω ναι με κεφαλαία γράμματα. Γιατί λοιπόν δεν εκλέγονται γυναίκες στην Τοπική Αυτοδιοίκηση; Μήπως εμείς οι γυναίκες δεν ψηφίζουμε γυναίκες; Μήπως εμείς οι ίδιες για δικούς μας λόγους δεν αλληλοστηριζόμαστε;

Ας αρχίσουμε λοιπόν από αυτό τον Οκτώβρη και ας αρχίσουμε εμείς οι ίδιες πρώτα να αλλάξουμε γραμμή πλεύσης. Είμαστε περισσότερες και ψηφίζουμε γυναίκες λοιπόν για να κάνουμε πραγματικότητα αυτό που έχουμε ως τίτλο σήμερα στο πανό. Καλύτερες πολιτικές για περισσότερες γυναίκες και το αντίθετο και στην επόμενη συνδιάσκεψη, αγαπητές φίλες και λίγοι φίλοι που είσαστε στην αίθουσα, να έχουμε σε αυτό το πάνελ περισσότερες γυναίκες. Είμαστε υποχρεωμένες εμείς να το κάνουμε πράξη. 


Σας ευχαριστώ και καλή επιτυχία σε όλες σας.

Ρ. ΧΑΤΖΟΠΟΥΛΟΥ: Λιγοστές φίλες που μείνατε στην αίθουσα, λέγομαι Ρίτσα Χατζοπούλου, είμαι από την Καρδίτσα. Ήμουν και εγώ επικεφαλής επί δύο τετραετίες ψηφοδελτίου σε έναν Περιφερειακό Δήμο του Νομού Καρδίτσας. Είμαι επικεφαλής λοιπόν της μειοψηφίας στο Δημοτικό Συμβούλιο της Μητρόπολης και όταν έγινε ο θεσμός της Νομαρχιακής Αυτοδιοίκησης πριν από δώδεκα χρόνια ήμουν η πρώτη Νομαρχιακή Σύμβουλος και Αντινομάρχης στον Νομό μου.


Αυτό που εγώ θέλω να πω συμπληρωματικά, γιατί ακούστηκαν σχεδόν όλα από όλες τις προλαλήσασες και τους προλαλήσαντες, είναι ότι τελικά καταλήγουμε εδώ. Το σημαντικότερο είναι η λιγότερη υπακοή που πρέπει να έχουμε τουλάχιστον εμείς ως γυναίκες στα κόμματά μας. Νομίζω ότι είναι πολύ βασικό και θα το πω αυτό – και συγχωρείστε με, γιατί θα αναφερθώ στην Γενική Γραμματέα Ισότητας, παρ’ όλο που δεν είναι, εγώ θα ήθελα να είναι για να το ακούσει, δεν φταίω εγώ – ενώ είναι γεγονός ότι μειώθηκε από τον νέο Κώδικά η ποσόστωση στα ψηφοδέλτια, ούτε λίγο, ούτε πολύ, βγήκε εδώ και … Δεν είναι ακριβώς έτσι. Δεν υπάρχει σε αυτά τα πράγματα έτσι ή αλλιώς. Ένα είναι. Είναι άσπρο ή μαύρο. Ή είναι αλήθεια αυτό που είπε ο Πρόεδρος της ΚΕΔΚΕ ή δεν είναι. Υπάρχει λίγο έτσι και λίγο αλλιώς; Υπάρχει. Τώρα αν είναι μικρή η μείωση να την δεχτώ. Όμως δεν μπορούμε να πούμε ότι δεν υπάρχει. Το ένα είναι αυτό.


Το άλλο για την υπακοή που είπα. Βέβαια κατανοώ τη δύσκολη θέση της, γιατί συμμετέχει, είναι Γενική Γραμματέας. Όμως όταν η πρώην Υπουργός η κυρία Βάσω Παπανδρέου είπε ότι με νόμο, συγκεκριμένα τον Ν.2839, αν δεν με απατά η μνήμη μου, έχει καθοριστεί και έχει νομοθετηθεί ότι πρέπει τα Διοικητικά Συμβούλια τα διορισμένα από την κυβέρνηση, από τους Υπουργούς πρέπει να έχουν ποσόστωση και το λέει. Έγινε ερώτηση – λέει – έγινε επερώτηση και η Γενική Γραμματέας βγήκε και είπε, θα το δείτε τα πρακτικά, την άκουγα με πολύ προσοχή, γιατί θέλω να ακούω αυτά που συμβαίνουν, ειδικά όταν ακούω αυτά από γυναίκα με ενοχλούν περισσότερο, για τη μη συμμετοχή σε αυτά τα διορισμένα Συμβούλια φταίει η κοινωνία. Αν είναι δυνατόν. Βέβαια που φταίει η κοινωνία. Αυτή είναι η υποκρισία λοιπόν. Εκεί νομίζω ότι η φίλη η Γιώτα προηγουμένως αναφέρθηκε, η υποκρισία είναι εκεί. Να προσπαθούμε να δικαιολογήσουμε τα αδικαιολόγητα και τουλάχιστον οι γυναίκες οφείλουμε αυτό να μην το κάνουμε. Να είμαστε μεταξύ μας ειλικρινείς. Δηλαδή εγώ θα σεβόμουν περισσότερο τη θέση της και θα έλεγα μπράβο αν έβγαινε και έλεγε ναι συμβαίνει, συνέβαινε και στο ΠΑ.ΣΟ.Κ. Κακώς και καλά έπαθε και έχασε το ΠΑ.ΣΟ.Κ. Συνέβαινε. Όμως το ΠΑ.ΣΟ.Κ. είχε κάνει αυτό το βήμα και έκανε έναν νόμο.

Τι πρέπει να κάνουμε; Να πάμε στον Εισαγγελέα φίλη Γιώτα; Μόνο έτσι; Δηλαδή να καλέσουν στον Εισαγγελέα τους Υπουργούς και να τους πείτε ότι αυτό είναι άκυρο; Αν χρειαστεί οφείλετε ως ΚΕΔΚΕ να κάνετε. ΚΕΔΚΕ, ΕΝΑΕ, όσοι τέλος πάντων είσαστε ανώτερα Όργανα, γιατί δεν υπάρχει άλλος τρόπος. Πώς να υπερασπιστούν αλλιώς τον εαυτό τους οι γυναίκες, όταν οι Βουλευτές και οι Υπουργοί καταστρατηγούν τους νόμους που ψηφίζουν οι ίδιοι. 

Εμπιστοσύνη λοιπόν μεταξύ μας περισσότερη και την αδυναμία που καμία φορά νοιώθουμε για τον εαυτό μας να μην θεωρούμε ότι υπάρχει σε όλες τις γυναίκες. Όπου βλέπουμε με θάρρος κάποιες γυναίκες βγαίνουν μπροστά ας τις στηρίζουμε, μπορούμε, θα τα καταφέρουμε.

Σας ευχαριστώ.

ΠΡΟΕΔΡΕΙΟ: Να διευκρινίσουμε κάτι. Η ποσόστωση με τον καινούργιο νόμο, η μείωσή της δεν είναι καθόλου μικρή. Αύριο στην ανάλυση που θα γίνει για το σχέδιο του νέου Κώδικα θα δείτε ότι είναι σημαντική.

ΣΥΝΕΔΡΟΣ: (εκτός μικροφώνου)
ΠΡΟΕΔΡΕΙΟ: Θα σας δώσει – πιστεύω – και παραδείγματα η εισηγήτρια, η ποσόστωση υπολογίζεται όχι στο ψηφοδέλτιο που θα κατατεθεί, αλλά υπολογίζεται στο υποχρεωτικό ψηφοδέλτιο. Ξέρετε ότι σε έναν Δήμο αν, παράδειγμα, το μίνιμουμ της κατάθεσης του ψηφοδελτίου είναι δεκαπέντε άτομα, υπάρχει το συν πενήντα που μπορεί κάποιος να καταθέσει ψηφοδέλτιο. Η ποσόστωση υπολογίζεται στο δεκαπέντε, όχι στο είκοσι που θα καταθέσει ο Δήμαρχος και υπολογίζεται στο σύνολο τοπικών και ψηφοδελτίου κορμού και όχι χωριστά στα τοπικά και χωριστά στα δημοτικά ψηφοδέλτια. Ένα είναι αυτό.


Δεύτερον, επειδή το έθεσε η φίλη από την Καρδίτσα, η υποχρεωτική συμμετοχή και των δύο φύλων στα Διοικητικά Συμβούλια δεν είναι μόνο σημαντική, γιατί άντε και κάποιες γυναίκες θα συμμετέχουν στα Διοικητικά Συμβούλια, είναι σημαντική γιατί τους δίνει ένα πεδίο και πολλές φορές να ασκήσουν εξουσία, αλλά και αναγνωρισιμότητας που τις βοηθά μετά και στην εκλογή τους. Γιατί αν σε ένα, παράδειγμα, Διοικητικό Συμβούλιο Νοσοκομείου σε μια πόλη έχει και δύο γυναίκες, καταλαβαίνετε ότι αυτές έχουν και αναγνωρισιμότητα και σιγά μπορούν να αποκτήσουν μια επίδραση στο εκλογικό Σώμα. Όμως όταν καταστρατηγείται, αγαπητοί φίλοι, να ξέρετε ότι είναι φοβερά δύσκολο, είτε στην ΚΕΔΚΕ, είτε στην ΕΝΑΕ να καταγγείλει, γιατί μπορεί να μην το γνωρίζει, όχι για άλλον λόγο, άρα ή εσείς θα πρέπει να πληροφορείτε τις Επιτροπές Ισότητας ή να κάνετε προσφυγή στις αποφάσεις οι οποίες είναι άκυρες όταν πέφτει στην αντίληψή σας.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Για όλα τα διορισμένα Συμβούλια και Οργανισμούς.

(ταυτόχρονη διαλογική συζήτηση)

ΠΡΟΕΔΡΕΙΟ: Με συγχωρείτε, δύο λεπτά να μην χαλάσουμε το καλό κλίμα που υπάρχει και δώσουμε λαβές να χαρακτηρίσουν τη συνεδρίασή μας.


Η ποσόστωση δεν είναι δευτερεύον θέμα της συνδιάσκεψής μας, είναι πρωτεύον. Επειδή έφυγε η κυρία Τζουμάνη δεν μπορούμε να κλείσουμε εμείς τα στόματα σε ένα τέτοιο θέμα. Το μόνο που μπορούμε είναι να μην κάνουμε αναφορά στο όνομά της. Όμως αυτό δεν έχει καμία σημασία. Επί της ουσίας εγώ, αν θέλετε, πιστεύω ακράδαντα ότι αναγκάστηκε να δεχτεί η κυρία Τζουμάνη αυτή τη μείωση της ποσόστωσης, αλλά δυστυχώς, όταν είσαι πολιτικός και έχεις εξουσία, όταν αποδέχεσαι κάτι, ακούς και την κριτική.

Α. ΡΟΚΟΦΥΛΛΟΥ: Κυρία Πρόεδρε, να βοηθήσω λίγο. Ονομάζομαι Άννα Ροκοφύλλου και είμαι Δημοτικός Σύμβουλος Αθηναίων. Για λόγους μπερδέματος και γραφειοκρατίας δεν έχει έρθει άλλος από τον Δήμο Αθηναίων, άρα είμαι η μόνη εκπρόσωπος. Εγώ είχα σκοπό να μιλήσω αύριο. Θέλω να μιλήσω σε πολλά θέματα. Αυτό που θέλω να σας πω σήμερα είναι ότι η ενημέρωση είναι το σημαντικότερο πράγμα. Θέλω αύριο να είμαστε όλες εδώ. Θα πούμε πάρα πολύ σημαντικά πράγματα και αν ενημερωθούμε εμείς σωστά θα ενημερώσουμε και τις άλλες γυναίκες στους Δήμους μας, στα χωριά μας, στις Κοινότητές μας. Θέλω να είμαστε όλοι εδώ, θα ακούσουμε πολύ σημαντικά πράγματα, θα ενημερωθούμε. Δεν θέλω να ακούσουμε άλλες μιζέριες. Δεν μπορούμε, δεν μας βάζουν. Εάν θέλουμε εμείς θα μας βάλουν.

Όσο για αυτό συμφωνώ, με τη συντρόφισσα, με την συναδέλφισσα. Συγγνώμη, κεκτημένη ταχύτητα, δεν ήθελα να πω αυτό. Γιατί σύντροφοί μας είσαστε όλοι στην Τοπική Αυτοδιοίκηση έτσι και αλλιώς, στο ίδιο μετερίζι παλεύουμε όλοι, ειδικά σε αυτή την Επιτροπή της οποίας έχω την τιμή να είμαι μέλος στην Επιτροπή Ισότητας, νομίζω ότι εμείς δεν μιλάμε ποτέ κομματικά σε αυτή την Επιτροπή και αυτό έχω να το λέω.

Από εκεί και πέρα θεωρώ ότι η Γραμματέας Ισότητας έπρεπε να είναι εδώ και τις δύο ημέρες του συνεδρίου, διότι είναι κάτι που την αφορά. Αν δεν την αφορά το συνέδριο ισότητας ΚΕΔΚΕ και ΕΝΑΕ, των δύο μεγαλυτέρων θεσμών της Τοπικής Αυτοδιοίκησης, τι την αφορά τότε;

ΣΥΝΕΔΡΟΣ: (εκτός μικροφώνου)

Α. ΡΟΚΟΦΥΛΛΟΥ: Με συγχωρείτε πάρα πολύ, δεν μιλώ προσωπικά, μιλώ θεσμικά.

(ταυτόχρονη διαλογική συζήτηση)

Α. ΡΟΚΟΦΥΛΛΟΥ: Δεν είναι έτσι, είναι η καθ’ ύλη αρμόδια για αυτό το συνέδριο. Να πάρει τα συμπεράσματα από όλες μας και να τα αξιολογήσει. Θα ήθελα να προτείνω, το τελευταίο πριν φύγετε, να κάνουμε ένα ψήφισμα εμείς από αυτή την συνδιάσκεψη, να βγει ένα ψήφισμα, για να καταψηφίσουμε τον νόμο που τουλάχιστον μας πάει πολύ πίσω. Γιατί να σας πω κάτι. Στην Ελλάδα γιατί είμαστε τόσο πίσω από την Ευρωπαϊκή Ένωση; Γιατί μόλις από το 1952 αρχίζουμε να ψηφίζουμε. Ενώ στην Ευρώπη ήταν πολύ νωρίτερα. Όταν αλλάζουμε τις δομές και αλλάζουμε τους νόμους, τα νομοθετικά πλαίσια οι κοινωνίες ακολουθούν πολύ αργότερα, αλλά ακολουθούν. Η αρχή λοιπόν πρέπει να γίνει με την αλλαγή του νομοθετικού πλαισίου.


Αυτά και άλλα πολλά θα πούμε αύριο ενδιαφέροντα και ευχαριστούμε πολύ και την Αλεξανδρούπολη που μας φιλοξένησε.

ΚΥΡΙΑΚΗ 14 ΜΑΪΟΥ 2006

ΠΡΟΕΔΡΕΙΟ: Κυρίες σύνεδροι, υπάρχει ο μοναδικός κύριος στην αίθουσα και βέβαια η αίθουσα είναι έτσι όπως είναι, δεν μας ενθαρρύνει καθόλου για τον επικείμενο αγώνα, για αυτόν τον οποίο ήρθαμε να συζητήσουμε. Ήρθαμε να συζητήσουμε για ζητήματα που αφορούν όχι μόνο άμεσα εμάς, αλλά και τις επερχόμενες γενιές. Ήρθαμε να διαβουλευτούμε. Το θέμα είναι πάρα πολύ σημαντικό το οποίο θα συζητήσουμε. 


Εκλεκτές συναδέλφισσες, στην προηγούμενη Πανελλήνια Συνδιάσκεψη το θέμα ήταν «Περισσότερες γυναίκες για καλύτερες πολιτικές». Εγώ θα συγχαρώ την νονά αυτής της θεματικής, η οποία εάν την αναλύσετε έχει πολιτικές διαστάσεις γιατί για να συμμετάσχουν περισσότερες γυναίκες στην πολιτική, πρέπει να προϋπάρξουν, να υπάρξουν καλύτερες πολιτικές, δηλαδή υλικοτεχνική υποδομή και όλα τα συμπαρομαρτούντα για να μπορούν οι γυναίκες να απελευθερωθούν και να οδηγηθούν και αυτές ελεύθερες όπως ακριβώς και οι άντρες που δεν έχουν τα ίδια βάρη που φέρουμε εμείς, να οδηγηθούν στην πολιτική.


Το θέμα το ο οποίο πρόκειται να διαπραγματευτούμε σήμερα, η γενική θεματική ενότητα αφορά την γυναίκα στην Αυτοδιοίκηση Α΄ και Β΄ Βαθμού και θα καλέσω στο βήμα τον Γιώργο τον Βασαρδάνη ο οποίος θα μας παρουσιάσει την έρευνα και την μελέτη γύρω από τα θέματα αυτά που αφορούν την γυναίκα στον Α΄ και τον Β΄ Βαθμό. Ο Γιώργος Βασαρδάνης είναι Διευθύνων Σύμβουλος της ΠΕΤΑ Α.Ε..

Κύριε Βασαρδάνη, καλείστε στο βήμα.

Γ. ΒΑΣΑΡΔΑΝΗΣ: Καλημέρα σας. Ονομάζομαι Βασαρδάνης Γιώργος, είμαι Διευθύνων Σύμβουλος της εταιρείας της αναπτυξιακής Αυτοδιοίκησης, Πληροφόρηση – Επιμόρφωση – Τοπική Ανάπτυξη Α.Ε., ΠΕΤΑ Α.Ε. Κύριος μέτοχος της εταιρείας είναι η ΚΕΔΚΕ, η Κεντρική Ένωση Δήμων και Κοινοτήτων Ελλάδας. Υπάρχουν και άλλοι 49 μέτοχοι, αναπτυξιακές εταιρείες σε όλη την Ελλάδα. Ένα δίκτυο εταιρειών με επικεφαλής την ΠΕΤΑ.


Η ΠΕΤΑ ανέλαβε πριν από ένα εξάμηνο την διεξαγωγή μίας συγκεκριμένης έρευνας και την αξιολόγηση των ευρημάτων της από την ΚΕΔΚΕ και από την ΕΝΑΕ. Η έρευνα έχει δύο μεγάλα σκέλη – όταν λέμε έρευνα, θα σας πω τεχνικά μερικά πράγματα – το ένα αφορά τις αιρετές, τις εκλεγμένες γυναίκες στην Αυτοδιοίκηση Α΄ και Β΄ Βαθμού, το δεύτερο αφορά τις δομές ισότητας και στον Α΄ και στον Β΄ Βαθμό. Σήμερα η έρευνα συνεχίζεται και στο σκέλος των αιρετών, των εκλεγμένων γυναικών και συνεχίζεται και στο σκέλος των δομών ισότητας. Όμως έχουμε ήδη ένα δείγμα σημαντικό, οπότε νομίζω πως είναι λογικό να παρουσιάσουμε σχετικά καλά συμπεράσματα από αυτό που έχουμε πραγματοποιήσει. 


Αυτό που λέμε έρευνα πρακτικά φανταστείτε το, κατανοείστε το ως απογραφή. Δηλαδή διακινούνται ερωτηματολόγια σε όλους τους Δήμους και τις Νομαρχιακές Αυτοδιοικήσεις της Ελλάδας και με βάση τις απαντήσεις σε αυτά τα ερωτηματολόγια τα οποία στην συνέχεια καταχωρούνται σε μία βάση δεδομένων και γίνεται επεξεργασία και επανέλεγχος και ούτω καθεξής, έχουν προκύψει αυτά τα οποία θα σας παρουσιάσω.


Για το δείγμα της έρευνας μέχρι στιγμής η εικόνα είναι η εξής: έχουμε απογράψει 396 Δήμους και Κοινότητες. Σε αυτούς ανήκουν 903 εκλεγμένες στους ΟΤΑ Α΄ Βαθμού, έχουμε απογράψει 29 Νομαρχίες με 105 εκλεγμένες στις Νομαρχιακές Αυτοδιοικήσεις. Αυτά είναι στοιχεία μέχρι 30 Μαρτίου του 2006.


Πιο συγκεκριμένα στοιχεία για το δείγμα, είπαμε 396 φορείς της Πρωτοβάθμιας Αυτοδιοίκησης, το 38,35 του συνόλου, των 1.031 φορέων της Πρωτοβάθμιας Αυτοδιοίκησης. Ο πληθυσμός της χώρας που ανήκει σε αυτούς τους ΟΤΑ είναι 5,4 εκατομμύρια κόσμος, δηλαδή το 49,3% του πληθυσμού της χώρας. Όπως καταλαβαίνετε, το δείγμα είναι αρκετά μεγάλο, επομένως τα συμπεράσματα λογικά τουλάχιστον για το θέμα των εκλεγμένων, των αιρετών γυναικών, πρέπει να είναι πολύ κοντά στις πραγματικότητες. 


Ο αριθμός των μελών των Δημοτικών και Κοινοτικών Συμβουλίων των ΟΤΑ του δείγματος, είναι 6.440. Δεν μιλάμε για τις υποψηφιότητες, μιλάμε για τις θέσεις. Τις υποψηφιότητες δεν μπορέσαμε να τις υπολογίσουμε ακόμη γιατί θέλουν πολύ δουλειά, δηλαδή θέλει δουλειά απογραφής, δειγματοληπτικά δεν μπορείς να μπεις, αλλά υπολογίστε ότι σε αυτό το 6.440 τουλάχιστον 4-4,5 φορές παραπάνω. Μιλάμε για τις υποψηφιότητες. 


Οι γυναίκες Δημοτικοί και Κοινοτικοί Σύμβουλοι που απογράφτηκαν είναι 903, δηλαδή το 14,02 των Δημοτικών και Κοινοτικών Συμβούλων. 


Για τις Νομαρχίες, το δείγμα είναι 29 Νομαρχιακές Αυτοδιοικήσεις. Μέλη Νομαρχιακών Συμβουλίων 804 και γυναίκες Νομαρχιακοί Σύμβουλοι 156, το 19,4%.


Η παρουσίαση έχει βασικά τρεις ενότητες. Η μία θα είναι παρουσίαση των αποτελεσμάτων των εκλογών της Αυτοδιοίκησης και επιδόσεις των γυναικών σε αυτές. Η δεύτερη ενότητα αφορά το προφίλ, η ταυτότητα των αιρετών γυναικών έτσι όπως προκύπτει μέσα από την έρευνα, από το δείγμα που έχουμε εξετάσει και η τρίτη ενότητα αφορά την έρευνα γνώμης γιατί δεν είναι μόνο απογραφικό στοιχείο με την έννοια κάλυψη κάποιων στοιχείων, συγκέντρωση στοιχείων συγκεκριμένα, αλλά έχει και στοιχεία γνώμης από τις αιρετές γυναίκες σε ορισμένα θέματα που αξιολογήσαμε ότι είναι σημαντικά και επίσης σε θέματα που δεν μπορούσαμε να αποκτήσουμε ολοκληρωμένα στοιχεία μέσα από μία έρευνα στις πηγές. 


Σε ότι αφορά λοιπόν τα αποτελέσματα των εκλογών της Αυτοδιοίκησης και τις επιδόσεις των γυναικών, νομίζω ότι τα διαγράμματα είναι απολύτως σαφή για τις θέσεις των Δημάρχων και των Προέδρων Κοινοτήτων. Μεταξύ 1998-2002 υπάρχει σαφώς μια βελτίωση. Είναι γνωστό ότι γυναίκες Δήμαρχοι είναι 21, η Υπερνομάρχης 1, το 1998 υπήρχαν δύο Νομάρχες και υπάρχει και ένα στοιχείο συγκριτικό που μερικές φορές πρέπει να το υπενθυμίσουμε, ότι στην Βουλή είναι 38 γυναίκες παρούσες.


Για τις γυναίκες που έχουν εκλεγεί στα Δημοτικά Συμβούλια, η έρευνα επιβεβαιώνει μία αυξητική τάση μεταξύ 1998 και 2002, η οποία λογικά και εύλογα συνδέεται με την εφαρμογή της ποσόστωσης, αυτό είναι σίγουρο, μετρήσιμο δηλαδή. Προφανές είναι ότι υπάρχουν και άλλα στοιχεία τα οποία σχετίζονται με την βελτίωση της δουλειάς που γίνεται μεταξύ των γυναικών – το πιο φυσιολογικό είναι αυτό – για την συμμετοχή τους στα δημόσια πράγματα. Πάντως είναι μία πολύ φανερή αποτύπωση της θετικής επιρροής που είχε η ποσόστωση στην συμμετοχή των γυναικών και στην εκλογή τους στα Δημοτικά Συμβούλια. Η ίδια εικόνα εμφανίζεται και για την εξέλιξη της συμμετοχής των γυναικών, της εκλογής των γυναικών στα Νομαρχιακά Συμβούλια. 


Σε ότι αφορά τώρα την ταυτότητα των αιρετών όπως προκύπτει από την έρευνα, εξετάστηκαν τα στοιχεία, τα χαρακτηριστικά στης εκπαίδευσης, το επίπεδο της εκπαίδευσης, επάγγελμα, ηλικία, οικογενειακή κατάσταση και παιδιά. Εκεί τα διαγράμματα τα επόμενα δίνουν κάποιες συγκρίσεις μεταξύ Νομαρχιακής και Πρωτοβάθμιας Αυτοδιοίκησης. Πάντως, πρέπει να πούμε ότι το προφίλ της αιρετής στην Πρωτοβάθμια Αυτοδιοίκηση διαμορφώνεται με τα εξής στοιχεία, εννοώ έχει ηλικία 31 έως 45 ετών, αυτή είναι η ηλικία που κυριαρχεί στην Πρωτοβάθμια Αυτοδιοίκηση. Στην Δευτεροβάθμια, στην Νομαρχιακή Αυτοδιοίκηση βλέπετε ότι η ηλικία μεγαλώνει. Δηλαδή η κυριαρχούσα ηλικία είναι αυτή μεταξύ 46 και 60. 


Γενικώς υπάρχουν κάποια χαρακτηριστικά της Νομαρχιακής Αυτοδιοίκησης τα οποία ερμηνεύουν, υφίστανται, τρέχουν πίσω από όλες τις διαφορές. Το βασικό χαρακτηριστικό είναι ότι το κοινό στο οποίο απευθύνεται μία γυναίκα στην Νομαρχιακή Αυτοδιοίκηση, υποψήφια στην Νομαρχιακή Αυτοδιοίκηση, είναι πολύ μεγαλύτερο. Επομένως, στοιχεία αναγνωρισιμότητας είναι σχεδόν υποχρεωτικά και είναι πιο κρίσιμα, παίζουν σημαντικότερο ρόλο από την υποψήφια γυναίκα στην Πρωτοβάθμια Αυτοδιοίκηση. Αυτό σας λέω ότι υπάρχει σε όλα τα αποτελέσματα που αποτυπώνουν τις διαφορές μεταξύ Πρωτοβάθμιας και Δευτεροβάθμιας Αυτοδιοίκησης. Αποτυπώνεται και στο μορφωτικό επίπεδο και ούτω καθεξής. 


Στο επίπεδο της εκπαίδευσης είναι επίσης χαρακτηριστικό ότι στην Νομαρχιακή Αυτοδιοίκηση, είναι μία διαφορά χαρακτηριστική, η ανώτατη εκπαίδευση είναι αυτή που κυριαρχεί και μάλιστα είναι αρκετά υψηλότερο το ποσοστό των αιρετών γυναικών στην Νομαρχιακή Αυτοδιοίκηση που έχουν ανώτατη εκπαίδευση, από το αντίστοιχο ποσοστό στην Πρωτοβάθμια. 


Νομίζω ότι εύλογα η ερμηνεία σχετίζεται με τις προδιαγραφές που τίθενται εξ αντικειμένου στις υποψήφιες της Νομαρχιακής Αυτοδιοίκησης λόγω του μεγέθους του κοινού του εκλογικού στο οποίο απευθύνονται. 


Στο θέμα του επαγγέλματος σε όλες τις κατηγορίες κυριαρχούν το δημόσιος υπάλληλος και ελεύθερος επαγγελματίας. Νομίζω ότι εδώ πρέπει να επισημάνουμε όχι τόσο το ποιος κυριαρχεί, αλλά το ποιος λείπει. Λείπει αρκετά ο επιχειρηματίας και λείπει αρκετά και ο μισθωτός, ο μισθωτός του ιδιωτικού τομέα. 


Επίσης, στο θέμα του επαγγέλματος πρέπει να προσέξουμε ότι υπάρχει αρκετή συμμετοχή γυναικών οι οποίες δήλωσαν οικιακά στην Πρωτοβάθμια Αυτοδιοίκηση. Εδώ αποτυπώνεται λογικά, από πίσω είναι οι γυναίκες που μετέχουν στα Τοπικά Συμβούλια και εδώ είναι μια πολύ συγκεκριμένη επιρροή της ποσόστωσης. 


Στο θέμα της οικογενειακής κατάστασης νομίζω δεν υπάρχουν αλλαγές. Είναι χαρακτηριστικό ότι κυριαρχούν οι έγγαμες γυναίκες. Το χαμηλό ποσοστό των αγάμων γυναικών που μετέχουν στα Όργανα τα αιρετά, υπάρχει, αποτυπώνεται, πρέπει να συσχετιστεί και με άλλες χαμηλές συμμετοχές νέων γυναικών που φαίνονται σε άλλα διαγράμματα. Παιδιά: ίδια εικόνα μεταξύ Νομαρχιακής και Πρωτοβάθμιας Αυτοδιοίκησης. 


Δύο σχόλια. Με αφορμή, με βάση το πόσες φορές έχουν εκλεγεί. Εδώ υπάρχει ένα εντυπωσιακό κατά την γνώμη μου εύρημα, το γεγονός ότι πάνω από το 80% των γυναικών των αιρετών έχουν εκλεγεί για πρώτη φορά. Υπάρχει εδώ μία ανανέωση του πολιτικού προσωπικού της Αυτοδιοίκησης, η οποία δεν είναι καθόλου δευτερεύουσα και θεωρώ ότι και εδώ αποτυπώνεται κάτι πολύ καλό που σχετίζεται και με την ποσόστωση, αλλά και με την δουλειά που έχει γίνει για τις γυναίκες και είναι ένα μήνυμα αισιόδοξο αυτό. 


Αυτό κάπως μειώνει το αρνητικό που βρέθηκε στην ηλικία, δηλαδή το πολύ χαμηλό ποσοστό νέων γυναικών που μετέχουν ως αιρετές στα Δημοτικά και Νομαρχιακά Συμβούλια. Είναι όντως ανησυχητικό το ποσοστό των νέων γυναικών που μετέχουν στα Όργανα, δείτε ηλικία αιρετών γυναικών 18 έως 30, 9,5% στην Πρωτοβάθμια Αυτοδιοίκηση, 6,12% στην Νομαρχιακή. Δείγμα αρνητικό, ανησυχητικό.


Την ίδια στιγμή ένα στοιχείο αισιόδοξο είναι αυτή η ανανέωση του πολιτικού προσωπικού της Αυτοδιοίκησης και στην μία βαθμίδα και στην άλλη, το οποίο θα είχε ενδιαφέρον να το μετρήσουμε και να το συγκρίνουμε και με τα αποτελέσματα μετά τις εκλογές. Δηλαδή, ένα ερωτηματικό που υπάρχει αν αυτές οι γυναίκες που εξελέγησαν για πρώτη φορά στα Όργανα, θα συνεχίσουν. Αυτό είναι ένα θέμα που και στον σχεδιασμό τον πολιτικό εν όψει Δημοτικών Εκλογών πρέπει να το πάρουν υπόψη οι αποφασίζοντες, αλλά είναι πολύ σημαντικό εκτιμώ και για την αξιολόγηση των αποτελεσμάτων των εκλογών μετά.


Αυτά είναι τα βασικά στοιχεία που αφορούν το προφίλ. Ερχόμαστε στην έρευνα γνώμης για τις αιρετές γυναίκες. Βασικά, τα ερωτήματα που τέθηκαν, οι ενότητες των ερωτημάτων που τέθηκαν αφορούσαν τα πλεονεκτήματα από την λειτουργία τους ως αιρετών, δεύτερον, τα προβλήματα που σχετίζονται με την λειτουργία τους ως αιρετών, τρίτον, οι αιρετές γυναίκες σε θέσεις ευθύνης στην Αυτοδιοίκηση και τέταρτον, προτάσεις αιρετών γυναικών, προτάσεις που έκαναν.


Σε ότι αφορά τα πλεονεκτήματα, νομίζω ότι είναι αναγνωρίσιμα και αναμενόμενα. Συμβολή λόγω του δημόσιου ρόλου σε θετικές εξελίξεις για την κοινωνία, συμμετοχή στα κέντρα λήψης των αποφάσεων, αναγνωρισιμότητα. Είναι εύλογα. 


Σε ότι αφορά τα προβλήματα, αυτό που έμπαινε με πολύ ένταση παντού ήταν το θέμα του χρόνου και από δύο πλευρές. Δηλαδή και από την πλευρά ότι η ενασχόληση με τα κοινά τους αφαιρεί πολύ μέρος του χρόνου από αυτόν που διέθεταν σε άλλες λειτουργίες, επαγγελματικές, προσωπικές και ούτω καθεξής και από την άλλη πλευρά ότι είναι συνθήκη υποχρεωτική ο χρόνος για να αποδώσουν καλύτερα στην δουλειά τους ως αιρετών. 


Το θέμα των προκαταλήψεων. Νομίζω ότι και εκεί η εικόνα που υπάρχει, καταγράφεται, είναι μία εικόνα που δεν αφήνει αμφιβολία ότι όλες οι γυναίκες είναι ενώπιον των προκαταλήψεων στην δουλειά τους ως αιρετών. Είναι σημαντικό και δείχνει μία βελτίωση συνολικότερη του επιπέδου της Αυτοδιοίκησης, το ότι καταγράφεται η έλλειψη γνώσεων για την Αυτοδιοίκηση ως σημαντικό πρόβλημα. Δηλαδή, καλούνται και οι γυναίκες και οι άντρες να αντιμετωπίσουν προβλήματα ως αιρετοί, τα οποία είναι αλλιώτικα από αυτό που είχαν στο μυαλό τους και από αυτά που όντως υπήρχαν. Δηλαδή έχουμε απαιτήσεις αυτήν την τετραετία από τους αιρετούς, μιλάμε σε όλα τα επίπεδα, από το επίπεδο της ΚΕΔΚΕ, της ΕΝΑΕ, μέχρι το επίπεδο του Τοπικού Συμβουλίου, απαιτήσεις επιστημονικές, επαγγελματικές, για την δουλειά τους ως εκλεγμένων, ως Δημάρχων, Νομαρχών, μελών των Συμβουλίων, οι οποίες είναι πολύ προχωρημένες. Αυτό αναγνωρίζεται και είναι πολύ θετικό και από την άλλη μεριά προφανώς μέσα από αυτό βγαίνουν συμπεράσματα σε σχέση με τον τρόπο που πρέπει να δουλέψουν τα Όργανα της Αυτοδιοίκησης για να μειώσουν αυτό το χάσμα, αυτές τις ελλείψεις τις πολύ σημαντικές που αφορούν τις γνώσεις για την Αυτοδιοίκηση. 


Πριν από ένα δίμηνο, τον Απρίλη, ολοκληρώθηκε ένας κύκλος σεμιναρίων, σας λέω πολύ χαρακτηριστικά, στους αιρετούς της Πρωτοβάθμιας Αυτοδιοίκησης. Έγιναν σε όλη την χώρα, με σύγχρονο ερωτηματολόγιο, οργανώθηκε από το Εθνικό Κέντρο Δημόσιας Διοίκησης και από την ΚΕΔΚΕ. Εκεί λοιπόν συνειδητοποιούσα στην συζήτηση που γινόταν ότι το αίτημα για επιμόρφωση, κατάρτιση, όχι ακαδημαϊκή αλλά πολύ συγκεκριμένη, στα καινούργια προβλήματα που αντιμετωπίζουν οι αιρετοί, ήταν κοινό. Προφανώς και στα δύο φύλα και δεύτερον και σε όλη την γκάμα και το επίπεδο της εκπαίδευσης και ούτω καθεξής.


Ένα τέταρτο θέμα που εντοπίστηκε και είναι χαρακτηριστικό και αυτό, είναι η πίεση από την επαφή, από αιτήματα, ερωτήματα από την κοινωνία. Δηλαδή είναι ενώπιον εδώ η εικόνα που είχαν  για την δουλειά τους σαν Αυτοδιοίκηση, έρχεται να μετριαστεί, να αλλάξει από το γεγονός ότι έρχονται σε επαφή με την κοινωνία. Εκεί η πίεση, τα αιτήματα των δημοτών, δημιουργούν άγχη και άλλου τύπου επιρροές, τις οποίες οι απαντώσες την έρευνα τις καταγράφουν με έντονο τρόπο. 


Αιρετές σε θέσεις ευθύνης στην Αυτοδιοίκηση. Αυτό δεν μπορέσαμε να το μετρήσουμε και για αυτό χρησιμοποιήσαμε και την έρευνα. Δεν μπορέσαμε ακόμα να το μετρήσουμε με το ερωτηματολόγιο διότι υπάρχουν γυναίκες που καλύπτουν τρεις και τέσσερις θέσεις ευθύνης, υπάρχει μία δυσκολία να μετρηθεί. Επιλέξαμε και να το πάμε, να το θέσουμε με την μορφή της γνώμης. Εκεί είναι οριακές οι εκτιμήσεις για το μέγεθος της συμμετοχής. Πάντως ότι είμαστε σε μια αυξητική πορεία, είμαστε, αλλά ότι είναι χαμηλή προφανώς η συμμετοχή, είναι χαμηλή. 


Ποιοι λόγοι παίζουν σημαντικό ρόλο για την χαμηλή συμμετοχή. Προκαταλήψεις, διαθέσιμος χρόνος, επάρκεια εξειδικευμένων γνώσεων για την θέση ευθύνης και πάλι ένα στοιχείο ειλικρίνειας και αυτοκριτικής, ότι εντοπίζουν το θέμα της απροθυμίας των γυναικών να πάρουν θέσεις ευθύνης και νομίζω ότι αυτό πρέπει να το συσχετίσουμε και με το εύρημα εκείνο της ανανέωσης του πολιτικού προσωπικού, το 80% των εκλεγμένων γυναικών πρώτη φορά σε Όργανα Αυτοδιοίκησης, μπορούμε να βάλουμε το ερώτημα τι άποψη έχουν για την συνέχεια. 


Οι προτάσεις ήταν κοινές. Θετική στάση 100% στο θέμα της ποσόστωσης και στην υποψηφιότητα και προφανώς αρκετά σημαντικό ποσοστό και υπέρ της ποσόστωσης στην εκλογή. 


Η τρίτη ενότητα αφορούσε ενημέρωση των γυναικών και των ίδιων και ευρύτερα και πάρα πολλά ζητήματα επικοινωνιακά, με στόχο προφανή το κτύπημα προκαταλήψεων που σχετίζονται με το φύλο.


Η έρευνα συνεχίζεται. Η έρευνα μπορεί να δώσει αρκετά στοιχεία που σχετίζονται με τον σχεδιασμό και των Δημοτικών Εκλογών και της επόμενης προγραμματικής περιόδου. Αυτό θα το εξετάσουμε στην δεύτερη ενότητα. Πάντως, θεωρώ ότι από όλη την εικόνα πρέπει να κρατήσουμε τα θετικά. Τι εννοώ: αυτό που εκπέμπεται από τις απαντήσεις και από τα στοιχεία, είναι ένα στοιχείο αισιόδοξο, ένα στοιχείο αισιοδοξίας, ένα στοιχείο διάθεσης να μεγαλώσει η συμμετοχή των γυναικών επί της ουσίας και με σύγχρονο τρόπο και νομίζω ότι αυτό είναι που πρέπει να κρατήσουμε και είναι αυτό που πρέπει να διευρύνουμε. 


Είμαι στην διάθεσή σας για οποιεσδήποτε ερωτήσεις. Σας ευχαριστώ.

ΠΡΟΕΔΡΕΙΟ: Κύριε Βασαρδάνη, να σας ευχαριστήσουμε και εμείς και εμείς βέβαια θα κρατήσουμε μόνο από την εισήγησή σας και από αυτήν την έρευνα που παρουσιάσατε, αυτό που στην κατακλείδα του λόγου σας είπατε, τα θετικά στοιχεία. 


Καλώ στο βήμα την κυρία Σούλα Τριανταφυλλοπούλου, νομικό, επίκουρη καθηγήτρια των ΤΕΙ Αυτοδιοίκησης Καλαμάτας, στέλεχος της ΕΕΤΑΑ, προκειμένου να μας παρουσιάσει τις νέες ρυθμίσεις του νέου Κώδικα Δήμων και Κοινοτήτων.


Η κυρία Τριανταφυλλοπούλου στο βήμα παρακαλώ.

Σ. ΤΡΙΑΝΤΑΦΥΛΛΟΠΟΥΛΟΥ: Σας ευχαριστώ πολύ. Πολύ χαίρομαι που βρίσκομαι εδώ ανάμεσά σας. Θα ήθελα να σας εκφράσω δημοσία την ευγνωμοσύνη μου που ασχολείστε με τα κοινά και παλεύετε για όλες μας και για εμάς που δεν ασχολούμαστε για  οποιονδήποτε λόγο εν πάση περιπτώσει και σας εύχομαι κάθε επιτυχία. 


Εγώ θα κάνω την εισήγηση, όπως προανέφερε η Πρόεδρος, για τις νέες ρυθμίσεις του Κώδικα Δήμων Κοινοτήτων, που όπως γνωρίζετε αυτήν την περίοδο ψηφίστηκε από την ελληνική Βουλή. Βέβαια, ξέρω ότι το να λέει κάποιος νομοθετικές ρυθμίσεις είναι πολύ βαρετό και ανούσιο. Θα προσπαθήσω να το κάνω όσο πιο απλό μπορώ και σε κάθε περίπτωση είμαι στην διάθεσή σας αργότερα στην συζήτηση αν θέλετε να συζητήσουμε κάποια πράγματα περισσότερα από αυτά που θα πω εγώ.


Έχω επιλέξει κάποιες ενότητες, δεν είναι όλες όσες αφορούν τον Κώδικα, πάντως έχω επιλέξει τις σπουδαιότερες, αυτές που υποψιάζομαι ότι απασχολούν γενικώς τους αιρετούς και εμάς εδώ.


Μία αλλαγή που έχει ο καινούργιος Κώδικας, κατεξοχήν αλλαγή, στον προηγούμενο δεν είχε ποτέ αναφερθεί μέχρι τώρα, είναι η κατηγοριοποίηση των αρμοδιοτήτων. Βέβαια, αυτό έχει γίνει σε εκτέλεση του Συντάγματος μετά την αναθεώρηση του 2001, όπου εκεί αναφέρεται ότι οι Βαθμοί της Αυτοδιοίκησης είναι δύο, το εύρος και οι κατηγορίες των υποθέσεων επαφίενται στον κοινό νομοθέτη. 


Με αυτήν την διάταξη λοιπόν, ο κοινός νομοθέτης έχει κατηγοριοποιήσει τις αρμοδιότητες της Τοπικής Αυτοδιοίκησης. Όπως γνωρίζετε, η Τοπική Αυτοδιοίκηση είναι καθ’ ύλη αρμόδια για όλες τις τοπικές υποθέσεις, δηλαδή έχει το τεκμήριο της αρμοδιότητας, αρχή την οποία γράφει και ο καινούργιος Κώδικας, αλλά σε κάθε περίπτωση έχει οποιαδήποτε αρμοδιότητα μπορεί να θεωρηθεί ως εξασφαλίζουσα το δημόσιο συμφέρον σε τοπικό επίπεδο. 


Ότι κατηγοριοποίηση και να γίνει στον Κώδικα, είναι ενδεικτική. Έχει χωρίσει λοιπόν ο Κώδικας, επτά κατηγορίες υποθέσεων. Θα τα πούμε αργότερα. Έχει κάνει μία διάκριση ανάμεσα σε αρμοδιότητες της Αυτοδιοίκησης και σε αρμοδιότητες κρατικές οι οποίες έχουν παραχωρηθεί στην Αυτοδιοίκηση. Η διάκριση έχει πολύ μεγάλη σημασία για την παραχώρηση αρμοδιοτήτων σε Νομικά Πρόσωπα και ιδίως σε επιχειρήσεις. 


Έχει κάποιες τροποποιήσεις, κάποιες αλλαγές, στο σύστημα διακυβέρνησης. Στο ποσοστό του επιτυχόντος συνδυασμού, που όπως ξέρετε έχει αλλάξει, διευρύνει τα κωλύματα εκλογιμότητας, έχει συμπεριλάβει τον θεσμό των αριστίδην εκλεγμένων και απλοποιεί κάπως την διαδικασία των ενστάσεων.


Υπάρχει βέβαια το τεκμήριο αρμοδιότητας υπέρ του Δημοτικού ή Κοινοτικού Συμβουλίου, δηλαδή το θεωρεί πλέον αποφασιστικό Όργανο ο νέος νόμος. Έχει κάποιες διατάξεις για αναβάθμιση του ρόλου της μειοψηφίας. Αυξάνει τον αριθμό των Δημοτικών Συμβούλων. Εισάγεται ο θεσμός των παρατάξεων και εισάγονται νέες διατάξεις για την καταστατική θέση των αιρετών, την πειθαρχική διαδικασία, ουσιαστικές αρμοδιότητες στα τοπικά Διαμερίσματα, στα Τοπικά Συμβούλια. Κρατική εποπτεία, αλλάζει εντελώς το σύστημα της κρατικής εποπτείας και βεβαίως έχει κάποιες νέες διατάξεις για επιχειρησιακά προγράμματα, για τον θεσμό της τοπικής δημοκρατίας, αναδιοργάνωση της συμβασιακής πολιτικής της Τοπικής Αυτοδιοίκησης και βεβαίως αναμορφώνεται ο θεσμός της επιχειρηματικής δραστηριότητας της Τοπικής Αυτοδιοίκησης. 

Ως προς τις αρμοδιότητες λοιπόν. Καταρχήν ξεχωρίζει αρμοδιότητες που έχει η Τοπική Αυτοδιοίκηση ως Τοπική Αυτοδιοίκηση, ως δικές της και αρμοδιότητες τις οποίες οι θεωρητικοί τις αναφέρουν ως δοτές, δηλαδή αρμοδιότητες που έχει παραχωρήσει το κράτος στην Τοπική Αυτοδιοίκηση. 


Βεβαίως, αναφέρεται μέσα στον Κώδικα ότι η Τοπική Αυτοδιοίκηση πλέον ασκεί τις αρμοδιότητές της σύμφωνα με τις αρχές της εγγύτητας και της επικουρικότητας. Δηλαδή ως Αρχής η οποία βρίσκεται πλησιέστερα στον πολίτη, αυτό που ξέρουμε όλοι και της επικουρικότητας, ότι η Τοπική Αυτοδιοίκηση διοικεί τις τοπικές υποθέσεις, επικουρικά δε αν αυτό δεν γίνεται για οποιονδήποτε λόγο, μπορεί να παρέμβει άλλος δημόσιος φορέας. 


Ο στόχος τώρα, έχει αλλάξει εκείνη η διατύπωση του μέχρι σήμερα ισχύοντος κώδικα για την προώθηση των οικονομικών, κοινωνικών, πολιτισμικών και πολιτιστικών ενδιαφερόντων των πολιτών και απλώς αναφέρει την προστασία, την ανάπτυξη και την βελτίωση της ποιότητας ζωής των πολιτών. 


Η κατηγοριοποίηση των αρμοδιοτήτων του Κώδικα έτσι όπως τις αναφέρει, είναι αρμοδιότητες ανάπτυξης, όπου θα έλεγε κανείς ότι είναι εκείνες οι αρμοδιότητες οι οποίες αναφέρονται στον αναπτυξιακό ρόλο της Τοπικής Αυτοδιοίκησης. Στην αξιοποίηση των πλουτοπαραγωγικών πόρων, στην κατασκευή έργων υποδομής, στα προγράμματα ανάπτυξης. Έχει μια κατηγοριοποίηση περιβάλλοντος σαν κατηγορία, αρμοδιότητες περιβάλλοντος και ποιότητας ζωής. Καταλαβαίνει ο καθένας τι μπορεί να είναι αυτές οι αρμοδιότητες. Έχουν σχέση και με την προστασία του περιβάλλοντος, αιγιαλός, κοινόχρηστοι χώροι, διαφήμιση. 


Η νέα διάταξη για τις αρμοδιότητες σε σχέση με την απασχόληση έχει πολύ μεγάλη σημασία. Μέχρι τώρα η Τοπική Αυτοδιοίκηση όπως πολύ καλά ξέρετε, παρενέβαινε σε τέτοιου είδους προγράμματα απασχόλησης. Δεν είχε όμως την νομιμοποίηση. Τώρα έστω και αν αυτό σημαίνει ότι απλώς νομιμοποιείται μία πραγματική κατάσταση της Τοπικής Αυτοδιοίκησης, πάντως υπάρχει στον Κώδικα. 


Επίσης, η καινούργια διάταξη, η κατηγορία των αρμοδιοτήτων είναι κοινωνική προστασία και αλληλεγγύη. Παιδεία, πολιτισμός και αθλητισμός και πολιτική προστασία, που όπως ξέρετε μέχρι τώρα επίσης η Τοπική Αυτοδιοίκηση παρενέβαινε. 


Επίσης, αυτή η κατηγοριοποίηση έχει να κάνει αφενός μεν με την διακυβέρνηση από το ίδιο το Δημοτικό ή Κοινοτικό Συμβούλιο, αφετέρου με την παραχώρηση σε άλλα Νομικά Πρόσωπα, ακόμα και σε ιδιώτες ή και σε επιχειρήσεις. 


Αντίθετα με τις αρμοδιότητες της Τοπικής Αυτοδιοίκησης, που είναι όπως είπαμε ενδεικτικές, έχει κάνει τους τομείς, αλλά το περιεχόμενο των κατηγοριών αυτών είναι ενδεικτικό. Οποιαδήποτε υπόθεση μπορεί να είναι υπόθεση της Τοπικής Αυτοδιοίκησης. Αντίθετα λοιπόν με αυτό, έχει κάνει μία αναλυτική παρουσίαση των κρατικών αρμοδιοτήτων προς την Τοπική Αυτοδιοίκηση και βεβαίως αυτό εύλογο είναι δεδομένου ότι αυτές οι αρμοδιότητες δεν μπορούν να παραχωρηθούν, δεν μπορούν να αποτελέσουν αντικείμενο επιχειρηματικής δράσης και εν πάση περιπτώσει, είναι ένας περιοριστικός κατάλογος και σύμφωνος με το Σύνταγμα όπου αναφέρεται ότι ο νομοθέτης επιτρέπει να παραχωρηθούν κρατικές αρμοδιότητες προς την Τοπική Αυτοδιοίκηση.


Ένα ενδιαφέρον σημείο στον νέο Κώδικα είναι ένα άρθρο που αναφέρεται στην άσκηση αρμοδιοτήτων. Είναι πράγματι καινούργιο. Δεν έχει υπάρξει από το 1833 που ψηφίστηκε ο Δημοτικός Νόμος, δεν έχει υπάρξει αντίστοιχη διάταξη. Αναφέρει λοιπόν ο Κώδικας ότι για την άσκηση των αρμοδιοτήτων η Τοπική Αυτοδιοίκηση πρέπει να λάβει υπόψη της τις ευρωπαϊκές και εθνικές πολιτικές, να συνεργάζεται με τις τοπικές και δημόσιες Αρχές, να εξασφαλίζονται οι πόροι για την άσκηση των αρμοδιοτήτων και βεβαίως να οργανώνονται οι παρεχόμενες υπηρεσίες. 


Τα τρία τελευταία μπορεί κανείς να τα θεωρήσει ως κατανοητά και εύλογο είναι ο κάθε Δήμος να ασκεί αρμοδιότητες λαμβάνοντας υπόψη τους πόρους, λαμβάνοντας υπόψη τις διπλανές τοπικές Αρχές εν πάση περιπτώσει, τις δημόσιες Αρχές. Αυτό που προκαλεί μία εντύπωση κατά την άποψή μου, είναι το να ακολουθήσει ευρωπαϊκές και εθνικές πολιτικές. Είναι ένας προβληματισμός. Δεν το λέει ο νόμος, δεν το λέει η εισηγητική έκθεση, απλώς διαβάζοντας τον Κώδικα μπορεί να κάνει κάποιες εκτιμήσεις. Οι πολιτικές είναι κατεύθυνση που δίνει ο ίδιος ο φορέας. Μπορεί κανείς να αντιπαραβάλλει αυτήν την διάταξη με τον ισχύοντα, αν και πάρα πολύ παλιό νόμο, αλλά ήταν ο μοναδικός που υπήρχε για την ανάπτυξη την περιφερειακή, με τον δημοκρατικό προγραμματισμό όπου οι ανάγκες της Τοπικής Αυτοδιοίκησης ξεκινούσαν με την συμμετοχή του πολίτη, από τα κάτω δηλαδή. Δηλαδή, γίνονται προτάσεις από συλλογικούς φορείς και την Τοπική Αυτοδιοίκηση και προτείνονταν προς την κεντρική εξουσία. 


Τώρα φαίνεται πως έχει γίνει μία ανατροπή, έτσι τουλάχιστον το διαβάζω εγώ, ότι πρέπει η Τοπική Αυτοδιοίκηση να λάβει υπόψη της την εθνική πολιτική, την ευρωπαϊκή πολιτική και να προσαρμόσει τις ανάγκες της σε εκείνες τις πολιτικές. Βέβαια, θα είναι δύσκολο κανείς να υποθέσει ότι θα έπρεπε να ανθίσταται από αυτό, να είναι άλλη η εθνική πολιτική και άλλη η τοπική. Εν πάση περιπτώσει, νομίζω ότι τις ανάγκες τις ξέρουν οι πολίτες, τα συλλογικά Όργανα που δραστηριοποιούνται τοπικά και βεβαίως ο δημόσιος φορέας που είναι εκφραστής όλων των πολιτών, η Τοπική Αυτοδιοίκηση.


Η καινούργια διάταξη περί αρμοδιότητας είναι η δημοτική συγκοινωνία. Πάντα υπήρχε σαν αρμοδιότητα η δημοτική συγκοινωνία ή μάλλον αστική έλεγε, τώρα λέει δημοτική συγκοινωνία. Φαίνεται δηλαδή ότι ρητά επιτρέπει ο νόμος την δραστηριότητα σε τέτοιου είδους, σε δημοτική συγκοινωνία, υπό την προϋπόθεση ότι δεν υφίσταται συγκοινωνία σε αυτό το συγκεκριμένο, στα όρια του Δήμου, διαπιστώνεται από τον Νομάρχη και βεβαίως επιτρέπεται η επιβολή κομίστρου. 


Πέρα από αυτό μπορεί, έχει την δυνατότητα ο Δήμος, να ασκήσει αρμοδιότητα δημοτικής συγκοινωνίας και έξω από τα διοικητικά του όρια με ιδιόκτητα μέσα ή με χρήση των συνήθων αστικών και υπεραστικών συγκοινωνιών, μεταφορικών μέσων και βεβαίως να ασκήσει την αρμοδιότητα για συγκεκριμένες ομάδες πολιτών, όπως είναι οι κάτοικοι με αναπηρία, οι εργαζόμενοι στους Δήμους και οι μαθητές. 


Καινούργιος θεσμός, που βέβαια λίγο-πολύ ασχολούνταν η Τοπική Αυτοδιοίκηση, είναι τα Τοπικά Συμβούλια Πρόληψης της Παραβατικότητας. Είναι ένα συμβουλευτικό και γνωμοδοτικό Όργανο, με σκοπό την ανάπτυξη της αποκεντρωμένης αντιπαραβατικής πολιτικής και συγκροτούνται και λειτουργούν με απόφαση του Δημοτικού Συμβουλίου βέβαια, συγκροτούνται σε Δήμους με πληθυσμό πάνω από 3.000 κατοίκους. Αποτελούνται από πέντε μέχρι έντεκα μέλη λέει ο Κώδικας και τα μέλη αυτά προέρχονται από επιστήμονες, κατοίκους και πολίτες με ιδιαίτερες γνώσεις, δικαστικοί λειτουργοί, εγκληματολόγοι, κοινωνιολόγοι, ψυχολόγοι, αστυνομικοί και έχουν σαν έργο την καταγραφή και την μελέτη της παραβατικότητας. 


Έχουν γίνει κατά καιρούς μελέτες που παρουσιάζουν την παραβατικότητα τοπικά. Έχει ενδιαφέρον και βέβαια μεγαλύτερο ενδιαφέρον έχει τον ρόλο του Δήμου, της Τοπικής Αυτοδιοίκησης, σε τέτοιου είδους πολιτικές.


Επίσης, καινούργιος θεσμός τα Δημοτικά ή Κοινοτικά Γραφεία Ενημέρωσης για την Απασχόληση. Επίσης, ο ρόλος τους είναι συμβουλευτικός – γνωμοδοτικός, δεν είναι αποφασιστικός. Δηλαδή το έργο είναι η ανάπτυξη συμβουλευτικών δράσεων για τους ανέργους και την υποστήριξή τους στην ανεύρεση εργασίας. Αποφασίζεται πάλι από το Δημοτικό ή Κοινοτικό Συμβούλιο και αποτελείται τόσο από αιρετούς, όσο και από λαϊκά μέλη. Βέβαια, αναφέρεται στον Κώδικα ότι τα Συμβούλια αυτά πρέπει να συνεργάζονται με τις τοπικές Υπηρεσίες του ΟΑΕΔ, με τα ΚΕΚ και άλλους Οργανισμούς και επιχειρήσεις. 


Σε ένα κεφάλαιο τώρα, στο σύστημα της διακυβέρνησης. Όπως γνωρίζετε, με τον νόμο 3434/2006, επιτυχών συνδυασμός θεωρείται αυτός που έλαβε στους Δήμους το 42%, στις δε Κοινότητες την σχετική πλειοψηφία όπως ήταν μέχρι τώρα. 


Παρέλειψα να σας πω ότι ο καινούργιος Κώδικας θεωρεί ως Δήμους αυτούς που έχουν αναγνωριστεί με νόμο, αυτούς που αναγνωρίζονται με νόμο και τους Δήμους που προέκυψαν από συνένωση. Σε αυτούς που αναγνωρίζονται με νόμο ως Δήμους, είναι και οι Κοινότητες άνω των 4.000 κατοίκων. Στις Κοινότητες λοιπόν, εξακολουθεί η σχετική πλειοψηφία. 


Έχει αυξήσει τον αριθμό των Συμβούλων. Δηλαδή, ενώ ο ελάχιστος αριθμός ήταν έντεκα μέχρι τώρα για τους Δήμους, αρχίζει από δεκατρία και πάει αναλογικά. Να μην πούμε κάθε πληθυσμό, πληθυσμιακά είναι. Αντίστοιχα για τις Κοινότητες εννέα και έντεκα, δηλαδή εννέα μέχρι 2.000 και από εκεί και πάνω έντεκα μέλη. 


Οι εκλογές βέβαια γίνονται τον Νοέμβρη πια. Όχι τώρα, τώρα θα γίνουν τον Οκτώβριο. Την επόμενη φορά είναι η δεύτερη Κυριακή του Νοεμβρίου. 


Ως προς τα κωλύματα και ασυμβίβαστα, έχει τις εξής αλλαγές. Βεβαίως, παραμένουν τα κωλύματα ως προς το επάγγελμα. Δικαστικοί, θρησκευτικοί λειτουργοί, αξιωματικοί δημόσιας τάξης και τα λοιπά.


Έχει έναν καινούργιο όρο, ότι απαγορεύεται – αυτό που είχε απασχολήσει πολύ κόσμο τις προηγούμενες τετραετίες – θεωρεί ως κώλυμα το γεγονός ότι αιρετός έχει καταδικαστεί με αμετάκλητη απόφαση, για συγκεκριμένα όμως αδικήματα, πλαστογραφία, παραχάραξη. Όχι όλα, τα λέει συγκεκριμένα τα αδικήματα. 


Όσον αφορά την σύμβαση, θυμάστε ότι υπήρχαν δύο κατηγορίες από κωλύματα και ασυμβίβαστα. Το ένα αφορούσε τα επαγγέλματα γενικώς και το άλλο οφειλές σύμβαση με τον Δήμο. Εδώ το ποσό της σύμβασης είναι ενιαίο, είναι 5.000 €. Όταν έχει κάποιος σύμβαση μέχρι 5.000 € σε Δήμο ή σε Νομικό Πρόσωπο δημοσίου δικαίου, τότε δεν μπορεί να θέσει υποψηφιότητα και βεβαίως δεν μπορεί και να είναι.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Να επαναλάβω. Όποιος έχει σύμβαση με τον Δήμο, την Κοινότητα, Νομικό Πρόσωπο δημοσίου δικαίου, πάνω από 5.000 €, δεν μπορεί να θέσει υποψηφιότητα. Απλώς τότε είχε μία διαφοροποίηση με τον πληθυσμό. 


Κώλυμα επίσης εκλογιμότητας υφίσταται και για τα μέλη του Διοικητικού Συμβουλίου των προσωπικών και ανωνύμων εταιρειών, όπως επίσης υφίσταται κώλυμα και για μέτοχο σε ανώνυμη εταιρεία εφόσον το ποσοστό του είναι άνω του 5%, έχει επίσης πλαφόν για τον εταίρο, ενώ μέχρι τώρα δεν είχε, είχε μόνο για το Διοικητικό Συμβούλιο.


Επίσης, ο προηγούμενος Κώδικας είχε για τις οφειλές ανάμεσα στον Δήμο και την Κοινότητα μία διαφοροποίηση. Τώρα δεν λέει τίποτα. Λέει όποιος έχει οφειλές προς τον Δήμο δεν μπορεί να είναι αιρετός και όταν δημιουργεί οφειλή κατά την διάρκεια της θητείας του, τότε θα πρέπει να εξοφλήσει μέσα σε δύο μήνες, διαφορετικά εκπίπτει. Αυτό είναι καινούργιο, δεν υπήρχε στον καινούργιο Κώδικα.


Περιλαμβάνεται όπως ξέρετε, διάταξη για τους δύο αιρετούς οι οποίοι είναι χωρίς σταυρό προτίμησης και οι οποίοι πρέπει να έχουν διατελέσει τρεις περιόδους Δήμαρχοι ή μία περίοδο Δήμαρχοι και τρεις Πρόεδροι Κοινότητας. 

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Τώρα ο Κώδικας εδώ είναι. Έχετε δίκιο διότι αυτά άλλαζαν από μέρα σε μέρα. Το τελευταίο που έχω εγώ λέει αυτά τα πράγματα. Πιστεύω να ψηφίστηκε έτσι. 


Το ένα τρίτο, που όλοι λένε γυναίκες, γυναίκες, το ένα τρίτο για τις  γυναίκες, εγώ λέω το ένα τρίτο. Κάποια στιγμή μπορεί να δούμε ένα ψηφοδέλτιο με 70-30 τους άντρες. Για το ένα τρίτο λοιπόν, κάνει διαχωρισμό. Το ένα τρίτο ισχύει διακριτά για όλες τις κατηγορίες των υποψηφίων. Δηλαδή, Δημοτικοί και Κοινοτικοί Σύμβουλοι, Σύμβουλοι Διαμερισμάτων και Τοπικοί Σύμβουλοι. Κάνει διάκριση. 


Ξέρετε ότι αυτά πάνε πληθυσμιακά και μπορεί να είναι υποψήφιοι τόσοι όσοι εκλέγονται, συν 50%. Αυτό ισχύει για τους Δημοτικούς και Κοινοτικούς Συμβούλους και για τους Συμβούλους των Διαμερισμάτων. 


Για τα Τοπικά Συμβούλια τώρα, τα Τοπικά Συμβούλια είναι τριμελή, πενταμελή και επταμελή και μπορεί να πάνε μέχρι τέσσερα, επτά και εννέα αντίστοιχα. Εδώ δεν έχουμε 50% , έχουμε απόλυτο αριθμό. 


Η ποσόστωση τώρα πάει διακριτά, ένα τρίτο στο κεντρικό, ένα τρίτο των υποψηφίων, προσέξτε, στο κεντρικό, αυτό που συνηθίζουμε να λέμε κορμό εν πάση περιπτώσει και το ένα τρίτο στα Τοπικά Συμβούλια, αυτό ισχύει μόνο για τα Τοπικά Συμβούλια, αλλά στο σύνολο αυτής της κατηγορίας. Δηλαδή αν έχουμε τρία Τοπικά Συμβούλια τα οποία είναι τριμελή και στα οποία μπορούμε να έχουμε μέχρι τέσσερις υποψήφιους, είναι τρία επί τέσσερα, δώδεκα, δια  τρία. Είναι στο σύνολο αυτής της κατηγορίας, αλλά πάντα των υποψηφίων. Το τονίζω αυτό γιατί οι ερωτήσεις που έρχονται είναι όταν θα είμαστε τρεις-τρεις, εννέα, είναι λιγότερες, τώρα με το τέσσερα και τα λοιπά. 

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Είναι επί του συνόλου. 

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Αρκεί να καλύπτουν το ποσοστό. Αν δηλαδή στο παράδειγμα που είπα, είναι το τέσσερα αν δεν κάνω λάθος, έτσι το υπολόγισα, μπορεί να είναι σε ένα Διαμέρισμα τέσσερις γυναίκες, αρκεί να καλύπτουν στο σύνολο.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Ναι, ανεξάρτητα. Βέβαια, αυτό μόνο για τα Τοπικά Συμβούλια, όχι για τα Δημοτικά. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Ζητώ συγνώμη, έχετε την καλοσύνη να αφήσουμε την ομιλήτρια να ολοκληρώσει την παρέμβασή της, να ολοκληρώσει την σκέψη της και στην συνέχεια κρατήστε παρακαλώ θερμά σημειώσεις για τα ερωτήματα και τις διευκρινίσεις που θέλετε να της υποβάλλετε. 

Σ. ΤΡΙΑΝΤΑΦΥΛΛΟΠΟΥΛΟΥ: Οι ενστάσεις. Έχει μία διαδικασία απλούστερη για τις ενστάσεις, προκειμένου να μην μένει ο Δήμος χωρίς Αρχή. Ενώ τώρα έπρεπε να ακολουθήσουμε την διαδικασία του Διοικητικού Πρωτοδικείου, έφεση και τα λοιπά και είχαμε μία δικαστική διαμάχη…

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Θέλετε να πείτε ότι αν είχαμε ένα Δημοτικό Συμβούλιο με δεκατρία μέλη.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Αν έχουμε δεκατρείς συν 50% και είναι είκοσι επί παραδείγματι, το ένα τρίτο υπολογίζεται.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Κυρία συνάδελφε, πράγματι η Πρόεδρος έχει απόλυτο δίκιο, είμαι και εγώ δικηγόρος και έτσι είναι. Το έχω ερευνήσει. Δηλαδή η υποχρεωτικότητα του ενός τρίτου ισχύει μόνο επί του αριθμού που εκλέγονται, που είναι υποχρεωτικό, γιατί ένας συνδυασμός μπορεί να μην καταθέσει με το σύνολο, δηλαδή το υποχρεωτικό συν 50% που είναι. 

Σ. ΤΡΙΑΝΤΑΦΥΛΛΟΠΟΥΛΟΥ: Να την διαβάσουμε την διάταξη. Ο Κώδικας λέει: «Όπως υπολογίζεται στο άρθρο 19 και στο άρθρο 21.» Το άρθρο 19 λοιπόν και το άρθρο 21, έχει και τα δύο νούμερα. Είναι η πρώτη φορά. Εγώ δεν το διαβάζω έτσι. Λέει επί των υποψηφίων. Να την διαβάσουμε την διάταξη, γιατί και εμένα μου έκανε εντύπωση όταν το διάβαζα, αλλά λέει όπως αυτό ρυθμίζεται στο άρθρο 19 τάδε και 21 τάδε. Σε αυτό το άρθρο δεν κάνει διάκριση ανάμεσα στο υποχρεωτικό νούμερο και το 50%, λέει όπως ρυθμίζεται στο άρθρο 19. Το διάβασμα που κάνω εγώ…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Θερμή παράκληση, να ακούσουμε την ομιλήτρια. Μέσα στην αίθουσα υπάρχουν και άλλες δικηγορίνες οι οποίες προφανώς έχουν εντρυφήσει στο σχέδιο νόμου και νυν νόμο του κράτους και νομίζω ότι στον διάλογο που θα ακολουθήσει, φαντάζομαι ότι θα λυθούν τα προβλήματα. Θα βγούμε σοφότερες από εδώ. 

Σ. ΤΡΙΑΝΤΑΦΥΛΛΟΠΟΥΛΟΥ: Με συγχωρείτε, δεν διεκδικώ την αποκλειστικότητα. Λοιπόν, ο αριθμός των υποψηφίων Δημοτικών, σας διαβάζω…

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Όχι, δεν έχει ψηφιστεί. «Ο αριθμός των υποψηφίων Δημοτικών ή Κοινοτικών Συμβούλων, Συμβούλων Δημοτικού Διαμερίσματος και Τοπικών Συμβούλων, από κάθε φύλο, πρέπει να ανέρχεται σε ποσοστό ίσο τουλάχιστον με το ένα τρίτο του αριθμού των υποψηφίων Συμβούλων. Το ποσοστό αυτό υπολογίζεται διακεκριμένα για τα Δημοτικά Συμβούλια και για τα Συμβούλια των Δημοτικών Διαμερισμάτων, με βάση τον αριθμό των Συμβούλων όπως αυτός προβλέπεται στα άρθρα 19 παράγραφος 2 και 21 παράγραφος 2.» 


Πάμε στην παράγραφο 2: «Το Δημοτικό Συμβούλιο αποτελείται από 13 μέλη σε Δήμους με πληθυσμό…» και τα λοιπά, δηλαδή εξαντλεί, στον αριθμό δεν περιλαμβάνεται ο Δήμαρχος. Για αυτό λέτε ότι είναι στο υποχρεωτικό;

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: «Το Δημοτικό Συμβούλιο αποτελείται από 13 μέλη σε Δήμους με πληθυσμό έως 5.000 κατοίκους, 17 σε Δήμους με πληθυσμό από 5.000 έως και τα λοιπά.» Λέει όμως υποψηφίων. Πράγματι, το Συμβούλιο είναι τόσο. Οι υποψήφιοι πόσοι είναι; Συν 50%.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Όχι, δεν λέει για 19 συν 50. Λέει όμως ότι τα μέλη αποτελούνται από αυτόν τον αριθμό. Ποιοι είναι υποψήφιοι; Υποψήφιοι δεν είναι μόνο αυτοί. Υποψήφιοι είναι συν 50%. 

ΠΡΟΕΔΡΕΙΟ: Κυρία συνάδελφε, νομίζω ότι η Πρόεδρος σωστά το ερμήνευσε γιατί από την διάταξη της παραγράφου 2 του άρθρου 19, αντιλαμβανόμαστε ότι αναφέρεται στο Συμβούλιο, ανεξαρτήτως αν ομιλεί για υποψηφίους, αναφέρεται στον κύριο κορμό, γιατί το 50% δεν είναι υποχρεωτικό. Υπάρχουν πάρα πολλοί συνδυασμοί που δεν έχουν την δυνατότητα να καταρτίσουν και να καταθέσουν συνδυασμό συν το 50%, για αυτό ο νόμος διαλαμβάνει μόνο την υποχρεωτικότητα. Από άλλες διατάξεις ρυθμίζεται φερ’ ειπείν ο συνδυασμός είναι συν 50%. Επομένως, η επίμαχη παράγραφος του άρθρου 19, το διευκρινίζει και έχει απόλυτο δίκιο η κυρία Πρόεδρος όπου λέει ότι η υποχρεωτικότητα του ενός τρίτου ισχύει για τον κύριο κορμό. Αυτό που εκλέγεται. Καταλάβατε;

Σ. ΤΡΙΑΝΤΑΦΥΛΛΟΠΟΥΛΟΥ: Να κάνω μία τοποθέτηση πολιτική και όχι νομική. Εάν το υποχρεωτικό βολεύει τις γυναίκες, κάντε το υποχρεωτικό, να μην υπάρχει καμία αμφισβήτηση. Εντάξει. Ας μιλήσω όχι νομικά, ας μιλήσω πολιτικά. 

ΠΡΟΕΔΡΕΙΟ: Νομίζω ότι στο Σώμα κάτω υπάρχει μια τριβή. Νομίζω ας το εξαντλήσουμε το θέμα και θα το συζητήσουμε. Η δική μου η άποψη όπως το είδα, ταυτίζεται με την άποψη της κυρίας Γαζή. Είπα ότι μέσα στην αίθουσα περισσότερες θα εντρυφήσουμε, νομίζω ότι έτσι θα το ερμηνεύσουμε. 

Σ. ΤΡΙΑΝΤΑΦΥΛΛΟΠΟΥΛΟΥ: Εντάξει, αφού μας βολεύει, ας το ερμηνεύσουμε έτσι.

ΣΥΝΕΔΡΟΣ: (εκτός μικροφώνου)
ΠΡΟΕΔΡΕΙΟ: Όχι, δεν είναι θέμα. Να πω κάτι. Συναδέλφισσες, όταν τίθεται ζήτημα για νόμους, υπάρχουν διαφορετικές ερμηνείες. Εδώ από τον ίδιο τον φυσικό δικαστή έχουμε μειοψηφία και λοιπά. Είναι πως αντιλαμβάνεται τον νόμο. Νομίζω ότι θα αφήσουμε την ομιλήτρια να συνεχίσει και θα τα διευκρινίσουμε όλα τα ζητήματα. 

Σ. ΤΡΙΑΝΤΑΦΥΛΛΟΠΟΥΛΟΥ: Αρμοδιότητες ουσιαστικές, αποφασιστικές εννοώ, στα Τοπικά Συμβούλια. Αποκατάσταση επείγουσας τεχνικής βλάβης, συντήρηση παιδικών χαρών, συντήρηση δικτύου ηλεκτροφωτισμού και κοινόχρηστων χώρων. Η ενέργεια είναι μία αρμοδιότητα, δηλαδή η προώθηση της ενέργειας, είναι μία αρμοδιότητα η οποία ρητά αναφέρεται και ως αρμοδιότητα στον τομέα των αναπτυξιακών αρμοδιοτήτων και στο Δημοτικό και Κοινοτικό Συμβούλιο, στην Τοπική Αυτοδιοίκηση γενικότερα.


Με τις ειδικές άδειες. Χορηγείται ειδική άδεια για όλο το διάστημα της θητείας σε δημοτικούς υπαλλήλους, αναπληρωτές και καθηγητές μέσης εκπαίδευσης, στους Δημάρχους όλων των Δήμων, στους Προέδρους Κοινοτήτων άνω των 2.000, στους Αντιδημάρχους και Προέδρους Δημοτικών Συμβουλίων πρωτευουσών νομών ή άνω των 50.000 κατοίκων, στους Προέδρους Δημοτικών Διαμερισμάτων, στους Προέδρους Συνδέσμων άνω των 200.000 κατοίκων, στους Προέδρους κάτω των 2.000 κατοίκων. 


Ειδική άδεια 60 ημερών χορηγείται στα μέλη του Διοικητικού Συμβουλίου της ΚΕΔΚΕ. Στους Αντιδημάρχους και Προέδρους Δημοτικών Συμβουλίων κάτω των 50.000, χορηγείται άδεια 60 ημερών. Χορηγείται άδεια 30 ημερών στους Προέδρους και μέλη του Διοικητικού Συμβουλίου των ΤΕΔΚ. 


Υποχρεώνεται η Υπηρεσία να δώσει την άδεια, είναι υποχρεωτική και εάν κάποιος αιρετός έχει πολλά αξιώματα, Πρόεδρος ΤΕΔΚ και Δημοτικός Σύμβουλος και λοιπά, πρέπει να επιλέξει την άδεια από το αξίωμα που επιθυμεί. 


Επίσης, προστατεύονται οι δημόσιοι υπάλληλοι και οι δημοτικοί ως προς τις μεταθέσεις εφόσον εκλεγούν και εάν δεν υπάρχει θέση στον Δήμο στον οποίο έχουν εκλεγεί, τότε μετατίθενται στα όρια του νομού.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Ίσχυε, απλώς είναι κωδικοποίηση του νόμου. Κοιτάξτε, αν θέλετε να κάνουμε διευκρινίσεις, εγώ σας είπα από την αρχή ότι είναι μερικά πράγματα τα οποία εγώ εντόπισα πως είναι αυτά που ενδιαφέρουν. Τώρα, μπορεί να είναι και άλλα που δεν έδωσα εγώ μεγάλη σημασία και που εσείς μπορείτε να τους δώσετε. Να το συζητήσουμε. 


Στις ευθύνες, έχουμε πάλι αργία, έκπτωση, παύση λέει, δεν λέει απόλυση τώρα πια και η παύση είναι για λόγους δημοσίου συμφέροντος. 


Η εποπτεία. Η εποπτεία είναι πλέον μόνο για νομιμότητα και την ασκεί ο Γενικός Γραμματέας της Περιφέρειας. Οι πράξεις όμως που πάνε για έλεγχο στον Γενικό Γραμματέα της Περιφέρειας, είναι οι ρυθμίσεις κανονιστικού περιεχομένου, είναι η αντίστοιχη διάταξη που είχε και μέχρι τώρα ο Κώδικας, δηλαδή όπως ξέρετε, ο Δήμος ασκεί μόνο τις αρμοδιότητες που έχει, αλλά δεν μπορεί να νομοθετήσει. Με τις κανονιστικές διατάξεις είναι ένα είδος θέσπισης ενός νόμου εν πάση περιπτώσει και αυτές είναι σε σχέση με την κυκλοφορία, με τα κέντρα ψυχαγωγίας. Αυτές λοιπόν οι αποφάσεις κανονιστικού περιεχομένου υποβάλλονται στον Γενικό Γραμματέα της Περιφέρειας. Υποβάλλονται αποφάσεις που έχουν σχέση με την ανάθεση έργων, υπηρεσιών, μελετών και προμηθειών, με την αγορά και εκποίηση ακινήτων, με την κήρυξη αναγκαστικών απαλλοτριώσεων, με την επιβολή φόρων, τελών και δικαιωμάτων, σύναψη κάθε μορφής σύμβασης συμπεριλαμβανομένων και των προγραμματικών συμβάσεων, σύναψη δανείων και διενέργεια τοπικού δημοψηφίσματος. Αυτές είναι οι αποφάσεις που υποβάλλονται στον Γενικό Γραμματέα της Περιφέρειας για έλεγχο. 


Ο Γενικός Γραμματέας της Περιφέρειας βέβαια, μπορεί και αυτεπάγγελτα να ακυρώσει αποφάσεις του Δημοτικού ή Κοινοτικού Συμβουλίου, μέσα σε έναν μήνα από την δημοσίευση. Την έκδοση ή την δημοσίευση λέει. 


Οποιοσδήποτε έχει έννομο συμφέρον, μπορεί να προσφύγει ενώπιον του Γενικού Γραμματέα της Περιφέρειας και κατά των αποφάσεων των συλλογικών Οργάνων και των μονομελών. Επίσης, προσφυγή μπορεί να κάνει όποιος έχει έννομο συμφέρον όχι μόνο κατά πράξεως, αλλά κατά παραλείψεως και η προθεσμία αυτή αρχίζει από τότε που έχει τεθεί η συγκεκριμένη προθεσμία για την έκδοση της απόφασης. Από την προθεσμία αυτή και μετά μπορεί να υποβάλλει προσφυγή για την παράλειψη. 


Οι προσφυγές αυτές υποβάλλονται σε ειδική Επιτροπή, αυτή που παλιά λέγαμε του Άρθρου 18, η οποία όμως έχει αλλάξει εντελώς, δηλαδή δεν έχει την αρμοδιότητα που είχε η προηγούμενη. Αποτελείται από έναν δικαστικό λειτουργό, ένα μέλος του Νομικού Συμβουλίου του Κράτους και έναν αιρετό εκπρόσωπο της ΤΕΔΚ που ορίζεται από τον πολυπληθέστερο νομό και ο αντικαταστάτης του από τον αμέσως επόμενο. Βέβαια, μπορεί αυτές οι Επιτροπές να μην είναι μόνο μία. Λέει τουλάχιστον μία σε κάθε Περιφέρεια. Αν τώρα συγκροτηθούν περισσότερες Επιτροπές, τότε ανάλογα θα παίρνουμε τους υποψηφίους με τον πληθυσμό του νομού. 


Υποχρεώνεται αυτή η Επιτροπή να συνεδριάσει δύο φορές τον μήνα και την απόφαση την παίρνει η απαρτία. Για την απαρτία χρειάζονται τουλάχιστον δύο μέλη και τα γνωστά. Αν δηλαδή υπάρχει ισοψηφία, ισχύει η ψήφος του Προέδρου.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Αυτό που αλλάζει είναι ότι πλέον στην Επιτροπή δεν πάνε οι αποφάσεις των Δημοτικών και Κοινοτικών Συμβουλίων. Τώρα αποφασίζει μόνο ο Γενικός Γραμματέας της Περιφέρειας και αυτή η Επιτροπή έχει αξία για τις προσφυγές οποιουδήποτε έχει έννομο συμφέρον. Αλλάζει.

ΠΡΟΕΔΡΕΙΟ: Η σύνθεση αποτελούνταν πράγματι από φυσικό δικαστή. Στην συνέχεια όμως δημιουργήθηκε ένα πρόβλημα με τους συναδέλφους του Νομικού Συμβουλίου του Κράτους, επειδή τα γνωρίζω αυτά, διττή ιδιότητα γαρ, οπότε έβαλαν επικεφαλής από το Νομικό Συμβούλιο του Κράτους. Έρχεται τώρα ο νέος Κώδικας και λέει, επικεφαλής, Πρόεδρος αυτής της Επιτροπής θα είναι φυσικός δικαστής. Αυτή είναι η διαφορά.


Η εκδίκαση των υποθέσεων κυρία συνάδελφε, ας πούμε του Άρθρου 18 η αρμοδιότητα, νομίζω ότι παραμένει η αρμοδιότητα. Άλλο ο έλεγχος της νομιμότητας που είπατε, που υπάγεται στον Περιφερειάρχη, αλλά οι ενστάσεις των πολιτών εισάγονται πάλι ενώπιον της Επιτροπής του Άρθρου 18, που τώρα δεν ξέρω πως λέγεται.

Σ. ΤΡΙΑΝΤΑΦΥΛΛΟΠΟΥΛΟΥ: Ειδική Επιτροπή λέγεται. Για εμένα η διαφορά στην εποπτεία είναι τεράστια διότι μέχρι τώρα τον έλεγχο δεν τον έκανε ο Γενικός Γραμματέας της Περιφέρειας. Ο Γενικός Γραμματέας της Περιφέρειας εάν εκτιμούσε ότι αυτή η απόφαση ήταν παρά τον νόμο είτε ως προς την ουσία, είτε ως προς την διαδικασία, δεν είχε δικαίωμα να την ακυρώσει και την παρέπεμπε στην λεγόμενη Επιτροπή του Άρθρου 18. Αυτό τώρα δεν ισχύει. Την ακυρώνει ο ίδιος ο Γενικός Γραμματέας της Περιφέρειας. Τεράστια διαφορά ως προς την εποπτεία. 

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Κοιτάξτε τώρα, δεν αισθάνομαι πάρα πολύ καλά που…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Νομίζω συναδέλφισσες, ότι θα πρέπει να ακούσουμε την αξιότιμη ομιλήτρια. Σας παρακαλώ πάρα πολύ.

Σ. ΤΡΙΑΝΤΑΦΥΛΛΟΠΟΥΛΟΥ: Εγώ θα ήθελα κυρία Πρόεδρε, να πω το εξής. Εγώ θα καθίσω και αν θέλετε να συζητήσουμε κάποια ζητήματα για άλλες διατάξεις, ευχαρίστως. 

ΠΡΟΕΔΡΕΙΟ: Κυρία συνάδελφε, πρέπει να συνεχίσετε και όταν τελειώσετε, η πρότασή μου είναι επειδή αυτή η ενότητα είναι και η οποία μας βασανίζει, μόλις τελειώσει η ομιλήτρια αμέσως θα απευθύνουμε τα καυτά ερωτήματά μας και στον προηγούμενο ομιλητή και στην κυρία ομιλήτρια. 

Σ. ΤΡΙΑΝΤΑΦΥΛΛΟΠΟΥΛΟΥ: Τα επιχειρησιακά προγράμματα τα οποία έχει η νέα διάταξη, είναι πράγματι καινούργια διάταξη και ενδιαφέρουσα διότι όπως ξέρετε, μέχρι τώρα ο Δήμος ή η Κοινότητα είχε μόνο υποχρέωση να κάνει τεχνικό πρόγραμμα, δηλαδή συμπεριλάμβανε σε ένα πρόγραμμα μόνο τα τεχνικά έργα. Εδώ περιλαμβάνει όλες τις δράσεις. Είναι ένα τετραετές πρόγραμμα το οποίο μπορεί να τροποποιείται στην διετία. Υποχρέωση να συντάξουν τέτοιο επιχειρησιακό πρόγραμμα έχουν Δήμοι άνω των 10.000 κατοίκων, οι Δήμοι που προκύπτουν από συνένωση, με απόφαση του Υπουργού Εσωτερικών Δημόσιας Διοίκησης και Αποκέντρωσης θα ρυθμιστούν οι προϋποθέσεις τις οποίες αν καλύπτουν άλλοι ΟΤΑ μπορούν επίσης να συντάξουν επιχειρησιακά προγράμματα και βεβαίως κάθε ΟΤΑ, κάθε Δήμος ή Κοινότητα, έχει την δυνατότητα εθελουσίως να συντάξει επιχειρησιακό πρόγραμμα.


Καταρτίζεται από το Δημοτικό Συμβούλιο και βεβαίως περιλαμβάνει τους στρατηγικούς στόχους, τις προτεραιότητες και την οργάνωση των υπηρεσιών του Δήμου. Υποχρέωση, όσοι ΟΤΑ έχουν υποχρέωση να συντάξουν επιχειρησιακό πρόγραμμα, πρέπει να το συντάξουν μέσα στο πρώτο εξάμηνο της θητείας και όπως είπαμε, αναθεωρείται στην διετία. 


Μπορεί βέβαια το επιχειρησιακό πρόγραμμα να εξειδικευτεί σε ετήσιο. Δηλαδή κάνουμε ένα τετραετές, αναθεωρείται ανά δύο χρόνια, αλλά κάθε χρόνο μπορούμε να το εξειδικεύσουμε με δραστηριότητες, με δράσεις της συγκεκριμένης χρονικής περιόδου, 1/1 – 31/12 δηλαδή, ημερολογιακό. 


Ως προς τις συνεργασίες των Δήμων και Κοινοτήτων. Πλέον αναγνωρίζεται η σύμβαση ελληνικών ΟΤΑ με αλλοδαπούς. Μέχρι τώρα δεν υπήρχε αυτή η διάταξη και δημιουργούσε γενικώς ένα πρόβλημα. Τώρα αυτή η συνεργασία αναγνωρίζεται και από τον καινούργιο Κώδικα, όπως επίσης αναγνωρίζεται η σύμβαση μεταξύ ΟΤΑ αδελφοποιημένων. Επίσης δεν προβλεπόταν. Προβλέπονταν οι αδελφοποιήσεις, αλλά δεν προβλέπονταν οι συμβάσεις μεταξύ των αδελφοποιημένων ΟΤΑ.


Γράφει κάποιους στόχους ο καινούργιος Κώδικας για τις διεθνείς αυτές συνεργασίες και λέει ότι διεθνώς μπορεί να συμβάλλεται ένας ΟΤΑ για την προαγωγή της διαπεριφερειακής και συνοριακής συνεργασίας και για την συμμετοχή σε δίκτυα πόλεων και όσον αφορά τις ευρωπαϊκές χώρες, για την συμμετοχή σε δίκτυα, προγράμματα και πρωτοβουλίες του Συμβουλίου.


Βέβαια, εδώ υπάρχει  μία γνώμη της Επιτροπής που έχει με τον νόμο 3345/2005 θεσπιστεί, δηλαδή απλώς αν αυτά εναρμονίζονται με την εθνική πολιτική. 


Προβλέπονται επίσης συμβάσεις διαδημοτικής συνεργασίας του νόμου 2539 του άρθρου 23 έτσι όπως προβλέπονταν μέχρι σήμερα. Δηλαδή, μεταξύ δύο όμορων ΟΤΑ στις οποίες μπορεί να συμμετέχει και Νομικό Πρόσωπο δημοσίου δικαίου και το παλιό άρθρο 34 του Δημοτικού και Κοινοτικού Κώδικα όπου προέβλεπε αναθέσεις υπηρεσιών, τροποποιείται ως προς την συνεργασία με φυσικά πρόσωπα, αυτό το άρθρο 34 ή το 12 του 2218, προέβλεπε συνεργασία μεταξύ ΟΤΑ για υπηρεσίες και συνεργασία μεταξύ ΟΤΑ και ιδιωτών για υπηρεσίες. Δεν είχε εκδοθεί ένα Προεδρικό Διάταγμα το οποίο χρειαζόταν για την εφαρμογή αυτής της διάταξης και επίσης προβλέπει και Προεδρικό Διάταγμα και η καινούργια διάταξη, μόνο που τώρα προβλέπεται ότι μπορεί με διαγωνισμό να αναθέσει σε φυσικά ή νομικά πρόσωπα την αξιοποίηση της ακίνητης περιουσίας, την εκτέλεση έργων ή την παροχή υπηρεσιών και το αντάλλαγμα καθορίζεται σε αμοιβή, σε παραχώρηση δικαιώματος ή συνδυασμός αυτών των δύο και παραχώρηση δικαιώματος δηλαδή και αμοιβή. 


Επιτρέπονται οι συμπράξεις όπως πολύ καλά ξέρετε, ο νόμος 3389, δεν είναι ανάγκη να το αναλύσουμε. 


Ως προς τις προγραμματικές συμβάσεις έχει διευρυνθεί ο κύκλος των συμβαλλομένων φορέων. Θυμάστε, μέχρι τώρα ίσχυε Τοπική Αυτοδιοίκηση, δηλαδή ΟΤΑ, Δήμοι, Κοινότητες, Νομικά Πρόσωπα δημοσίου δικαίου, ιδρύματα, Νομαρχίες, Νομαρχιακά Διαμερίσματα. Τώρα διευρύνεται και έχει δημόσιο, ευρύτερος δημόσιος τομέας, την Τοπική Αυτοδιοίκηση με όλους αυτούς τους φορείς που είπαμε προηγούμενα και από τις επιχειρήσεις των Οργανισμών Τοπικής Αυτοδιοίκησης, τις κοινωφελείς, τις αναπτυξιακές, τις επιχειρήσεις των ΟΤΑ ειδικού σκοπού, τα ΚΕΚ, τα επιμελητήριο και το Περιφερειακό Ταμείο Ανάπτυξης.


Υπάρχει και μία διάταξη ανάμεσα στην Τοπική Αυτοδιοίκηση και σε κοινωφελή ιδρύματα. Επιτρέπεται αυτή η σύμβαση η προγραμματική μόνο αν το κοινωφελές ίδρυμα διαθέτει εμπειρία και το καταστατικό προβλέπει τέτοιου είδους συνεργασίες. 


Μία ενδιαφέρουσα διάταξη είναι η περαιτέρω ανάθεση από τους συμβαλλόμενους φορείς της προγραμματικής σύμβασης. Η ανάθεση, λέει ο νόμος, γίνεται σύμφωνα με την νομοθεσία που διέπει τον κατά την σύμβαση υπόχρεο συμβαλλόμενο. Αυτό σημαίνει ότι δεν είχαμε εκείνο το πρόβλημα με το οπωσδήποτε έπρεπε να ακολουθήσουμε μία συγκεκριμένη διαδικασία για όλους τους φορείς, αλλά ο κάθε φορέας από όποιο δίκαιο και αν διέπεται, αυτό θα ακολουθήσει για την περαιτέρω ανάθεση από έργα τα οποία περιλαμβάνονται σε προγραμματική σύμβαση. 


Ως προς τις μελέτες, τις προμήθειες, δεν νομίζω ότι έχουμε να πούμε τίποτα. Υπάρχει ενότητα για την τοπική δημοκρατία, όπου σκοπός του Δήμου είναι η ευαισθητοποίηση των πολιτών, επιτρέπονται αναφορές των πολιτών ατομικά ή συλλογικά, πρέπει να απαντήσει ο Δήμος μέσα σε διάστημα τριάντα ημερών και είναι υποχρεωτική η συζήτηση στο Δημοτικό Συμβούλιο αν έχουν κατατεθεί τουλάχιστον από 25 άτομα. 


Επίσης, καινούργια διάταξη είναι τα τοπικά δημοψηφίσματα. Έχει μόνο την δυνατότητα για σοβαρά θέματα λέει ο Κώδικας. Τώρα, μπορεί καθένας να το ερμηνεύσει ποιο είναι σοβαρό θέμα. Δεν επιτρέπεται η άσκηση δημοψηφίσματος για την εθνική πολιτική. Πρέπει να πάρει απόφαση το Συμβούλιο με τα δύο τρίτα και το Δημοτικό Συμβούλιο δεσμεύεται από το αποτέλεσμα εάν έχουν συμμετάσχει σε αυτό, είναι έγκυρο δηλαδή το δημοψήφισμα εάν έχουν συμμετάσχει το 50% των εγγεγραμμένων πολιτών. Ψηφίζουν βέβαια αυτοί που είναι εγγεγραμμένοι στους εκλογικούς καταλόγους. 


Το τελευταίο κομμάτι είναι οι επιχειρήσεις. Δεν ξέρω αν θέλετε να σας το αναλύσω. Το καθεστώς των επιχειρήσεων έχει αλλάξει εντελώς και βέβαια υποχρεώνονται οι υφιστάμενες επιχειρήσεις να προσαρμόσουν το καταστατικό τους στις διατάξεις του νέου Κώδικα, είτε αμιγείς είναι, είτε ανώνυμες. Καταρχήν, οι κατηγορίες των επιχειρήσεων που επιτρέπονται με τον νέο Κώδικα είναι πρώτον, οι Δημοτικές ή Κοινοτικές, μόνο κοινωφελείς. Αμιγείς δεν επιτρέπονται. Ανώνυμες εταιρείες ΟΤΑ, δηλαδή ανώνυμες εταιρείες στις οποίες οι φορείς Τοπικής Αυτοδιοίκησης μετέχουν με ποσοστό 51%, κατά το υπόλοιπο ποσοστό μπορεί να μετέχει το δημόσιο ή άλλα νομικά ή φυσικά πρόσωπα. 


Οι αναπτυξιακές εταιρίες στις οποίες μπορεί να συμμετέχουν φορείς Τοπικής Αυτοδιοίκησης και επιμελητήρια, κοινωνικοί, παραγωγικοί σύλλογοι, που δραστηριοποιούνται σε τοπικό επίπεδο και βεβαίως έχουν ως αποκλειστικό σκοπό την τεχνική και επιστημονική υποστήριξη, την υλοποίηση προγραμμάτων. Την τεχνική και επιστημονική υποστήριξη όχι μόνο στον Δήμο αλλά και στις ενώσεις και στην περιφερειακή διοίκηση. 


Μια ιδιότυπη εταιρεία είναι οι δημοτικές και κοινοτικές ανώνυμες εταιρείες αξιοποίησης ακίνητης περιουσίας και εκμετάλλευσης κοινόχρηστων χώρων. Υπάρχει  βέβαια δυνατότητα να συμμετέχει σε μία κοινή ανώνυμη εταιρεία με οποιοδήποτε ποσοστό. Υπάρχουν, προβλέπονται οι επιχειρήσεις που έχουν προβλεφθεί με ειδικούς νόμους, όπως είναι επί παραδείγματι η ΔΕΥΑ και βεβαίως μπορούν να συμμετέχουν σε εταιρικά σχήματα τα οποία προβλέπονται από εθνικά ή κοινοτικά προγράμματα. 


Στο εξής απαγορεύεται η σύσταση κοινοπραξίας, διαδημοτικής επιχείρησης, αστικής μη κερδοσκοπικής εταιρείας και  βεβαίως οποιαδήποτε άλλη μορφή, αν κάποιος είχε στο μυαλό του ΕΠΕ, ΟΕ, απαγορεύονται. Είναι κλειστό το νούμερο πλέον, μόνο αυτά τα εταιρικά σχήματα επιτρέπονται. 


Ως προς τους κανόνες σύστασης της επιχείρησης, να επισημάνω μόνο το γεγονός ότι χρειάζεται οικονομοτεχνική μελέτη βιωσιμότητας, δηλαδή θα ελεγχθεί η βιωσιμότητα της επιχείρησης, αλλά στον Κώδικα δεν αναφέρεται ο ελεγκτικός μηχανισμός. Αυτό αφήνεται σε υπουργική απόφαση να το καθορίσει.


Ο σκοπός των κοινωφελών επιχειρήσεων δεν επιτρέπεται να έχει εμπορικό ή βιομηχανικό χαρακτήρα. Δεν επιτρέπεται στον σκοπό των κοινωφελών επιχειρήσεων να περιλαμβάνεται η αποκομιδή απορριμμάτων, η δημιουργία και συντήρηση πρασίνου, η λειτουργία κοιμητηρίου και βεβαίως οι παραχωρηθείσες από το κράτος αρμοδιότητες αυτές που αναφέραμε, που τις έχει αναλυτικά ο Κώδικας.


Το αντικείμενό τους θα είναι κοινωνική προστασία και κοινωνική αλληλεγγύη, παιδεία, πολιτισμός, αθλητισμός, περιβάλλον, δημοτική συγκοινωνία και εφαρμογή προγραμμάτων ανάπτυξης. 

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Στους Δήμους, ναι. Αυτές τις αρμοδιότητες που έχουν αξία, διότι ήταν πάρα πολλές αμιγείς επιχειρήσεις οι οποίες είχαν τέτοια αντικείμενα, ήταν η καθαριότητα, τα κοιμητήρια και η διαφήμιση, η οποία διαφήμιση συγκαταλέγεται τώρα πλέον στις αρμοδιότητες που περνούν από το κράτος στην Τοπική Αυτοδιοίκηση και επομένως δεν μπορεί να ασκηθούν μέσα από επιχείρηση. 


Υπάρχει εδώ ένα πρόβλημα, δηλαδή μία σκέψη μήπως θα μπορούσε να πάει στις ανώνυμες εταιρείες αξιοποίησης ακίνητης περιουσίας, αλλά αυτό είναι ζήτημα ερμηνείας. Κατά την άποψή μου, αφού το καθορίζει ρητά  στις αρμοδιότητες τις κρατικές, δεν μπορούν να αποτελέσουν αντικείμενο επιχείρησης. 


Να πούμε για τις ανώνυμες εταιρείες τις κοινές. Δεν νομίζω ότι υπάρχει διαφοροποίηση. 51% και 49 οποιοσδήποτε. Βέβαια, εδώ οι επιχειρήσεις, μόνο οι κοινωφελείς επιχειρήσεις όπως είπαμε μπορούν να κάνουν σύμβαση προγραμματική, όπως και οι αναπτυξιακές εταιρείες. Οι λοιπές ανώνυμες εταιρείες ακόμα και αν έχουν το 51% οι φορείς της Τοπικής Αυτοδιοίκησης, δεν μπορούν να μετέχουν σε προγραμματική σύμβαση. 


Η πρόσληψη προσωπικού των ανωνύμων εταιρειών γίνεται κατά το καθεστώς του προσωπικού ιδιωτικού δικαίου των ΟΤΑ και οι αναπτυξιακές εταιρίες έχουν όπως είπαμε, αποκλειστικό σκοπό. Δηλαδή όσες αναπτυξιακές εταιρείες είχαν και άλλους σκοπούς, διότι ξέρουμε όλοι ότι κάναμε ανώνυμη εταιρεία αναπτυξιακή και συμπεριλαμβάναμε πάρα πολλές δραστηριότητες, όπως και αμιγείς επιχειρήσεις, τώρα οι αναπτυξιακές ειδικά δεν μπορούν να έχουν παρά μόνο τον αποκλειστικό σκοπό που αναφέρεται στον Κώδικα. Υπάρχει μία διάταξη για τις ανώνυμες εταιρείες που λέει αν είναι τρεις ζημιογόνες χρήσεις από την ίδρυσή τους, τότε ανακαλείται η άδεια. Αυτό που ισχύει τώρα για τις υφιστάμενες επιχειρήσεις, οι αμιγείς και οι ανώνυμες πρέπει να προσαρμόσουν τα καταστατικά τους. Αμιγείς δεν επιτρέπονται, οι διαδημοτικές επίσης. Για τις αστικές μη κερδοσκοπικές εταιρείες και για τις διαδημοτικές λέει ότι μπορούν να υφίστανται μέχρι να ολοκληρωθεί ο σκοπός τους, αλλά και οι αστικές μη κερδοσκοπικές εταιρίες θα λειτουργούν όπως λειτουργούν οι ΟΤΑ, δηλαδή έργα, μελέτες, προμήθειες, θα είναι με το καθεστώς των ΟΤΑ, προσωπικό με το καθεστώς των ΟΤΑ. Βέβαια, δεν επιτρέπεται από εδώ και στο εξής, δεν καταργεί όμως τις υφιστάμενες υπό τον όρο ότι θα λειτουργήσουν με αυτόν τον τρόπο. 


Συνεπώς, έναν χρόνο μετά την ψήφιση θα πρέπει όλες οι υφιστάμενες αμιγείς και ανώνυμες εταιρείες να προσαρμόσουν το καταστατικό τους. 


Ως προς το προσωπικό τώρα, επειδή υπάρχει δυνατότητα συγχώνευσης και των κοινωφελών επιχειρήσεων και αυτών που θα προσαρμοστούν, προβλέπεται ότι αν η μελέτη βιωσιμότητας αποδείξει ότι κάποιο προσωπικό χρειάζεται, αυτό πρέπει να κρατηθεί στην καινούργια επιχείρηση. Το υπόλοιπο προσωπικό είτε μπορεί να πάει σε κενές οργανικές θέσεις του Δήμου ή σε προσωποπαγείς τις οποίες θα συστήσει ο Δήμος. Το πλεονάζον όμως πρέπει να φύγει. 


Επιτρέπονται επίσης οι μετατάξεις και αποσπάσεις μεταξύ του Δήμου και της επιχείρησης και αντίστροφα, κάτι που δεν ίσχυε μέχρι τώρα. 


Νομίζω ότι αυτά ήταν αυτά που εγώ ήθελα να σας πω. Σας ευχαριστώ.

ΠΡΟΕΔΡΕΙΟ: Να ευχαριστήσουμε την κυρία Τριανταφυλλοπούλου και εάν το Σώμα συμφωνήσει, να κάνουμε μία παρέκκλιση, να μην ολοκληρώσουμε στο σύνολο αυτήν την θεματική ενότητα γιατί νομίζω ότι υπάρχει μία κινητικότητα στο Σώμα, υπάρχουν πάρα πολλά ερωτήματα, να υποβληθούν τα ερωτήματα και να δοθούν οι διευκρινίσεις στους δύο ομιλητές και παρακαλώ πάρα πολύ, να δώσουμε τον λόγο, να μην κάνουμε καταγραφή των ονομάτων ή θέλετε να κάνω καταγραφή των ονομάτων; Τι θέλετε επί της διαδικασίας, σας ακούω.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Βεβαίως, αυτό λέω. Ερωτήσεις και διευκρινίσεις. Η κυρία Γαζή έχει τον λόγο.

Π. ΓΑΖΗ: Καταρχήν θα ήθελα να πω ότι από την έρευνα που έγινε, όλες οι απαντήσεις, ανεξάρτητα από τα ερωτήματα που είχαμε θέσει, κατέληγαν σε έναν κοινό παρονομαστή: οι γυναίκες θέλουν ενημέρωση και πληροφόρηση και νομίζω ότι ήταν μια χρυσή ευκαιρία η ομιλία της κυρίας Τριανταφυλλοπούλου που μας ενημέρωσε πάρα πολύ πειστικά για τα θέματα του νέου Κώδικα, που θα είναι πραγματικά ένας οδηγός μας ο Κώδικας και οι νέες του διατάξεις από εδώ και πέρα και την ευχαριστούμε πάρα πολύ για αυτήν της την ενημέρωση. 


Ως προς το θέμα της ποσόστωσης, το οποίο καταλαβαίνω ότι μας καίει πάρα πολύ. Έχει μία ιστορία. Καταρχήν σχέδια για τον νέο Κώδικα δεν είναι ένα. Είναι τέσσερα, πέντε, δεκαπέντε και τα περισσότερα έχουν και σχέση με την ποσόστωση. Το πρώτο σχέδιο που κατατέθηκε και αφορούσε την ποσόστωση, καταργούσε τελείως την ποσόστωση στα Τοπικά Συμβούλια. Αυτό πραγματικά καταλαβαίνετε ότι μας ανησύχησε και κάναμε ένα πολύ αυστηρό και επίμονο έγγραφο και αίτημα από την Επιτροπή Ισότητας με ομόφωνη απόφασή μας, τόσο προς την ηγεσία του Υπουργείου Εσωτερικών, στους αρχηγούς όλων των κομμάτων, στα κόμματα, στους τομείς γυναικών, στους τομείς Αυτοδιοίκησης, σε όλες τις Βουλευτίνες και όλες τις Ευρωβουλευτίνες, γεγονός που θορύβησε και σε συνεννόηση, τηλεφώνησε σε εμένα η Γενική Γραμματέας Ισότητας και μου είπε ότι αποσύρεται αυτή η διάταξη και η διάταξη για την ποσόστωση παραμένει ως έχει. Ηρέμησαν τα πράγματα. Αν και εμείς φιλοδοξούσαμε στον νέο Κώδικα να ικανοποιηθεί το αίτημά μας που είναι για περισσότερο ποσοστό, για μεγαλύτερη ποσόστωση, αλλά από το ολότελα… Εκεί που θα μας την καταργούσαν στα Τοπικά Συμβούλια, τα οποία θα πρέπει να πούμε ότι για εμένα και για εσάς και για όλες μας είναι πολύ πιο σημαντικό να κατέβει μία γυναίκα στα Τοπικά Συμβούλια στους μικρούς Δήμους, παρά να κατέβουν δέκα στους μεγάλους Δήμους. Εκεί υπήρξε πραγματικά η μεγάλη ανατροπή από την ποσόστωση, που είδαμε σε Κοινότητες και σε μικρά χωριά γυναίκες να συμμετέχουν έστω και υποψήφιες και να βγαίνουν από το σπίτι τους. Ένα δε από τα αποτελέσματα της έρευνας είναι ότι περισσότερο αυξήθηκε η συμμετοχή των γυναικών στα Τοπικά Συμβούλια, παρά στα Δημοτικά στους Καποδιστριακούς Δήμους. 


Ξαφνικά όμως, μας έρχεται μία άλλη αλλαγή η οποία αφορά το εξής και την οποία επιβεβαίωσα και τώρα από τα μέλη της ΚΕΔΚΕ που συμμετέχουν στην κατάρτιση του νέου Κώδικα και ίσως πραγματικά να υπήρξε, δεν ξέρω, η κυρία Τριανταφυλλοπούλου να μην έχει την τελευταία version, την τελευταία έκδοση, γιατί άλλαζε από μέρα σε μέρα αυτό το θέμα της ποσόστωσης και λέει το εξής: στο κεντρικό ψηφοδέλτιο, αυτό που λέμε ψηφοδέλτιο κορμό, η ποσόστωση υπολογίζεται στον αριθμό των εκλεγμένων Συμβούλων. Δηλαδή αν πρέπει ένα Δημοτικό Συμβούλιο να έχει 21 μέλη, υπολογίζεται στο 21 και όχι στο συν 50% που μπορεί να βάλει. Δηλαδή χάνουμε θέσεις ποσόστωσης, γεγονός που το αποδέχτηκε και η Γενική Γραμματέας Ισότητας. Είπε ναι, μειώνεται και σε τηλεφώνημα που είχαμε μαζί όταν πλέον τέθηκε η καινούργια διάταξη, δέχτηκε και η ίδια ότι ναι, μειώνεται, αλλά εν πάση περιπτώσει δεν έχουμε και το τραγικό που είχαμε της προηγούμενης διάταξης να καταργηθεί στα Τοπικά Συμβούλια. 


Στα δε Τοπικά Συμβούλια, υπολογίζεται στον αριθμό των υποψηφίων που θα καταθέσει στο ψηφοδέλτιο που θα καταθέσει και υπάρχει και η διάταξη που λέει ότι αυτός ο αριθμός της ποσόστωσης μπορεί να πάει όπου θέλουμε, δηλαδή εάν έχουμε ένα ψηφοδέλτιο Δημοτικού Συμβουλίου που έχει 21 μέλη, η ποσόστωση είναι επτά και τα Τοπικά Συμβούλια είναι 15 υποψήφιοι, είναι 7 και 5, 12. Αυτό το 12 που είναι οι θέσεις των γυναικών, μπορεί να πάει σε ένα ψηφοδέλτιο, δηλαδή μόνο στο ψηφοδέλτιο κορμό και να μην μοιραστεί χωριστά στα Τοπικά και χωριστά στον κορμό όπως ήταν προηγούμενα. 

Αυτή είναι η καινούργια διάταξη που αφορά την ποσόστωση, που σημαίνει μείωση, ένα κομμάτι και το δεύτερο κομμάτι είναι αυτό που υπάρχει ο κίνδυνος να δούμε όλες τις γυναίκες στην πρωτεύουσα, στην μεγάλη πόλη και να μην υπάρχει ποσόστωση στα Τοπικά Διαμερίσματα ή στα Δημοτικά. 

ΠΡΟΕΔΡΕΙΟ: Να ευχαριστήσουμε την κυρία Γαζή για τις διευκρινίσεις που παρείχε και έτσι το έχω καταλάβει και εγώ, αυτό είναι και επειδή πράγματι έχουν αλλάξει πάρα πολλά σχέδια ακόμα και στην νομοπαρασκευαστική και λοιπά, επομένως το τελευταίο και έγκυρο είναι αυτό το οποίο ελέχθη δια στόματος Γαζή. 

ΣΥΝΕΔΡΟΣ: Αν μου επιτρέπετε λίγο, γνωρίζουμε από χθες ότι αυξάνεται ο αριθμός των Δημοτικών Συμβούλων. Ας πούμε, στα Δημοτικά Συμβούλια που ήταν 15 μέλη οι Δημοτικοί Σύμβουλοι, γίνονται 17μελή. Επομένως, δεν μειώνεται ο αριθμός συμμετοχής των γυναικών στα ψηφοδέλτια. Διαφοροποιείται. 

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Παρακαλώ να ολοκληρώσω πρώτα.

ΠΡΟΕΔΡΕΙΟ: Θερμή παράκληση στο Σώμα, όλες ενδιαφερόμαστε για το ζήτημα, νομίζω ότι η συνάδελφος έχει το δικαίωμα.

ΣΥΝΕΔΡΟΣ: Στην συνέχεια μπορείτε να τοποθετηθείτε, αλλά θα μου επιτρέψετε να ολοκληρώσω. Το ποσοστό ας πούμε, για να μιλήσουμε με άρτιο αριθμό υποψηφίων για να βγαίνει εύκολα η διαίρεση, στα 11μελή θα τα ονομάζω τώρα 12μελή, το ποσοστό των γυναικών θα έπρεπε να είναι 4. Τώρα ο αριθμός των Συμβούλων από 12 γίνεται 16. Επομένως, ο αριθμός των γυναικών θα είναι 5. Δηλαδή, αλλάζει, διαφοροποιείται ο αριθμός των Συμβούλων και αναγκαστικά και ο αριθμός συμμετοχής των γυναικών.

ΠΡΟΕΔΡΕΙΟ: Καμία σχέση δεν έχει η αύξηση. Δεν είναι συνάρτηση το ένα με το άλλο. Ο νόμος είναι συγκεκριμένος. Το ποσοστό μην το μπερδεύετε με την αύξηση, με τον ακέραιο αριθμό. Το ποσοστό ούτως ή άλλως θα λειτουργήσει και επί της αυξήσεως και λοιπά. Άλλο είναι το ζητούμενο. Δεν έχει καμία σχέση αυτό που είπατε. Είναι η διευκρίνιση που έδωσε η κυρία Γαζή. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Με συγχωρείτε κυρία συνάδελφε, δεν έκανα εγώ καμία τοποθέτηση, στην προεδρεύουσα που μίλησε για τον ακέραιο αριθμό, διευκρινίσαμε εδώ ότι δεν έχει καμία σχέση το ποσοστό. 


Κυρία Πριφτάκη, σας ακούμε.

ΠΡΙΦΤΑΚΗ: (εκτός μικροφώνου)

ΠΡΟΕΔΡΕΙΟ: Παρακαλώ θερμά, αν κάθε μία εξ ημών ανέρχεται στο βήμα, θα έχουμε μία καθυστέρηση. 
ΣΥΝΕΔΡΟΣ: Ρώτησα: στον νέο Κώδικα, τουλάχιστον απ’ ότι εγώ έμαθα, τώρα έχουμε μπερδευτεί και τελείως, για τα σχέδια που είχαμε διαβάσει, είναι αυτό που κατετέθη, αυτό που είπε η κυρία Γαζή δεν το γνωρίζαμε, το μάθαμε τώρα. Όμως αυτό που θέλω να ρωτήσω είναι το εξής: ξέραμε ότι οι Καποδιστριακοί Δήμοι ότι ο Πρόεδρος του Τοπικού Συμβουλίου του εκάστοτε Διαμερίσματος άνω των πέντε μελών βέβαια πάντα ήταν και Δημοτικός Σύμβουλος. Οι δικές μου πληροφορίες και το δικό μου διάβασμα το σχέδιο νόμου λέει ότι ο Πρόεδρος του Τοπικού δεν είναι Δημοτικός Σύμβουλος. Ισχύει ή καταργήθηκε;

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Δεν είναι Δημοτικός Σύμβουλος λοιπόν. Άρα εμείς που είχαμε τα δεκατρία μέλη μας είχαν γίνει δεκαπέντε. Αυτή τη στιγμή γίνονται δεκαπέντε από Δημοτικούς Συμβούλους, άρα αυτοί είναι. Εάν ένα ψηφοδελτίο σε κάποια τριμελή Τοπικά δεν έχει καθόλου Συμβούλους σαν συνδυασμός να κατεβεί είναι έγκυρο; Γιατί κάποια στιγμή δεν ήταν.

ΣΥΝΕΔΡΟΣ: Αυτό που γινόταν μέχρι τώρα τουλάχιστον ήταν εάν είχε τα 2/3. Δηλαδή εάν από τα πέντε είχαμε υποψηφίους τα τρία, τότε είναι νόμιμο.

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Ναι και τώρα. Αν στα πέντε Συμβούλια τα τρία περιλαμβάνουν υποψηφίους είναι έγκυρα όλα, ας μην έχει ένα Τοπικό Συμβούλιο υποψηφίους Συμβούλους. Αυτό ισχύει και τώρα.

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Όχι, δεν είναι άκυρο.

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Εάν έχουμε τα 2/3 υποψηφίων …

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Βεβαίως εκεί σωστά διευκρινίζει η συνάδελφος, πρέπει να υπάρχει, το 1/3 υπάρχει ακόμα και σε αυτή την περίπτωση, ας μην είναι όλα τα Τοπικά Συμβούλια. Στα 2/3 το 1/3 πρέπει να είναι από κάθε φύλο.

ΠΡΟΕΔΡΕΙΟ: Η κυρία Σταυρούλα Σκαρμούτσου.

Σ. ΣΚΑΡΜΟΥΤΣΟΥ: Σκαρμούτσου Σταυρούλα από τον Δήμο Σικυωνίων που έχει έδρα το Κιάτο και είμαι Πρόεδρος του Δημοτικού Συμβουλίου. Με προβλημάτισε η θέση στο άρθρο ότι θα ακυρώνονται αποφάσεις του Δημοτικού Συμβουλίου από τον Γενικό Γραμματέα Περιφέρειας. Πιστεύω ότι είναι μια εντελώς αντιδημοκρατική διαδικασία ενός εκλεγμένου συλλογικού Οργάνου από έναν διορισμένο, το μακρύ χέρι της κεντρικής εξουσίας. Από εκεί και πέρα ίσως υπάρχει η διαδικασία της ένστασης. Όμως ο προβληματισμός μου είναι ποιο Δημοτικό Συμβούλιο θα ακολουθήσει αυτή τη διαδικασία, όταν από τον Περιφερειάρχη εξαρτώνται όλα τα κονδύλια για να στηρίξει την ανάπτυξή του ο κάθε Δήμος. Ο ένας προβληματισμός μου είναι αυτός.


Ο δεύτερος είναι ο σχετικά με τις αδελφοποιήσεις. Μέχρι τώρα οι αδελφοποιήσεις Δήμων γίνονταν με αποφάσεις Δημοτικών Συμβουλίων, με συνεργασίες με Δήμους στο εξωτερικό ή με Δήμους άλλους εντός της Ελλάδας, απευθείας από τους Δήμους. Τώρα ενέχεται και η κεντρική εξουσία και δεν έχω καταλάβει πλήρως και θα ήθελα μια ενημέρωση, τη συμβολή της και κατά πόσο υπάρχουν αρνητικά προηγούμενα, ώστε να μπαίνει και να υπάρχει αυτό το άρθρο.


Μια θέση μου σε σχέση με τα Τοπικά Συμβούλια. Η έρευνα ίσως απέδειξε αυτό που απέδειξε. Όμως οι δικές μας διαπιστώσεις από κοντά εκεί που τις βιώνουμε έχουμε δεκαέξι Δημοτικά Διαμερίσματα. Εν τέλει, οι υποψήφιες γυναίκες στα Δημοτικά Διαμερίσματα έμπαιναν στα ψηφοδέλτια κατόπιν συνδιαλλαγής και κατόπιν συνδιάλεξης, συνδιαβούλευσης των ανδρών με τους άλλους άνδρες. Δηλαδή οι μεν άνδρες έλεγαν στους άλλους άνδρες να επιτρέψουν στις γυναίκες τους να μπουν στα ψηφοδέλτια και τελικά το αποτέλεσμα ήταν το θετικό, ότι οι γυναίκες έμπαιναν και καταλάβαιναν όλοι και οι ίδιες δεν ήταν μόνο για τις αγροτικές εργασίες, για τις δουλειές στο σπίτι και τελικά η Πολιτεία και οι άνδρες τους χρειάζονταν και για κάτι άλλο και το όφελος ήταν υπερβολικά μεγάλο στις τοπικές κοινωνίες. Ενεργοποιήθηκαν οι γυναίκες στα χωριά. Εμείς του κεντρικού ψηφοδελτίου ούτως ή άλλως μέσα από κοινωνικούς φορείς, από Όργανα, από συλλόγους ήδη είμαστε έτοιμες και για αυτό εκλεχθήκαμε. Όμως εκείνες κατάλαβαν τον σημαντικό ρόλο, το να είσαι γυναίκα, το να έχεις δυνατότητες, δεξιότητες, ικανότητες, ταλέντα, ενδιαφέροντα, τα οποία σου δόθηκε για πρώτη φορά η ευκαιρία να τα αξιοποιήσεις και ερχόμαστε εμείς οι οποίες είμαστε έτοιμες για να είμαστε εδώ.

ΠΡΟΕΔΡΕΙΟ: Κυρία Σκαρμούτσου, μόνο ερωτήσεις και διευκρινίσεις θερμή παράκληση.

Σ. ΣΚΑΡΜΟΥΤΣΟΥ: Πραγματικά πιστεύω ότι εμείς πρέπει να αγωνιστούμε, όχι το 1/3, αλλά το μισό, να διεκδικούμε να αυξηθεί και όχι να μειωθεί. 


Ευχαριστώ.

Μ. ΜΠΑΪΜΑΚΗ: Είμαι η Μακεδονία Μπαϊμάκη από τη Χαλάστρα της Θεσσαλονίκης, ένα χωριό έξω από τη Θεσσαλονίκη. Εγώ ήθελα να κάνω μόνο μια παράκληση. Επειδή ο Κώδικας, όπως  ανέφερε η κυρία Τριαναφυλλόπουλου, αυτές τις παρατηρήσεις, τις διορθώσεις που κάνει ήταν πάρα πολύ εμπεριστατωμένες. Θα ήθελα να μας δώσετε το αντίγραφο της ομιλίας σας, όπως και του κυρίου Βαρδασάκη, επειδή ήταν μια σπουδαία έρευνα αυτή που έκανε. Δεν ήθελα τίποτα άλλο. Για τα άλλα φροντίζουν η ΚΕΔΚΕ, φροντίζει το κράτος.


Ευχαριστώ πάρα πολύ.

Δ. ΑΝΤΩΝΑΚΟΥ: Δανάη Αντωνάκου, Νομαρχιακή Σύμβουλος εντεταλμένη από τη Νομαρχία Αθηνών. Κατά την άποψή μου εδώ υπάρχει ένα θέμα που πρέπει να διευκρινιστεί. Δεν ξέρω εγώ αν δεν το έχω καταλάβει σε όλη την έκταση. Κατά πως μας λέει η Πρόεδρος, στο τελικό σχέδιο υπάρχει το μεγάλο πρόβλημα να μπορεί να κατέβουν όλες οι υποψήφιες ποσόστωσης στο κεντρικό Σώμα και να μην είναι καμία στα τοπικά. Επειδή εντοπίζουμε όλες μας εδώ πόσο σημαντικό είναι να βρίσκονται αντίθετα στα τοπικά, νομίζω ότι πρέπει να βγει από το συνέδριό μας. Εάν όντως είναι έτσι και νομίζω ότι διευκρινίζεται ότι είναι έτσι, το θέτω ξανά σαν ερώτηση, γιατί πρέπει όντως να το τσεκάρουμε, αλλά επειδή ακούγεται ότι στα τοπικά συνεχίζει να υπάρχει μια ποσόστωση. Όμως απ’ ότι μας λέει η Πρόεδρος δεν είναι έτσι. Μπορεί να κατεβούν όλες στο κεντρικό ψηφοδέλτιο. Διευκρινίστε το και να βγει από εδώ πέρα σαν απόφαση. Αυτό πρέπει οπωσδήποτε να μην υπάρχει, πρέπει να αλλάξει.

ΚΑΡΑΚΗ: Λέγομαι Καράκη, είμαι από τον Δήμο Σουφλίου Δημοτική Σύμβουλος. Βεβαίως και μας ενδιαφέρει όλες τις γυναίκες η ποσόστωση και είναι πολύ σημαντικές οι παρεμβάσεις που γίνονται εναλλάξ να τροποποιηθούν στη νομοθεσία. Όμως εκείνο που με ενδιαφέρει εμένα και είναι πολύ σημαντική η έρευνα και θα ρωτήσω τον κύριο Βασαρδάνη και θα ήθελα να ρωτήσω, γιατί βάσει της έρευνας θα διαφοροποιήσουμε και θα ορίσουμε και στόχους και οράματα από εδώ και πέρα. Από τους τριακόσιους πενήντα έξι Δήμους και τις σαράντα Κοινότητες που ήταν το δείγμα της έρευνάς σας θέλω να ρωτήσω αν ήταν Δήμοι από αφορούσαν παραμεθόριες περιοχές και σε τι ποσοστό, γιατί είμαι Δημοτική Σύμβουλος σε μια παραμεθόριο περιοχή και με ενδιαφέρει το πόσο τις % δείγμα είχατε από τέτοιους Δήμους και τι συμμετοχή είχαν οι γυναίκες μέσα σε αυτούς τους Δήμους. Τέτοια παράμετρο δεν είδα στην έρευνά σας και αν σε κάποια προσεχή έρευνα θα το συμπεριλάβετε, ούτως ώστε και εμείς ξέρουμε: υπάρχει ενδιαφέρον σε παραμεθόριες περιοχές των γυναικών;

ΠΡΟΕΔΡΕΙΟ: Η κυρία Πασαλίδου έχει τον λόγο.

Α. ΠΑΣΑΛΙΔΟΥ: Είμαι η Αμαλία Πασαλίδου, Αντιδήμαρχος Καλαμαριάς. Εγώ θα μπω λίγο στις διατάξεις του Κώδικα που αφορούν τις Δημοτικές Επιχειρήσεις. Στην Καλαμαριά έχουμε επιχειρήσεις αρκετές. Έχουμε κάποια επιχείρηση ονομαζόμενη ΔΑΕΚ η οποία ασχολείται με καθαριότητα, κατασκευές σιδηρές και τέτοια. Στην προηγούμενη φάση του Κώδικα αυτές οι επιχειρήσεις καταργούνταν. Σε επόμενη φάση του Κώδικα μπορούν να διατηρηθούν. Μπορούν να διατηρηθούν αλλάζοντας το καταστατικό τους; Αν ναι, θα εξακολουθούν να έχουν τις ίδιες δραστηριότητες ή θα πρέπει να αλλάξουν και δραστηριότητα. Ένα αυτό.


Όταν λέτε να κάνουν συμπράξεις, αυτές οι συμπράξεις θα αφορούν τι; Κατασκευή έργων; Αναδόχους έργων; Δηλαδή δεν κατάλαβα σε τι μπορούν να συμπράξουν οι Δήμοι ή οι επιχειρήσεις; Με ιδιώτες; Με άλλες εταιρείες, με άλλους Δήμους; Με τι; Αυτά πρέπει να διευκρινιστούν.


Όσο για την ποσόστωση σαφώς και μειώνεται το ποσοστό έτσι όπως μας τα εξήγησε η κυρία Γαζή. Μην μας λένε λοιπόν ότι όχι δεν μειώνεται και δημιουργούν εντυπώσεις εδώ μέσα. Άρα εμείς πρέπει να παλέψουμε να μη μειωθεί. Βοήθησε η ποσόστωση τις γυναίκες.


Ευχαριστώ πολύ.

Α. ΜΑΥΡΙΔΟΥ: Μαυρίδου Άννα, πρώην Δήμαρχος και νυν Δημοτική Σύμβουλος του Δήμου Πετρίτσιου Σερρών. Θα ήθελα να ρωτήσω, γιατί δεν πρόλαβα να το καταλάβω, αν τα κοιμητήρια είναι στις αρμοδιότητες των επιχειρήσεων να τα λειτουργούν με τον νέο Κώδικα. Μια ερώτηση αυτή.


Βεβαίως συμφωνώ οι νέες ρυθμίσεις του Κώδικα που έχετε προηγουμένως αναφέρει αν είναι δυνατόν να δοθούν σε όλες μας, για να έχουμε πιο τεκμηριωμένα, για να μπορούμε να διαβάζουμε για να τα θυμόμαστε κιόλας.


Θέλω να κάνω δύο τοποθετήσεις.

ΠΡΟΕΔΡΕΙΟ: Κυρία Μαυρίδου, θερμή παράκληση, οι τοποθετήσεις το τέλος.

Α. ΜΑΥΡΙΔΟΥ: Κυρία Πρόεδρε, δεν θα κάνω τοποθέτηση. Το θέμα της συνδιασκέψεως είναι καλύτερες πολιτικές για περισσότερες γυναίκες. Εκεί πρέπει να εστιαστούμε.

ΠΡΟΕΔΡΕΙΟ: Ευχαριστώ πολύ. Όμως υπάρχει ένα μείζον ζήτημα με διευκρινιστικές. Δώστε γρήγορα το μικρόφωνο στη συνάδελφο για να τα διατρέξουμε, για να μπούμε στο επόμενο θέμα.

Τ. ΠΙΠΕΡΙΔΟΥ: Εγώ θα ξεφύγω λίγο από το θέμα. Θέλω πιο πρακτική ερώτηση. Όταν λέμε ότι εξήντα ημέρες άδεια υποχρεωτικές, εννοούν υποχρεωτικές για να τη δώσει ο εργοδότης ή θέλει δεν θέλει το μέλος να πάρει θα του κόβονται μερικές αποδοχές που έχουν σχέση που πρέπει να δουλεύουν; Αυτό είναι ένα πρόβλημα που το αντιμετωπίσαμε, θα ήθελα να το ξέρω, γιατί ήδη το αντιμετωπίζουμε. Δηλαδή αν δεν πάρει κάποιος τις εξήντα ημέρες άδεια θα του κοπούν μερικές αποδοχές;

ΠΡΟΕΔΡΕΙΟ: Οι ερωτήσεις καταγράφονται και θα απαντηθούν στο τέλος.

Ρ. ΚΥΠΡΙΩΤΑΚΗΣ: Ρούσσος Κυπριωτάκης, Δήμαρχος του Δήμου Καζαντζάκη και μέλος της Επιτροπής Ισότητας της ΚΕΔΚΕ. Δεν θέλω να κάνω ερωτήσεις. Όμως θεωρώ ότι είναι κρίσιμο να συμπληρώσω δύο πράγματα σε αυτά που έχει η νομοθεσία, γιατί αν βλέπαμε μόνο τη νομοθεσία ίσως να μην διαβάζουμε όλοι με τον ίδιο τρόπο και το ουσιαστικό περιεχόμενο που κρύβεται μέσα σε αυτό.


Οι Δημοτικές Επιχειρήσεις, να ξεκινήσω από αυτό, που διατηρούνται, όπως λέει ο Κώδικας, για όσο λέει το καταστατικό τους αυτό είναι ψέμα, διότι είχαμε μέχρι σήμερα τη δυνατότητα όσοι είχαν αμιγείς Δημοτικές Επιχειρήσεις να κάνουν με απευθείας ανάθεση ή με προγραμματική σύμβαση, να δίνουμε στις Δημοτικές Επιχειρήσεις, οι οποίες μας έλυναν άπειρα προβλήματα, κυρίως σε μικρούς Δήμους και δημιουργούσαν και όρους ανάπτυξης σε περιοχές τις υπαίθρου και έλυναν σε πάρα πολλές περιπτώσεις και τα προβλήματα ανεργίας και χρησιμοποιήθηκαν ως πάρα πολύ καλά εργαλεία, έρχεται ο νομοθέτης ουσιαστικά και με έναν τρόπο που δεν είναι και τόσο ειλικρινής τις ακυρώνει, γιατί βάζει ανώτατο όριο απευθείας ανάθεσης στα 150.000 € το χρόνο, που σημαίνει ότι κανένας μηχανισμός παραγωγής έργου δεν μπορεί να διατηρηθεί στη ζωή με 150.000 €. Επειδή βλέπω ότι υπάρχει μια ωριμότητα και θέλετε να προσεγγίσετε την ουσία, νομίζω ότι θα πρέπει να ξεπεράσουμε τα τυπικά που λέει ο νόμος και να μπούμε λίγο παραμέσα.


Ουσιαστικά εδώ επετεύχθη ένας στόχος των εργολάβων, οι οποίοι αμέσως μετά τα Ολυμπιακά έργα και το Γ΄ Κοινοτικό άρχισαν να κυνηγούν ποιοι τους παίρνουν τις δουλειές. Είδαν λοιπόν ότι οι Δημοτικές Επιχειρήσεις εκτελούσαν έργο, πίεσαν και πέτυχαν τον στόχο τους.


Ένα δεύτερο που είναι πάρα πολύ σημαντικό και προσεγγίζει και ουσιαστικά ζητήματα και νομίζω ότι δεν τα έχει δει σε βάθος, ούτε ο νομοθέτης ο οποίος με μια τυπική διάθεση προσέγγισε και αυτό το θέμα. Τοπικά Συμβούλια. Τι είχαμε μέχρι σήμερα; Είχαμε με μια λογική που είχε τα προβλήματά της, τον Πρόεδρο του κάθε Τοπικού Συμβουλίου να είναι μέλος του Δημοτικού Συμβουλίου, δηλαδή να συμμετέχει μιας συλλογικής διαδικασίας και μιας συναπόφασης σε έναν στόχο που ήθελε να ενσωματώνονται σιγά-σιγά αυτά τα χωριά και να αρχίζουν να αποκτούν μια οντότητα ενιαία, ώστε να γίνουν μια ανοικτή πόλη με τις επί μέρους γειτονιές. Τώρα τι κάνει; Απομακρύνει τον Πρόεδρο του Τοπικού Συμβουλίου. Δεν συναποφασίζει και ταυτόχρονα έρχεται και του δίνει αρμοδιότητες, όπως τουλάχιστον είχε πει ο Γενικός Γραμματέας του Υπουργείου, ο κύριος Βεζυργιάννης, παλιός και έμπειρος συνάδελφος, αλλά συνάδελφος σε αστικά κέντρα, δεν έχει υπόψη του τι γίνεται στα χωριά. Όταν του είπα του Γραμματέα τι θα τα κάνει τα λεφτά του ο Πρόεδρος του Τοπικού Συμβουλίου, ο οποίος θα διαχειρίζεται περισσότερα λεφτά απ’ ότι απευθείας έχει τη δυνατότητα ο ίδιος ο Δήμαρχος; Αν μπορεί να αλλάζει ο καημένος.


Σας λέω λοιπόν, για να καταλάβετε ποια είναι η ουσία, ότι κάποιος Δήμαρχος συνάδελφος σε επαρχιακό Δήμο που δεν είχε τη δυνατότητα να έχει ηλεκτρολόγο έβαζε να αλλάξουν τις λάμπες, έπεσε ο άνθρωπος που άλλαζε τις λάμπες και ο συνάδελφος ο Δήμαρχος θα καταστραφεί οικονομικά, γιατί δεν τον καλύπτει ο Δήμος και θα τα πληρώσει από την τσέπη του εκείνου που άλλαζε τη λάμπα.


Αντί λοιπόν να προωθούμε θεωρητικές προσεγγίσεις αναβάθμισης – υποτίθεται – των περιφερειακών Οργάνων που είναι τα Τοπικά Συμβούλια, τα οποία ο προηγούμενος νομοθέτης τα ήθελε συμβουλευτικά Όργανα και εργαλεία διαβούλευσης με την τοπική κοινωνία, τα βάζουμε ως εκτελεστικά χωρίς να έχουμε τη δυνατότητα να τους δώσουμε τον μηχανισμό να παράγουν έργα. Ο στόχος θα είναι να αποκτήσουν οι Δήμοι οι περιφερειακοί ως μοχλοί ανάπτυξης την οικονομική ευρωστία και την οργανωτική δυνατότητα να απαντούν στα προβλήματα της τοπικής κοινωνίας και όχι να κάνουμε παιχνιδάκια τα οποία θα δείτε ότι δεν θα διαμορφώσουν όρους συνένωσης και οριστικοποίησης του Καποδίστρια, αλλά μια διαλυτική διάθεση θα επιφέρουν στις τοπικές κοινωνίες.


Έκανα τοποθέτηση, αλλά ήθελα να ξεπεράσω λίγο το νομικό και να δούμε πως προσεγγίζουμε την ουσία μέσα από την νομοθεσία αυτή και από τις αλλαγές.


Επειδή νομίζω ότι σήμερα είναι η ημέρα της μάνας θέλω να ευχηθώ σε όλες σας χρόνια πολλά.

ΠΡΟΕΔΡΕΙΟ: Ευχαριστούμε πάρα πολύ. Ζήτησε τον λόγο η κυρία Γιωτοπούλου η Άννα.

Α. ΓΙΩΤΟΠΟΥΛΟΥ: Γιωποπούλου Άννα, Δημοτική Σύμβουλος Δήμου Αγίου Δημητρίου. Διαπιστώθηκε και στην εισήγηση του κυρίου Βαρσαδάνη που μας παρουσίασε την έρευνα ότι το θετικό μέτρο της ποσόστωσης έχει επιφέρει θετικά αποτελέσματα και στα συμπεράσματα του ευρωπαϊκού έργου MAGAP, τα οποία κατέθεσα χθες, πρώτη ημέρα της έναρξης του συνεδρίου στην Πρόεδρο την κυρία Γαζή. Αναφέρεται η αύξηση της συμμετοχής και Δημοτικών γυναικών Συμβούλων και Νομαρχιακών κατά τις εκλογές τις Νομαρχιακές και Δημοτικές το 2002 που ίσχυσε για πρώτη φορά ο 2190 που αφορούσε την ποσόστωση. 


Όλοι εδώ που παρακολουθούμε το συνέδριο θεωρώ ότι αγωνιούμε γιαόχι απλά τη διατήρηση αυτού του θετικού μέτρου για τη διόρθωση, συγγνώμη, θα την πω την ερώτηση, θα τη διατυπώσω, αλλά επιδιώκουμε περαιτέρω αύξηση. Είναι σημαντικό λοιπόν να φύγουμε από εδώ και να γνωρίζουμε και να το συμπεριλάβουμε στα συμπεράσματά μας, εάν με αυτή την τροποποίηση που όπως και σήμερα μόλις η κυρία Γαζή ανέφερε ότι γυναίκες της επαρχίας βγήκαν έξω από το σπίτι τους και επήλθε μεγαλύτερη αύξηση εκεί, παρά στα Δημοτικά Συμβούλια των μεγάλων πόλεων και η ερώτηση είναι: εγώ προσωπικά δεν έχω ακόμα κατανοήσει και παρακαλώ να μου διευκρινιστεί το βήμα, μεγάλο, μικρό ή μεσαίο, έχει συντελεστεί με τον νέο Κώδικα όσον αφορά το θέμα του τι θα ισχύσει στις επόμενες εκλογές μετά από δύο-τρεις μήνες και ποιους και κατά πόσο ακριβώς θα επηρεάσει.


Δεύτερο το ερώτημα το οποίο αναφέρεται στην εισήγηση της κυρίας Τριανταφυλλοπούλου. Αναφέρατε, κυρία Τριανταφυλλοπούλου στην εισήγησή σας και προς το τέλος για λήψη αποφάσεων με τον νέο Κώδικα από τον εκάστοτε διοριζόμενο Περιφερειάρχη.

ΠΡΟΕΔΡΕΙΟ: Ο έλεγχος νομιμότητας είπε ότι ασκείται από τον Περιφερειάρχη.

Α. ΓΙΩΤΟΠΟΥΛΟΥ: Έλεγχος νομιμότητας σε ποιες υποθέσεις; Γενικά, απλά για να πω την ερώτησή μου. Στο πρόσφατο συνέδριο της ΚΕΔΚΕ στην Ρόδο μας μοιράστηκε …

ΠΡΟΕΔΡΕΙΟ: Κυρία Γιωτοπούλου, θερμή παράκληση, η διαδικασία πρέπει να είναι ερωτήσεις και διευκρινίσεις.

Α. ΓΙΩΤΟΠΟΥΛΟΥ: Είμαστε το πλέον συγκεντρωτικό κράτος στην Ευρώπη. Με τις αρμοδιότητες περαιτέρω που μεταβιβάζονται στον εκάστοτε Περιφερειάρχη αυτό συμβάλει στην διεύρυνση του συγκεντρωτισμού και ενάντια στην αποκέντρωση και το έχουμε δεδομένα σε πολλές περιπτώσεις. Η ερώτηση είναι: αφορά και θέματα και ποια συγκεκριμένα που έχουν να κάνουν με την ποιότητα της καθημερινής μας ζωής το περιβάλλον; Σε τι ακριβώς αναφερόσασταν όταν μιλούσατε για τις αποφάσεις αυτές, διότι θα μπορούσα να συνεχίσω, αλλά όχι σήμερα.


Ευχαριστώ.

ΠΡΟΕΔΡΕΙΟ: Παρακαλώ πολύ τις συναδέλφισσες, δεν είναι δυνατόν να απεμπολήσουμε τη δυναμική που έχουμε αναπτύξει εδώ μέσα περιοριζόμενες μόνο στο ένα θέμα. Πρέπει να ολοκληρωθεί η θεματική ενότητα. Ήρθαμε εδώ για αυτό τον λόγο, βοηθήστε. Περιοριστείτε μόνο σε ερωτήσεις και διευκρινίσεις. Οι τοποθετήσεις θα ακολουθήσουν στο τέλος της θεματικής.

Α. ΣΩΤΗΡΙΑΔΟΥ: Αλίκη Σωτηριάδου, Δήμαρχος Παρανεστίου Δράμας. Για όσους δεν ξέρουν που είναι το Παρανέστι, είναι ανατολικότερος Δήμος της Μακεδονίας, ο Δήμος στον οποίο βρίσκεται το μοναδικό παρθένο δάσος στην Ευρώπη, το παρθένο δάσος Παρανεστίου στο οποίο σας προσκαλώ να επισκεφτείτε.


Ήθελα να ζητήσω μια διευκρίνιση από την κυρία Τριανταφυλλοπούλου. Ειπώθηκε ότι στα Δημοτικά Συμβούλια ο αριθμός τους από ένδεκα γίνεται δεκατρείς συν το 50% πάμε στους είκοσι Δημοτικούς Συμβούλους. Έχω την αίσθηση από την ανάγνωση που έκανα ότι το κλάσμα δεν μετρά, που σημαίνει ότι τα δεκατρία γίνονται δεκαεννέα. Παρακαλώ διευκρινίστε το για να μην δημιουργηθεί κάποια παρεξήγηση.


Επίσης σε σχέση με τα κωλύματα και τα ασυμβίβαστα θέλω να μου κάνετε μια διευκρίνιση, αν μπορείτε. Σχετικά με τα άτομα που θα θέσουν υποψηφιότητα και ενδεχομένως έχουν υπογράψει συμβάσεις άνω των 5.000 €. Ποια είναι η συνέπεια σε περίπτωση που γίνει ένσταση; Εκπίπτει ο Σύμβουλος ο οποίος θα έχει εκλεγεί και επέρχεται στη θέση του ο επόμενος ή μπορεί να ακυρωθεί η διαδικασία;


Επίσης για τα κωλύματα, δεν θυμάμαι αυτή τη στιγμή αν είναι στα κωλύματα ή ασυμβίβαστα, υποψηφιοτήτων των Δημάρχων για αυτούς που κατέχουν κάποιες ειδικές θέσεις, όπως διευθυντές σχολικών μονάδων και λοιπά σε ιδρύματα, έχουν δικαίωμα να υποβάλουν υποψηφιότητα; Έχει γίνει μια κουβέντα σε σχέση με αυτό, σε μια ημερίδα επιμορφωτική που έγινε στην Αθήνα το τελευταίο διάστημα, χωρίς να δοθεί μια σαφής απάντηση. Ας πούμε, διευθυντής σχολικής μονάδας έχει δικαίωμα να υποβάλει υποψηφιότητα ως Δήμαρχος, χωρίς να έχει παραιτηθεί; Μπορεί να βάλει υποψηφιότητα και να παραιτηθεί μετά; Καθορίζει το αποτέλεσμα των εκλογών. Η άποψή μου είναι ότι δεν έχει δικαίωμα να βάλει υποψηφιότητα έτσι όπως το λέει ο Κώδικας. Όμως θα ήθελα να το διευκρινίσετε, διότι υπάρχουν τέτοιες υποψηφιότητες. Καθορίζεται ενδεχομένως το εκλογικό αποτέλεσμα ως ένα βαθμό και στη συνέχεια μπορεί να παραιτηθεί, αλλά αυτό που δεν έπρεπε έχει ήδη γίνει. Θα πρέπει να υπάρχει μια σαφής απάντηση.


Επίσης θα ήθελα σε τριάντα δευτερόλεπτα να πω ότι αν αυτό που μας είπε η κυρία Γαζή είναι αυτό που τελικώς προτείνετε για ψήφιση και νομίζω ότι αυτό είναι, απ’ ότι άκουσα και εγώ και απ’ ότι διάβασα. Τελικώς το 30% δεν θα έχουμε μείωση αντικειμενικά. Δηλαδή αν μετρά και στον κορμό και στο Τοπικό Συμβούλιο και μπορούν οι γυναίκες, όπως δυστυχώς άκουσα από στόμα άνδρα συναδέλφου να λέει τις βάζουμε τότε όλες στα Τοπικά Συμβούλια. Αν λοιπόν αυτό ισχύει, δηλαδή το 30% μετρά οπουδήποτε, τότε δεν υπάρχει και μείωση. Όμως αυτό ίσως το έχουν κάνει χωρίς να το έχουν καταλάβει.


Ευχαριστώ.

ΜΟΥΡΑΚΗ: Καλημέρα σε όλες μας, συγχαρητήρια στο Προεδρείο, χρόνια πολλά σε όλες μας, τις μανούλες, να είμαστε γερές. Καταρχήν συγχαρητήρια στην κυρία Τριανταφυλλοπούλου, η οποία πάρα πολύ μας επεξήγησε κάποια κομμάτια του Κώδικα.


Ήθελα να ρωτήσω: τελικά ο Κώδικας έχει ψηφιστεί; Δεν το έχω καταλάβει. 

ΣΥΝΕΔΡΟΣ: Όχι.

ΜΟΥΡΑΚΗ: Πρόταση είναι να μας σταλεί στους Δήμους μας και επειδή στον Δήμο Καλαμαριάς, στον οποίο είμαι Δημοτική Σύμβουλος, είμαι μέλος σε μια επιχείρηση παιδικών σταθμών, η οποία επιχείρηση επιδοτείται από τα Ευρωπαϊκά Επιχειρησιακά Προγράμματα ήθελα να ρωτήσω για την τύχη των παιδικών σταθμών, όταν είναι υπό μορφή επιχείρησης του Δήμου, γιατί παράλληλα στον Δήμο μας έχουμε και δημοτικούς παιδικούς σταθμούς. Τι μέλλει γενέσθαι με την επιχείρηση αυτή, με το προσωπικό; Είναι ένα ερώτημα το οποίο θέτω, γιατί αγωνιούμε για την επιχείρηση των παιδικών σταθμών.


Ευχαριστώ.

ΠΡΟΕΔΡΕΙΟ: Αν οι συναδέλφισσες καλύφθηκαν από αυτά τα ερωτήματα, παρακαλώ πάρα πολύ να περάσουμε στις απαντήσεις.

ΣΥΝΕΔΡΟΣ: Μια ερώτηση που δεν ακούστηκε. Αφορά στην ποσόστωση, αλλά όχι ως προς την συμμετοχή ή την εκλογή. Ο νέος Κώδικας, θέλω να ρωτήσω, εάν προβλέπει στα Διοικητικά Συμβούλια των Νομικών Προσώπων του Δήμου, είτε αυτά είναι Δημοσίου Δικαίου ή Δημοτικές Επιχειρήσεις που ήταν μέχρι τώρα Ιδιωτικού Δικαίου και πιστεύω ότι θα είναι, στο σύνολο προβλέπεται η ποσόστωση ή ως προς τον αριθμό των αιρετών μελών που συμμετέχουν, των Δημοτικών Συμβούλων;

ΠΡΟΕΔΡΕΙΟ: Στο σύνολο.

ΣΥΝΕΔΡΟΣ: Γιατί αν είναι στο σύνολο είναι πάρα πολύ θετικό. Αν είναι μόνο των αιρετών είναι, θα έλεγα, πάρα πολύ (..) για τις γυναίκες που εκλέγονται.


Ευχαριστώ.

ΠΡΟΕΔΡΕΙΟ: Συναδέλφισσα στο σύνολο είναι, αλλά και αυτό καταστρατηγείται. 

ΣΥΝΕΔΡΟΣ: Καταστρατηγείται πολύ.

Κ. ΒΛΙΣΚΟΥΝΑΚΗ: Βλισκουνάκη Κάτια από τον Δήμο Πειραιά. Εγώ το μόνο που θα ήθελα να ρωτήσω σχετικά με την επεξεργασία σε καινούργιο Δημοτικό Κώδικα, από τη στιγμή που βλέπουμε ότι υπάρχουν αυτές οι παρεμβάσεις οι οποίες τελικά μάλλον οπισθοδρόμηση αντιλαμβάνομαι ότι συμβαίνει και όχι ένα βήμα προς τα εμπρός, όσον αφορά το θέμα γυναικών και γενικότερα της Τοπικής Αυτοδιοίκησης, οι φορείς και τομείς επίδρασης πως δρομολογούν τις κάποιες αντιδράσεις ή παρεμβάσεις, όσον αφορά την αναστολή και μη προόδου των συγκεκριμένων δράσεων;


Ευχαριστώ.

ΠΡΟΕΔΡΕΙΟ: Ευχαριστώ πάρα πολύ. Μου επιτρέπετε και εμένα να κάνω ένα ερώτημα. Κυρία συνάδελφε, είπατε ότι το Όργανο το οποίο ασκεί τον έλεγχο νομιμότητας των αποφάσεων των Δημοτικών Συμβουλίων είναι πλέον ο Περιφερειάρχης, ο οποίος – είπαμε – ότι προσβάλει τις αποφάσεις των Δημοτικών Συμβουλίων, ακυρώνει τις αποφάσεις των Δημοτικών Συμβουλίων. Το ερώτημά μου είναι, που εγώ το ξέρω, αλλά επειδή δημιουργήθηκε ένας θόρυβος την ώρα που έλεγα, το εξής: που προσβάλλονται οι αποφάσεις, γιατί δεν προσβάλλονται μόνο από τον Περιφερειάρχη οι αποφάσεις των Δημοτικών Συμβουλίων. Ο καθένας που έχει έννομο συμφέρον όταν θέλει να προσβάλει μια απόφαση του Δημοτικού Συμβουλίου που την προσβάλει και μέσα σε ποια ανατρεπτική προθεσμία προσβάλλεται αυτή η απόφαση; Γιατί σας είπα ότι οι αποφάσεις αυτές από τους πολίτες προσβάλλονται αν άλλαξε μέχρι τώρα, αυτό θέλω συναδέλφισσα να το δω, γιατί δεν έχει αλλάξει. Οι αποφάσεις από τους πολίτες που έχουν έννομο συμφέρον να προσβάλλουν τις αποφάσεις των Δημοτικών Συμβουλίων προσβάλλονται στην Επιτροπή του άρθρου 18, αυτή είναι η Επιτροπή μέσα σε ανατρεπτική προθεσμία δέκα ημερών. Δεν έχει αλλάξει – νομίζω – αυτές είναι οι ίδιες προθεσμίες και η προθεσμία του μήνα που αναφέρατε ανάγεται, δεν ξέρω αν η προθεσμία που ο πολίτης …

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Μη βιάζεστε. Όλες αυτές οι αποφάσεις προσβάλλονται από ανώτερα Όργανα. Θα μας τα πει. Είπαμε ότι θα απαντηθεί.


Να περάσουμε στην κυρία Τριανταφυλλοπούλου που έχει τις περισσότερες ερωτήσεις να απαντήσει και αμέσως μετά σε εσάς, κύριε συνάδελφε που έχετε λιγότερα να απαντήσετε.

Σ. ΤΡΙΑΝΤΑΦΥΛΛΟΠΟΥΛΟΥ: Θα ήθελα να σας πω το εξής: ο Κώδικας είναι κατά μια έννοια μια κωδικοποίηση του θεσμικού πλαισίου της Τοπικής Αυτοδιοίκησης, που σημαίνει ότι έχει δέκα κεφάλαια και το κάθε κεφάλαιο μπορεί να απασχολήσει ένα συνέδριο επί πέντε ημέρες, πόσο μάλλον που είναι και καινούργια πράγματα. Πράγματι σε μια εισήγηση μισής ώρας δεν μπορεί κανείς να πει πολλά πράγματα. Πρώτον.


Δεύτερον, είπε ο κύριος συνάδελφος που βγήκε έξω τώρα για μια άλλη διάσταση των επιχειρήσεων και είπε πάρα πολύ σωστά ότι μια εισήγηση δεν είναι εισήγηση, εάν δεν πάει πέρα από τον νόμο. Επίσης παρά πολύ σωστά. Μια εισήγηση δεν είναι εισήγηση, εάν δεν κάνεις, όχι μόνο τελολογική ερμηνεία, αλλά αν δεν κάνεις μια ερμηνεία σε σχέση με τα οικονομικά, πολιτικά, πολιτιστικά και κοινωνικά δεδομένα στη συγκεκριμένη στιγμή.


Η δική μου η εισήγηση ήθελε μόνο να βάλει τα θέματα. Σκοπίμως απέφυγα να κάνω μια πολιτική τοποθέτηση. Βέβαια αυτό έχει τα καλά, έχει και τα κακά. Μια εισήγηση όταν δεν ενέχει μέσα μια άλλη διάσταση είναι τόσο ξερή που δεν δίνει το πραγματικό της νόημα. Εγώ όμως το απέφυγα επιμελώς για συγκεκριμένους. Θα προσπαθήσω εν πάση περιπτώσει και μέσα από τις ερωτήσεις αυτές να δούμε κάποια πράγματα πέραν από αυτά. Κυρία Πρόεδρε, νομίζω πως έχουν ενδιαφέρον, επομένως ένας χρόνος παραπάνω θα μπορούσε να …

ΠΡΟΕΔΡΕΙΟ: Νομίζω ότι τον χρόνο τον έχετε στη διάθεσή σας, γιατί πρέπει να διευκρινιστούν τα επίμαχα ερωτήματα.

Σ. ΤΡΙΑΝΤΑΦΥΛΛΟΠΟΥΛΟΥ: Να αρχίσουμε από τις επιχειρήσεις, όπου είδα ότι υπάρχουν δύο-τρία ερωτήματα τα οποία είναι καυτά. Πράγματι υπάρχει ένα ζήτημα με τις επιχειρήσεις της Αυτοδιοίκησης. Το είπα από την αρχή ότι αλλάζει εντελώς το καθεστώς και επομένως πρέπει όλοι να προσαρμοστούμε.


Κατά τη δική μου άποψη αυτό δεν ήταν αυτό που θα έπρεπε να βελτιώσει ο νομοθέτης. Δηλαδή πράγματι υπήρχαν προβλήματα με τις Δημοτικές Επιχειρήσεις. Η δικιά μου άποψη είναι ότι αν δεν υπήρχαν οι Δημοτικές Επιχειρήσεις δεν θα λειτουργούσε ο Δήμος για πάρα πολλά χρόνια, τουλάχιστον μετά το 1989 όπου υπάρχει αναστολή των προσλήψεων. Πολλοί κατηγόρησαν την Τοπική Αυτοδιοίκηση ότι χρησιμοποίησε τις επιχειρήσεις της Αυτοδιοίκησης για να πάρει κόσμο, για να κάνει έργα; Δεν μπαίνω στη διαδικασία να κρίνω αιρετούς. Εγώ σας είπα από την αρχή ότι νοιώθω υποχρέωση στους αιρετούς, σε ανθρώπους που ασχολούνται με τα κοινά και νομίζω ότι το έκαναν για το καλό του Δήμου τους. Αυτό που μπορώ να σας διαβεβαιώσω από την εμπειρία είναι ότι, αν δεν υπήρχαν αυτά τα εργαλεία, αυτοί οι μηχανισμοί, δεν θα λειτουργούσαν οι ίδιοι οι Δήμοι. Όμως υπήρχαν άλλου είδους προβλήματα, ίσως νομικά, ίσως οργανωτικά. Αυτά θα μπορούσαν ίσως να λυθούν. Η ανατροπή του θεσμικού πλαισίου μπορεί να δημιουργήσει ακόμα πιο μεγάλα προβλήματα.


Για τα συγκεκριμένα προβλήματα που τέθηκαν έχω να πω τα εξής: πράγματι η καθαριότητα δεν μπορεί να αποτελέσει αντικείμενο επιχείρησης. Την αρμοδιότητα την κρατά μόνο ο Δήμος, όπως και τα κοιμητήρια. Δηλαδή όσες επιχειρήσεις έχουν στο αντικείμενό τους τέτοιες αρμοδιότητες πρέπει να προσαρμόσουν το καταστατικό. Δηλαδή ο νόμος λέει ή τουλάχιστον έλεγε, γιατί πρέπει να μιλώ με μια αίρεση, ότι εάν μέσα σε έναν χρόνο δεν έχουν προσαρμόσει το καταστατικό τους, τότε λύονται, εκκαθαρίζονται και δεν υπάρχουν.


Εκείνο που παρέλειψα πράγματα να σας πω στην εισήγηση είναι οι κατασκευαστικές επιχειρήσεις οι οποίες υπάρχουν ανά την Ελλάδα αρκετές και οι οποίες έκαναν σημαντικό έργο κατά τη δική μου άποψη. Οι κατασκευαστικές επιχειρήσεις με τη μορφή που τις ξέραμε μέχρι σήμερα δεν υπάρχουν. Πρέπει ή να μετατραπούν σε ανώνυμες εταιρείες και να λειτουργήσουν όπως οι ιδιωτικές εργοληπτικές επιχειρήσεις ή να διαλυθούν. Βεβαίως όσο διατηρούνται και ως ανώνυμες εταιρείες επιτρέπεται η ανάθεση από τον Δήμο απευθείας για έργα μέχρι 45.000 € και ετησίως μέχρι εκατόν πενήντα. 


Το σημαντικό είναι ότι πρέπει οι κατασκευαστικές επιχειρήσεις να λειτουργούν πλέον με τη μορφή της ανωνύμου εταιρείας και να έχουν πτυχία κανονικά. Δηλαδή όπως οι ιδιωτικές εργοληπτικές επιχειρήσεις.


Όσον αφορά τον χρόνο διάρκειας των υφισταμένων επιχειρήσεων δεν είναι όλες οι επιχειρήσεις. Είναι οι διαδημοτικές που ζουν όσο θα έχουν χρονική διάρκεια και οι αστικές μη κερδοσκοπικές εταιρείες. Οι αμιγείς και οι ανώνυμες πρέπει έναν χρόνο – όπως σας είπα – ή να καταργηθούν ή να προσαρμοστούν.


Για τις συμπράξεις υπάρχει κάτι συγκεχυμένο τώρα. Ο συμπράξας μπορεί κανένας να εννοήσει οποιαδήποτε συνεργασία με οποιονδήποτε. Εγώ ανέφερα τις συμπράξεις έτσι όπως τις αναφέρει ο Ν.3389/05, όπου επιτρέπει την ανάθεση έργου ή υπηρεσίας στον ιδιώτη υπό τον όρο ότι ο ανάδοχος θα κάνει ένα καινούργιο Νομικό Πρόσωπο και θα διαχειριστεί το έργο. Δηλαδή είναι η δυνατότητα του Δήμου να συνεργαστεί με ιδιώτες και με αυτό τον τρόπο. Δηλαδή να αναθέσει και ο ιδιώτης να κάνει …


Τώρα οποιουδήποτε άλλου είδους, ας την πούμε σύμβαση, ας μην την πούμε σύμπραξη για να μην μπερδευόμαστε. Δεν κατάλαβα για τον εργοδότη. Πάντως εδώ λέει για συγκεκριμένα επαγγέλματα, δημόσιος υπάλληλος, ευρύτερος δημόσιος τομέας και τα λοιπά και δίνεται υποχρεωτικά από την υπηρεσία λέει.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Η νομική μου άποψη είναι όχι δεν μπορεί. Αφού δεν την έχει πάρει την άδεια και τη δουλεύει πως θα του κόψει.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Κοιτάξτε να δείτε, τι θέλετε; Να πούμε εκδίδεται Υπουργική Απόφαση, η οποία λέει ότι μπορεί να εισπράττει και τον έναν μισθό και τον άλλον μισθό.

Σ. ΤΡΙΑΝΤΑΦΥΛΛΟΠΟΥΛΟΥ: Όσον αφορά από τον έλεγχο νομιμότητας και την ακύρωση. Πάλι είναι δύο πράγματα. Είναι έλεγχος νομιμότητας που είναι για συγκεκριμένες αποφάσεις που σας ανέφερα αναλυτικά, μόνο για αυτές κάνει έλεγχο νομιμότητας. Το ότι ακυρώνει σημαίνει ότι ο ίδιος τη στέλνει πίσω. Λέει δεν είναι νόμιμη, πάρτε την. Ενώ το άλλο είναι ακυρώνει αποφάσεις αυτεπαγγέλτως. Δηλαδή είναι δύο διαφορετικά πράγματα. Το ένα είναι ότι κάνει έλεγχο νομιμότητας σε συγκεκριμένες κατηγορίες αποφάσεων, τις ακυρώνει ο ίδιος αυτές τις αποφάσεις που έχουν πάρει ήδη, δεν τις παραπέμπει σε Επιτροπή πλέον. Η Επιτροπή ασχολείται μόνο με τις προσφυγές των πολιτών. Ενώ η αυτοδίκαια ακύρωση είναι έναν μήνα μετά τη δημοσίευσή της μπορεί να την ακυρώσει. Δεν έχει σχέση το ένα με το άλλο, όπως εγώ καταλαβαίνω στον Κώδικα.


Προσφεύγουν οι αποφάσεις του Γενικού Γραμματέα. Ενδικοφανής προσφυγή δεν βλέπω να γίνεται εδώ. Το λέει ρητά ότι οι αποφάσεις της Επιτροπής εκδικάζονται από το αρμόδιο δικαστήριο. 

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Προσβάλετε και αυτός. Δεν έχει ενδικοφανή προσφυγή στο αρμόδιο δικαστήριο. Οι αποφάσεις του Γραμματέα ήδη έχουν καταργηθεί, αλλά όχι δικές του. Εδώ είχαμε κάνει μια διάκριση σε αποφάσεις που έπαιρνε ο Γραμματέας και σε αποφάσεις που προέκυπταν μετά από έλεγχο νομιμότητας. Ήταν δύο διαφορετικά. Αυτές που προέκυπταν από τον έλεγχο νομιμότητας δεν προσβάλλονταν ενώπιον του Υπουργού, πήγαιναν μόνο στο δικαστήριο. Τώρα αφού δεν έχει ούτως ή άλλως άλλη πράξη να ακυρώσει πάει κατευθείαν στο δικαστήριο, είναι δικιά του η απόφαση.


Όσον αφορά τις πέντε χιλιάδες. Θεωρώ ότι είναι ασυμβίβαστο. Δηλαδή όταν έχεις πέντε χιλιάδες σύμβαση τότε βεβαίως μπορείς να εκλεγείς. Δηλαδή δεν είναι κώλυμα. Όταν αυτό αποκαλυφθεί τότε θα εκπέσεις. Επομένως σαν ασυμβίβαστο δεν είναι κώλυμα.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Ποιον συνδυασμό;

ΠΡΟΕΔΡΕΙΟ: Ο συνδυασμός δεν καταργείται.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Ναι, αφορά το πρόσωπο και όχι τον συνδυασμό. Δεν ακυρώνεται, έχει το πρόσωπο. Εκπίπτει το πρόσωπο, αναπληρώνεται ο άλλος και τα λοιπά.

ΣΥΝΕΔΡΟΣ: (εκτός μικροφώνου)

Σ. ΤΡΙΑΝΤΑΦΥΛΛΟΠΟΥΛΟΥ: Δεν επιτρέπεται στα όρια του Νομού, οι προϊστάμενοι των εκπαιδευτικών μονάδων. Όμως τι γίνεται εδώ; Μπορεί να γίνει αιρετός, αλλά δεν μπορεί να ασκήσει τα καθήκοντά του ως διευθυντής. Μπορεί να θέσει υποψηφιότητα, αν εκλεγεί, τότε πρέπει να παραιτηθεί από τα καθήκοντά του ως διευθυντή. Δεν μπορεί να είναι και διευθυντής και αιρετός.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Κυρία συνάδελφε, εμείς έχουμε τη δυνατότητα να τα ερμηνεύουμε, να προχωρήσει, να τρέξει. Κυρία συνάδελφε, τα δίνουμε. Όταν εμείς οι δικηγόροι ρωτάμε τέτοια πράγματα, ας προχωρήσει το Σώμα …

Σ. ΤΡΙΑΝΤΑΦΥΛΛΟΠΟΥΛΟΥ: Οι παιδικοί σταθμοί μπορούν να γίνουν επιχειρήσεις μόνο κοινωφελείς. Είναι στον τομέα παιδεία που είπαμε. Δηλαδή όσες επιχειρήσεις έχουν αυτό τον σκοπό τώρα και είναι αμιγείς πρέπει να προσαρμοστούν και για τους παλιούς και για όλους. Δηλαδή αυτές που είναι αμιγείς τώρα πρέπει να προσαρμοστούν, πρέπει να τις καταργήσουμε, δηλαδή να προσαρμόσουμε το καταστατικό. Επομένως ότι σκοπό έχει στο καταστατικό θα πρέπει ανάλογα να δούμε τι θα κάνουμε. Μπορεί να τη μοιράσουμε σε τρεις. Να είναι κοινωφελής η μια επιχείρηση, ανώνυμη η άλλη, κατασκευαστική η τρίτη και ούτω καθεξής. Δηλαδή δεν μπορεί να είναι αντικείμενο επιχείρησης. Τώρα βέβαια εδώ υπάρχουν και οι χρηματοδοτήσεις που δεν τις είπαμε. Δεν πειράζει.


Για τα Νομικά Πρόσωπα Δημοσίου Δικαίου και για την ποσόστωση και εγώ έχω ένα νομικό ζήτημα με το αν θα είναι επί του συνόλου ή αν θα είναι αιρετοί. Βέβαια λέει – και μάλιστα το είχε ο προηγούμενος νόμος – ότι όταν διορίζει το Δημοτικό Συμβούλιο πρέπει να κρατά την ποσόστωση. Αν τώρα λάβουμε υπόψη μας ότι το Νομικό Πρόσωπο Δημοσίου Δικαίου και το Διοικητικό Συμβούλιο της κοινωφελούς επιχείρησης, γιατί για τις ανώνυμες εταιρείες δεν διορίζεται, εκλέγεται. Επομένως θα πρέπει να νοήσουμε ότι στις κοινωφελείς επιχειρήσεις και τα Νομικά Πρόσωπα, εφόσον διορίζεται το Διοικητικό, πρέπει να κρατούν και την ποσόστωση.


Κάτι με τις αδελφοποιήσεις. Με τις αδελφοποιήσεις θα πρέπει – λέει – οι αδελφοποιήσεις να γίνονται στα πλαίσια της εθνικής πολιτικής και όσον αφορά τις συμβάσεις θα υπάρχει ένας νόμος που προβλέπει ποιοι είναι οι φορείς που συνεργάζονται με το εξωτερικό. Πρέπει να καταθέσουν αυτό, πρέπει να πουν ότι εγώ έχω αυτή τη σύμβαση. Φαντάζομαι πάλι, χωρίς να το λέει, για λόγους εθνικής πολιτικής. Πρέπει όμως να το αναφέρουμε. Δεν νομίζω ότι ήταν κάτι άλλο.

ΠΡΟΕΔΡΕΙΟ: Ευχαριστούμε πολύ, κυρία Τριανταφυλλοπούλου. Τον λόγο έχει ο κύριος Βαρσαδάνης.

Γ. ΒΑΡΣΑΔΑΝΗΣ: Απαραίτητο να γίνουν δύο επισημάνσεις για το θέμα των επιχειρήσεων. Η ΠΕΤΑ κρατά το μητρώο των επιχειρήσεων, έχει κάνει τις απογραφές των επιχειρήσεων ’97, 2001, 2004 και θέλω με αυτή την ιδιότητα και παρακολουθώντας τη δουλειά της ΚΕΔΚΕ για τον Κώδικα σε σχέση με τις επιχειρήσεις να πω το εξής: τα προτεινόμενα στον νέο Κώδικα για τις επιχειρήσεις έχουν τη σύμφωνη γνώμη της ΚΕΔΚΕ και θεωρούμε ότι μπορούν να βάλουν τάξη σε πολλά ζητήματα που αφορούν αυτό το απαραίτητο, το κρίσιμο εργαλείο για τη δουλειά της Αυτοδιοίκησης να είναι σαφές.


Να σας πω δύο χαρακτηριστικά και τελειώσαμε. Κοινωφελείς επιχειρήσεις. Η διάκριση σε κοινωφελείς επιχειρήσεις είναι πάρα πολύ σημαντική και χρήσιμη για τον απλό λόγο. Νομιμοποιεί μια κατάσταση να δουλεύουν επιχειρήσεις που ασχολούνται με τα ζητήματα αυτά που ορίζονται ως κοινωφελή και ελλειμματικά. Να μην έχουμε άγχη τέτοιου τύπου την ίδια στιγμή που προβλέπονται οι δυνατότητες να ελεγχθούν τα οικονομικά αυτών των επιχειρήσεων.


Δεύτερον, σε ότι αφορά τις υπόλοιπες επιχειρήσεις, τις ανώνυμες ας το πούμε έτσι, αυτές που εμπλέκονται ανταγωνιστικά, υποχρεώνει αυτές τις επιχειρήσεις να δουλέψουν ανταγωνιστικά. Είναι μια προσπάθεια εξυγίανσης αυτής της υπόθεσης, η οποία δημιουργεί με τα χαρακτηριστικά που έχει σήμερα προβλήματα και στην ίδια την Αυτοδιοίκηση πάρα πολλά και στην εικόνα της Αυτοδιοίκησης προς τον κόσμο. Δεν είναι τυχαίο ότι ο κλασικός πυροβολισμός των media και του κόσμου για την Αυτοδιοίκηση εστιάζεται, παίρνει αφορμές από την κατάσταση που υπάρχει στις επιχειρήσεις. Γίνεται μια προσπάθεια εξυγίανσης και σε αυτό η ΚΕΔΚΕ έχει σύμφωνη γνώμη.

Συμπράξεις Δημόσιου Ιδιωτικού τομέα, ο Κώδικας κάνει κάποιες προσαρμογές. Οι Συμπράξεις Δημοσίου Ιδιωτικού Τομέα είναι μια επιλογή καινούργια, στην οποία η ΚΕΔΚΕ έχει εκφράσει ορισμένες επιφυλάξεις, αλλά γενικώς είναι μια υπόθεση που η ίδια η Αυτοδιοίκηση την ψάχνει. Ημερίδα 24 Μαΐου στην Αθήνα για το θέμα των Συμπράξεων Δημοσίου Ιδιωτικού Τομέα, Ινστιτούτο Οικονομίας Κατασκευών, ΚΕΔΚΕ, Τεχνικό Επιμελητήριο.

Απογραφή, έρευνα, μελέτη. Η έρευνα συνεχίζεται. Έχει χαρακτηριστικά απογραφής. Δηλαδή δεν δουλεύτηκε μόνο με το δείγμα των τριακοσίων ενενήντα έξι και των είκοσι πέντε Νομαρχιών, συνεχίζεται.

Σε ότι αφορά το ερώτημα που έθεσε η συνάδελφος από την παραμεθόρια, δεν θυμάμαι από ποια Περιφέρεια, το δείγμα έχει μια πολύ καλή ομαλότητα. Δηλαδή να σας δώσω μια εικόνα. Απογράφει δέκα περιφέρειες με πάνω από το 25% των ΟΤΑ και τρεις περιφέρειες με πάνω από το 50%. Επομένως τα συμπεράσματά του λογικά αντιστοιχούν στις πραγματικότητες. 

Σε ότι αφορά την ιδιαιτερότητα των παραμεθορίων κριτήριο τέτοιοι υπάρχει, μπορούμε να το δώσουμε, δεν υπήρξε στην εισήγηση. Γενικώς όμως η συμμετοχή και των παραμεθορίων είναι αντίστοιχη με την ομαλό τρόπο που υπάρχει συμμετοχή στο σύνολο του δείγματος.

Τελειώνω, σε ότι αφορά την ποσόστωση ισχύει αυτό για το οποίο ενημέρωσε στο Σώμα η κυρία Γαζή. Δηλαδή 1/3 στο σύνολο και εξασφάλιση της ποσόστωσης με οποιονδήποτε τρόπο. Δηλαδή αυτό που ψάχνετε είναι ο αριθμός των γυναικών στο σύνολο του συνδυασμού.

Ευχαριστώ.

ΠΡΟΕΔΡΕΙΟ: Ευχαριστούμε πάρα πολύ τους εκλεκτούς συναδέλφους.

2η ΕΝΟΤΗΤΑ

ΠΡΟΕΔΡΕΙΟ (ΧΡΗΣΤΟΥ): Κυρίες σύνεδροι, αγαπητές συνάδελφοι, με τη σειρά μου σας καλωσορίζω και εγώ στη 2η Πανελλήνια Συνδιάσκεψη Αιρετών Γυναικών που συνδιοργανώθηκε και πάλι από τις Επιτροπές Ισότητες της ΚΕΔΚΕ και της ΕΝΑΕ «Στόχος, καλύτερες πολιτικές για περισσότερες γυναίκες», τίτλος ευρηματικός, αλλά και ουσίας.


Μπαίνουμε στην ενότητα που αφορά τις δομές ισότητας στην Αυτοδιοίκηση Α΄ και Β΄ Βαθμού. Εισηγητές είναι: ο κύριος Γιώργος Βαρσαδάνης, Διευθύνων Σύμβουλος της ΠΕΤΑ Α.Ε., που ασχολείται με τις προτάσεις της ΚΕΔΚΕ για το Δ΄ Κοινοτικό Πλαίσιο Στήριξης. Θα αναπτύξει τις προτάσεις της Αυτοδιοίκησης για τις πολιτικές ισότητας στην 4η προγραμματική περίοδο.


Στην ενότητα που αφορά τις δομές ισότητας στην Αυτοδιοίκηση Α΄ και Β΄ Βαθμού και το πλαίσιο παρεμβάσεων άσκησης κοινωνικής πολιτικής και απασχόλησης εισηγήτριες είναι: η κυρία Γεωργία Γκόνου, Διευθύντρια της Διεύθυνσης Κατάρτισης και Απασχόλησης της ΕΕΤΑΑ, όσον αφορά την απασχόληση και η κυρία Χριστίνα Παπαδημητρίου, Προϊσταμένη του Τμήματος Κοινωνικής Συμμετοχής και Αποκέντρωσης της Γενικής Γραμματείας Ισότητας, όσον αφορά την κοινωνική πολιτική.


Για τις δομές ισότητας στην Αυτοδιοίκηση Β΄ Βαθμού η κυρία Άννα Βασιλάκη, Νομαρχιακή Σύμβουλος Κυκλάδων δεν κατέστη δυνατόν να έρθει. Την εισήγησή της θα την αναζητήσουμε στο site και έτσι θα ενημερωθούμε. Την εμπειρία της επίσης από τις δομές ισότητας στην Αυτοδιοίκηση Α΄ Βαθμού θα μας αναπτύξει η ψυχολόγος κυρία Ντίνα Νεζή, υπεύθυνη συμβουλευτικής του Δήμου Αγίας Βαρβάρας.


Παρακαλώ τον κύριο Βαρσαδάνη να λάβει τον λόγο.

Γ. ΒΑΡΣΑΔΑΝΗΣ: Ευχαριστώ, κύριε Πρόεδρε. Μπαίνουμε σε μια άλλη ενότητα μετά τον Κώδικα και την παρουσίαση της μελέτης. Νομίζω ότι η ενότητα που θα πραγματευθούμε αφορά το Κοινοτικό Πλαίσιο Στήριξης, σημαντικό ζήτημα το οποίο δεν σχετίζεται μόνο με τις πολιτικές ισότητας, αφορά συνολικά την Αυτοδιοίκηση. Καταλαβαίνω ότι υπάρχει κούραση, αλλά θα προσπαθήσω να μπω στα ζητήματα ουσίας που αφορούν την επόμενη προγραμματική περίοδο.


Η λογική της εισήγησης είναι αρκετά κοντά στη λογική της ενημέρωσης. Δηλαδή πρέπει να έχουμε μια εικόνα του τι σημαίνει Κοινοτικό Πλαίσιο Στήριξης πρακτικά και συγκεκριμένα Γ΄, Δ΄ για την Αυτοδιοίκηση και για τις πολιτικές ισότητας.


Εδώ το πλεονέκτημα που υπάρχει από την πλευρά της Αυτοδιοίκησης είναι ότι η ΚΕΔΚΕ, εν μέρει και η ΕΝΑΕ έχουν κάνει αρκετά πολύ σοβαρή δουλειά σε ότι αφορά την προετοιμασία της 4ης προγραμματικής περιόδου. Η Αυτοδιοίκηση παρακολούθησε την προετοιμασία του Δ΄ Κοινοτικού Πλαισίου Στήριξης από την πρώτη στιγμή. Σας λέω από τον Ιούνιο του 2004, παρούσα από την πρώτη στιγμή και συνεχώς παρούσα. Αυτό μας διευκόλυνε πάρα πολύ στο να είμαστε παρόντες και στη διαπραγμάτευση και στις επεξεργασίες και στις προτάσεις και ούτω καθεξής. Είναι δεδομένο ότι αυτό θα ανακλαστεί λογικά και στα μερίδια της Αυτοδιοίκησης την επόμενη προγραμματική περίοδο.


Το Δ΄ Κοινοτικό Πλαίσιο Στήριξης 2007-2013 ονομάζεται Εθνικό Στρατηγικό Πλαίσιο Αναφοράς. Αυτή είναι η κωδική ονομασία. Πρακτικά μιλάμε για ένα σύνολο προγραμμάτων που έχουν περιεχόμενο και έχουν και χρήμα, τα οποία θα κληθεί να αξιοποιήσει η ελληνική κοινωνία, η Ελλάδα και στα οποία θέλουμε και μπορεί η Αυτοδιοίκηση να έχει ισχυρό μερίδιο. 


Να πούμε, που πρέπει να είναι καθαρό εξαρχής, ότι μπαίνει η Αυτοδιοίκηση σε αυτή τη διαδικασία όχι εκ του μηδενός είναι πολύ μεγάλη υπόθεση αυτή. Δεν ξεκινά από το μηδέν για να αξιοποιήσει το χρήμα της επόμενης προγραμματικής περιόδου. Έχει πίσω πολύ εμπειρία και πολύ δουλειά, εμπειρία που άρχισε από τη δεκαετία του ’80 με τα ΜΟΠ συνεχίστηκε στη δεκαετία του ’90 με το Α΄ και το Β΄ Κοινοτικό Πλαίσιο Στήριξης, συνεχίζεται τώρα με το Γ΄ Κοινοτικό Πλαίσιο Στήριξης, στο οποίο η επίδοση της Αυτοδιοίκησης είναι ακόμη καλύτερη.


Για να σας δώσω ένα μέτρο και για να έχουμε μια εικόνα του τι συμβαίνει σας λέω το εξής: η Πρωτοβάθμια Αυτοδιοίκηση για την οποία έχουμε στοιχεία η ΠΕΤΑ έχει στήσει ένα σύστημα με το οποίο παρακολουθεί τέσσερα-πέντε χρόνια τώρα όλη τη δουλειά της Αυτοδιοίκησης, τα ενταγμένα έργα της Αυτοδιοίκησης, όλα τα επιχειρησιακά προγράμματα σε όλο αυτό το πράγμα που λέμε Γ΄ Κοινοτικό Πλαίσιο Στήριξης.

Εκεί λοιπόν με στοιχεία απολογιστικά 31/12/05 και 31/3/06 βλέπουμε ένα νούμερο εξαιρετικά σημαντικό που μετράμε. Περίπου η Αυτοδιοίκηση, οι Οργανισμοί, η Πρωτοβάθμια εννοώ, έχουν εισπράξει 1,5 δισεκατομμύριο ευρώ. Για να έχουμε ένα μέτρο σύγκρισης περίπου κάθε χρόνο η Αυτοδιοίκηση διαχειρίζεται 4 δισεκατομμύρια ευρώ, η Πρωτοβάθμια. Από αυτά τα 4 δισεκατομμύρια ευρώ υπολογίστε ότι τριακόσια με τετρακόσια εκατομμύρια, δηλαδή αρκετά και παραπάνω, είναι χρήμα Κοινοτικού Πλαισίου Στήριξης. Επομένως ένας από τους βασικούς πόρους με τους οποίους δουλεύει η Αυτοδιοίκηση, τα έργα των υποδομών, τα κοινωνικά και ούτω καθεξής, τα έργα που έχουν ανάκλαση στα ζητήματα της ισότητας, προέρχεται από το Κοινοτικό Πλαίσιο Στήριξης.

Δεν ξεκινάμε λοιπόν από μηδέν. Έχουμε επιδόσεις, έχουμε εμπειρία και με αυτό τον τρόπο μπορεί η Αυτοδιοίκηση να ανταποκριθεί καλύτερα στις ιδιαίτερα αυξημένες απαιτήσεις που υπάρχουν στο Δ΄ Κοινοτικό Πλαίσιο Στήριξης, διότι το Δ΄ Κοινοτικό Πλαίσιο Στήριξης, για να είμαστε σαφείς, είναι από τα πιο δύσκολα Κοινοτικά Πλαίσια Στήριξης. Το γνωρίζετε όλοι, τη διαφοροποίηση των Περιφερειών. Παραδείγματος χάρη, υπάρχουν δύο Περιφέρειες οι οποίες θα στριμωχθούν πολύ και επομένως πρέπει να δουλέψουν με άλλο τρόπο. Μιλώ για τη Στερεά Ελλάδα και το Αιγαίο.

Επίσης υπάρχουν δουλειές του Δ΄ Κοινοτικού Πλαισίου Στήριξης και μια από τις πολύ σοβαρές δουλειές αυτές είναι οι δουλειές της ισότητας, οι οποίες θα είναι πρωτόγνωρες. Δηλαδή υπόθεση παλιά ότι καθαρίζαμε σχετικά εύκολα με ένα έργο υποδομής ή με μια δουλειά κοινωνικής πολιτικής, με ένα μοντέλο δουλειάς συγκεκριμένο, αυτά νομίζω ότι μένουν αρκετά πίσω. Οι απαιτήσεις θα είναι για πενήντα λόγους και μέσα από τους κανονισμούς και μέσα από τις προδιαγραφές πολύ πιο πάνω. Επομένως η κινητοποίηση που πρέπει να γίνει είναι κινητοποίηση στηριγμένη σε ανθρώπους – έχει πολύ μεγάλη σημασία – και σε πολιτικό προσωπικό και σε τεχνικό προσωπικό είναι μέγιστη, διότι το χρήμα έχει στριμωχτεί πάρα πολύ και το κοινοτικό χρήμα και το ελληνικό κρατικό χρήμα. Έχουμε μπει σε μια φάση δημοσιονομικών προσαρμογών και περιορισμών οικονομικών και από την Κοινότητα, η οποία εκ των πραγμάτων υποχρεώνει και την Αυτοδιοίκηση και την Πρωτοβάθμια και τη Δευτεροβάθμια να ρυθμίσει ανάλογα τον τρόπο με τον οποίο δουλεύει.

Για να ξαναγυρίσουμε στα της επόμενης προγραμματικής περιόδου. Η προγραμματική περίοδος, η επόμενη, 2007-2013 μαζί με τις απαιτήσεις έχει και μερικά πολύ ουσιώδη πλεονεκτήματα για την Αυτοδιοίκηση. Η Ευρωπαϊκή Ένωση έρχεται και λέει για πενήντα λόγους μπορεί να βρούμε κίνητρα πολιτικά και οικονομικά ότι στο στοίχημα της ανταγωνιστικότητας, στο στοίχημα της παγκοσμιοποίησης, γιατί είναι στοίχημα που ανακλά και στην Ευρωπαϊκή Ένωση και στις κοινωνίες τις ευρωπαϊκές, για να απαντήσουμε, όταν απαντάμε σαν Ευρωπαϊκή Ένωση πρέπει να στηριχτούμε στην Αυτοδιοίκηση. Αυτό εξ αντικειμένου μεγαλώνει τον ρόλο μας. Προφανώς έχει αντανάκλαση και στα ζητήματα της ισότητας. Αυτό είναι μια συνθήκη πολύ καλή.

Δεύτερη συνθήκη πολύ καλή είναι ότι έχει ενισχυθεί αυτό που λέμε εταιρικότητα. Τι σημαίνει; Δεν μπορεί να περάσουν αποφάσεις, χωρίς να κουβεντιάσουν με την Αυτοδιοίκηση, δεν μπορεί να περάσουν ενδεχομένως αποφάσεις χωρίς τη σύμφωνη γνώμη της Αυτοδιοίκησης. Αυτό δεν είναι καμία ιδιομορφία ελληνική, είναι κάτι συνολικότερο, γιατί η ερμηνεία είναι εύλογη, η ερμηνεία σχετίζεται με το ότι καλούνται τα Όργανα τα πολιτικά της Ευρωπαϊκής Ένωσης, των ευρωπαϊκών κρατών να απαντήσουν σε πολύ σημαντικά ζητήματα που αντιμετωπίζουν. Δείτε τις κινητοποιήσεις στη Γαλλία, στην Ιταλία, στην Ελλάδα, παντού.

Όλο αυτό το θέμα που αφορά την τροποποίηση του κοινωνικού μοντέλου μην θεωρείτε δεν επηρεάζει και τον τρόπο με τον οποίο σκέφτονται τα ζητήματα του Κοινοτικού Πλαισίου Στήριξης. Τουνάντιον αντανακλάται ευθέως σε πολλά ζητήματα τέτοια. Θα μιλήσουμε παρακάτω πως ανακλάται ευθέως στα ζητήματα της πολιτικής ισότητας, να το πούμε τώρα. Πριν από δέκα ημέρες κατέθεσε η κυβέρνηση, έγινε μια δημόσια διαβούλευση με πρωτοβουλία του Υπουργείου που σχεδιάζει για τα θέματα των ανθρωπίνων πόρων. Εκεί μπήκαν τρία ζητήματα και καλείται η Αυτοδιοίκηση να επιλέξει. Δηλαδή ποιες πολιτικές θα ενισχυθούν; Οι πολιτικές που ευνοούν την ανταγωνιστικότητα, την απασχολισιμότητα, οι πολιτικές που αφορούν την απασχόληση, οι πολιτικές που ευνοούν την κοινωνική πρόνοια; Εκεί θα κληθούμε να απαντήσουμε. Να βάλουμε προτεραιότητα λοιπόν κοινωνική πρόνοια πρώτα; Να βάλουμε απασχόληση; Να βάλουμε την επίθεση μπροστά, δηλαδή την ανταγωνιστικότητα; Είναι θέματα τα οποία έχουν ουσιώδη πολιτικό χαρακτήρα και προφανώς άμεση αντανάκλαση στο χρήμα. Η καλή σύμπτωση και η σημερινή είναι ότι είχαμε χθες μια πολύ καλή εισήγηση από τη Γενική Γραμματεία Ισότητας για τα θέματα του Δ΄ Κοινοτικού Πλαισίου Στήριξης και είναι σήμερα παρούσες εδώ δύο συνάδελφοι, οι οποίες και πολιτικά και τεχνικά μπορούν να δώσουν ολοκληρωμένα αυτή την εικόνα που αφορά και το Γ΄ και την επόμενη προγραμματική περίοδο.

Με αυτά τα χαρακτηριστικά λοιπόν δυσκολιών, αλλά και κάποιων συνθηκών ευνοϊκών να πούμε δύο λόγια για το περιεχόμενο. Η 4η προγραμματική περίοδος δεν είναι μόνο χρήμα, είναι και πως θα χρησιμοποιηθεί αυτό το χρήμα. 

Επί της ουσίας αυτό που διατρέχει και την ελληνική πρόταση, αλλά διατρέχει και την πρόταση συνολικά σε όλη την Ευρώπη είναι ότι θα κληθεί πολιτικά η κυβέρνηση η ελληνική, η Αυτοδιοίκηση, αντίστοιχα τα Όργανα τα κοινοτικά να απαντήσουν πολιτικής συνοχής στρατηγική της Λισσαβόνας. Είναι δύο κατευθύνσεις όχι αντίθετες, τέμνονται σε πάρα πολλά σημεία, αλλά το μείγμα τους είναι ιδιαίτερα σημαντικό. Σας έλεγα πριν για τους ανθρώπινους, αν πάμε με το να ευνοήσουμε τα ζητήματα της ανταγωνιστικότητας, να δοθεί πολύ περισσότερο χρήμα στα ζητήματα της ανταγωνιστικότητας, εκεί λογικά αυτό το χρήμα θα αφαιρεθεί από κάπου αλλού. Επομένως η στρατηγική της Λισσαβόνας αποκτά ένα προβάδισμα, τουλάχιστον στο κομμάτι της ανταγωνιστικότητας. Η Αυτοδιοίκηση δεν εκχωρεί την ανταγωνιστικότητα αλλού, είναι μέσα στο θέμα της ανταγωνιστικότητας. Θα σας πω ένα χαρακτηριστικό. Κοινωνία της Πληροφορίας. Η Κοινωνία της Πληροφορίας είναι ένα θέμα το οποίο περνά οριζόντια και τη συνοχή και τη Λισσαβόνα. Αυτό το μίγμα πολιτικής ανάμεσα στην κοινωνική και περιφερειακή συνοχή και στη στρατηγική της Λισσαβόνας αντανακλάται παντού. Στα δύο κείμενα τα βασικά της κυβέρνησης, στο ΕΣΠΑ και στο Εθνικό Πρόγραμμα μεταρρυθμίσεων, στα κείμενα της ΚΕΔΚΕ, υποθέτω και στα κείμενα της ΕΝΑΕ. 

Στα κείμενα της ΚΕΔΚΕ, για να σας δώσω ένα μέτρο, σας λέω ότι η ΚΕΔΚΕ έχει καταθέσει και το έχει αναρτήσει – και αυτό σχετίζεται και με άλλα πράγματα – στο site της και το έχει μοιράσει και το έχει συζητήσει όσο μπορεί μέχρι στιγμής και δημόσια την πρότασή της για την επόμενη προγραμματική περίοδο. Σε πάρα πολλά ζητήματα που αφορούν τον Κώδικα ειρήσθω εν παρόδω μπορούν να απαντηθούν πάρα πολλά με την αξιοποίηση του site της ΚΕΚΔΕ. Πλέον το site είναι ένας τρόπος πληροφόρησης που πρέπει να γίνει εργαλείο καθημερινότητας. Αντίστοιχα λοιπόν αυτή η πρόταση της ΚΕΔΚΕ που αφορά – και όχι μόνο της ΚΕΔΚΕ – την επόμενη προγραμματική περίοδο έχει κατατεθεί και έχει μπει σε συζήτηση. Η πρόταση λοιπόν της ΚΕΔΚΕ διαπερνιέται, έχει κάνει μια επιλογή υπέρ της πολιτικής και κοινωνικής συνοχής χωρίς να αφήνει πίσω, να αγνοεί την υπόθεση της Λισσαβόνας. Αντίστοιχα η λογική της ΚΕΔΚΕ έχει αποτυπωθεί, η λογική της Πρωτοβάθμιας Αυτοδιοίκησης, στην πρόταση που κάνει η ΚΕΔΚΕ που φαίνεται τώρα και στη συνταγματική αναθεώρηση, την πρόταση που είχε κάνει στο συνέδριο της Ρόδου, δηλαδή Περιφερειακή Αυτοδιοίκηση, φορολογική μεταρρύθμιση, Μητροπολιτική Αυτοδιοίκηση, τι εκεί μέσα, αντανακλώνται αυτά τα ερωτήματα. Ξαναλέω ότι μην ξεχνάμε ότι το Κοινοτικό Πλαίσιο Στήριξης δεν είναι χρήμα μόνο, δεν είναι τα 20,1 δισεκατομμύρια ευρώ, είναι και περιεχόμενο και η Αυτοδιοίκηση έχει χρήσιμο ρόλο να απαντήσει στα θέματα του περιεχομένου.

Ποια είναι η πρόταση της ΚΕΔΚΕ από άποψη περιεχομένου; Συνοπτικά, σύντομα οι επτά ενότητες, οι επτά άξονες που προβάλει η ΚΕΔΚΕ. Βιώσιμες Περιφέρειες με αιρετή Περιφερειακή Αυτοδιοίκηση, Κοινωνία της Πληροφορίας για όλους και αναβάθμιση της Τοπικής Αυτοδιοίκησης.

Να σταθούμε λίγο στην Κοινωνία της Πληροφορίας για όλους. Ένα πολύ σημαντικό ζήτημα που πρέπει να διαπεράσει όλο το θέμα των πολιτικών ισότητας είναι η αξιοποίηση των τεχνολογιών πληροφορικής και επικοινωνιών και εκεί για τη μείωση του ψηφιακού χάσματος που λογικά πρέπει να ανακλά στις γυναίκες με τον τρόπο ανακλά συνολικά στην κοινωνία, δηλαδή τα προβλήματα ανισοτήτων, χωρίς να έχει μετρηθεί, λογικά πρέπει να εμφανίζονται και στο ψηφιακό χάσμα, δηλαδή στη γνώση που έχουν οι γυναίκες για τα θέματα πληροφορικής. Αυτό λέμε, η μείωση του ψηφιακού χάσματος, η αξιοποίηση αυτών των τεχνολογιών πληροφορικής και επικοινωνιών δεν πρέπει να είναι ένα θέμα που πρέπει να κυριαρχεί κατά την άποψή μας στα θέματα της πολιτικής ισότητας.

Εδώ η Αυτοδιοίκηση, εννοώ η ΚΕΔΚΕ, ένα επίπεδο εκεί, αλλά και οι Δήμοι έχουν κάνει πολύ μεγάλα βήματα. Αυτά τα βήματα πρέπει να πολλαπλασιαστούν. Τριακόσιοι πενήντα Δήμοι έχουν έργο ευρυζωνικό, έχουν έργο σοβαρό της Κοινωνίας της Πληροφορίας, έχουν δυνατότητα να φτιάξουν portals, δηλαδή site τα οποία να μιλούν στις γυναίκες. Είναι ένα εργαλείο με το οποίο οι γυναίκες μπορούν να επικοινωνούν, κάθε είδους ζητήματα, ζητήματα κοινωνικά, ζητήματα επιχειρηματικά. Αυτό το εργαλείο εάν η Πρωτοβάθμια Αυτοδιοίκηση δεν το ενσωματώσει και στην πολιτική ισότητας έχει μείνει πίσω, έχασε το τραίνο.

Εδώ – ξαναλέω – αν το σκεφτείτε με όρους κινήματος γυναικείου, ας το πούμε έτσι, θα δείτε ότι αυτή η ψηφιακή εξέλιξη δίνει δυνατότητα να ανταποκριθεί το γυναικείο κίνημα σε πάρα πολλούς στόχους τους οποίους θέτει.

Τρίτος άξονας που αφορά την επιλογή της ΚΕΔΚΕ είναι τα ζητήματα του ανθρώπινου δυναμικού, διπλά και με την έννοια της πρωτοπορίας και με την έννοια του να φτιάξω ανθρώπινο δυναμικό, το οποίο να μπορεί να τρέξει, επιχειρηματικότητα, έρευνα, καινοτομία, προσωπικό εργαζομένων το οποίο μπορεί να ανταποκριθεί στις συνθήκες τις σημερινές και με την έννοια της άμυνας που σχετίζεται με την απασχόληση, που σχετίζεται με την πρόνοια, με την κοινωνική προστασία, με την αλληλεγγύη, με τα ζητήματα των μεταναστών και ούτω καθεξής.

Τέταρτη ενότητα, προστασία και αναβάθμιση του περιβάλλοντος. Πέμπτη ενότητα, βελτίωση προσαρμοστικότητας της προσπελασιμότητας σε τοπικό επίπεδο και των υπηρεσιών της Τοπικής Αυτοδιοίκησης προς τους πολίτες. Έκτη ενότητα, καινοτομία και επιχειρηματικότητα σε τοπικό επίπεδο, κρίσιμο ζήτημα.

Παρένθεση πάλι στην παρένθεση, μια από τις καλές επιδόσεις των γυναικών στο Γ΄ Κοινοτικό Πλαίσιο Στήριξης είναι τα θέματα της επιχειρηματικότητας. Δηλαδή μέσα από το πρόγραμμα της ανταγωνιστικότητας η αξιοποίηση εκείνων των δράσεων που αφορούν τη γυναικεία επιχειρηματικότητα έχει σημαντική απορρόφηση και αυτό είναι αισιόδοξο μήνυμα που πρέπει να καθίσουμε εκεί πάνω. Δηλαδή δεν πρέπει να κοιτάμε μόνο τα ζητήματα που αφορούν την κοινωνική προστασία και την κοινωνική συνοχή, πρέπει να κοιτάμε και τα ζητήματα που αφορούν την αξιοποίηση του γυναικείου δυναμικού στα βασικά ζητήματα αιχμής που τίθενται από τις εξελίξεις και τις ελληνικές και τις παγκόσμιες.

Έβδομος άξονας, διεθνική, διαπεριφερειακή, διασυνορική διαδικασία πάλι όχι μόνο με όρους αλληλεγγύης και αδελφοποίησης, αλλά και με όρους αναπτυξιακούς. Η Ευρωπαϊκή Ένωση πλησιάζει, η Ελλάδα είναι παρούσα, είμαστε σε μια παραμεθόριο περιοχή. Το INTEREG δεν είναι μόνο αδελφοποίηση, είναι αναπτυξιακές δραστηριότητες που αφορούν τα Βαλκάνια, αφορούν την Τουρκία και ούτω καθεξής. Αυτού του τύπου η δραστηριότητα όταν ενσωματωθεί και στις πολιτικές ισότητας θα δείτε τι ορίζοντα ανοίγει στον τρόπο με τον οποίο σκεφτόμαστε πάρα πολλά πράγματα και τι αποτελέσματα μπορούμε να έχουμε.

Σε ότι αφορά την επόμενη προγραμματική περίοδο η Αυτοδιοίκηση, η ΚΕΔΚΕ έχει καταθέσει μια πρόταση στην οποία υπάρχει αρκετή κοινή συνεννόηση και με την ΕΝΑΕ που αφορά ποιο ρόλο θα παίξει με τον ποιο τρόπο, αυτό το περιεχόμενο που σας περιέγραψα πριν θα το αξιοποιήσουμε στην επόμενη προγραμματική περίοδο. 

Εκεί λοιπόν συνοπτικά η Αυτοδιοίκηση ζητά τελικούς δικαιούχους, δηλαδή να μπορούν οι φορείς της Αυτοδιοίκησης πιστοποιημένοι και όχι γενικώς και αορίστως, δηλαδή να έχουν κάποιες προϋποθέσεις τέτοιες να μπορούν να παίρνουν και να υλοποιούν έργα της 4ης προγραμματικής περιόδου.

Το δεύτερο, θα πάμε σίγουρα σε λιγότερους φορείς της Αυτοδιοίκησης που θα μπορούν να υλοποιούν έργα, αλλά παρ’ όλα αυτά υπάρχει η δυνατότητα, υπάρχει ένα σχήμα ολόκληρο, με το οποίο θα μπορούν Δήμοι και μικροί και φορείς της Αυτοδιοίκησης να σχεδιάζουν και να υλοποιούν έργα. Η συνθήκη η καινούργια που δεν πρέπει ποτέ να την ξεχνάμε είναι η εξής: δεν μπορούμε να πάμε με τα ίδια χαρακτηριστικά που πήγαμε πριν. Δηλαδή τη μικρή πλατεία ή τον μικρό δρόμο με τον τρόπο που το δουλεύαμε πριν λογικά δεν μπορεί να δουλευτεί, να περάσει στην επόμενη προγραμματική περίοδο. Πρέπει να ενσωματωθεί σε ένα ευρύτερο πλαίσιο. Εδώ μπαίνει πάρα πολύ σημαντικά το θέμα της διαδημοτικής συνεργασίας ή του σχεδιασμού σε κλίμακα μεγαλύτερη. Δεν σχεδιάζω στην κλίμακα του ΟΤΑ Δήμου Πλαστήρα, αλλά σχεδιάζω στην κλίμακα του Νομού Καρδίτσας ή στην κλίμακα μιας περιοχής ολόκληρης που αφορά τον ορεινό όγκο των Αγράφων. Με αυτό τον τρόπο μπορείς να περπατήσεις δουλειές, να βρεις χρηματοδότηση, να εντάξεις προγράμματα στην επόμενη προγραμματική περίοδο και αυτό πρέπει να είναι σαφές. Αφορά και τα ζητήματα της κοινωνικής πολιτικής.

Την ίδια στιγμή, μετά το θέμα των τελικών δικαιούχων, η Αυτοδιοίκηση ζητά ενδιάμεσους φορείς διαχείρισης της Αυτοδιοίκησης και αυτό έχει πολύ μεγάλη σημασία σε σχέση με τις πολιτικές ισότητας. Υπάρχουν δύο προγράμματα. Η κυρία Τσουμάνη χθες είπε ότι υπάρχει διακριτό πρόγραμμα βελτίωσης διοικητικής ικανότητας. Νομίζω ότι είναι αισιόδοξο το μήνυμα. Πάντως θα είναι πολύ καλό και για την Αυτοδιοίκηση να υπάρχει διακριτό πρόγραμμα που αφορά την βελτίωση της διοικητικής ικανότητας.

Υπάρχει και το πρόγραμμα της Κοινωνίας της Πληροφορίας. Εκεί λοιπόν σε αυτά τα δύο η Αυτοδιοίκηση ζητά ειδικούς ενδιάμεσους φορείς διαχείρισης που θα ασχοληθούν με τα έργα της Αυτοδιοίκησης και εκεί γνωρίζετε ότι μέσα από αυτή τη διαδικασία υπάρχει μια εξέλιξη θετική, μια νίκη της Αυτοδιοίκησης, η οποία μπλοκάρισε, έπαιξε έναν ρόλο, ούτως ώστε η υπόθεση των πέντε Υπερπεριφερειών και των ανωνύμων κρατικών εταιρειών να μην προχωρήσει. Ήταν μια επιλογή που είχε καταθέσει στο τραπέζι του διαλόγου η κυβέρνηση, η οποία τελικά μέσα από όλη αυτή τη διαβούλευση και τις αντιρρήσεις και την αντιπρόταση θέλετε να έρχεται και να ισορροπεί με τέτοιον τρόπο που να ευνοεί την Αυτοδιοίκηση.

Για να έρθουμε σε θέματα που προσεγγίζουν. Αρχίζουμε λίγο στα γρήγορα να προσεγγίζουμε ζητήματα πολιτικών ισότητας. Ένα καινούργιο ζήτημα που είναι πολύ σημαντικό της επόμενης προγραμματικής περιόδου είναι ο ρόλος των πόλεων. Δηλαδή όλο το σύστημα με το οποίο σχεδιάζεται σαν περιεχόμενο η επόμενη προγραμματική περίοδος έχει στο επίκεντρό του το ζήτημα των πόλεων. Δεν αφορά την Ελλάδα μόνο, αφορά τους πάντες. Στην Ελλάδα το θέμα των πόλεων συνδέεται με την αγροτική ανάπτυξη.

Σε αυτό το ζήτημα των πόλεων, όταν έρχεται στο επίκεντρο, καταλαβαίνουμε γιατί. Για την Αυτοδιοίκηση η επόμενη προγραμματική περίοδος είναι ιδιαίτερα ευνοϊκή. Αν μιλήσει για πόλεις λογικά σου έρχεται στο μυαλό η υπόθεση Αυτοδιοίκηση, είτε Πρωτοβάθμια, είτε μεγαλύτερη, αν μιλήσουμε για τα μεγάλα τα μητροπολιτικά κέντρα. Σε αυτό το ζήτημα των πόλεων μπορούμε να ενσωματώσουμε πολύ καλά ουσιαστικά ζητήματα των πολιτικών ισότητας.

Για το θέμα των πόλεων νομίζω – και απευθύνομαι και στη Γενική Γραμματεία Ισότητας, έχουμε δει τις προτάσεις τους – ότι ένα πράγμα το οποίο θέλει πολύ μεγάλη βελτίωση, ανάπτυξη και εδώ η συμβολή η δικιά μας μπορεί και του διαλόγου και η συμβολή της Αυτοδιοίκησης, των ΟΤΑ να είναι ουσιώδης, είναι να μεγαλώσει η ενσωμάτωση στοιχείων πολιτικής ισότητας με την οπτική του αναβαθμισμένου ρόλο των πόλεων κατά την επόμενη προγραμματική σε σύνδεση με την αγροτική ανάπτυξη, διότι είμαστε μια χώρα που έχει πολύ μεγάλο αγροτικό τομέα.

Πολύ συγκεκριμένα για τις γυναίκες. Να ξεκινήσουμε από την κεντρική ιδέα. Για να πάμε στο Δ΄ αξιοποιούμε την εμπειρία και αυτά που έχουμε από το Γ΄. Πως δουλεύτηκαν τα ζητήματα τα γυναικεία, πως ανακλώνται μέσα στα προγράμματα του Γ΄ Κοινοτικού Πλαισίου Στήριξης στα ζητήματα τα γυναικεία.

Μερικά χαρακτηριστικά προγράμματα που τα ξέρουμε όλοι. Τοπικές πρωτοβουλίες απασχόλησης. Ολοκληρωμένα αστικά και αγροτικά, EQUAL, το επιχειρησιακό πρόγραμμα της απασχόλησης. Γυναικεία επιχειρηματικότητα από το ΕΠΑΝ. Τα προγράμματα που αναφέρθηκαν από τη Γενική Γραμματεία Ισότητας.

Το σχόλιο το δικό μας. Κοιτώντας λίγο την υπόθεση νομίζω ότι λογικά πρέπει να συμπίπτουμε. Τα προγράμματα τα ολοκληρωμένα, καταρχήν είναι το προείκασμα των προγραμμάτων της επόμενης προγραμματικής περιόδου, ολοκληρωμένα να το πούμε έτσι πιάνουν πάρα πολλά. Καταρχήν οι εταίροι πολλοί, τα δουλεύουν πολύ και η Νομαρχία και η Αυτοδιοίκηση και οι κοινωνικοί φορείς. Δεύτερον, σαν περιεχόμενο δεν πιάνουν μόνο την πολιτική ισότητας, αλλά προσπαθούν να εισφέρουν σε όλους αυτούς τους στόχους με πολλαπλούς τρόπους.

Αυτά τα ολοκληρωμένα προγράμματα, τα οποία λογικά θα είναι και τα χαρακτηριστικά των προγραμμάτων της 4ης προγραμματικής περιόδου, η εμπειρία, τα απολογιστικά στοιχεία από την τρίτη δεν είναι καθόλου ευχάριστα.

Μπορεί η καθεμία από εσάς να κομίσει ουσιώδη εμπειρία, διότι αυτές οι τοπικές πρωτοβουλίες απασχόλησης καλύπτουν μεγάλο εύρος φορέων της Αυτοδιοίκησης. Η εικόνα δεν είναι καλή. Παρ’ όλα αυτά η πρόταση η δικιά μας δεν είναι να τα διαγράψουμε επειδή δεν μπορέσαμε να το δουλέψουμε, τουναντίον να βγάλουμε συμπεράσματα.

Σας λέω ένα χαρακτηριστικό, είναι παρούσα η κυρία Αντωνάκου εδώ πέρα, τοπική πρωτοβουλία απασχόλησης με επικεφαλής την Νομαρχία Αθηνών. Η πρότασή μας κατατέθηκε τον Απριλίου του 2004, εγκρίθηκε, περπατά. Αν δείτε τη φάση της υλοποίησης θα δείτε ότι υπάρχουν προβλήματα. Που είναι τα προβλήματα; Η αίσθηση η δικιά μας είναι ότι είναι προβλήματα συντονισμού, συντονισμού εννοώ όλου αυτού του προγράμματος.

Δεύτερον, ότι είναι θέματα που αφορούν τον ΟΑΕΔ. Αυτή η υπόθεση του ΟΑΕΔ έχει τεθεί με πενήντα τρόπος από την Πρωτοβάθμια Αυτοδιοίκηση. Δηλαδή το σύστημα αυτό όπου ένας φορέας κεντρικός διαχειρίζεται προγράμματα που διαπερνούν τις περιφέρειες δεν μπορεί να περπατήσει, δεν μπορεί να είναι αποτελεσματικό. Προτάσεις επί προτάσεων, ο ΟΑΕΔ παραμένει ακλόνητος, αλώβητος.

Είναι από τα χονδρά ζητήματα από τα οποία δεν μπορούμε να ξεφύγουμε από την επόμενη προγραμματική περίοδο.

Βασικά ζητήματα για τον σχεδιασμό της περιόδου 2007 και τελειώσαμε. Νομίζω ότι υπάρχει ένας κρατικός σχεδιασμός. Τον ανέπτυξε η κυρία Τσουμάνη, είναι στο site της Γενικής Γραμματείας Ισότητας, πολλές προτάσεις, ενδιαφέρουσες προτάσεις και γίνεται μια δουλειά. Την ίδια στιγμή όμως πρέπει να σκεφτούμε – και ερχόμαστε και στα δικά μας εδώ – ότι πρέπει να κινηθεί σχετικά αυτόνομα και στον σχεδιασμό και στην υλοποίηση η Πρωτοβάθμια Αυτοδιοίκηση.

Οι δομές ισότητας είναι κάτι σημαντικό. Όταν ολοκληρώσουμε την απογραφή θα έχουμε και πιο πολλά συμπεράσματα. Παρ’ όλα αυτά νομίζω ότι πρέπει να μεγαλώσει πολύ στον προβληματισμό το πώς θα κινηθεί η Πρωτοβάθμια Αυτοδιοίκηση. Κατατέθηκε χθες η πρόταση που αφορά ζητήματα κοινωνικής προστασίας. Αυτό το θέμα της βίας κατά των γυναικών και πως θα μπορέσει η Πρωτοβάθμια Αυτοδιοίκηση δικτυονόμενη και ανταποκρινόμενη σε αυτό το αίτημα να πάρει μέρος στην αντιμετώπιση αυτού του πολύ μεγάλου προβλήματος, είτε είναι εμφανές, είτε είναι κρυφό. Όμως δεν είναι μόνο αυτό. Οι πολιτικές ισότητας δεν είναι μόνο η κοινωνική προστασία, αφορούν την απασχόληση, αφορούν τις εμπροσθοφυλακές.

Αυτά τα θέματα δεν μπορεί να είναι θέματα μόνο της Γενικής Γραμματείας Ισότητας ή να αναμένουμε στον σχεδιασμό της Γενικής Γραμματείας Ισότητας για να τα ενσωματώσουμε στη δουλειά της Αυτοδιοίκησης. Νομίζω ότι εδώ είναι ανάγκη να κινηθούμε και στο επίπεδο των Πρωτοβάθμιων ΟΤΑ και στο επίπεδο των γυναικείων οργανώσεων και στο επίπεδο της ΚΕΔΚΕ και της ΕΝΑΕ και της Νομαρχιακής Αυτοδιοίκησης προφανώς σχετικά αυτόνομα. Όχι συγκρουσιακά, αλλά να δουλέψει το σύστημα της πρότασης της γυναικείας από μόνο του. Έχει ωριμάσει και εμπειρία υπάρχει και προσωπικό υπάρχει που μπορεί αυτή την υπόθεση να την περπατήσει.

Σε ότι αφορά το αίτημα …αυτό είναι συνδεδεμένο 100% και με το αίτημα της αποκέντρωσης. Με αυτά τα χαρακτηριστικά νομίζω ότι μπορούμε να σκεφτούμε το εξής: η επόμενη προγραμματική περίοδος, αν θέλουμε να ενσωματώσουμε πολιτικές ισότητας, πρέπει να αντιμετωπιστεί σε δύο βασικούς άξονες. Τον συνολικό, δηλαδή η Αυτοδιοίκηση παίρνει πρωτοβουλία ξεκινώντας από αυτό που έχει καταφέρει, παίρνει πρωτοβουλίες και δουλεύει, σχεδιάζει και υλοποιεί και ταυτόχρονα σε αυτό τον σχεδιασμό τον σχετικά αυτόνομο της Αυτοδιοίκησης προσπαθεί να ενσωματώσει τις πολιτικές ισότητας όχι μόνο με τις λεγόμενες θετικές ρυθμίσεις, όχι μόνο με διακριτές πολιτικές που αφορούν μόνο γυναίκες, αλλά ενσωματώνοντας τη γυναικεία διάσταση, τη διάσταση του φύλου σε όλες τις πολιτικές.

Σας ευχαριστώ.

ΠΡΟΕΔΡΕΙΟ: Ευχαριστούμε τον κύριο Βαρσαδάνη για την εμπεριστατωμένη εισήγηση όσον αφορά την 4η προγραμματική περίοδο. Πιστεύω ότι μας έδωσε μια σαφή εικόνα και των πλεονεκτημάτων που είχαμε και που θα μπορούμε να έχουμε, αλλά και των δυσκολιών που πρέπει σοβαρά να λάβουμε υπόψη μας, ώστε να μην έχουμε προβλήματα.


Θα παρακαλούσα αν υπάρχουν κάποιες ερωτήσεις να γίνουν. 

(ταυτόχρονη διαλογική συζήτηση)

ΠΡΟΕΔΡΕΙΟ: Εντάξει, ήθελα να πω αν υπάρχουν ερωτήσεις συγκεκριμένες και λακωνικές και εξαιρετικά σημαντικές, βέβαια το εξαιρετικά σημαντικές είναι υποκειμενικό. Όμως, τέλος πάντων, αν το Σώμα προτιμά να γίνουν όλες οι ερωτήσεις στο τέλος, να προχωρήσουμε στην ολοκλήρωση των εισηγήσεων.


Η κυρία Γκόνου έχει τον λόγο.

Γ. ΓΚΟΝΟΥ: Καλή σας ημέρα. Ευχαριστώ, κυρία Πρόεδρε. Να ευχαριστήσω την ΚΕΔΚΕ και την ΕΝΑΕ και την πρόσκληση να βρίσκομαι σήμερα μαζί σας. Το βασικό ερώτημα που η τοποθέτησή μου οφείλει να απαντήσει αφορά στις παρεμβάσεις που είναι δυνατόν να αναπτύξει μια αυτοδιοικητική δομή στον τομέα της απασχόλησης, αλλά στηρίζοντας τις γυναίκες.


Δύο λοιπόν τα σημεία. Γυναίκες, απασχόληση. Απασχόληση. Άξονας ιδιαίτερης προτεραιότητας ήδη στο τρέχον Κοινοτικό Πλαίσιο Στήριξης και ακόμα μεγαλύτερης έμφασης στο υπό διαμόρφωση εθνικό στρατηγικό πλαίσιο αναφοράς 2007-2013.


Θα μου επιτρέψετε να σας παρακαλέσω να συνδυάσετε τα όσα λεχθούν από εδώ και πέρα με ότι ακούσατε χθες από τη Γενική Γραμματεία Ισότητας τη Γενική Γραμματέα την κυρία Τσουμάνη, η οποία παρουσίασε τις θέσεις της Γενικής Γραμματείας για τη νέα προγραμματική περίοδο, από την παρουσίαση που έκανε η κυρία Γαζή για τον ευρωπαϊκό χάρτη ισότητας, καθώς και από την πρόταση την αυτοδιοικητική που πριν λίγο ακούσαμε για τη νέα προγραμματική περίοδο. 


Σημεία από όλο αυτό το πλαίσιο, αλλά και από το ευρύτερο πλαίσιο που έχει θέση η Ευρωπαϊκή Ένωση και στο οποίο αυτή τη στιγμή η ελληνική πλευρά βρίσκεται στη διαπραγμάτευση για να οριστικοποιήσει τη νέα προγραμματική περίοδο, περιλαμβάνουν τα θέματα της απασχόλησης, όπως ήδη είπαμε, το θέμα της ισότητας των φύλων, το θέμα της εταιρικότητας και της ενισχυμένης θεσμικά πλέον κατοχυρωμένης συμμετοχής της Τοπικής Αυτοδιοίκησης στη χρηστή διακυβέρνηση, δύο όροι που αξιοποιούνται ιδιαίτερα ρητά θεσμικά στα ευρωπαϊκά κείμενα, αναφέρονται ρητά στα σχέδια των ευρωπαϊκών κανονισμών και στα πλαίσια αυτά θα κινηθούμε από του χρόνου και για τα επόμενα επτά, οκτώ, δέκα χρόνια, μέχρι να κλείσει και το επόμενο Κοινοτικό Πλαίσιο Στήριξης, όπως αδόκιμα το λέμε προφορικά, αλλά δεν μπορούμε πλέον να το πούμε γραπτά.


Θα παρουσιάσω όσο συνοπτικά μπορώ για την οικονομία του χρόνου τις υπηρεσίες και τις αρμοδιότητες που οφείλει σε εισαγωγικά ο όρος και είναι θέμα προς συζήτηση να έχει μια δομή στήριξης γυναικών στον τομέα της απασχόλησης. Αυτά τα οποία θα αναφερθούν ξεκινούν από μια εμπειρία και από μια τεχνογνωσία που έχει αναπτύξει εδώ και δεκαπέντε χρόνια η Ελληνική Εταιρεία Τοπικής Ανάπτυξης και Αυτοδιοίκησης, όταν τέλος της δεκαετίας του ’80 και αρχές της δεκαετίας του 1990 από κοινού με τη Γενική Γραμματεία Ισότητας και στα πλαίσια χρηματοδοτικών ευρωπαϊκών προγραμμάτων, των γνωστών NOW της εποχής εκείνης, εγκαινίασαν τη δημιουργία τέτοιων στα πλαίσια καταρχήν της Πρωτοβάθμιας Τοπικής Αυτοδιοίκησης και στη συνέχεια και της Νομαρχιακής. Τότε είχε ξεκινήσει μια έρευνα στον δεύτερο κύκλο της κοινοτικής πρωτοβουλίας το 1996 που υπήρξε μια αποτύπωση των χαρακτηριστικών των δομών και των παραγόντων εκείνων που θα όφειλαν να έχουν οι δομές, προκειμένου να χαρακτηριστούν, σε εισαγωγικά ο όρος, πρότυπες.


Θεωρούμε ότι τώρα και με την έρευνα που πραγματοποιείται, μετά την απόφαση της πρώτης περσινής πανελλαδικής συνδιάσκεψης θα έχουμε πολύ πιο επικαιροποιημένα στοιχεία.


Αν θέλουμε πολύ συνοπτικά να ομαδοποιήσουμε τις αρμοδιότητες μιας δομής ισότητας στήριξης γυναικών, μπορούμε να τις κατηγοριοποιήσουμε σε πέντε. Πληροφόρηση, συμβουλευτική, συντονισμός, δικτύωση, ευαισθητοποίηση. Οι δύο πρώτες είναι οι κυρίαρχες υπηρεσίες που οφείλουν να παρέχουν οι δομές ισότητας.


Εδώ θα πρέπει να κάνουμε μια διάκριση, αν θέλουμε να επεξηγήσουμε τι σημαίνει πληροφόρηση, τι σημαίνει συμβουλευτική, σε ποιες απευθύνεται. Σε αυτή τη διάκριση θα πρέπει να είμαστε λίγο ομαδοποιημένοι πάλι για την οικονομία της τοποθέτησης. Γιατί ας σκεφτούμε σε ποια γυναίκα απευθύνεται μια δομή στήριξης. Απευθύνεται στην άνεργη. Απευθύνεται στη γυναίκα που πρώτη φορά μπαίνει στην αγορά εργασίας. Απευθύνεται στη γυναίκα των πενήντα χρόνων που ξαφνικά απολύεται από την επιχείρηση στην οποία δούλευε για είκοσι χρόνια. Απευθύνεται στην αγρότισσα. Απευθύνεται στην μετανάστρια που ζει στην περιοχή. Απευθύνεται στη μάνα. Απευθύνεται στη γιαγιά. Απευθύνεται στη γυναίκα που είναι μόνη της και που συντηρεί και έναν ηλικιωμένο. Ο πληθυσμός γυναικείος, αλλά ιδιαίτερα ποικίλος.


Για την οικονομία της εισήγησης θα ομαδοποιήσουμε λίγο τι υπηρεσίες πρέπει να παρέχει μια τέτοια δομή σε γυναίκες οι οποίες είναι άνεργες, νεοεισερχόμενες ή το τελευταίο διάστημα ξαφνικά βρίσκονται χωρίς δουλειά και στη δεύτερη ενότητα σε γυναίκες οι οποίες θέλουν να αυτοαπασχοληθούν ή να ασχοληθούν σαν επιχειρηματίες.


Στην πρώτη ομάδα λέγοντας παροχή πληροφόρησης εννοούμε ότι η δομή στήριξης θα πρέπει να είναι σε θέση να παρέχει πληροφόρηση για το ποιες θέσεις εργασίας παρέχονται στην περιοχή, ποιες δυνατότητες επαγγελματικής κατάρτισης προσφέρονται στην περιοχή, ποια είναι τα εθνικά και τοπικά προγράμματα που ενισχύουν την απασχόληση και ιδιαίτερα για εκείνες τις γυναίκες που πρώτη φορά μπαίνουν στην αγορά εργασίας ή ξαφνικά βρίσκονται απολυμένες, βασικά θέματα νομοθεσίας, ασφάλιση και ασφαλιστικές εισφορές, άδειες, συμβάσεις απασχόλησης και ούτω καθεξής.


Όσον αφορά την ίδια κατηγορίας το κομμάτι της συμβουλευτικής μιλάμε για συμβουλευτική απασχόλησης και εννοούμε την υποστήριξη της γυναίκας να μάθει να αναγνωρίζει τις γνώσεις και δεξιότητες που διαθέτει, να εντοπίζει τους τομείς στους οποίους μπορεί και επιθυμεί να εργαστεί και να αποκτά γνώση σχετικά με το πώς να αναζητά εργασία. Πως συντάσσει ένα βιογραφικό σημείωμα, πως συμπεριφέρεται σε μια συνέντευξη και ούτω καθεξής.


Αν θέλουμε να πάμε στην κατηγορία της γυναίκας επιχειρηματία ή της γυναίκας αυτοαπασχολούμενη. Εδώ προστίθενται ακόμα κάποιες παροχές υπηρεσιών, τόσο στο κομμάτι της πληροφόρησης, όσο και στο κομμάτι της συμβουλευτικής για την απασχόληση. 


Όσον αφορά στο κομμάτι της πληροφόρησης η δομή πρέπει να είναι σε θέση να δώσει στοιχεία για θέματα για θέματα παροχής ενίσχυσης για την ίδρυση, για τη βελτίωση της υπάρχουσας επιχείρησης, τόσο από εθνικούς φορείς, όσο και αναπτυξιακούς νόμους ή ευρωπαϊκές πηγές χρηματοδότησης να δώσει βασικές νομικές πληροφορίες για το τι νομικές μορφές υπάρχουν και αντίστοιχες υποχρεώσεις της κάθε μιας νομικής μορφής για να λειτουργήσει μια επιχείρηση, καθώς και στοιχεία βασικά για τις διάφορες πηγές χρηματοδότησης αυτών των επιχειρήσεων μέσα από ευρωπαϊκά – όπως είπα και πριν – και εθνικά προγράμματα.


Τώρα για παροχή συμβουλευτικής απασχόλησης εδώ αφορά θέματα το πώς δημιουργεί μια γυναίκα μια επιχείρηση, είτε σε ατομική, είτε σε ομαδική βάση, η οποία περιλαμβάνει τόσο τη διερεύνηση των ικανοτήτων, δεξιοτήτων, γνώσεων των γυναικών για τις απαιτήσεις του ρόλου του επιχειρηματία, καθώς και τη στήριξή τους στη σταδιακή εκπόνηση του επιχειρησιακού σχεδίου.


Όταν απευθυνόμαστε σε επιχειρηματίες γυναίκες, εν δυνάμει επιχειρηματίες γυναίκες ή αυτοαπασχολούμενες, εκτός από την παροχή συμβουλευτικής απασχόλησης υπάρχει και μια κατηγορία που την ονομάζουμε παροχή συμβουλευτικής επιχειρήσεων. Ακόμα πιο εξειδικευμένη στην παροχή της πληροφόρησης, γιατί αφορά συγκεκριμένα στοιχεία στη λειτουργία της επιχείρησης, οικονομικής υφής, προώθησης των παραγόμενων προϊόντων, διανομής των προϊόντων και ούτω καθεξής.


Νομίζω ότι όλες και όλοι καταλαβαίνουμε ότι, για να μπορεί αυτές τις δύο βασικές υπηρεσίες που παρέχει η δομή στήριξης να τις παρέχει ικανά, επεξεργασμένα και τεκμηριωμένα, οφείλει να έχει να καλύψει μια σειρά παράγοντες, τόσο υλικούς, όσο και άυλους και κυρίως ανθρώπινους, προκειμένου αυτή η πληροφόρηση και αυτή η παροχή συμβουλευτικής υποστήριξης να φέρει το αναμενόμενο αποτέλεσμα. Γιατί είναι πάρα πολύ εύκολο βάζοντας το στόχο αν δεν έχουμε τις παραμέτρους να τον ικανοποιήσουμε αυτός να λειτουργήσει μπούμεραν για την ίδια η δομή. Η επιτυχία λοιπόν μιας δομής εξαρτάται κάθε φορά από μια σειρά παραγόντων.

Ο πρώτος αφορά τη διερεύνηση του προφίλ του γυναικείου πληθυσμού της κάθε περιοχής. Δεν σημαίνει ότι έχουμε μια πατέντα και την εφαρμόζουμε σε όλες τις περιοχές και σε όλους τους φορείς Αυτοδιοίκησης. Αυτό εξαρτάται από το σε ποιες γυναίκες απευθυνόμαστε, ποια είναι η χάρτα της περιοχής του γυναικείου πληθυσμού και αντίστοιχα μια αντίστοιχη καταγραφή πρέπει να γίνει για την περιοχή για το ποιες τοπικές υπηρεσίες υπάρχουν στους ίδιους τομείς. Συγκεκριμένα της απασχόλησης η κυρία Παπαδημητρίου αναφερόμενη στο κομμάτι της κοινωνικής πολιτικής θα έχει να σας πει πολλά περισσότερα για αυτό.

Υπάρχει ΚΕΚ, υπάρχει Κέντρο Προώθησης Απασχόλησης, υπάρχει θυρίδα επιχειρηματικότητας, υπάρχει μια περιφερειακή δομή κεντρικής υπηρεσίας, η οποία ασχολείται με αυτά τα πράγματα. Υπάρχει μια μη κυβερνητική οργάνωση, υπάρχει εργατικό κέντρο ικανά δυναμικό. Υπάρχουν επιμελητήρια, υπάρχουν εξειδικευμένοι φορείς στήριξης ενός επιχειρηματικού σχεδίου, ακόμα και στον ιδιωτικό τομέα χρειάζεται λοιπόν μια τέτοια χαρτογράφηση. 

Γιατί; Αν, παραδείγματος χάρη, στην περιοχή λειτουργεί κάποια υπηρεσία στήριξης επιχειρηματικότητας η σχεδιαζόμενη δομή δεν θα πρέπει να επικαλύψει αυτή την υπηρεσία. Δεν είναι άλλωστε και στον τρόπο που λειτουργεί η Τοπική Αυτοδιοίκηση παρέχοντας στις γυναίκες γνώσεις σύνταξης επιχειρηματικού σχεδίου, αλλά να περιοριστεί στην τόνωση της αυτοπεποίθησης των υποψήφιων γυναικών επιχειρηματιών για να απευθυνθούν στην υπηρεσία αυτή. 

Αντίστοιχα αν η περιοχή είναι ημιαστική και αραιοκατοικημένη και το επίπεδο εκπαίδευσης του πληθυσμού είναι σχετικά χαμηλό, τεχνικές αναζήτησης εργασίας τις οποίες πρέπει να λειτουργήσει η δομή πρέπει να είναι προσαρμοσμένες στο συγκεκριμένο εκπαιδευτικό επίπεδο των γυναικών. Με αυτό τον τρόπο η δομή θα μπορέσει να εξασφαλίσει το πρώτο που είναι κυρίαρχο. Να εκπονήσει ένα ολοκληρωμένο πρόγραμμα δράσης για το τι έχει να κάνει, να φτιάξει – αν μου επιτρέπεται ο όρος – το όραμά της και από αυτό το όραμα να εκπονηθεί ένα επιχειρησιακό σχέδιο, όπου αυτό το επιχειρησιακό σχέδιο θα καλύπτει και τις οριζόντιες λειτουργίες της δομής, αλλά θα καλύπτει και τους στόχους δραστηριότητάς της. 


Η πολιτική βούληση είναι ο καθοριστικότερος ίσως παράγοντας στήριξης ενός τέτοιου θεσμού, αφού όπως έχει ήδη διαπιστωθεί από δομές που λειτουργούν εκεί που η Δημοτική Αρχή, η Νομαρχιακή Αυτοδιοίκηση περιέβαλλαν τη δομή με ισχύ και κύρος, προικίζοντάς την με ένα σαφή ρόλο και πλαίσιο αρμοδιοτήτων. Η δομή όχι μόνο συνεχίζει και μετά το πέρας της χρηματοδότησης με την οποία ξεκίνησε τη λειτουργία της, αλλά παραγάγει αξιόλογο έργο.


Ένα άλλο κρίσιμο στοιχείο για τη λειτουργία αυτή της δομής είναι το ανθρώπινο στοιχείο, ποια είναι η στελέχωσή της και από το πρόγραμμα το οποίο θα έχει, από το τι υπηρεσίες θα παρέχει εξαρτάται και τι στελέχη εξειδικευμένα, κατάλληλα εκπαιδευμένα, ενημερωμένα και φιλικά προς τον πληθυσμό, στόχο και τον οποίο πρέπει να εξυπηρετήσουν και να υπηρετήσουν, πρέπει να αποκτήσει. 


Η θεσμική προστασία της δομής αυτής παίζει ακόμα ένα ρόλο, μαζί με τους οικονομικούς πόρους τους οποίους πρέπει να έχει. Και πάλι επιστρέφουμε στο πρόγραμμα δράσης, γιατί έτσι τη διευκολύνει από εμπλοκές με άλλους Οργανισμούς μέσα από μια στελέχωση σταθερή και εξειδικευμένη, μέσα από μια λειτουργική αυτοτέλεια, εξασφαλίζοντας έτσι τη δυνατότητα να επιτελεί το έργο της χωρίς να πρέπει αυστηρά να προσαρμόζεται σε ειδικές απαιτήσεις όποιων χρηματοδοτήσεων υπάρχουν ανά στιγμή. 


Αν εξασφαλιστούν λοιπόν αυτά από εκεί και πέρα πάμε στις υπόλοιπες αρμοδιότητες της δομής. Ένα στοιχείο που πρέπει να τονιστεί – και θα μου το επιτρέψετε αυτό – είναι η αναγκαιότητα δικτύωσης και συντονισμού μιας τέτοιας δομής τόσο με τις αντίστοιχες δομές που υπάρχουν στη περιοχή, όσο και με τις δομές που υπάρχουν στα υπόλοιπα επίπεδα διοίκησης, νομαρχιακό αν μιλάμε για αυτοδιοικητική δομή, περιφερειακό, εθνικό, ευρωπαϊκό. 


Αντίστοιχα αυτή η δομή πρέπει να συντονιστεί και να δικτυωθεί με όλες τις δομές που αναφέραμε πριν, που επιτελούν αντίστοιχο ή συμπληρωματικό με αυτή έργο στο κομμάτι της απασχόλησης. Ο συντονισμός αυτός και η δικτύωση θα μπορέσει να παράσχει το γενικότερο πλαίσιο για την εκπόνηση και την υλοποίηση οργανωμένων, στοχευμένων και συστηματικών παρεμβάσεων υπέρ των γυναικών, προσαρμοσμένων στις τοπικές ανάγκες και έτσι θα εξαλείψει και την αποσπασματικότητα, ένα στοιχείο το οποίο παρατηρείται ιδιαίτερα όλα αυτά τα χρόνια. 


Η προσπάθεια των Τοπικών Αρχών στη πλειοψηφία τους φορές να αξιοποιήσουν όσο το δυνατόν περισσότερο τις δυνατότητες ευρωπαϊκών κονδυλίων συνήθως δεν βοηθά στη διαμόρφωση ενός πλαισίου οργάνωσης και λειτουργίας των δομών που θα συνέβαλλε σημαντικά στην ενδυνάμωση του θεσμού και των προοπτικών του. Ο ρόλος της Τοπικής Αυτοδιοίκησης στη στήριξή τους παραμένει όμως καθοριστικός, πρώτον γιατί αποτελεί τον μοναδικό θεσμό τοπικής εξουσίας που μπορεί να διαθέτει τις απαραίτητες θεσμικές, οργανωτικές και χρηματοδοτικές δυνατότητες που διασφαλίζουν τη κατοχύρωση της δομής και ταυτόχρονα εγγυώνται την αυτονομία στην ανάπτυξη των δραστηριοτήτων της.

Δεύτερον, γιατί η Αυτοδιοίκηση με το πολιτικό βάρος που διαθέτει και τη συμμετοχή της σε ευρωπαϊκά δίκτυα μπορεί να συμβάλλει ουσιαστικά στη δικτύωση σε εθνικό και ευρωπαϊκό επίπεδο, αναβαθμίζοντας έτσι το κύρος του θεσμού και βγάζοντας τις περισσότερες από τον απομονωτισμό και την αφάνεια.

Τρίτον, γιατί η Αυτοδιοίκηση μπορεί να αναλάβει πρωτοβουλίες που να εξασφαλίζουν τη ποιότητα των παρεχόμενων υπηρεσιών των δομών, αλλά και την ανάπτυξη ενός στελεχιακού δυναμικού, θεσπίζοντας συγχρόνως ένα ειδικό εργασιακό καθεστώς για τη κατοχύρωσή τους.

Από την άλλη πλευρά είναι για την ίδια την Αυτοδιοίκηση η κατοχύρωση του θεσμού αυτού και μια πρόκληση, γιατί προσφέρει στη τελευταία ένα πολύτιμο εργαλείο στην ανάπτυξη μιας αυτόνομης πολιτικής στα θέματα ισότητας των φύλων. 

Σας ευχαριστώ πολύ. 

ΠΡΟΕΔΡΕΙΟ: Ευχαριστούμε θερμά την κυρία Γκόνου για την εξαιρετικά ενδιαφέρουσα πράγματι εισήγηση και τις προτάσεις της και παρακαλώ πάρα πολύ με λίγο ταχύτερα βήματα αν είναι δυνατόν να προχωρήσουμε. 


Η κυρία Παπαδημητρίου έχει τον λόγο.

ΠΑΠΑΔΗΜΗΤΡΙΟΥ: Ευχαριστώ κυρία Προεδρεύουσα. Και εγώ θέλω να σας ευχαριστήσω που παλεύετε για την ισότητα και για έναν λόγο παραπάνω: γιατί δουλεύω για την ισότητα, εγώ έχω ταυτίσει την επαγγελματική μου καριέρα με αυτό το θέμα και επειδή έχω πολλά χρόνια εμπειρίας, κλείνω πλέον 16 χρόνια αμιγώς γυναικείου αντικειμένου εργασία. Χαίρομαι να βλέπω γυναίκες ενεργές και όλο και περισσότερες να ασχολούνται με αυτά τα θέματα στους κοινωνικούς φορείς, διότι μόνο έτσι και ο δικός μου κόπος δεν πάει χαμένος και μπορώ να επικοινωνώ, να συνεννοούμαι και να γίνεται η δουλειά πιο γρήγορα.


Έτσι λοιπόν μπαίνω στο θέμα της εισήγησής μου, το οποίο αν ήταν γραμμένο θα ήταν σαν αυτό της Γιούλης, αν δεν ήταν τόσο πολύ γυναικείο θα ήταν σαν του κυρίου Βασαρδάνη. Είμαστε πολύ κοντά και οι τρεις στο θέμα δομές, χρηματοδότηση, πώς, γιατί και τι λείπει. 

Εγώ λοιπόν ως τελευταία ομιλήτρια του θεωρητικού κομματιού, γιατί ακολουθεί ένα τελευταίο που είναι: πραγματικά τι είναι μια δομή ισότητας, που η τελευταία ομιλήτρια δουλεύει σε μια δομή ισότητας. Εμείς το προσεγγίζουμε επιχειρησιακά, θεωρητικά, επιστημονικά, αλλά τελικά το τι είναι δομή μόνο όποιος δουλεύει εκεί ή το έχει οργανώσει ή το έχει πονέσει μπορεί να ξέρει. 

Ξεκινάω λοιπόν προσπαθώντας καταρχήν να μη χρησιμοποιήσω τις διαφάνειες που έχω ετοιμάσει γιατί έχετε κουραστεί και θα ήθελα να συμπληρώσω αυτά που είπαν οι δύο προηγούμενοι ομιλητές με κάτι το οποίο δεν θα μπορούσαν να ξέρουν, που είναι η δικιά μου εμπειρία πάνω σε αυτά. 

Θα σας πω λοιπόν μερικές ατάκες ας πούμε. Πρώτον, έχω παραιτηθεί από τον ιδιωτικό τομέα για να παρακολουθήσω ένα πρόγραμμα που σαν κοινωνιολόγος με προκάλεσε τρομερά και έλεγε εκπαίδευση στελεχών ανθρωπιστικών σπουδών και νομικών για να στήσουμε το πρώτο καταφύγιο κατά της βίας των γυναικών στον Δήμο Αθηναίων. Αυτό έγινε το 1987, παραιτήθηκα, παρακολούθησα το πρόγραμμα και το καταφύγιο έγινε μετά από 5 χρόνια. 

Σε αυτή τη 5ετία άλλαξε ο προσανατολισμός, ασχολήθηκα με προγράμματα κοινοτικά, στο τέλος έγινα και μέλος της Γραμματείας Ισότητας. Δεν πήγε άσχημα, αλλά θέλω να πω ότι από τη στιγμή που ανακοινώνεται ένα πρόγραμμα μέχρι να υλοποιηθεί υπάρχει μεγάλος δρόμος και αυτό γιατί όλα αυτά τα πράγματα γίνονται από το μηδέν και γίνονται είτε γιατί υπάρχει μια κοινοτική οδηγία, είτε γιατί υπάρχει ένας νόμος εθνικός που πρέπει να εφαρμόσει τη κοινοτική οδηγία είτε διότι υπάρχει ένα πρόγραμμα, είτε γιατί υπάρχει αυτή η αναγκαιότητα. Είμαστε στην Ευρώπη, πρέπει να τρέξουμε, πρέπει να έχουμε σύγκλιση με τις άλλες χώρες, πρέπει να δεχτούμε την εμπειρία τους, πρέπει να την αξιοποιήσουμε και δεν πρέπει να κάνουμε λάθη διότι έχουμε πάει στο Δ΄ Κοινοτικό Πλαίσιο Στήριξης και πια δεν συγχωρούνται τα λάθη. 

Έτσι λοιπόν θα διατρέξω τις προηγούμενες ομιλίες και θα σας βάλω και τη δικιά μου εμπειρία μέσα σε αυτό λέγοντας ότι δομή ισότητας στον Δήμο και στη Νομαρχία είναι μια αναγκαία διαδικασία, διότι η κυβερνητική πολιτική την οποία ασκούμε εμείς μέσω του μηχανισμού της Γραμματείας Ισότητας φτάνει μόνο σε επίπεδο Περιφέρειας με τις Περιφερειακές Επιτροπές Ισότητας, στις οποίες συμμετέχουν εκπρόσωποι διορισμένοι από την Γενική Γραμματέα και οι υπόλοιποι είναι εκπρόσωποι της ΚΕΔΚΕ και της ΕΝΑΕ. 

Η περιφερειακή Επιτροπή Ισότητας έχει δώσει μάχη για να την συστήνει ο Γενικός Γραμματέας. Δηλαδή η μάχη δίνεται στο να συσταθεί, μετά δίνεται μια μάχη για να αποκτήσει ένα γραφείο αυτή η Επιτροπή και να μπορεί να έχει ένα σημείο αναφοράς. Μετά δίνεται μάχη αυτό το γραφείο να μην έχει μια κοπελιά, οποιαδήποτε μικρή η οποία κάνει και πρωτόκολλο, κάνει και άλλες δουλειές, αλλά ανήκει στο Γραφείο Ισότητας, αλλά να αποκτήσει έναν άνθρωπο ο οποίος έχει αυτή την αρμοδιότητα και αυτό κάνει στο 8ωρό του και υποστηρίζει την Επιτροπή Ισότητας, μετά δίνει τη μάχη αυτό το άτομο κάπου να είναι γραμμένες αυτές οι αρμοδιότητες και να φαίνεται σε έναν Οργανισμό και να κατοχυρώνει αυτό το αντικείμενο δουλειάς και λοιπά, το οποίο ακόμα δεν έχει επιτευχθεί αλλά είναι σε καλό δρόμο και ακόμα δίνεται η μάχη, ενώ σε όλες τις άλλες Επιτροπές του Δημοσίου όλοι πληρώνονται για τις μετακινήσεις τους και τις αποζημιώσεις τους, σε αυτήν ειδικά την Επιτροπή ακόμα και τα 50 € ανά συνεδρίαση δεν υπάρχει δυνατότητα ο Περιφερειάρχης να βρει έναν τρόπο μέσα στον προϋπολογισμό για να τα δίνει στα μέλη. 

Καταλαβαίνετε λοιπόν από το νόμο και την επιτυχία αποκτήσαμε Επιτροπές Ισότητας στον τρίτο βαθμό Αυτοδιοίκησης, τι ωραία τι καλά, μέχρι το πώς κάνουν δουλειά αυτές οι Επιτροπές και μέχρι πού μπορεί να φτάσει ο κόπος του ελεύθερου χρόνου τους, γιατί δεν είναι αμειβόμενα μέλη, είναι άνθρωποι οι οποίοι πιστεύουν σε αυτό τον θεσμό και δουλεύουν εθελοντικά. Όμως η απαξίωση του να μη μπορούν να πάρουν ένα ταξί ή να μεταφερθούν σε ένα Συνέδριο στην Αθήνα που γίνεται από τη Γραμματεία Ισότητας ή στη Θεσσαλονίκη γιατί πρέπει να καλύψουν μόνοι τους τα έξοδά τους, είναι μια ιστορία η οποία αυτό τον θεσμό τον κάνει κουτσό. 

Παρ’ όλα αυτά μέχρι εκεί σταματάει η κυβερνητική πολιτική και η αποκέντρωση, από εκεί και μετά δεν υπάρχει σύνδεση με Α΄ και Β΄ βαθμό. Δηλαδή οι κυβερνητικές πολιτικές θα κατέβουν στο Δήμο μέσα από τους εκπροσώπους της ΕΝΑΕ και της ΚΕΔΚΕ που είναι μέλη της Περιφερειακής Επιτροπής Ισότητας. Και εκεί υπάρχει ένα μεγάλο κενό, δηλαδή εγώ που είμαι η Προϊσταμένη των Περιφερειακών Επιτροπών Ισότητας η μόνη σχέση που έχω μαζί τους είναι να στέλνουμε ότι στέλνουμε σε όλους τους άλλους και σε αυτές τις Επιτροπές για να είναι ενήμερες, να απαντάω στα τηλέφωνα ότι: όχι, δεν έχουμε λεφτά να σας καλύψουμε τις ανάγκες, βρείτε τα από τη Περιφέρεια. 

Να με παίρνουν διάφορα γραφεία που ανοίγουν σε Δήμους, Νομαρχίες, αλλά που δεν είναι της απολύτου αρμοδιότητάς μου γιατί οι περισσότεροι τους στέλνουν στη Σούλα, στη Γιούλη, δηλαδή να μάθουν μέσα από την ΕΕΤΑΑ ή την ΚΕΔΚΕ και την ΕΝΑΕ αυτά που θέλουν και συγκλίνουν όλες αυτές οι δομές στις 8 του Μάρτη που όλοι κάνουμε μια ωραία εκδήλωση για την ημέρα της γυναίκας, διακινείται ένα ωραίο δελτίο Τύπου από τη Γενική Γραμματεία και αξιοποιείται από όλες αυτές τις δομές και είμαστε όλοι ευχαριστημένοι, κυρίως οι πολιτικοί προϊστάμενοι Α΄, Β΄ και Γ΄ βαθμού Αυτοδιοίκησης, οι οποίοι εξαντλούν εκεί το θέμα της άσκησης πολιτικής ισότητας. 

Η ατάκα λοιπόν που βγαίνει από αυτό είναι: δεν υπάρχει Γραφείο Ισότητας αν πίσω από αυτό το Γραφείο Ισότητας δεν υπάρχει αιρετή γυναίκα η οποία να το εποπτεύει και να έχει ευθύνη μέσα στο Δήμο, αρμοδιότητα και να διακινεί και λίγο χρήμα. Δεν υπάρχει δομή ισότητας αν ο ίδιος ο Πρόεδρος αυτής της Επιτροπής, είτε αυτό είναι Περιφέρεια ή ο Περιφερειάρχης, είτε είναι Δήμαρχος ή Νομάρχης αν δεν πιστεύει σε αυτό τον θεσμό και δεν τον ενισχύει, όχι δίνοντάς του λεφτά, γραφεία και μια αποκλειστικής απασχόλησης υπάλληλο, αλλά εντάσσοντας τη διάσταση της ισότητας παντού. Διότι πια φύγαμε, η δεκαετία του ’80, του ’90 και του 2000 μας αφήνει και εκεί έχει εξαντληθεί στην ευρωπαϊκή σύγκλιση η θετική διάκριση, άντε λίγα λεφτά για γυναίκες, άντε να εκπαιδεύσουμε μερικές γυναίκες, άντε μέσα από τις ευρωζώνες αυτές για τη Κοινωνία της Πληροφορίας να έχουν και κάποιες γυναίκες, τα διευρυζωνικά.

Αυτά λοιπόν μας έχουν αφήσει πίσω γιατί τα βλέπουμε μέχρι τώρα με μια λογική επωφελούμενων και πόσες γυναίκες, είναι και το 40%; Είναι και το 20%; Είναι και το 50%; Ναι, δεν είναι όμως αυτό ισότητα, ισότητα είναι ειδικά σχεδιασμένα για γυναίκες, που ειδικά σχεδιασμένα σημαίνει ότι έχω αρχίσει από το μηδέν. Τι θέλω να κάνω, πώς θα το αντιλαμβάνεται ο άντρας ή η γυναίκα, πώς θα επωφεληθεί ο ένας και ο άλλος, πού είναι οι διαφορές. 

Αυτό σημαίνει μελέτη, έρευνα, επιστήμη, εμπειρία, εφαρμογή, επιχειρησιακό σχεδιασμό όπως έλεγαν και οι προηγούμενοι. Δηλαδή το εφαρμόζω, δεν το λέω στον κόσμο ότι το έχω ανοίξει το μαγαζί ή έχω ανακαλύψει τι θα γίνει. Το μετράω, το αξιολογώ, φτάνω σε ένα αποτέλεσμα που βλέπω ότι υπάρχει ικανοποιητική αντανάκλαση των νέων πολιτικών, πείθω όλο το Σώμα ότι αυτό είναι μια πολιτική η οποία φέρνει καλύτερη ποιότητα ζωής στον πολίτη, είναι ευχαριστημένος ο πολίτης, διευκολύνει την οικογένεια, αναβαθμίζει τις γυναίκες και αφού πείθω τότε γίνεται για πάντα μια πολιτική που επιβεβαιώνει τη λογική αυτής της ενσωμάτωσης. Δηλαδή ότι η ισότητα δεν είναι κοινωνική πολιτική για τις καημένες τις γυναίκες, η ισότητα δεν είναι θετική δράση για να βελτιώσουμε λίγο τα ποσοστά μας και να φαινόμαστε καλύτερα προς τα έξω, η ισότητα είναι άποψη, είναι πολιτική, είναι τρόπος σκέψης. 

Αυτό τον τρόπο σκέψης, κυρίες μου, καλώς ή κακώς τον έχουμε καταρχήν εμείς οι γυναίκες ως φύλο. Κοινώς δεν μπορεί τη πολιτική ισότητας να την υποστηρίξει άντρας όπως θα την υποστηρίξουν οι γυναίκες. Αυτό σας το λέω και από τη προσωπική μου εμπειρία.

Δεύτερον, για να την υποστηρίξεις θες εργαλεία και τα εργαλεία θέλουν χρόνο. Δεν ανοίγουμε Γραφείο Ισότητας έτσι, Γραφείο Ισότητας ανοίγουμε σε έναν Δήμο και σε μια Νομαρχία όταν υπάρχει πολιτικό πρόγραμμα, πολιτική βούληση, Επιτροπή αιρετών που εποπτεύει, σχεδιασμός, έλεγχος, πρόγραμμα, λεφτά και αφού τα εξασφαλίσουμε όλα αυτά τότε το ανοίγουμε. Δεν ανοίγουμε δηλαδή ένα γραφείο που βάζουμε μια γυναίκα κακομοίρα εκεί πέρα η οποία απαντάει σε ερωτήματα που δεν έχουν συνέχεια.

Βεβαίως χρήματα υπάρχουν από την Ευρωπαϊκή Ένωση, αλλά θέλω να σας πω όπως είπε και ο κύριος Βασαρδάνης ότι για να πάρουμε πια αυτά τα χρήματα πρέπει ήδη να έχουμε μια τέτοια δομή η οποία να λειτουργεί πολύ καλά, γιατί θα αξιολογηθεί ως δομή για να πάρει χρήματα. Μέχρι τώρα αυτή η δομή αναπτυσσόταν σε μια λογική χρηματοδοτήσεων, που σου έδινε τράτο να αρχίσεις να δουλεύεις σιγά-σιγά με ότι ήξερες, να το βελτιώνεις και με τα διακρατικά προγράμματα και με τα λεφτά και με τον κόσμο ο οποίος θα εκπαιδεύεται και να φτάσεις σε ένα σημείο σήμερα να έχεις μια ποιοτική υπηρεσία.

Για να ξεκινήσεις σήμερα με κοινοτικά χρήματα μια τέτοια Υπηρεσία πρέπει να υπάρχει προϋπόθεση της δομής και κυρίως ως προς το κομμάτι των υποδομών. Πάντα θα χρηματοδοτείται η βελτίωση των γνώσεων, η βελτίωση των εργαλείων, η βελτίωση όλων, αλλά υποδομές όπως χρηματοδοτήθηκαν Α΄, Β΄ και Γ΄ Κοινοτικό Πλαίσιο Στήριξης δεν έχουμε. 

Όμως έχουμε πια καινούργια εργαλεία. Τα καινούργια εργαλεία, όπως είπε και ο κύριος Βασαρδάνης, είναι ότι έχουμε τη σύμπραξη ιδιωτικού-δημοσίου, τη δυνατότητα δηλαδή που έχει η Αυτοδιοίκηση όπως και το Δημόσιο να συμπράττει, να συγχρηματοδοτεί και να συνεργάζεται με ιδιώτες, ένα πράγμα που ήταν μέχρι τώρα δύσκολο, γκρίζο και γινόταν με διαδικασίες πολύπλοκες, δεύτερον έχουμε τον νέο Κώδικα που δίνει αρμοδιότητες στους Δήμους να κάνουν και συμβουλευτική και ξενώνες και καταφύγια και όλα αυτά, που δεν είχε την αρμοδιότητα και τρίτον και κυριότερο του λύνονται τα χέρια με το να κάνει Αστικές Μη Κερδοσκοπικές Εταιρείες όποτε θέλει, αν αυτό το πράγμα είναι προς το συμφέρον του αποτελέσματος.

Άρα πάμε στο τέταρτο. Για όσους δεν έχουν αυτή την εμπειρία που άλλοι αποκτήσαμε με τα προηγούμενα Κοινοτικά Πλαίσια Στήριξης και τα προγράμματα, πάμε στο Δ΄ Κοινοτικό Πλαίσιο Στήριξης τώρα όμως με πιο διευκολυμένες διαδικασίες, αλλά οπωσδήποτε με νέες απαιτήσεις και οι νέες απαιτήσεις είναι ότι καταφύγιο σε μια περιοχή για κακοποιημένες γυναίκες δεν μπορεί να υπάρχει αν δεν είναι ευαισθητοποιημένος ο Δήμαρχος και ο Νομάρχης πάνω στο θέμα αυτό. Δηλαδή δεν μπορεί να βγαίνει ο πολιτικός και τοπικός άρχων και να λέει: καλά κάνουν τις γυναίκες και τις δέρνουν και από την άλλη να βγαίνει ένα καταφύγιο για να προστατεύει αυτές τις γυναίκες.

Άρα ακόμα και το καταφύγιο, που είναι μια πρώτιστη ανάγκη, εμείς στη Γραμματεία και αν δεν ξέρουμε πόσο οι γυναίκες δεν μπορούν να απευθυνθούν πουθενά και πόσο βέβαια οι μη κυβερνητικές οργανώσεις έχουν καλύψει αυτό το κενό και το καλύπτουν και καλά, ίσως να μη χρειάζεται να υπάρχουν δημόσιες δομές. Αυτά τα πράγματα θα τα βγάζουν οι μελέτες. Δηλαδή εγώ δυστυχώς σήμερα με το μόνο κενό που φεύγω είναι που δεν είχα στοιχεία από την έρευνα που έκανε η ΠΕΤΑ, γιατί κατά τα άλλα φεύγω πολύ πιο πλούσια από αυτή τη συνάντηση είτε γιατί σας είδα, είτε γιατί τα υλικά τα οποία έχετε στον φάκελο είναι εξαιρετικά, σας το λέω εγώ που δουλεύω στον κεντρικό μηχανισμό και δεν τα βλέπω, είτε γιατί πραγματικά είδα μια αγωνία στο να εκλεγείτε και να πάτε μπροστά, πράγμα το οποίο μου επιβεβαιώνει ότι οι γυναίκες τολμούν.

Ευχαριστώ. 

ΠΡΟΕΔΡΕΙΟ: Ευχαριστούμε θερμά την κυρία Παπαδημητρίου για την διαδρομή αυτή που έκανε και την αναδρομή που μας επεσήμανε τις δυσκολίες, χωρίς όμως και να μας απογοητεύσει δεδομένου ότι μας έδωσε και τα καινούργια εργαλεία που μπορούμε να χρησιμοποιήσουμε για να επιτύχουμε τον στόχο μας.


Παρακαλώ τώρα την κυρία Νέζη. 

ΝΕΖΗ: Κυρία Παπαδημητρίου, ήταν χειμαρρώδης η τοποθέτησή σας και πάρα πολύ πλαισιοτική η τοποθέτηση της κυρίας Γκόνου από την ΕΕΤΑΑ. Για να σας επιβεβαιώσω νομίζω ότι θα σας δώσω και κάποια στοιχεία που θα είναι και πάρα πολύ θετικά. Βέβαια θα σας πω με μια μικρή λύπη ότι συμβαίνει αυτή τη στιγμή ότι συμβαίνει συνήθως, πάντα η θεωρία παίρνει πιο πολύ από τη πράξη. 

Νιώθω ότι αναλωθήκαμε πάρα πολύ ακούγοντας πάρα πολλά θέματα που είναι θεωρητικά και δεν ξέρω αν θα έχει πάρα πολύ μεγάλο ενδιαφέρον να ακούσετε αρκετά περισσότερα από μια εμπειρία πια, από μια δομή ενός Δήμου που έχει συγκεκριμένα χαρακτηριστικά, γιατί εδώ είστε αιρετές από όλη την Ελλάδα. Δεν είναι αντιπροσωπευτικός τόσο ο Δήμος μας, είναι ένας Δήμος στην Αθήνα, ο Δήμος Αγίας Βαρβάρας, έχει γύρω στους 45.000-50.000 κατοίκους και έχει και ένα ιδιαίτερο πληθυσμό.

Θα προσπαθήσω σεβόμενη τον χρόνο σας, γιατί ξέρω ότι είναι πάρα πολύ πιεσμένος, να μιλήσω πάρα πολύ λίγο. Όμως υπόσχομαι πως ότι δεν πω θα διατεθεί στο διαδίκτυο και μπορείτε επίσης οτιδήποτε θελήσετε από αυτά που έχουμε παράγει σαν εργαλεία ή από την εμπειρία μας, οποιαδήποτε στιγμή θελήσετε να μας ενημερώσετε και να σας τα στείλουμε ή να μιλήσουμε. Αυτό για τον χρόνο που δεν θα δώσουμε τώρα.

Η προσπάθεια να οργανωθούν οι Υπηρεσίες για την προώθηση της ισότητας στο Δήμο Αγίας Βαρβάρας έχει ξεκινήσει από το ’95 όταν συγκροτήθηκε η Κοινωνική Υπηρεσία. Μιλήσατε για δομές ισότητας αναφερόμενοι μόνο στις Επιτροπές Ισότητας, σας δίνω και μια εναλλακτική: η δημιουργία Κοινωνικών Υπηρεσιών με τη μορφή Υπηρεσιών που συγκροτούνται από μια διεπιστημονική ομάδα και φυσικά διοικούνται από ένα Διοικητικό Συμβούλιο με τις υπαγόμενες θέσεις στον Οργανισμό του Δήμου, είναι ίσως και μια άλλη εναλλακτική που θα έπρεπε η Γενική Γραμματεία να αρχίσει να τη συζητά και να τη σκέφτεται ιδιαίτερα αυτή τη περίοδο. Γιατί νομίζω ότι υπάρχει και μια παράλληλη πρόταση της ΚΕΔΚΕ για την οργάνωση Κοινωνικών Υπηρεσιών, οπότε νομίζω ότι θα ήταν αρκετά καλό να δει κανείς πώς θα μπορούσαν να λειτουργήσουν οι Επιτροπές Ισότητας με την παραλειτουργία Κοινωνικών Υπηρεσιών.

Εμείς λοιπόν ξεκινήσαμε το 1995 όταν συγκροτήθηκε η Κοινωνική Υπηρεσία, που υπάγεται όπως σας είπα στην Διεύθυνση Προγραμματισμού. Η Υπηρεσία είναι διεπιστημονική και έχει σαν βασικά αντικείμενα τη μελέτη και οργάνωση κοινωνικών προγραμμάτων και τη παροχή υπηρεσιών ψυχοκοινωνικής υποστήριξης σε άτομα και οικογένειες. Αυτή η Υπηρεσία συγκροτήθηκε χωρίς ευρωπαϊκή χρηματοδότηση, αυτοχρηματοδοτήθηκε από τον Δήμο και μπορώ να σας πω ότι στήθηκε με πάρα πολύ κόπο και πάρα πολύ έγνοια. Συνεχίζοντας θα σας πω πώς ενεπλάκη και όλη η διαδικασία των ευρωπαϊκών χρηματοδοτήσεων. 

Λίγα χρόνια αργότερα από τη συγκρότηση της Κοινωνικής Υπηρεσίας συμπορευτήκαμε με τις πρώτες προσπάθειες της Γενικής Γραμματείας Ισότητας να λειτουργήσουν στους Δήμους Γραφεία Ισότητας και στο πλαίσιο αυτό εκπαιδεύτηκαν στελέχη του Δήμου. Έγινε αυτό σε σχέση με την ισότητα και διαμορφώθηκε ένα λίγο πιο συγκροτημένο πλαίσιο για τη τοπική εφαρμογή πρωτοβουλιών και προγραμμάτων για γυναίκες.

Τώρα θέλω να σας πω ότι στην Αγία Βαρβάρα, στον Δήμο μας η έννοια της ισότητας έχει ιδιαίτερη ευαισθησία και δεν είναι τυχαίο το ότι από την αρχή οργανώσαμε πάρα μα πάρα πολλά προγράμματα για τις γυναίκες και δώσαμε πάρα πολύ μεγάλη έμφαση σε αυτό το κομμάτι και το κομμάτι των διαφιλικών σχέσεων είναι κάτι στο οποίο έχουμε επενδύσει πάρα πολύ. 

Αυτή η ευαισθησία μας υπαγορεύεται και από τα ίδια χαρακτηριστικά του Δήμου. Τα χαρακτηριστικά έχουν ως εξής: είναι μια πόλη με υψηλά ποσοστά ανεργίας, χαμηλό εισοδηματικό και μορφωτικό επίπεδο, πολιτισμικές ιδιαιτερότητες και κοινωνικές ομάδες στα όρια του κοινωνικού αποκλεισμού και έτσι η ανισότητα των ευκαιριών παίρνει κυρίως θελικά χαρακτηριστικά, γιατί όπως ξέρουμε οι γυναίκες είναι οι πιο αποκλεισμένες των αποκλεισμένων.

Το να είσαι τσιγγάνος ή παλλινοστούντας, το να είσαι μετανάστης ή άτομο χαμηλών επαγγελματικών προσόντων σημαίνει ότι βρίσκεσαι σε άλλη αφετηρία, δηλαδή κάποιοι άλλοι προηγούνται στις αφετηρίες. Το να είσαι εκτός από τα παραπάνω και γυναίκα είναι συνδυασμός που συνιστά όρους διπλής ανισότητας. Εμείς δουλέψαμε προς τη κατεύθυνση της άρσης αυτής της ανισότητας, δουλέψαμε δηλαδή προς το να δώσουμε πολύ περισσότερη έμφαση και πολύ περισσότερα προσόντα στις γυναίκες της περιοχής μας, είτε αυτά είναι επαγγελματικά, είτε αυτά είναι δεξιότητες επικοινωνιακές. Πολλές φορές μπορεί να τις χρειάζονται οι γυναίκες που έχουν στόχο μια αιρετή θέση. 

Δεν θα σας κουράσω, θα σας δώσω το στίγμα των δραστηριοτήτων μας. Βασική υπηρεσία που παρείχαμε το ’95 και μέχρι σήμερα σταθερά είναι η ενημέρωση για δικαιώματα και δομές που μπορεί κάποιος να απευθυνθεί. Αυτή είναι μια υπηρεσία που τη παρέχουμε σε όλους τους πολίτες μας, το ότι όμως έχουμε καταφέρει στα 11 χρόνια το 70%-80% του πληθυσμού μας να είναι γυναίκες δίνει μια άλλη διάσταση στις υπηρεσίες μας, πρώτον διότι έχουμε καταφέρει με την έννοια του ότι είμαστε και μια πλειοψηφία γυναικών που δουλεύουμε, αυτό δεν πρέπει να το ξεχνάμε, αλλά υπάρχει και αυτή η ευαισθησία που σας λέω σε θέματα γυναικών και διπλή ευαισθησία σε θέματα κοινωνικών ανισοτήτων.

Φιλική Υπηρεσία – και αν θέλετε μπορούμε να πούμε πολλά για αυτό στη συνέχεια – είναι μια Υπηρεσία η οποία δεν περιμένει τη γυναίκα να της φέρει αιτήματα, είναι Υπηρεσία που ξέρει καλά τις ανάγκες των γυναικών και των υποκατηγοριών στις οποίες ανήκει μια γυναίκα και αναλόγως μπορεί να προβλέψει τι ανάγκες η ίδια έχει και να την ενημερώσει για όλα αυτά τα προγράμματα που υπάρχουν σε τοπικό επίπεδο ή σε υπερτοπικό επίπεδο ώστε να τα έχει υπόψη της. 

Αυτό που σας λέω έχει πάρα πολύ μεγάλη σημασία για τη πληροφορία. Δύο στοιχεία θα σας πω για τη πληροφόρηση, το ένα είναι αυτό, το ότι είναι πάρα πολύ σημαντικό να μη περιμένουμε τα ερωτήματα γιατί οι γυναίκες δεν μπορούν να παρακολουθούν πώς εξελίσσεται η Δημόσια Διοίκηση και το τι προγράμματα μπορεί να έχουμε, πρέπει εμείς να έχουμε υπόψη μας τι προφίλ γυναίκας έχουμε και η ανάγνωση αυτού του προφίλ πρέπει να γίνει πολύ γρήγορα. Αυτό θέλει εκπαίδευση, για αυτό και τονίζω ιδιαίτερα τον ρόλο των Υπηρεσιών.

Το δεύτερο κομμάτι στην πληροφόρηση, που είναι νομίζω το πιο σημαντικό, έχει να κάνει με εσάς που είστε αιρετές. Εμάς μας έχουν βοηθήσει πάρα πολύ οι αιρετές γυναίκες, είναι συγκλονιστικό το πόσο μας φέρνουν θέματα των γυναικών, για τα οποία δεν χρειάζεται κανείς να φέρει τη γυναίκα σε μια Υπηρεσία που έχει και μια διαδικασία, πρέπει να μάθουμε να δουλεύουμε και δια του αντιπροσώπου. Θα δώσουμε τη πληροφορία όπως πρέπει, εκεί που πρέπει, περιμένοντας ότι κάποια στιγμή θα έρθει η ώρα που οι γυναίκες θα προσεγγίσουν και την Υπηρεσία. 

Επίσης μια καλή πρακτική είναι τα πολυπυρηνικά δίκτυα, δίκτυα πολλών πυρήνων. Γίνεται ένα πρόγραμμα κατάρτισης, δεν αφήνεις αυτή την ομάδα των γυναικών να χαθεί. Συγκρατείς ομάδα, πέραν του ότι κρατάμε ούτως ή άλλως στοιχεία, δεν είναι αυτό το θέμα, αλλά γνωρίζεις τη δυναμική της ομάδας και έχεις την δυνατότητα αυτή την ομάδα να την αξιοποιήσεις στη συνέχεια και σε επίπεδο πληροφορίας. Δίνουμε μια πληροφορία και μέσα σε δέκα μέρες ξέρουμε ότι δέκα γυναίκες θα έρθουν δίνοντας μόνο ένα αντίγραφο σε μια γυναίκα. Θέλω να πω ότι έχει σημασία το δίκτυο πάρα πολύ. 

Η κυρία Γαζή τόνισε και τονίστηκε πάρα πολύ η συγκέντρωση στοιχείων από την οπτική του φύλου. Το κάνουμε, έχουμε ξεκινήσει αυτή τη περίοδο να συγκεντρώνουμε όλα τα στοιχεία από τις δομές του Δήμου με την οπτική του φύλου. Πάντα ζητάμε από τα Νομικά Πρόσωπα και πάντα ζητάμε από όλους να μας δίνουν πόσες γυναίκες, πόσοι άντρες.

Θα σας πω κάτι που είναι ιδιαίτερα χαρακτηριστικό: υλοποιούμε προγράμματα για άνεργους, υλοποιούμε προγράμματα γενικότερα, προγράμματα δια βίου εκπαίδευσης με τη συνεργασία των Κέντρων Εκπαίδευσης Ανηλίκων, εξαντλούμε όλα τα προγράμματα της δημόσιας διοίκησης και ότι προγράμματα υπάρχουν προς όφελος των πολιτών. Νομίζω ότι δεν υπάρχει πρόγραμμα στο οποίο να μην έχουμε συμμετάσχει, ίσως είναι υπερβολή και είναι και υπέρβαση για τον Δήμο μας, αλλά το επιβάλλει το προφίλ των πολιτών μας.

Η πλειοψηφία των γυναικών που συμμετέχουν είναι γυναίκες και δεν έχει να κάνει με το ότι μας το ζητούν, έχει να κάνει με το ότι έχει αρχίσει και κινείται μια διαδικασία όπου η πρόβλεψη για την ανάγκη είναι πάρα πολύ σημαντική. Δηλαδή δεν περιμένουμε να έρθει μια γυναίκα και να μας πει: θέλω να μάθω πού θα πάω για να κάνω εκπαίδευση για το ιντερνετ, εξαρχής εφόσον βλέπουμε ότι δεν γνωρίζει από το in-take, από την οποιαδήποτε πληροφόρηση παίρνουμε ένα χαρακτηριστικό προφίλ. 

Αμέσως δίνουμε μια ενημέρωση για το να πάρει προτεραιότητα για να ενταχθεί στα προγράμματα του ΙΔΕΚΕ που γίνονται στις περιοχές μας. δεν είναι προγράμματα που τα κάνει ο Δήμος, χώρια που και ο Δήμος έχει οργανώσει και μια Ειδική Υπηρεσία, υποστηρίζει δηλαδή τα προγράμματα για την εκμάθηση υπολογιστών.

Να πω ότι στον Δήμο έχει βοηθήσει πολύ το ότι έχει αναπτυχθεί όλο αυτό το δίκτυο υπηρεσιών, έχουμε ΚΗΦΗ, έχουμε παιδικούς σταθμούς, θα έχουμε και νέο παιδικό σταθμό, θα έχουμε και παιδικό σταθμό για παιδιά με ειδικές ανάγκες. Όλα αυτά δεν προέκυψαν μόνο επειδή υπήρξαν χρηματοδοτικές ευκαιρίες, κυρίως γιατί υπήρξαν χρηματοδοτικές ευκαιρίες, αλλά υπήρξε και από πίσω μια τεκμηρίωση, η οποία είναι πάρα πολύ σημαντική. Δηλαδή είναι πολύ σημαντικό να λες ότι θα γίνει σε εκείνη τη περιοχή που έχουμε αυτό το χαρακτηριστικό, αυτό το προφίλ των ανθρώπων που έχουν περισσότερη ανάγκη, των γυναικών και όσους έχουν περισσότερη ανάγκη από ότι σε μια άλλη. Άρα η τεκμηρίωση ήταν πάρα πολύ σημαντική και νομίζω ότι είναι μια καλή πρακτική για όλους τους Δήμους.

Δεν θα σας κουράσω, να σας πω ότι έχουμε κάνει πάρα πολλά προγράμματα για γυναίκες, από το Β΄ Κοινοτικό Πλαίσιο Στήριξης κάναμε προγράμματα μόνο για γυναίκες, για μονογονεακές που έχουμε εκδώσει και ειδικούς οδηγούς. Έχουμε στήσει με τη συνεργασία του Κέντρου Νέων Ευκαιριών και υποστήριξη γυναικών παλαιότερα τη πρώτη υποδομή για εξυπηρέτηση μόνο γυναικών, άνεργων γυναικών, που στη συνέχεια είμαστε πλέον πιστοποιημένο Κέντρο Συνοδευτικών Υποστηρικτικών Υπηρεσιών και αυτό βοηθάει έτσι την εξέλιξη των πραγμάτων για τις νέες προγραμματικές συμβάσεις.

Αυτή τη περίοδο είμαστε ένας από τους φορείς που υλοποιούμε ένα πρόγραμμα μεγάλο, το έχετε και μέσα στον φάκελό σας, το πρόγραμμα της Γενικής Γραμματείας Ισότητας για άνεργες γυναίκες. Από τις 2.309 γυναίκες που έχετε δει ότι θα εξυπηρετηθούν σε αυτό το πρόγραμμα εμείς εξυπηρετούμε τις 205. Κυρία Γκόνου, πολύ καλά είπατε ότι είναι πολύ σημαντικό να ενημερώσουμε μια γυναίκα για το ποιες θέσεις απασχόλησης υπάρχουν στη περιοχή. Εμείς βρισκόμαστε στη πολύ δυσάρεστη θέση να ενημερώσουμε τις γυναίκες ότι δεν υπάρχει καμία θέση απασχόλησης στη περιοχή. 

Αυτό λοιπόν σηματοδοτεί και μια νέα σχέση μας με τη γυναίκα και θα πάω στη Συμβουλευτική. Η Συμβουλευτική λοιπόν εκτός από αυτά όλα που παρέχει στη γυναίκα τελικά είναι και ένας κυματοθραύστης έχω καταλάβει τώρα πια. Είναι αυτή η υπηρεσία που θα κρατήσει όλη αυτή την απογοήτευση, είναι αυτή η σχέση που θα κρατήσει όλη αυτή τη δυσκολία της γυναίκας να ενταχθεί στην αγορά εργασίας, αλλά και να βρει μια λύση σε σχέση με τους γονεακούς ρόλους και σε σχέση με πάρα πολλά προβλήματα που αντιμετωπίζει. 

Έχουμε και τις πέντε υπηρεσίες που είπατε, σας λέω δεν θα σας κουράσώ περιγράφοντάς τις. Θα ήθελα μόνο να κλείσω δίνοντας το στίγμα της εμπειρίας μας. Αν κανένας θέλει να δουλέψει σε θέματα ισότητας πέρα από όλα όσα είπαμε τις δυο μέρες και πέρα από το ότι θα πρέπει οπωσδήποτε να προωθηθεί ο ευρωπαϊκός χάρτης σε κάθε Δήμο και με χρονοδιάγραμμα και με τη συγκρότηση των Υπηρεσιών και με όλα αυτά παράλληλα, θα πρέπει να μη ξεχνάμε το εξής: οι γυναίκες έχουμε περισσότερο χαμηλή αυτοεκτίμηση από ότι οι άντρες, είναι κάτι που το έχουμε μάθει, είναι κάτι που μας το έχουν περάσει διαγενεακά. Δεν θυμάμαι τον εαυτό μας είτε σε ρόλους αιρετούς, είτε σε ρόλους επαγγελματικούς τόσο όσο οι άντρες. 

Δεν έχει σημασία λοιπόν αν μας θεωρούν άξιες ή θεσμικά ή όπως, σημασία έχει ότι εμείς ασυνείδητα θεωρούμε τους εαυτούς μας λιγότερο άξιους. Να θυμάστε ως αιρετές ότι το ίδιο αντιμετωπίζουν και οι γυναίκες, το ίδιο αισθάνονται πιθανά και οι γυναίκες με τις οποίες έρχεστε σε επαφή – θα ήθελα να το επισημάνω αυτό – και πιθανά να φαντάστηκε να θεωρούν ότι έχετε και μια παραπάνω θέση από αυτές. Χρειάζεται μια λεπτότητα στην επαφή με τις γυναίκες, ιδιαίτερα των ειδικών πληθυσμιακών ομάδων.

Η δεύτερη έννοια είναι οι ενοχές, είναι κάτι που δεν το άκουσα καθόλου και δεν ξέρω γιατί σε μια συνδιάσκεψη γυναικών δεν μιλάει καμιά μας για τις ενοχές. Μια κυρία είπε χθες ότι ισότητα θα έχουμε όταν οι γυναίκες θα μπορούν να κάνουν τα ίδια λάθη με τους άντρες χωρίς να δέχονται επίθεση για αυτά. Εγώ θα έλεγα ότι ισότητα θα έχουμε όταν οι γυναίκες θα μπορούν να διαχειρίζονται το προσωπικό τους χρόνο και αυτό να τον προσφέρουν στις οικογενειακές τους υποχρεώσεις χωρίς ενοχές. Δεν νομίζω ότι υπάρχει καμία γυναίκα η οποία είναι σήμερα εδώ ημέρα της μητέρας και δεν έχει ενοχές για το ότι δεν είναι στο σπίτι της και αν δεν τις έχει είναι γιατί τις έχει δουλέψει πολύ καλά. Αυτός είναι και ένας αιρετός ρόλος, σκεφτείτε μια γυναίκα που θα πρέπει να πάει στη δουλειά, να επιλέξει αν θα πάει στη δουλειά ή αν θα μείνει τελικά στο σπίτι χωρίς να πάει στη δουλειά με έναν κακοποιητικό σύζυγο. Αυτή τη πολυπλοκότητα θα ήθελα να την έχετε υπόψη σας. 

Τέλος, επειδή πολύ μιλήσατε για θεσμούς θα σας πω ότι θα πρέπει να μη ξεχνάμε για τους δεσμούς, ότι οι δεσμοί είναι αυτοί που φτιάχνουν τις αντιλήψεις μας στο παρόν, από το παρελθόν, από αυτό δηλαδή που μάθαμε από τη γιαγιά μας, από τον παππού μας, από τους παλαιότερους και κυρίως για το μέλλον και αν θέλουμε να κάνουμε κάτι για όλα αυτά θα πρέπει να συντονιστούμε όλες, οι θεσμοί, οι πρακτικές και οι εμπειρίες για να προχωρήσουμε. 

Σας ευχαριστώ πολύ. 

ΠΡΟΕΔΡΕΙΟ: Να ευχαριστήσουμε απλώς την κυρία Νέζη για τις εμπειρίες που μας μετέφερε από τον Δήμο της Αγίας Βαρβάρας που οπωσδήποτε έχει ιδιαιτερότητες λόγω των ειδικών πληθυσμιακών ομάδων που εκπροσωπούνται εκεί. 

ΣΥΝΕΔΡΟΣ: (εκτός μικροφώνου) 
ΠΡΟΕΔΡΕΙΟ: Παρακαλώ τότε να έρθει στο βήμα η κυρία Δεμίρη. 

ΔΕΜΙΡΗ: Θα παρακαλούσα την κυρία Σούλα Ευθυμίου εκ μέρους του ΠΑΣΟΚ, δεν ξέρω αν η κυρία Λεμονιά Κολοβού-Πολύζου εκ μέρους της ΝΕΑΣ ΔΗΜΟΚΡΑΤΙΑΣ είναι στην αίθουσα, πολύ ωραία και την κυρία Γεωργία Φακιρίδου εκπρόσωπο του ΚΚΕ. Δεν ξέρω αν από τον ΣΥΝΑΣΠΙΣΜΟ, την ΕΣΙΑ και την ΠΟΕΣΙ υπάρχουν εκπρόσωποι, από τον ΣΥΝΑΣΠΙΣΜΟ υπάρχει εκπρόσωπος; Φαίνεται ότι δεν υπάρχει, γιατί υπάρχει ένας παράνομος τηλεοπτικός σταθμός του ΣΥΝΑΣΠΙΣΜΟΥ που λειτουργεί στην Αθήνα. 

ΣΥΝΕΔΡΟΣ: (εκτός μικροφώνου) 
ΔΕΜΙΡΗ: Ναι, τις κάλεσα να ανέβουν στο βήμα. Κυρίες και κύριοι, καταλαβαίνω γιατί η Ένωση Συντακτών και η ΠΟΕΣΙ δεν έστειλαν αντιπρόσωπο, ίσως να θεωρούν ότι εμμέσως εκπροσωπούνται από εμένα που είμαι μέλος της Ένωσης Συντακτών, αλλά θα ήθελα να σας πω ότι εδώ σήμερα – και ευχαριστώ τη Γιώτα Γαζή για τη πρόσκληση – είμαι περισσότερο ως μέλος του Εθνικού Συμβουλίου Ραδιοτηλεόρασης, δηλαδή της ανεξάρτητης Αρχής που σύμφωνα με το άρθρο 15 του Συντάγματος έχει την αποκλειστική αρμοδιότητα του ελέγχου και της επιβολής διοικητικών κυρώσεων στα ηλεκτρονικά μέσα. Ένα δύσκολο έργο, όταν κανείς έχει να χειριστεί ουσιαστικά ένα άναρχο ραδιοτηλεοπτικό τοπίο, των επιπτώσεων του οποίου φαντάζομαι ότι όλες εσείς που είσαστε αιρετές γυναίκες το έχετε αισθανθεί στο πετσί σας. 


Θα μου επιτρέψετε πριν δώσω τον λόγο στις εισηγήτριες και εκπροσώπους των κομμάτων, γιατί μου ζητήθηκε κιόλας από την κυρία Γαζή να κάνω μια ενημέρωση σχετικά με τον τίτλο αυτής της ενότητας. Τίτλος λοιπόν της ενότητας είναι «Μαζικά Μέσα Ενημέρωσης και η γυναίκα στη πολιτική. Πρώτα θα πρέπει να δούμε ποια είναι αυτά τα ΜΜΕ: ΜΜΕ θεωρείται ο έντυπος Τύπος, το ραδιόφωνο και η τηλεόραση. Ο έντυπος Τύπος είναι ανεξάρτητος και δεν υπάρχει καμία Αρχή για να τον ελέγχει, άρα το Σύνταγμα, η Πολιτεία έχει θεσπίσει μια ανεξάρτητη Αρχή για να ελέγχει το ραδιόφωνο και τη τηλεόραση επειδή ακριβώς η Πολιτεία κατάλαβε ότι ο ρόλος αυτών των δύο ηλεκτρονικών μέσων είναι πολύ-πολύ σημαντικός για μια κοινωνία, για ένα κράτος. 


Χρειαστήκαμε την ανεξάρτητη Αρχή στα τέλη του 1989, όταν έσπασε το μονοπώλιο της δημόσιας ραδιοτηλεόρασης και έκανε την εμφάνισή της η ελεύθερη – ελέχθη τότε – ραδιοφωνία και τηλεόραση. Θα σας πω ότι εκείνη την εποχή παρουσίαζα το κεντρικό δελτίο ειδήσεων της ΕΡΤ-1 και δεν θα το ξεχάσω ποτέ εκείνο το δελτίο διότι μισή ώρα πριν ξεκινήσουμε εμείς στις 20:30 η ώρα είχε βγει για πρώτη φορά το MEGA στον αέρα και όταν ξεκινήσαμε λοιπόν το δελτίο αντί να πω καλησπέρα είπα επιτέλους δεν είμαστε μόνοι και πίστεψα ότι η σπόντα στο μονοπώλιο της δημόσιας ραδιοτηλεόρασης σήμαινε ότι είχαμε κατακτήσει μια πολύ μεγάλη νίκη της δημοκρατίας μας. 

Τότε λοιπόν λέγαμε ελεύθερη ραδιοφωνία και τηλεόραση, στη συνέχεια την αποκαλέσαμε ιδιωτική ραδιοφωνία και τηλεόραση. Τώρα έχουμε καταλήξει να την αποκαλούμε εμπορική ραδιοφωνία και τηλεόραση. Αυτό γιατί; Διότι η πορεία όλη αυτή κατέληξε σε ένα ζητούμενο από αυτούς: το χρήμα, το κέρδος. Μέχρι σήμερα ξέραμε ότι υπάρχουν τρεις εξουσίες: η νομοθετική, η εκτελεστική και η δικαστική. Είχαμε αποδεχτεί όλοι ότι υπάρχει και μια τέταρτη, ο Τύπος. Σήμερα λοιπόν είμαι στη δυσάρεστη θέση να σας πω ότι υπάρχει και μια πέμπτη εξουσία και η πέμπτη εξουσία είναι η διαφήμιση, η οποία καθορίζει μέσω της τηλεθέασης το προϊόν που προβάλλεται είτε από το ραδιόφωνο, είτε από τη τηλεόραση. 

Επειδή έχει περάσει η ώρα και δεν θέλω να χρονοτριβώ θα σας πω ότι τα πάντα πια αντιμετωπίζονται ως προϊόν, δηλαδή με κάθε συμπάθεια και εσείς που θέλετε ένα βήμα στα ΜΜΕ αντιμετωπίζεστε ως προϊόν διότι οι καναλάρχες και οι υπεύθυνοι θα πουν: δεν βλέπετε, δεν ακούγεται, δεν φέρνει χρήμα – δηλαδή δεν φέρνει διαφήμιση – δεν πουλάει. Αυτά σας τα λέω γιατί θεωρώ ότι είναι τροφή προς σκέψη και για να κάνετε τα σχετικά διαβήματα.

Σε ότι αφορά τώρα την γυναίκα στη πολιτική εσείς είσαστε αιρετές γυναίκες, εγώ από τη μεριά μου ως ελεγκτική Αρχή των ραδιοτηλεοπτικών οφείλω βάσει του Συντάγματος και του νόμου να ελέγχω τη πολιτική πολυφωνία. Ποια πολυφωνία όμως; Των κομμάτων των εντός Βουλής και Ευρωβουλής. Εσείς δεν εισέρχεστε στο θέμα της πολιτικής πολυφωνίας, μήπως θα έπρεπε λοιπόν επειδή αναμφίβολα ανήκετε σε κόμματα και τα κόμματα είναι αυτά που καταρτίζουν τους νόμους τους οποίους καλείται το Εθνικό Ραδιοτηλεοπτικό Συμβούλιο να εφαρμόσει; Μήπως θα έπρεπε να απευθυνθείτε στα κόμματά σας και να πείτε ότι θα πρέπει να υπάρχει πρόνοια διεύρυνσης του ορισμού της πολιτικής πολυφωνίας; Είναι ένα ερώτημα που σας θέτω.

Ένα τελευταίο σημείο και φαντάζομαι ότι ίσως να έχουμε την ευκαιρία να πούμε στη συνέχεια ορισμένα άλλα: κλήθηκαν σήμερα εκπρόσωποι των κομμάτων – και σωστά, διότι τα κόμματα είναι που νομοθετούν – και των συνδικαλιστικών Ενώσεων των δημοσιογράφων. Αγαπητή μου Γιώτα Γαζή, θα έπρεπε να είχατε καλέσει εκπρόσωπο της Ένωσης Ιδιοκτητών Ιδιωτικών Ραδιοφωνικών Σταθμών και Τηλεοράσεων, διότι αυτοί έχουν το μαχαίρι και το πεπόνι και εσείς και εμείς οι υπόλοιποι μάλλον ακουγόμαστε πολύ λίγο.

Θα δώσω λοιπόν τώρα τον λόγο στη κυρία Σούλα Ευθυμίου εκ μέρους του ΠΑΣΟΚ όπως λέει το πρόγραμμα.

Σ. ΕΥΘΥΜΙΟΥ: Αγαπητές φίλες και αγαπητοί φίλοι, πρώτα να ευχαριστήσω την Επιτροπή Ισότητας της ΚΕΔΚΕ και της ΕΝΑΕ γιατί μου έδωσε την ευκαιρία να είμαι σήμερα μαζί σας σε αυτή τη συνάντηση και νομίζω ότι γνωριζόμαστε με περισσότερες από εσάς. Είμαι Γραμματέας Γυναικών του ΠΑΣΟΚ και πιστεύω ότι οι γυναίκες και σήμερα εδώ πέρα με την ενεργή παρουσία τους, τη πολιτική συμμετοχή τους, τη κοινωνική αναφορά τους σε αυτή τη συνάντηση εκφράζουν τη θέλησή τους να προσθέσουν την αξία, το περιεχόμενο, την προοπτική στο όραμα και τον σχεδιασμό στο δημιουργικό έργο και τις προτάσεις της ΚΕΔΚΕ και της ΕΝΑΕ για την Αυτοδιοίκηση. 

Εγώ πιστεύω ότι η συμμετοχή των γυναικών σήμερα εδώ και η συμμετοχή μας πάντα δείχνει ότι είμαστε στελέχη στον χώρο μας, στη πολιτική, στην Αυτοδιοίκηση που δεν θέλουμε η συμμετοχή μας στη πολιτική να είναι ένα πυροτέχνημα σε περίοδο εκλογών και εκλογικών διαδικασιών, μια φωτοβολίδα, αλλά θέλουμε η συμμετοχή μας να δίνει διαρκώς το παρόν στις τοπικές κοινωνίες με πρωτοβουλίες και δράσεις και νομίζω αυτό το έχουμε αποδείξει η κάθε μία στον χώρο της. 

Θα ξεκινήσω πρώτον με τη γυναίκα στη πολιτική. Εγώ πιστεύω ότι εμείς οι γυναίκες είμαστε η νέα δύναμη που μπορούμε να αναλάβουμε δράση για την αλλαγή του καθημερινού, γιατί μπορούμε να σταθούμε απέναντι σε παντοδύναμες εξουσίες χωρίς να υπολογίζουμε το πολιτικό κόστος, χωρίς να φοβόμαστε και γιατί έχουμε τη δυνατότητα να ανοίγουμε συνεχώς δρόμους, γιατί εμείς τα αδιέξοδα του φόβου και της ανασφάλειας που καλλιεργούν, στα αδιέξοδα της πολιτικής για τους λίγους εμείς απαντάμε ότι υπάρχει και ο δρόμος της κοινωνικής αλληλεγγύης, της ασφάλειας του πολίτη, της ασφάλειας της οικογένειας, της ασφάλειας της γειτονιάς, της κοινωνίας, της συνοχής, της συμμετοχής, της δημιουργίας και της γνώσης.

Εγώ πιστεύω ότι ο κόσμος έχει προχωρήσει και δεν περιμένει επιστροφή στα παλιά, εγώ πιστεύω ότι ο κόσμος απαιτεί ρεαλισμό και συγκεκριμένες προτάσεις για τη κατάκτηση του νέου, προτάσεις πολιτικές με όραμα, με χρώμα, με άρωμα να πούμε γυναίκας. Η κοινωνία είναι έτοιμη να δεχτεί το καινούργιο, δεν φοβάται το καινούργιο, αρκεί αυτό το καινούργιο να είναι τολμηρό και γενναίο, να είναι καθησυχαστικό και κυρίως να είναι ειλικρινές. Σε κάθε χώρα του κόσμου ξέρουμε ότι η θέση της γυναίκας κρίνει τον πολιτισμό, την πρόοδο αυτής της κοινωνίας και ξέρουμε πάρα πολύ καλά ότι στην Ελλάδα τα τελευταία 50 χρόνια έχουμε διανύσει μια μεγάλη πορεία, η ελληνική Πολιτεία έχει θεσπίσει τη θεσμική ισότητα, τη θεσμική κατοχύρωση της γυναίκας σε συνεργασία με τις γυναικείες οργανώσεις και τις πρωτοπόρες γυναίκες. Έχει γίνει λοιπόν ένα ουσιαστικό έργο για τη θωράκισή μας τη θεσμική, αλλά πιστεύουμε ότι ο ρόλος και η δυναμική των γυναικών έχει βελτιωθεί μεν στην ιδιωτική και στη δημόσια σφαίρα, αλλά σίγουρα δεν έπαψαν να υπάρχουν ανισότητες.

Οι προοδευτικές αρχές της σύγχρονης γυναίκας είναι καθοριστικές για τη διαμόρφωση της ισχυρής κοινωνίας και έχουμε αποδείξει ότι η γυναίκα είναι ο φυσικός σύμμαχος των προοδευτικών δυνάμεων απέναντι στη διαπάλη τους με τις δυνάμεις της συντήρησης, τις δυνάμεις που αντιστέκονται στην εξέλιξη και στη πρόοδο. Είναι φυσική σύμμαχος απέναντι σε συντηρητικές και καταπιεστικές αντιλήψεις, απέναντι στον λαϊκισμό και την αυταρχικότητα. 


Οι επικείμενες εκλογές στη Τοπική Αυτοδιοίκηση πιστεύω ότι μας προσφέρουν μια ευκαιρία ακόμα για να στηρίξουμε όχι μόνο τη πολιτική της συμμετοχής των γυναικών, αλλά την ουσιαστική δυνατότητα πλέον και της εκλογής τους. Βέβαια προηγουμένως συζητήσαμε για αυτό το περίφημο 1/3 και τον τρόπο με τον οποίο προσπαθούν να το καταστρατηγήσουν. Δηλαδή η κυρία Γαζή προσπαθούσε επί μια ώρα να ερμηνεύσει μια διάταξη νόμου. Δηλαδή πόσο σατανικά είναι αυτά τα μυαλά που δεν το είπαν απευθείας, δεν μας είπαν τι θέλουν και χρειαζόμαστε εκατό χιλιάδες ερμηνείες και ερμηνευτικές διατάξεις για να καταλάβουμε ότι θέλουν να καταστρατηγήσουν το 1/3. 

Γκρινιάζαμε από τις προηγούμενες εκλογές, γκρίνιαζαν και οι Δήμαρχοι με τους οποίους συνεργάζεστε και εκλεχτήκατε και οι Νομάρχες και τα λοιπά και έλεγαν ότι δεν έβλεπαν οι γυναίκες, ότι δεν υπήρχαν γυναίκες και πού θα τις βρούμε τέλος πάντων αυτές τις γυναίκες. Τις γυναίκες λοιπόν τις βρήκαν, οι εκλογές έγιναν και το αποτέλεσμα ήταν ότι το ποσοστό των γυναικών αυξήθηκε. Έτσι δεν είναι και η έρευνα που έχετε κάνει κυρία Γαζή; Και σιγά-σιγά θα είχαμε μια αύξηση τετραετία με την τετραετία, εκλογές με τις εκλογές, για να σταματήσει τέλος πάντων αυτή η απαράδεκτη εμφάνιση των γυναικών μέσα στα ψηφοδέλτια. Αυτό λοιπόν προσπαθούν αντί να το πάνε εμπρός και όπως είπε η κυρία Γαζή είναι και απόφαση του προηγούμενου Συνεδρίου να πάμε στο ½ εκπροσώπησης και συμμετοχής των γυναικών, να μας πάνε πάλι ένα βήμα πίσω. 

Εγώ αυτό το καταγγέλλω και πιστεύω ότι κάθε μια μας θα πρέπει να το καταγγείλει από όπου μπορεί και να ενώσουμε όλοι μαζί τις φωνές μας. Εδώ μας το κάνουν, κυρία Γαζή, σαν τον Χότζα. Δηλαδή άντε, θα το καταργήσουμε, φωνάζετε, εντάξει, θα σας δώσουμε το 1/3 λίγο κουτσουρεμένο για να μη φωνάζετε. Για όνομα του Θεού. Ας βγούμε επιθετικά, θέλουμε το ½, δεν μας ενδιαφέρει τι προτείνετε και τι θέλετε να καταργήσετε. Ας δώσουμε δυνατότητα συμμετοχής περισσότερων γυναικών για να εκλεγούν και περισσότερες γυναίκες, για να μη θεωρούμε ότι η πολιτική είναι πεδίο δράσης που προτεραιότητα έχουν μόνο οι άντρες. 

Η ποσόστωση σίγουρα είναι μια ευκαιρία, ένα διοικητικό μέτρο που από τα πάνω προσπαθεί να επιβάλλει κανόνες εκπροσώπησης. Ξέρουμε ότι από μόνη της δεν δημιουργεί πρότυπα συμμετοχικής χειραφέτησης, απλώς επιβάλλει κάποιους κανόνες για την εκπροσώπηση των γυναικών. Ξέρουμε όμως και πόσο απαραίτητη είναι, το έχει δείξει η διεθνής πρακτική και εμπειρία. Δεν είναι κάτι που το ανακαλύψαμε ξαφνικά εδώ πέρα, από αλλού το πήραμε και προσπαθούμε να το εφαρμόσουμε και ξέρουμε πάρα πολύ καλά ότι υπάρχει υποεκπροσώπηση των γυναικών στην Ελλάδα στις διαδικασίες λήψης των αποφάσεων σε όλα τα επίπεδα της πολιτικής και διοικητικής ευθύνης και αυτό είναι ένα σημαντικό θέμα που θίγει τον ίδιο τον πυρήνα της δημοκρατίας. 

Ξέρουμε ότι ο δρόμος είναι μακρύς, ξέρουμε ότι ο δρόμος είναι δύσκολος και εμείς δεν θέλουμε μόνο να πετύχουμε τη θεσμοθετημένη εκπροσώπηση των γυναικών σε διάφορα Όργανα, θέλουμε και την αποδοχή της κοινωνίας. Δεν θέλουμε δηλαδή απλά να έχουμε 1/3 γυναίκες στο ψηφοδέλτιο, θέλουμε το εκλεκτορικό Σώμα να ξεφύγει επιτέλους από αυτό το πράγμα, ότι: για να έχω ήσυχη τη συνείδησή μου ας ψηφίσω και μια γυναίκα. Να πάει και να πει: εδώ έχουμε πολλές γυναίκες υποψήφιες, ας διαλέξουμε τις πιο άξιες, ας διαλέξουμε τις πιο ικανές, όπως κάνουμε και με τους άντρες. Για αυτό θέλουμε και περισσότερη συμμετοχή γυναικών.

Πιστεύω λοιπόν ότι ο αγώνας δεν σταματάει μόνο στη κατάρτιση των ψηφοδελτίων, αλλά πλέον πρέπει να πάμε και ένα βήμα παραπέρα, να κινητοποιήσουμε τις δυνάμεις της κοινωνίας για να μπορέσουμε να εκλέξουμε τα πιο άξια στελέχη μας στις θέσεις της ευθύνης, για να μπορέσουμε να πάρουμε και θέσεις ευθύνης μετά όταν εκλεγούν οι γυναίκες στα Δημοτικά ή στα Νομαρχιακά Συμβούλια. 

Εγώ πιστεύω ότι οι γυναίκες έχουν αποδείξει ότι η μάχη των εκλογών της Αυτοδιοίκησης δεν είναι ούτε προσωπική, ούτε κομματική, είναι μια καθαρά πολιτική μάχη όπου πρέπει να κινητοποιήσουμε όλες μας τις δυνάμεις για να κατοχυρώσουμε τη συμμετοχή των πολιτών στις αποφάσεις που τους αφορούν. Σε αυτή τη μάχη οι γυναίκες μπορούν να διαφοροποιηθούν από εκείνους που πιστεύουν απλά ότι ο Δήμος είναι ένας χώρος προσωπικών δημοσίων σχέσεων, αντιπαραθέσεων, άρνησης, αλληλοϋπονόμευσης προσώπων και έχουν δείξει οι γυναίκες που δρουν στο χώρο της Αυτοδιοίκησης ότι τον θεωρούν έναν χώρο δημιουργικής αντιπαράθεσης, σύνθεσης απόψεων για την επίλυση των προβλημάτων των πολιτών, γιατί αυτό τους ενδιαφέρει και αναμφισβήτητα σημαντική η προσφορά τους στη πόλη γιατί είναι αποφασισμένες όπου συμμετέχουν να υποστηρίζουν αυτά που πιστεύουν, αυτά που θεωρούν σημαντικά, χωρίς να φοβούνται το πολιτικό κόστος, ότι μπορούν να μιλάνε, να επικοινωνούν με τον κόσμο, να εξηγούν, να επιχειρηματολογούν, γιατί ξέρουν ότι αν ο κόσμος δεν πειστεί τίποτα δεν μπορεί να γίνει, τίποτα δεν μπορεί να προχωρήσει, τίποτα δεν μπορεί να πάει μπροστά γιατί η πολιτική δεν είναι πιρουέτες και αναλύσεις, η πολιτική είναι υπεράσπιση των θέσεών μας με τη συμμετοχή των πολιτών.

Εγώ πιστεύω ότι πρέπει από σήμερα να ξεκινήσουμε – και εμείς στα κόμματα έχουμε ευθύνη για αυτό – να επικοινωνήσουμε, να κινητοποιήσουμε, να εντοπίσουμε τις γυναίκες που θα μπορούμε τις δραστήριες και τις ικανές να τις συμπεριλάβουμε στα ψηφοδέλτιά μας, να δώσουν το δημιουργικό τους παρόν σε αυτές τις επικείμενες εκλογές.

Ερχόμαστε τώρα στο άλλο μεγάλο θέμα όπως το είπε και η κυρία Δεμίρη. Σε αυτές τις εκλογές χρειάζεται και προβολή, σε αυτές τις εκλογές χρειάζεται και επικοινωνία και αυτό βέβαια το δίνουν τα ΜΜΕ και ξέρουμε πόσο δύσκολο είναι, σε μια εποχή που παρατηρείται μια τάση μείωσης του αριθμού των γυναικών σε θέσεις ευθύνης, που οι γυναίκες παραμένουν φτωχότερες γιατί έχουν λιγότερη εξουσία από τους άντρες και αυτό αντικατοπτρίζεται και στη συμμετοχή τους στα ΜΜΕ. 

Είναι αναμφίβολο ότι στα ΜΜΕ στη χώρα μας – και ισχύει και σε πολλές χώρες του εξωτερικού – υπάρχουν δύο κεφάλαια: το ένα είναι πόσο συμμετέχουν οι γυναίκες στα ΜΜΕ και το άλλο είναι ποια εικόνα της γυναίκας βγαίνει από τα ΜΜΕ. Σε ότι αφορά τη συμμετοχή των γυναικών στα ΜΜΕ βλέπουμε ότι οι πολιτικοί και οι εκπρόσωποι του Κοινοβουλίου γυναίκες συνήθως αγνοούνται όταν διεξάγονται σοβαρές συζητήσεις, πάνελ τηλεοπτικά για θέματα οικονομίας, πολιτικής και τα λοιπά, άντε να φωνάξουν και καμιά γυναίκα αν έχουν κανένα θέμα κοινωνικό, γυναικείο και τα λοιπά. 

Υποβαθμίζουν λοιπόν τα ΜΜΕ συστηματικά τις γυναίκες και ως προς τη συμμετοχή τους, γιατί δεν εμφανίζονται όσο εμφανίζονται οι άντρες, αλλά και όταν εμφανίζονται οι εικόνες τους συνήθως δεν είναι ρεαλιστικές, είναι στερεοτυπικές και βλέπουμε ότι στα ΜΜΕ όταν παρουσιάζονται γυναίκες αντικατοπτρίζουν τις κυρίαρχες πατριαρχικές ιδέες και αντιλήψεις της κοινωνίας. Η επίδραση βέβαια αυτών των στερεοτύπων καταλαβαίνουμε ότι είναι πάρα πολύ βλαβερή και αρνητική, γιατί περνούν μηνύματα που επηρεάζουν τους τρόπους που σκέφτονται οι πολίτες, τους τρόπους που σκέφτονται οι ψηφοφόροι οι αυριανοί στις δημοτικές εκλογές σε σχέση με τον ρόλο και το πώς είναι η γυναίκα.

Έτσι λοιπόν βλέπουμε ότι αυτή η αρνητική επίδραση των ΜΜΕ που αντί να προβάλλουν τους στόχους, τις επιδιώξεις, τις κατακτήσεις, τις ανάγκες των γυναικών, τις παρουσιάζουν είτε ως αντικείμενα προς κατανάλωση, αισθητική τέρψη, σαν λαϊκά στοιχεία της υποκουλτούρας μας, ηρωίδες σε φθηνά reality shows, ικανοποιώντας έτσι και τον τηλεοπτικό κανιβαλισμό του νεοέλληνα. 

Η θεματολογία πολλών εκπομπών χαρτογραφεί μια γυναικεία ταυτότητα που συγκεντρώνει όλα εκείνα τα στοιχεία που εμείς σαν γυναίκες και σαν γυναικείο κίνημα έχουμε καταδικάσει πολλά χρόνια πριν. Η ελαφρότητα, η έλλειψη κοινωνικού προσανατολισμού, η έμφαση σεξουαλικότητας σε συνδυασμό με τα στοιχεία τάχα νεοτερικότητας καμιά φορά κάποιου τηλεοπτικού μέσου συγκροτούν ένα θηλυκό πρότυπο όχι εμφανώς παραδοσιακό, αλλά βαθιά συντηρητικό και αναχρονιστικό. 

Τι βλέπουμε; Ψώνια, κουτσομπολιά, μαγειρική σε ένα περιβάλλον σπιτικό. Ποια αξιολογική κρίση διατυπώνουν αυτά για τη γυναικεία ταυτότητα; Η έννοια της γυναικείας θεματολογίας καθορίζεται από τον βαθμό συνάθροισης που παρουσιάζει με την ερμηνευτική άποψη, που καταχωρεί τη γυναικεία ύπαρξη σαν συμπληρωματική πάντα της αντρικής. 

Εξαιτίας λοιπόν των ΜΜΕ η γυναίκα μετατρέπεται σε σεξουαλικό αντικείμενο, σε κούκλα, σε μέσο αναψυχής, εμπορίου, σε απερίσκεπτο καταναλωτή της κοσμητικής βιομηχανίας. Όμορφη σύζυγος, καμιά φορά και γραμματέας, μερικές φορές έχουμε και λίγο καλύτερη θέση για να είμαστε πολιτικά ορθοί. 

Να μη ξεχνάμε και τη διαφήμιση, τώρα τελευταία αυτή την απαράδεκτη διαφήμιση που νομίζω όλες πρέπει να διαμαρτυρηθούμε, με τη γυναίκα που τη παίρνει στα χέρια του ο άντρας - σε διαφήμιση αυτοκινήτου τώρα, τι σχέση έχει αυτό; - και τη παραδίδει στον πατέρα και λέει: τη δοκίμασα, δεν μου αρέσει, πάρτε τη πίσω, ενώ το αυτοκίνητο μπορώ να το δοκιμάσω και τρεις μέρες και να καταλάβω. Όπως και άλλες πολλές υπάρχουν, αυτό όμως βγάζει μάτι δηλαδή, το έβλεπα τις τελευταίες μέρες.

Εγώ πιστεύω ότι τώρα πλέον τα ΜΜΕ έχουν ανάγκη τη δική μας ανάδραση, με στόχο τη προστασία πλέον της αξιοπρέπειας της γυναίκας, την ανάδειξη των δικαιωμάτων και των επιτευγμάτων της και ιδιαίτερα τις τελευταίες δεκαετίες όπου το γυναικείο κίνημα στεριώνει και θεσμοθετείται παγκοσμίως ο ρόλος, ένας άλλος ρόλος της γυναίκας.

Η πολεμική ενάντια στη γυναίκα πιστεύω ότι είναι πολιτική ενάντια στον ίδιο μας τον πολιτισμό και είναι δυο βασικά ζητήματα. Από τη μια τα δικαιώματα που σχετίζονται με την αγορά εργασίας και με τον ρόλο του κράτους-πρόνοιας και από την άλλη τα δικαιώματα που σχετίζονται με την ελεύθερη επιλογή και την εικόνα της γυναίκας μέσα από την εικονική πραγματικότητα των ΜΜΕ. 

Πιστεύω ότι μπορούμε και η ΚΕΔΚΕ νομίζω είναι μια πολύ μεγάλη οργάνωση και συμμετέχει και ευρύτερα σε ευρωπαϊκή οργάνωση, που νομίζω εκπροσωπεί σχεδόν το σύνολο των πολιτών πλέον αφού έχει να κάνει με την Αυτοδιοίκηση πανευρωπαϊκά. Μπορούμε λοιπόν να ζητήσουμε πλέον να εξασκήσουμε μέσω της διασύνδεσης σε ότι δίκτυα ανήκει ο καθένας με τις υπόλοιπες χώρες-μέλη, όλη μας τη παρέμβαση για να μπορέσει να γίνει κάτι για να αλλάξει τέλος πάντων αυτή η συμπεριφορά των ΜΜΕ απέναντι στις γυναίκες. Γιατί η ισχύς των ΜΜΕ για τη διαμόρφωση κοινής γνώμης και των προτύπων είναι πολύ μεγάλη και νομίζω ότι θα πρέπει κάποια στιγμή να παρέμβουμε σε αυτό το πράγμα για να μπορέσουμε εκεί ακριβώς που γίνεται ο σχεδιασμός, η ανάπτυξη, η εφαρμογή των προγραμμάτων, για να μπορέσουμε να έχουμε λόγο και να μπορέσουμε να έχουμε επίδραση ενάντια σε αυτά τα πράγματα που καταγγέλλουμε. 

Ένας άλλος σημαντικός τομέας είναι η εποχή της Κοινωνίας της Πληροφορίας που λέγαμε προηγουμένως, που έχει να κάνει και αυτό, είναι μέσα στην πλατύτερη των ΜΜΕ. Εγώ πιστεύω ότι θα πρέπει λοιπόν να δώσουμε μεγάλη σημασία σε αυτή τη τεχνολογική αλλαγή και τα νέα επαγγέλματα, που μπορούν να φέρουν ευκαιρίες σε όλες τις γυναίκες και σε όλους τους τομείς, να έχουν ίση πρόσβαση, επαρκή εκπαίδευση όμως για να έχουν ίση πρόσβαση. Θα πρέπει βέβαια και εμείς οι γυναίκες να καταβάλλουμε την ανάλογη προσπάθεια για να μη μένουμε έξω από αυτή τη Κοινωνία της Πληροφορίας.

Εν περιλείψει η συμμετοχή των γυναικών στα ΜΜΕ ισότιμα, αυτοδύναμα και με τους ίδιους όρους με τους άντρες είναι πρωταρχική ανάγκη, καθώς ενισχύει τον ίδιο τον θεσμό της δημοκρατίας, της συμμετοχής και τον πλουραρισμό. Αντιτίθεται στους αποκλεισμούς και διασφαλίζει το αναφαίρετο δικαίωμα στην ενημέρωση, εμπλουτίζει την ίδια τη ζωή, τη πολιτική μας με νέες αξίες, απόψεις, ιδέες και γόνιμο διάλογο και ενισχύει το ανθρώπινο κεφάλαιο και δημιουργεί σημαντικούς ανθρώπινους πόρους.

Είναι βέβαιο ότι η απουσία των γυναικών από τη διαμόρφωση και τη λήψη αποφάσεων συντελεί σε αυτή τη διαιώνιση των διακρίσεων και θα συνεχίσει να υπάρχει. Οπότε από την άλλη μεριά για αυτό συνδέονται αυτά τα δύο, για αυτό θα πρέπει να είμαστε και μέσα στα κέντρα λήψης αποφάσεων, για αυτό θα πρέπει να έχει περισσότερες θέσεις ευθύνης, για αυτό θα πρέπει να συμμετέχει περισσότερο η γυναίκα στη πολιτική και στον σκληρό πυρήνα της πολιτικής, εκεί που λαμβάνονται οι αποφάσεις. 

Υπάρχει και κάτι άλλο, πολλές φορές λέμε ότι αν υπήρχαν περισσότερες γυναίκες στα ΜΜΕ, στα Συμβούλια, στους ιδιοκτήτες, στους αρχισυντάκτες και τα λοιπά, ίσως θα ήταν διαφορετική εικόνα. Δεν ξέρω κατά πόσο θα ήταν αυτό αποτελεσματικό, γιατί πολλές φορές βλέπουμε ότι η ύπαρξη των γυναικών στα ΜΜΕ δεν συνεπάγεται ούτε ένα συγκεκριμένο δημοσιογραφικό γυναικείο στιλ, ούτε γυναικείους στόχους ή φεμινιστικούς ως προς τη λειτουργία και το πρόγραμμα των ΜΜΕ. Δεν υπάρχει δηλαδή ένα γυναικείο ή φεμινιστικό δημοσιογραφικό στιλ, ούτε ένας μόνο φεμινισμός και η γυναικεία εμπειρία δεν μπορεί να καθοριστεί αποκλειστικά με βάση το φύλο, αλλά και με βάση τη συσχέτιση του φύλου με άλλους κρίσιμους παράγοντες όπως είναι η τάξη, η εθνικότητα, η φυλή, το κοινωνικό και πολιτιστικό υπόβαθρο και τα λοιπά. 

Να μην συνεχίσω άλλο, νομίζω ξεπέρασα τον χρόνο μου. Θα ήθελα κλείνοντας να μου επιτρέψετε να κάνω μια ευρύτερη αναφορά στη σχέση γυναίκα, εξουσία και πολιτική. Αναρωτηθήκαμε ποτέ αν οι κατακτήσεις μας αλλάζουν ποιοτικά τη πολιτική ή μένουν προσηλωμένες στις ποσοτικές της πλευρές; Αν αλλάζουν τις κατεστημένες εξουσιαστικές σχέσεις ή αν και εμείς ενσωματωνόμαστε σε αυτές, ανδροποιούμαστε για να πούμε και έναν δόκιμο όρο; Αν μπολιάζουν οι κατακτήσεις μας, η συμμετοχή μας στα κέντρα λήψης αποφάσεων τη πρακτική της εξουσίας με την ευαισθησία αυτή την οποία επικαλούμαστε με μια άλλη δύναμη ανανέωσης, με τον άνεμο της βαθιάς μεταρρύθμισης που θέλουμε να φέρουμε ή αν διατηρούμε τις εξουσίες εκεί που είμαστε κυνικές και αφυδατωμένες; 

Πάρα πολλές φορές τα βλέπουμε όταν συζητάμε για γυναίκες να μας φέρνουν κάποια παραδείγματα, λένε ας πούμε το πιο παλιό παράδειγμα η Θάτσερ, τώρα θα σου πούνε Κοντολίζα Ράϊζ και όλα αυτά τα πράγματα. Ίσως όλα αυτά είναι και η ερώτηση των πολιτών που θέλουν κάτι άλλο από εμάς τις γυναίκες, αυτό που υποσχόμαστε όταν θέλουμε να πάμε σε αυτά τα κέντρα λήψης αποφάσεων. Από την άλλη μεριά βέβαια, για να μην είμαστε και πολύ σκληρές με τους εαυτούς μας, είναι και η προσπάθεια να επιβιώσουμε σε ανδροκρατούμενους χώρους.

Προσπαθούμε λοιπόν με κάθε τρόπο κάποιες στιγμές, ακόμα και κάνοντας εκπτώσεις από αυτά που πιστεύουμε, από αυτά που υποσχεθήκαμε, από αυτά που θέλουμε, να προσπαθήσουμε και εμείς να λειτουργήσουμε όπως λειτουργούν οι άλλοι για να μπορέσουμε να επιβιώσουμε. Εγώ όμως πιστεύω ότι πρέπει να ξεφύγουμε από αυτό, ιδιαίτερα σήμερα που η πολιτική απαξιώνεται και κατηγορείται πολλές φορές και σαν ενοχή και να δώσουμε τη δική μας διάσταση.

Σας ευχαριστώ. 

ΔΕΜΙΡΗ: Πριν δώσω τον λόγο στη κυρία Κολοβού-Πολύζου, Αντιδήμαρχο Θεσσαλονίκης και εκπρόσωπο της ΝΕΑΣ ΔΗΜΟΚΡΑΤΙΑΣ, θα ήθελα να πω σχετικά με την ομιλία της κυρίας Ευθυμίου ότι με πήγε πάρα πολλά χρόνια πίσω, θυμάμαι ότι από την θέση μου ως Διευθύντρια Διεθνών Σχέσεων της ΕΡΤ είχαμε κάνει μια έρευνα με το BBC για τις γυναίκες που εργάζονται στα ραδιοτηλεοπτικά μέσα και όπου βέβαια η πλειοψηφία των γυναικών δεν ήταν σε θέσεις λήψης αποφάσεων, αλλά ήταν δακτυλογράφοι, ήταν στο διοικητικό προσωπικό. 


Στη συνέχεια είχαμε κάνει ένα μεγάλο πανευρωπαϊκό Συνέδριο με την Ευρωπαϊκή Ένωση και την EBU, την Ευρωπαϊκή Ένωση Τηλεοράσεων το 1991, όπου το θέμα ήταν η εικόνα που δίνει η τηλεόραση για τη γυναίκα και ήταν όλα τα στερεότυπα που περιέγραψε εν έτη 2006 η κυρία Ευθυμίου και θέλω να σας πω ότι με την εμπειρία που έχω αυτό το κακό χάλι που έχουμε στη τηλεόραση και ιδίως σε ότι αφορά τη γυναίκα, τον ρόλο της γυναίκας στη κοινωνία και τα λοιπά, οφείλεται πιστεύω κατά 99% στο γεγονός της παρανομίας ύπαρξης ραδιοτηλεοπτικών καναλιών.


Θέλω να ελπίζω ότι όλα τα κόμματα, εφόσον υπάρχουν και εκπρόσωποι σε αυτό το πάνελ, θα φροντίσουν με αφορμή τη συζήτηση που επίκειται στο νέο νομοσχέδιο για την αδειοδότηση των ραδιοτηλεοπτικών σταθμών να θέσουν αυτά τα θέματα, τα οποία συνήθως ξέρετε μένουν θα έλεγα εν κρυπτώ, διότι είναι θέματα που συζητούνται μόνο με την ευκαιρία τέτοιων συνεδριάσεων ή συνεδρίων και μόλις δρασκελίσουμε τη πόρτα το λησμονούμε και ο καθένας μας – γιατί κάποια ομιλήτρια προηγουμένως μίλησε για ενοχές – θα πρέπει να παραδεχτούμε και τις δικές μας ενοχές. 

Μέσα στην αγωνία που έχουμε για την προβολή μας λησμονούμε ποιος είναι αυτός που μας καλεί να συμμετάσχουμε και αυτό δεν ισχύει μόνο για τις γυναίκες. Χαρακτηριστικό παράδειγμα και θύμα είναι ο κύριος Ρεγκούζας, ο οποίος δεν είχε καμία σχέση με τον καναλάρχη που καταδικάστηκε στη συνέχεια – για τα κανάλια, όχι μόνο για ένα – αλλά ο κακομοίρης έπεσε θύμα διότι επειδή δεν έχει νομιμοποιηθεί το ραδιοτηλεοπτικό τοπίο ο καθένας σας και ο καθένας μας και η καθεμιά μας δεν μπορεί να ζητάμε πριν πάμε σε ένα κανάλι τι είναι ο ιδιοκτήτης, είναι απατεώνας; Είναι εγκληματίας; Τι είναι; 

Εν πάση περιπτώσει, θα έλεγα ότι θα φροντίσουμε όλοι και καλώ με την ευκαιρία αυτή και όλες εσάς τις αιρετές γυναίκες, οτιδήποτε έχετε ως καταγγελία ή πρόταση να απευθύνεστε στο Ραδιοτηλεοπτικό Συμβούλιο. Βέβαια εμείς επιλαμβανόμαστε πάντοτε εκ των υστέρων σε ότι αφορά τις καταγγελίες, δεν είμαστε λογοκριτικός μηχανισμός, αλλά εν πάση περιπτώσει ενόψει των εκλογών πάλι θα εκδώσουμε οδηγία για να γίνει σεβαστή η πολυφωνία, η αντικειμενικότητα ενόψει της προεκλογικής εκστρατείας. Αν έχετε ιδιαίτερες προτάσεις με μεγάλη ευχαρίστηση θα τις δεχτούμε. 


Η κυρία Πολύζου-Κολοβού έχει τον λόγο.

Λ. ΠΟΛΥΖΟΥ-ΚΟΛΟΒΟΥ: Κυρίες και κύριοι, αγαπητές συνάδελφοι, ακούσαμε προηγουμένως τη Γραμματέα του Γραφείου Ισότητας του ΠΑΣΟΚ κυρία Ευθυμίου, θεωρώ ότι θα είναι καλό να μιλήσουμε και για τη Γραμματέα του Γραφείου Ισότητας της ΝΕΑΣ ΔΗΜΟΚΡΑΤΙΑΣ την κυρία Παπακώστα, η οποία δεν μπόρεσε να παρευρεθεί στη συνδιάσκεψή μας, μου ζήτησε όμως να την εκπροσωπήσω και να διαβάσω τον χαιρετισμό της πριν μιλήσω για το θέμα το οποίο μου έχετε αναθέσει να αναπτύξω. 


Διαβάζω λοιπόν τον χαιρετισμό της κυρίας Παπακώστα: «Κυρίες και κύριοι, θα ήθελα να σας ευχαριστήσω για τη πρόσκληση να παρευρεθώ στη δεύτερη πανελλήνια συνδιάσκεψη αιρετών γυναικών με θέμα «Γυναίκες στην Αυτοδιοίκηση». Δυστυχώς επειδή ο φόρτος των πολιτικών μου υποχρεώσεων είναι εξαιρετικά πιεστικός και τις μέρες αυτές θα βρίσκομαι στην Ηλεία ως εκπρόσωπος του κόμματός μου, λυπάμαι που δεν έχω τη δυνατότητα να μοιραστώ μαζί σας την ικανοποίηση της συμμετοχής. Ωστόσο θα ήθελα να σας διαβεβαιώσω ότι στη Γραμματεία Γυναικείων Θεμάτων της ΝΕΑΣ ΔΗΜΟΚΡΑΤΙΑΣ ο ρόλος μας είναι να αναδεικνύουμε τα γυναικεία ζητήματα και να στηρίζουμε τις πρωτοβουλίες των γυναικών, πόσο μάλλον όταν αυτές αφορούν τη συμμετοχή τους στην Αυτοδιοίκηση. 

Γνωρίζουμε ωστόσο ότι υπάρχει κοινωνικό έλλειμμα όσον αφορά τη συμμετοχή των γυναικών στα κοινά. Στόχος μας είναι η επιλογή προσώπων με βασικό κριτήριο την αποτελεσματικότητά τους να επιλύουν ζητήματα που απασχολούν την τοπική κοινωνία και τους πολίτες της. Στα θέματα της Αυτοδιοίκησης όπου απαιτούν χειρισμούς με ιδιαίτερη ευαισθησία θεωρούμε πως η παρουσία γυναικών κρίνεται απαραίτητη. Η σημασία που δίνει η κυβέρνηση στην Αυτοδιοίκηση είναι γνωστή, μια σειρά πρωτοβουλιών αποδεικνύει τη θέση μας αυτή. 

Ο νέος Κώδικας Δήμων και Κοινοτήτων είναι ήδη στη Βουλή και αποτελεί το πιο προοδευτικό θεσμικό πλαίσιο που γνώρισε σήμερα ο Α΄ βαθμός Αυτοδιοίκησης. Ακόμη η αύξηση των αυτοτελών πόρων για τη Νομαρχιακή Αυτοδιοίκηση είναι τριπλάσια από ότι ήταν το 2004. Η εφαρμογή για τη Τοπική Αυτοδιοίκηση του 5ετούς προγράμματος ΘΗΣΕΑΣ χρηματοδοτεί αναπτυξιακές και κοινωνικές δράσεις των Δήμων και των Κοινοτήτων όλης της χώρας με 3.500.000.000 €. Εργαζόμαστε σταθερά για να είναι η Τοπική Αυτοδιοίκηση ισχυρή και αυτοδύναμη, όπως απαιτεί ο θεσμικός και πολιτικός της ρόλος. Εργαζόμαστε ώστε οι πολιτικές μας να κατατείνουν στην όλο και περισσότερη συμμετοχή των γυναικών στην Αυτοδιοίκηση, γιατί η υποεκπροσώπησή τους στα κοινά σημαίνει τελικώς δημοκρατικό έλλειμμα. Εύχομαι καλή επιτυχία στη διήμερη αυτή συνδιάσκεψή σας, στην οποία με εκπροσωπεί η Αντιδήμαρχος Θεσσαλονίκης κυρία Λίτσα Κολοβού. Με εκτίμηση Κατερίνα Παπακώστα.»

Αγαπητές φίλες, πραγματικά νιώθω μεγάλη χαρά που βρίσκομαι στις εργασίες της δεύτερης αυτής συνδιάσκεψής μας. Μας τίμησαν με τη παρουσία τους επίσημοι προσκεκλημένοι χθες σε αυτό το Συνέδριο, που πραγματικά έχει έναν εξαιρετικό τίτλο: «Καλύτερη Πολιτική για Περισσότερες Γυναίκες». Οι εισηγήσεις που ακούστηκαν, αλλά και αυτές που θα ακουστούν στο τέλος θα μας δώσουν την ευκαιρία να ακούσουμε απόψεις από γυναίκες οι οποίες αγωνίζονται για τα κοινά στο πλαίσιο της Τοπικής Αυτοδιοίκησης, προσπαθώντας να συνεισφέρουν στη προώθηση της θέσης των γυναικών στον κοινωνικό, οικονομικό και πολιτικό τομέα. 

Η Τοπική Αυτοδιοίκηση είναι σίγουρα ένας σημαντικός χώρος οικονομικής, κοινωνικής και πολιτισμικής παρέμβασης. Αυτό το μεγάλο σχολείο πολιτικοποίησης μας προσφέρει ευκαιρίες ενεργοποίησης και αποκεντρωμένης δράσης. Με τη συμμετοχή μας στη Τοπική Αυτοδιοίκηση πιστεύουμε ότι μπορούμε να συνδράμουμε ευεργετικά στον εντοπισμό και στην επίλυση σημαντικών προβλημάτων. Οι πολιτικές αντιπαραθέσεις αμβλύνονται από τον κοινό στόχο, την καλύτερη αξιοποίηση του ανθρώπινου δυναμικού, με γνώμονα πάντα τη βελτίωση της ποιότητας της ζωής. 

Σήμερα βρισκόμαστε εδώ για να ακούσουμε, να προβληματιστούμε, να συζητήσουμε και να βρούμε λύσεις. Να ενημερωθούμε για θέματα που αφορούν τη γυναικεία επιχειρηματικότητα όπως αυτή αναπτύσσεται στις αστικές και στις αγροτικές περιοχές, να πληροφορηθούμε για τη συμμετοχή των γυναικών στα κέντρα λήψης αποφάσεων, στην Ευρωπαϊκή Ένωση και για τις ευκαιρίες κατάρτισης και επαγγελματικής προώθησης που μπορεί να έχει μια γυναίκα μέσα από εθνικές και κοινοτικές πρωτοβουλίες. 

Οι ομιλίες θα μας δώσουν την ευκαιρία να μάθουμε η μία από την άλλη και να εντοπίσουμε τις προοπτικές που δημιουργούνται μέσω της αμοιβαιότητας και της συνεργασίας. Η θέση των γυναικών σε όλο το φάσμα της σύγχρονης ζωής της χώρας μας έχει διαφοροποιηθεί σημαντικά τα τελευταία χρόνια. Με σταθερά βήματα εδραιώνουμε τη παρουσία μας στην εκπαίδευση, στη δικαιοσύνη, στις επιχειρήσεις, ακόμη και στα καθαρά ανδρικά επαγγέλματα, ενώ συνεχώς αυξάνεται ο αριθμός εκείνων από εμάς που αναπτύσσουν σήμερα πρωτοβουλίες και αναλαμβάνουν δράσεις στο πολιτικό και κοινωνικό γίγνεσθαι.

Υπάρχουν πολλές ευκαιρίες που υποστηρίζουν ότι ο κόσμος θα ήταν πιο ειρηνικός και ευτυχισμένος αν διοικούταν και από γυναίκες, γιατί οι γυναίκες έχουν μια πιο φιλειρηνική άποψη για τον κόσμο. Από τα βασικότερα γυναικεία χαρίσματα γνωρίζουμε όλοι ότι είναι η διάθεση προσφοράς, η διπλωματικότητα, η συναισθηματική νοημοσύνη και οι ικανότητες διοίκησης, χαρίσματα που δίνουν τη δυνατότητα στη γυναίκα να συμβιβάζει το επιθυμητό με το εφικτό. Η γυναίκα ξέρει να προσφέρει σε όλες τις μορφές της ζωής το πρακτικό μυαλό της, την διαίσθηση, την ευαισθησία και το πείσμα της είτε με τρόπο άμεσο με την ίδια τη παρουσία της, είτε έμμεσο πίσω δηλαδή από τον άντρα ή τα παιδιά της. 

Παρ’ όλα αυτά η αντιπροσώπευσή μας στη πολιτική εξακολουθεί να είναι περιορισμένη, ενώ βραδεία είναι και η προώθηση των γυναικών σε υψηλά ιστάμενες θέσεις στον επαγγελματικό τομέα. Απαραίτητο είναι στα κέντρα λήψης αποφάσεων να βρίσκονται άξιοι, ικανοί άνθρωποι και σίγουρα κανένας δεν θα διαφωνήσει ότι τέτοιοι άνθρωποι υπάρχουν και στα δύο φύλα, με κοινό στόχο τη προσέγγιση, την αλληλοενημέρωση, την ανάπτυξη διαύλων επικοινωνίας και τη διεύρυνση της μεταξύ μας συνεργασίας. 

Θεωρώ ότι Συνέδρια σαν το σημερινό βοηθούν να αντιμετωπίσουμε κοινά προβλήματα και να προωθήσουμε θέματα που μας αφορούν. Οι ομοιότητές μας είναι περισσότερες από τις διαφορές μας, αντιμετωπίζουμε κοινά προβλήματα και έχουμε κοινές ανησυχίες. Η συνδιάσκεψη πιστεύω ότι θα συμβάλλει στην ανταλλαγή εμπειριών, στη προώθηση της γυναικείας άποψης, τη τοπική πολιτική που θα αποτελέσει εφαλτήριο για την ενδυνάμωση της αυτοπεποίθησης των γυναικών και την στήριξή τους στην ευρύτερη συμμετοχή στα κοινά. 

Στη χώρα μας επικρατεί η σοβινιστική αντίληψη ότι κάθε θέση που κατακτά μια γυναίκα αφαιρείται, χάνεται από έναν άντρα. Στην αλλαγή αυτής της νοοτροπίας των αντρών πρέπει να συμβάλλουμε εμείς οι ίδιες, γιατί εμείς γεννούμε και τους άντρες και τις γυναίκες και πρέπει να μεγαλώνουμε τα παιδιά μας με το αίσθημα της ισοτιμίας των δύο φύλων.

Οι άντρες δείχνουν να μην εμπιστεύονται τις γυναίκες στην εξουσία, κατά πόσο όμως και εμείς οι ίδιες υποστηρίζουμε τις ομόφυλές μας; Οφείλουμε να δώσουμε ευκαιρίες στο φύλο μας για να πείσουμε και να αποδείξουμε ότι μπορούμε να τα καταφέρουμε. Μια από τις πλέον δυναμικές γυναίκες της εποχής μας και ας έχει παρεξηγηθεί, η κυρία Μάργκαρετ Θάτσερ είπε: αν θέλεις να ειπωθεί κάτι στη πολιτική πες το σε έναν άντρα, αν θέλεις να γίνει πες το σε μια γυναίκα. 

Τα ΜΜΕ μπορούν να παίξουν ένα πολύ σημαντικό ρόλο στη προώθηση των γυναικείων θεμάτων και στη προβολή της γυναικείας συμμετοχής σε όλους τους τομείς της πολιτικής και κοινωνικής παρουσίας. Η κυρία Ευθυμίου, αλλά και η κυρία Δεμίρη μίλησαν εκτενέστερα για αυτό τον τομέα, τον οποίο μου ανέθεσαν να μιλήσω για τα ΜΜΕ. Δεν έχω καμία εμπλοκή σε αυτά, παρά μόνο όταν καλούμαστε εμείς να πούμε δυο κουβέντες για το έργο που προσφέρουμε στη Τοπική Αυτοδιοίκηση. Εγώ θέλω να πω ότι πολύ σπουδαίο ρόλο μπορούν να παίξουν στην διαμόρφωση της κοινής γνώμης και όχι μόνο να χρησιμοποιούνται οι γυναίκες για διαφημίσεις ή για άλλους σκοπούς που δεν μας εκπροσωπούν.

Εμείς εδώ λοιπόν αφήνουμε οικογένειες, παιδιά, προσωπική ζωή προπαντός για να προσφέρουμε στα κοινά. Πόσο ενδιαφέρον δείχνουν τα ΜΜΕ για να προβληθεί αυτό το έργο των γυναικών; Βλέπετε όμως ότι άλλα πουλούν, όπως είπε και η κυρία Δεμίρη. Εγώ θέλω να πιστεύω ότι τα συμπεράσματα που θα προκύψουν από το Συνέδριό μας θα ωθήσουν περισσότερες γυναίκες να συμμετάσχουν στη πολιτική, στη Τοπική Αυτοδιοίκηση και στα κέντρα λήψης των αποφάσεων, ώστε να πάψουν να αποφασίζουν μόνοι τους οι άντρες για θέματα που αφορούν εμάς τις γυναίκες.

Εύχομαι καλή επιτυχία στις εργασίες της συνδιάσκεψης και να συγχαρώ τους διοργανωτές για τη πρωτοβουλία τους να την διοργανώσουν. Σας ευχαριστώ θερμά. 

ΔΕΜΙΡΗ: Ευχαριστούμε την κυρία Πολύζου που κράτησε και τη ψυχραιμία της και είπε την ομιλία της μέχρι τέλους. 

Η κυρία Φακιρίδου να έρθει στο βήμα, Νομικός και εκπρόσωπος του ΚΚΕ.

ΦΑΚΙΡΙΔΟΥ: Ευχαριστώ πάρα πολύ για τη πρόσκληση που μας κάνατε και επιτρέψτε μας ξεκινώντας την εισήγησή μας να σημειώσουμε πέρα από όλα όσα έχουν ακουστεί μέχρι τώρα και κάτι διαφορετικό, ότι η ανισότιμη θέση της γυναίκας στη κοινωνία υπάρχει από τότε που εμφανίστηκε η εκμετάλλευση ανθρώπου από άνθρωπο. Δεν είναι άλυτο πρόβλημα, εξαρτάται όμως από τη πορεία αυτού του αγώνα, του ταξικού αγώνα και τη τελική του έκβαση που είναι η ανατροπή αυτής της εκμετάλλευσης. 

Οι πρώτες προϋποθέσεις κατάργησης της ανισοτιμίας της γυναίκας εμφανίζονται στον καπιταλισμό, στο σύστημα που ζούμε σήμερα. Όταν η γυναίκα μπήκε δηλαδή στη κοινωνική παραγωγή,  όταν άρχισε να εργάζεται. Τότε δόθηκε η ευκαιρία στη γυναίκα να διεκδικήσει δικαιώματα και τα κατάφερε. Τίποτα δεν της χαρίστηκε, μπόρεσε να αναδειχθεί η μορφωμένη γυναίκα, η εργαζόμενη γυναίκα, η γυναίκα που μπορεί σε πολλά πεδία να τα βγάζει πέρα. Μπόρεσε να αναδειχθεί η αγωνίστρια, αλλά και η εκμεταλλεύτρια, η γυναίκα που μπορεί να φτάσει μέχρι τα άκρα. Μπορούμε να σκεφτούμε αντίστοιχα πολιτικά πρόσωπα και όχι μόνο. 

Σήμερα η ανισοτιμία της γυναίκας αναπαράγεται και εφαρμόζεται με νέες μορφές, σήμερα ο καπιταλισμός θέλει τη γυναίκα λιγότερο στη παραγωγή και περισσότερο στο σπίτι και αυτό γιατί θέλει να λύσει δικά του προβλήματα που πηγάζουν από τη πολύπλευρη κρίση του. Θέλει να μοιράσει την ανεργία αφού δεν μπορεί να την εξαλείψει, θέλει να καλύψει κενά από την κατάργηση κατακτήσεων, από την εμπορευματοποίηση κοινωνικών παροχών και από την ιδιωτικοποίηση των νέων που πρέπει να είναι στο κράτος. Η γυναίκα σήμερα και ιδιαίτερα η νέα γυναίκα χρησιμοποιείται ως κρίσιμη μάζα που θα δεχτεί τα νέα μέτρα των ελαστικών εργασιακών σχέσεων και κυρίως τη πολιτική που τη θέλει να δουλεύει φθηνά για λίγο και προσωρινό χρόνο, γιατί τάχα πρέπει να μείνει κυρίως στον ρόλο της, στην οικογένεια. 

Η λογική αυτή του ισομοιράσματος της εκμετάλλευσης που για χρόνια προωθείται είτε με τις ευέλικτες μορφές εργασίας, είτε με τη κατάργηση κατακτήσεων των γυναικών στα πλαίσια της εξίσωσης δικαιωμάτων των δύο φύλων αφήνει ανέπαφο το καθεστώς της κυριαρχίας των μονοπωλίων. Για αυτό είναι αναγκαία η ύπαρξη και η δράση ενός ισχυρού λαϊκού κινήματος, που οι γυναίκες θα συμμετέχουν ενεργά και δραστήρια, συνειδητοποιώντας ότι το στήριγμά τους σήμερα είναι να αποκτήσουν ταξική συνείδηση, δηλαδή να απαιτούν όσα δικαιούνται ως κομμάτι της εργατικής τάξης και συνεπώς παραγωγή του κοινωνικού πλούτου.

Πόσο βοηθούν όμως σήμερα τα ΜΜΕ τις γυναίκες να συνειδητοποιήσουν την αυξανόμενη εκμετάλλευση που υφίστανται; Τα ΜΜΕ στη πλειοψηφία τους είναι οι νέοι μηχανισμοί κοινωνικού ελέγχου, ενώ τα ηλεκτρονικά κυρίως ΜΜΕ καθιερώθηκαν σαν ισχυροί ιδεολογικοί μηχανισμοί της κυρίαρχης αντίληψης όπως αυτή διαμορφώνεται από τη δικτατορία των πολυεθνικών στην εποχή της λεγόμενης παγκοσμιοποίησης, στην εποχή δηλαδή της πιο βάρβαρης επίθεσης στα εργασιακά και στα κοινωνικά δικαιώματα των εργαζομένων.

Οι γυναίκες αποτελούσαν πάντα για κοινωνικούς λόγους τη μεγαλύτερη και πιο ευάλωτη κοινωνική ομάδα που χρησιμοποιείται για τη στήριξη και τη διαιώνιση των εκμεταλλευτικών κοινωνιών, για αυτό και αποτελούν έναν από τους κυριότερους στόχους των ΜΜΕ και ιδιαίτερα της τηλεοπτικής χυδαιότητας. Παραπληροφόρηση, επιλεκτική πληροφόρηση, μεθοδευμένη απαξία οραμάτων, ιδεολογιών και ιδανικών, εξευτελισμός της γυναικείας προσωπικότητας τόσο χρήσιμης σε καιρούς σαρωτικών αναδιαρθρώσεων, σκανδαλολογία, τάση φυγής από τη καθημερινότητα, σβήσιμο της πραγματικής ζωής, απόκρυψη λαϊκών γυναικείων προβλημάτων και προπαντός των κινητοποιήσεων, αποτελούν την τέλεια μεθοδολογία για έναν εικονικό κόσμο που αποθεώνει την ασημαντότητα και περιθωριοποιεί ότι σημαντικό για τη καθημερινή ζωή και τις ανάγκες των ανθρώπων της εργασίας. 

Οι γυναίκες πρέπει να μείνουν μοιρολάτρες, παθητικοί θεατές μιας σκληρής πραγματικότητας, μιας διπλής και τριπλής εκμετάλλευσης. Αυτός είναι ο στόχος, για αυτό και τα ΜΜΕ αναπαράγουν το πρότυπο της όμορφης, της στιλάτης, αλλά και της γυναίκας που περιμένει τον άντρα να έρθει από τη δουλειά. Προσπαθούν να τη πείσουν ότι έχει κερδίσει την ισότητα, ενώ ως μηχανισμός που αξιοποιεί η κυρίαρχη τάξη για τη προώθηση αυτών των αναδιαρθρώσεων τα ΜΜΕ συμβάλουν στο να τη πείσουν να καλύψει εκείνη το έλλειμμα των κοινωνικών παροχών και να γίνει ο Δούρειος Ίππος για να περάσουν πιο μαλακά οι αναδιαρθρώσεις, να μη διεκδικεί όσα δικαιούται. 

Εύλογα αναρωτιέται κανείς: μέσα σε αυτή τη πραγματικότητα, με τη συμβολή και των ΜΜΕ, πώς θα αποκτήσει το δικαίωμα η γυναίκα ώστε να μπορεί να συμμετέχει στη πολιτική, στον δημόσιο βίο όπως έχει ακριβώς διατυπωθεί και στο θέμα της συζήτησής μας; Πρέπει να δούμε τι προσφέρει σήμερα το κοινωνικό σύστημα στη γυναίκα, προσφέρει «ίσες ευκαιρίες» μέσα από την αφαίρεση ειδικών κατακτήσεων που είχε αποσπάσει το εργατικό, αλλά και το γυναικείο κίνημα, αφού δεν υπολογίζονται πια οι βιολογικές και κοινωνικές διαφορές που έχουν τα δύο φύλα. 

Για παράδειγμα η 5ετής διαφορά στη συνταξιοδότηση των δύο φύλων καταργήθηκε, παρ’ όλο που παραμένει η ανισότιμη θέση της γυναίκας και θα παραμένει όσο υπάρχει εκμετάλλευση. Δεν μιλάμε για τις προκαταλήψεις που αναπαράγονται και θα επιζούν ακόμη και αν εξαφανιστούν οι βαθύτερες αιτίες τους, μιλάμε για το γεγονός ότι σήμερα όπου προτιμούνται στη δουλειά οι γυναίκες προτιμούνται κατά κύριο λόγο για να ρίξουν τη τιμή της εργατικής δύναμης. 

Οι ανατροπές στις εργασιακές σχέσεις, η κατάργηση του 8ωρου και η καθιέρωση της ελαστικής εργασίας πρωτοεμφανίστηκαν σε κλάδους με μεγάλη γυναικεία συγκέντρωση και τώρα γενικεύτηκαν σε όλη την εργατική τάξη και αυτό γιατί ήξεραν ότι οι γυναίκες δεν θα αντιδράσουν. Πώς άλλωστε να αντιδράσουν με 16% ανεργία και 26,5% στις νέες ηλικίες μέχρι και 30 χρόνων; Πώς θα αντιδράσουν όταν σηκώνουν στις πλάτες τους διπλούς ή τριπλούς ρόλους, άρα προσπαθούν να ξεκλέψουν λίγο ελεύθερο χρόνο για να ανασάνουν;

Πρέπει να σημειώσουμε ότι μέσα από τη Τοπική Αυτοδιοίκηση προωθήθηκαν τα προηγούμενα χρόνια τέτοιες δουλειές που απευθύνονταν στις γυναίκες, δουλειές χωρίς προοπτική, αβέβαιες, κακοπληρωμένες, μόνο και μόνο για τη πλασματική μείωση της ανεργίας σε τοπικό επίπεδο. Σχολικοί φύλακες, τροχονόμοι, καθαρίστριες και λοιπά. Η πλειοψηφία των Ελληνίδων γυναικών σήμερα δεν μπορεί να εκπροσωπηθεί στο δημόσιο βίο, όχι γιατί δεν έχουν τις δυνατότητες, αλλά γιατί δεν έχουν στηρίγματα. 

Νομίζετε ότι είναι εύκολο για μια γυναίκα με μεγάλα οικονομικά προβλήματα, που ζει σε άσχημες υποβαθμισμένες συνθήκες να αποφασίσει να αναμετρηθεί με όλες τις προσωπικές και οικογενειακές δυσκολίες και να αναδειχθεί στα Όργανα του δημόσιου βίου; Εμείς ξέρουμε την απάντηση. Σε τι κοινωνικές υποδομές θα στηριχτεί για να μπορέσει ήσυχη να προσφέρει από τη θέση που εκλέχτηκε στον δημόσιο βίο; 

Ας μην αναφερθούμε στο γεγονός ότι τα εμπόδια για την ανάδειξη σε θέσεις του δημοσίου βίου είναι ταξικά και για τις γυναίκες πολλαπλασιάζονται έτσι. Είναι γνωστό ότι υπάρχει ανισοτιμία ψήφου, δεν εφαρμόζεται η απλή αναλογική. Απαιτούνται τεράστια ποσά για την υποψηφιότητα και τη συμμετοχή της στον εκλογικό αγώνα. Όμως και αυτές που θα καταφέρουν να αναδειχθούν ποια πολιτική θα υπερασπιστούν; Αυτό είναι το δεύτερο ζήτημα που πρέπει να μας απασχολήσει. Δεν συμφωνούμε με τη λογική να αναδειχτούν γενικά περισσότερες γυναίκες για να υπερασπιστούν καλύτερα τα προβλήματα των γυναικών, εμείς λέμε να αναδειχθούν γυναίκες που θα υπερασπιστούν τα δικαιώματα της εργατικής τάξης, της τάξης τους και θα παλέψουν για τα συμφέροντα και την εξουσία αυτής της τάξης. 

Θυμίζουμε το γεγονός ότι το δικαίωμα του εκλέγειν και εκλέγεσθαι αναγνωρίστηκε για την Ελληνίδα πολύ πριν το επίσημο κράτος το καθιερώσει. Ήταν τότε στη λαϊκή εξουσία της ελεύθερης Ελλάδας, το 1944 που για πρώτη φορά ψήφισαν οι γυναίκες και ψηφίστηκαν ως ισότιμες με τους άντρες. Ήταν τότε που ο θεσμός της Τοπικής Αυτοδιοίκησης μπορούσε να είναι και ήταν λαϊκός θεσμός μέσα στα πλαίσια της λαϊκής εξουσίας. 

Να σημειώσουμε ακόμη ότι η πολιτική δεν καθορίζεται από το φύλο, αλλά από την τάξη που είναι στην εξουσία. Δεν ξέρουμε εμείς τουλάχιστον καμιά γυναίκα πολιτικό να ήρθε σε ρήξη με το κόμμα της καταψηφίζοντας αντεργατική ρύθμιση που ήρθε στη Βουλή και έθιγε τα συμφέροντα των γυναικών, όπως για παράδειγμα η κατάργηση της 5ετούς διαφοράς στη συνταξιοδότηση, η αύξηση των ορίων συνταξιοδότησης των γυναικών ή η καθιέρωση της ελαστικής και μερικής απασχόλησης σαν κύρια μορφή εργασίας για τις γυναίκες.

Θέλουμε επίσης να πούμε τα εξής όσον αφορά στην εκπροσώπηση των γυναικών και αντρών μέσα από τον θεσμό της Τοπικής και Νομαρχιακής Αυτοδιοίκησης: ο θεσμός της Τοπικής Αυτοδιοίκησης έχει υποστεί σοβαρές αλλαγές τα τελευταία χρόνια στη κατεύθυνση να εξυπηρετεί πιο αποτελεσματικά τις αποφάσεις των κυβερνήσεων. Η δυνατότητα του πολίτη να μετέχει και να συνδιαμορφώνει τις αποφάσεις των Δημοτικών Αρχών για τα διάφορα προβλήματα και αντίστροφα η λήψη των αποφάσεων των Δήμων με γνώμονα το λαϊκό συμφέρον, έχει σημαντικά συρρικνωθεί. 

Στο όνομα της αποκέντρωσης της κεντρικής εξουσίας αρμοδιότητες τομέων αποκλειστικής ευθύνης του κράτους δίνονται στη Τοπική Αυτοδιοίκηση, με σοβαρές συνέπειες στη ζωή της εργατικής λαϊκής οικογένειας, αλλά και τους ίδιους τους εργαζόμενους σε αυτούς τους τομείς. Μέσα από τη Τοπική Αυτοδιοίκηση υλοποιούνται διάφορα προγράμματα κοινωνικής φροντίδας από δημοτικές ή ιδιωτικές επιχειρήσεις όπως η δημιουργία βρεφονηπιακών σταθμών, Κέντρα Φροντίδας Ηλικιωμένων ή Κέντρα Δημιουργικής Απασχόλησης Παιδιών. 

Μέσα από τα προγράμματα Βοήθεια στο Σπίτι, που απασχολούνται κυρίως γυναίκες ως νοσηλεύτριες και οικογενειακοί βοηθοί, παρέχονται υπηρεσίες σε άτομα ανήμπορα της τρίτης ηλικίας ή με ειδικές ανάγκες. Είναι υπηρεσίες αποσπασμένες από τον ενιαίο χαρακτήρα που πρέπει να έχουν οι υπηρεσίες πρόνοιας και υγείας ως δικαίωμα για όλο τον λαό. Είναι υπηρεσίες συνήθως ελλιπές σε επιστημονικό προσωπικό και υποβαθμισμένες. 

Αντί να υπάρχει ολοκληρωμένη πολιτική και κοινωνική πρόνοια έχουμε πολιτική προγραμμάτων κοινωνικής φροντίδας. Δηλαδή όχι πρόληψη, αλλά φροντίδα εκ των υστέρων για τους εξαθλιωμένους. Οι υπόλοιποι θα πληρώσουν για να έχουν ανάλογες υπηρεσίες. Οι παιδικοί σταθμοί που μεταφέρθηκαν στους Δήμους από το 2001 καθιέρωσαν τα τροφεία, συχνά πολύ μεγάλα, ανάλογα με τον Δήμο και το εισόδημα των γονιών αφού η κρατική χρηματοδότηση ήταν ελλιπέστατη, αλλά και ούτε επαρκούν για τις ανάγκες που υπάρχουν, ούτε κατάλληλοι είναι οι περισσότεροι. Έτσι η προσχολική αγωγή από δικαίωμα για όλα τα παιδιά έγινε εμπόρευμα κακής ποιότητας και διπλοπληρωμένο.

Όσον αφορά το ΚΚΕ έχουμε να πούμε ότι από την ίδρυσή του εδώ και 90 σχεδόν χρόνια δεν παραιτήθηκε ούτε μια στιγμή από τον στόχο της κοινωνικής και πολιτικής αφύπνισης της Ελληνίδας από αναχρονιστικές αντιλήψεις και προκαταλήψεις. Οργάνωσε από το 1918 ήδη σοσιαλιστικούς ομίλους γυναικών σε μια εποχή που δύσκολα επέτρεπε να αναπτυχθούν και να διαδοθούν οι προοδευτικές ιδέες για την απελευθέρωση της γυναίκας. 

Με τη δράση και την καθοδήγησή του αναδείχτηκαν πολλές γυναίκες της εργατικής τάξης και των λαϊκών στρωμάτων στα Όργανα του συνδικαλιστικού κινήματος. Στους αστικούς θεσμούς, στα Όργανα του ΚΚΕ, μέσα από μεγάλες προσωπικές θυσίες και όχι μόνο αυτό, αλλά συνήθως πίσω από κάθε αγωνίστρια που αναδεικνυόταν κάποια άλλη γυναίκα αγωνίστρια και αυτή αφιέρωνε τη ζωή της στηρίζοντας την οικογένεια και τα παιδιά. 

Σήμερα είναι πιο δύσκολα τα πράγματα, η γυναίκα έχει να αντιμετωπίσει τον αποπροσανατολισμό των ΜΜΕ και των στηριγμάτων του συστήματος, έχει να αντιμετωπίσει τα πρότυπα που της προτείνουν να ακολουθήσει, έχει να αντιμετωπίσει τον συμβιβασμό μεγάλου μέρους του συνδικαλιστικού κινήματος, τις προκαταλήψεις που αναπαράγονται με μοντέρνο τρόπο. Άλλωστε η έλλειψη κοινωνικής υποδομής και η κατάργηση κατακτήσεων συντηρεί τις όποιες προκαταλήψεις. Έχει να αντιμετωπίσει το μεγάλο πρόβλημα της έλλειψης ελεύθερου χρόνου.

Εμείς επιμένουμε και βοηθάμε για να αυξηθεί η συμμετοχή των γυναικών πρώτα-πρώτα στα σωματεία, στις Επιτροπές αγώνα, στις επαρχιακές Επιτροπές, στο ριζοσπαστικό γυναικείο κίνημα, στους μαζικούς φορείς, εκεί που αναπτύσσονται αγώνες και βοηθούν τις γυναίκες να συνειδητοποιηθούν ταξικά, να κατανοήσουν ότι υπάρχει πλούτος που έχει συσσωρευτεί από τον ιδρώτα και των δύο φύλων και αυτός ο πλούτος πρέπει να διεκδικηθεί για να ζήσουν καλύτερα και οι δύο. 

Η γυναίκα τότε θα τολμήσει και στα πιο πάνω Όργανα και αξιώματα για να αυξήσει τη μαζικότητα και την αποτελεσματικότητα των αγώνων. Θα συμβάλλει στην αλλαγή συσχετισμών σε πολιτικό και κοινωνικό επίπεδο και θα αφαιρέσει τη δυνατότητα από αυτούς που εναλλάσσονται ως τώρα στη συνδικαλιστική και κυβερνητική εξουσία να βρίσκουν στήριξη στο λαό για να παίρνουν αντιλαϊκά μέτρα. Θα βοηθήσει να έρθει πιο κοντά το όραμα και ο στόχος μας, που είναι συμφέρον της να γίνει και δικός της στόχος και όραμα. Δηλαδή η κοινωνία χωρίς εκμετάλλευση, χωρίς καταπίεση και χωρίς διακρίσεις. Η κοινωνία που ισότιμα τα δύο φύλα θα ζουν και θα ευημερούν, γιατί ο άνθρωπος και οι ανάγκες του θα είναι στο επίκεντρο και όχι το κέρδος. 

Σας ευχαριστώ. 

ΔΕΜΙΡΗ: Ευχαριστούμε και τη κυρία Φακιρίδου. Βλέπω ότι η ώρα έχει περάσει, φαντάζομαι ότι όλες σας έχετε μια σκέψη στο μυαλό: πώς, τι πρέπει να κάνουμε μόλις αρχίσει η προεκλογική εκστρατεία και πώς θα έχουμε πρόσβαση στα ΜΜΕ. Με χαρά είδα το εγχειρίδιο που μας διένειμαν εχθές, σας συστήνω να το μελετήσετε, να μάθετε πώς πρέπει να παρουσιαζόσαστε στη τηλεόραση, πώς να ντύνεστε, πώς να βάφεστε. Αυτό όμως που δεν μπορώ να σας πω είναι πού θα βρείτε κανάλι για να μιλήσετε και να παρουσιαστείτε. Δεν θα ήθελα λόγω της θέσης μου να μπω σε αυτό το θέμα της πληρωμής και των εκβιασμών που υφίστανται οι υποψήφιοι είτε για τις βουλευτικές εκλογές, είτε για τις τοπικές, από καναλάρχες για να τους παρουσιάσουν από το κανάλι τους. 

Με την ευκαιρία όμως αυτή, κυρία Ευθυμίου, θα σας πω ότι ήταν προς τιμήν της κυρίας Γκερέκου και του κυρίου Γεωργιάδη από την Κέρκυρα, οι οποίοι ήρθαν και οι δύο στο Εθνικό Συμβούλιο Ραδιοτηλεόρασης και είχαμε μια μακρά ακρόαση στη διάρκεια της ολομέλειας, όπου μας έδωσαν όλα τα στοιχεία για το τι συμβαίνει στη Κέρκυρα με τα τοπικά κανάλια, για τους εκβιασμούς και τα υπόλοιπα. 

Υπήρχαν και άλλοι συνάδελφοί σας, αν θυμάμαι καλά από τη Πελοπόννησο που σας είχαν κάνει καταγγελίες. Δεν θέλω να πω ποια ήταν η κατάληξη αυτών των καταγγελιών, αλλά νομίζω ότι θα πρέπει πια μετά και τη σημερινή επικοινωνία που είχα μαζί σας να μη διστάζετε να καταγγέλλετε στο Εθνικό Ραδιοτηλεοπτικό Συμβούλιο τέτοιες πρακτικές εκβιασμών και εξαπάτησης και δικιάς σας και των συμπολιτών σας. Να ξέρετε ότι το Συμβούλιο θα σας ακούσει και θα αντιδράσει άμεσα, διότι έχουμε διαπιστώσει αυτό το έλλειμμα που υπάρχει αυτό που σας είπα προηγουμένως για τη πολιτική πολυφωνία, ότι ο νόμος αναφέρεται ρητά μόνο για τη Βουλή και για την Ευρωβουλή και όχι για την Τοπική Αυτοδιοίκηση ή ακόμη και τον συνδικαλισμό.

Τώρα σε ότι αφορά τις καταγγελίες σας, δυστυχώς δεν έχω κάρτα μαζί μου, μπορείτε να απευθύνεστε στο Εθνικό Συμβούλιο Ραδιοτηλεόρασης. Υπάρχει το φαξ μας που είναι το 210-3319881 και υπάρχει και η ιστοσελίδα με το www.esr.gr και το κεντρικό τηλέφωνο είναι 210-3354500. Με μεγάλη μου χαρά όμως σας δίνω και το δικό μου το τηλέφωνο στο Συμβούλιο, που είναι το 3354516. 

Τώρα, έχω εδώ πέρα ένα χαρτί με καταγγελία για μια διαφήμιση. Όπως καταλαβαίνετε δεν μπορώ να σας απαντήσω διότι δεν είμαι στο γραφείο για να δω ποια ήταν η τύχη αυτής της διαφήμισης, σας παρακαλώ πολύ όμως τη Δευτέρα να με πάρετε τηλέφωνο, να το αναζητήσω και να σας απαντήσω. Δεν νομίζω ότι αφορά το Σώμα εδώ η συγκεκριμένη καταγγελία που δεν έχει να κάνει με τη Τοπική Αυτοδιοίκηση.

Δεν ξέρω αν θα θέλατε κάτι ή θα ήθελαν οι εισηγήτριες να πουν για να δώσουμε το βήμα στους επόμενους, όπου φαντάζομαι θα σας υποδείξουν και ίσως να έχουν και τη μαγική λύση για το πώς θα παρουσιαστεί και από τα κανάλια. 


Ευχαριστώ πάρα πολύ για την υπομονή σας και την ανεκτικότητά σας, αν και δεν σας δώσαμε τις λύσεις. Ευχαριστώ πολύ. 
ΠΡΟΕΔΡΕΙΟ: Συνεχίζουμε λοιπόν με το τελευταίο κομμάτι της συνδιάσκεψης. Εγώ ονομάζομαι Μπέη Ντίνα, είμαι Αντινομάρχης στην Αθήνα και μου ζητήθηκε να αναπληρώσω την κυρία Μπόμπου την οποία προέβλεπε το πρόγραμμα να συντονίσει αυτό το κομμάτι και η οποία δυστυχώς για κάποιους προσωπικούς λόγους δεν μπόρεσε να έρθει. 


Θέλω να σας πω πριν μπούμε στις εισηγήσεις ότι επειδή η τελευταία εισήγηση – και φαντάζομαι θα είναι και πολύ ενδιαφέρουσα – από την κυρία Ρόουζ Μαρί Κράνσφελντ Ποθ θα χρειαστεί κάποια μετάφραση. 

Ρ. ΠΟΘ: (εκτός μικροφώνου) 

ΠΡΟΕΔΡΕΙΟ: Αν μπορώ να την μεταφράσω είπε η κυρία Ποθ ότι θα μιλήσει σε πολύ απλά αγγλικά και όσες από εσάς μπορείτε να καταλάβετε ένα ποσοστό έστω της ομιλίας της θα είναι πιο καλό να την ακούσετε απευθείας παρά από τη μετάφραση. Αυτό το λέει για να διευκολύνει, παρ’ όλα αυτά βέβαια τα ακουστικά θα έρθουν μέσα οπότε δεν χρειάζεται να βγείτε. Μπορούμε να προχωρήσουμε λοιπόν.


Το θέμα μας είναι το «ψητό» ίσως αυτής της υπόθεσης: δημοτικές και νομαρχιακές εκλογές 2006, προτάσεις και απόψεις για μια πιο ουσιαστική προβολή της υποψηφιότητας των γυναικών. Η κυρία Δεμίρη ήδη μας έχει προϊδεάσει, έβαλε το πλαίσιο και τη πραγματικότητα των ΜΜΕ. Ελπίζουμε να ακούσουμε κάποιες πολύ ουσιαστικές προτάσεις, θα βοηθήσουν όλες στο θέμα αυτό που όλες μας απασχολεί και θα μας απασχολήσει άμεσα. 


Θα ξεκινήσουμε λοιπόν από τον κύριο Χάρη Σταματάκη, στέλεχος της ΠΕΤΑ, που θα μας αναπτύξει το επικοινωνιακό πρόγραμμα υποστήριξης των γυναικών στις εκλογές της Αυτοδιοίκησης το 2006. 

Χ. ΣΤΑΜΑΤΑΚΗΣ: Πρέπει να πω ότι το πρόγραμμα αυτό θα αναρτηθεί ουσιαστικά όλο στην ιστοσελίδα του airetes.gr. Το πρόγραμμα είπε και η κυρία Γαζή χθες, υπάρχει ήδη μια ιστοσελίδα το airetes.gr, η οποία ουσιαστικά θα λειτουργήσει σαν ένα βήμα των δύο Επιτροπών Ισότητας. Το πρόγραμμα λοιπόν αυτό το πλήρες το επικοινωνιακό πολύ σύντομα σε μια-δυο μέρες αφού το επεξεργαστούμε θα αναρτηθεί στην ιστοσελίδα, οπότε σήμερα σεβόμενος και τον χρόνο δεν θα παρουσιάσω όλο αυτό εδώ πέρα το πρόγραμμα. Θέλω να πω ότι το επικοινωνιακό πρόγραμμα αυτό είναι στα πλαίσια της μελέτης που έχει αναλάβει η ΠΕΤΑ, το πρώτο κομμάτι το παρουσίασε ο κύριος Βασαρδάνης στην αρχή της ημέρας, ένα από τα κομμάτια είναι και αυτό εδώ πέρα που θα κουβεντιάσουμε. 


Τα κεντρικά του λοιπόν σημεία: οι Επιτροπές Ισότητας τόσο της ΕΝΑΕ όσο και της ΚΕΔΚΕ έχουν καταλήξει ότι παρότι βελτιώθηκε σαφώς στις τελευταίες εκλογές η θέση της γυναίκας στην Αυτοδιοίκηση απέχει πολύ από αυτό που ουσιαστικά θέλουν, αλλά και απαιτεί η στοιχειώδης δημοκρατική λειτουργία. Από αυτή την άποψη χρειάζεται μπροστά στις δημοτικές εκλογές να εφαρμόσουμε ένα επικοινωνιακό πρόγραμμα που στην ουσία να ενημερώνει, να ευαισθητοποιεί τον ελληνικό πληθυσμό για την δραστηριοποίηση των γυναικών στη πολιτική, για τις σχετικές με τη γυναικεία συμμετοχή ρυθμίσεις της εκλογικής νομοθεσίας με επίκεντρο την ποσόστωση και την αύξηση ουσιαστικά της γυναικείας συμμετοχής στα ψηφοδέλτια των εκλογών και δεύτερον, ένα πρόγραμμα υποστήριξης των Οργανισμών Τοπικής Αυτοδιοίκησης και Νομαρχιακής Αυτοδιοίκησης, ώστε και αυτοί με τη σειρά τους να δραστηριοποιηθούν αποτελεσματικά για τη πληροφόρηση του πληθυσμού στις κατευθύνσεις που θα πούμε παραπέρα. 

Τώρα ποια είναι τα δεδομένα του προβλήματος που είχαμε να αντιμετωπίσουμε χαράσσοντας ένα τέτοιο πρόγραμμα; Νομίζω το πρώτο να μην το αναφέρω, είναι το κεντρικό θέμα όλου του Συνεδρίου. Δηλαδή ότι η ισότητα ανδρών και γυναικών αποτελεί αρχή της δημοκρατίας και θεμελιώδη ανθρώπινη αξία. Από την άποψη αυτή είναι γνωστό όλο το πλέγμα και σε ποια κατάσταση βρίσκεται σήμερα η θέση της γυναίκας συνολικά στα κέντρα λήψης αποφάσεων και πιο συγκεκριμένα στην Αυτοδιοίκηση. Άρα δεν έχει κανένα νόημα όλα αυτά που ειπώθηκαν μέχρι τώρα, αλλά που ουσιαστικά είναι η βάση πάνω στην οποία κινήθηκε το επικοινωνιακό πρόγραμμα να τα αναλύσουμε ξανά.

Το δεύτερο είναι πάρα πολύ μικρή συμμετοχή των γυναικών στην Αυτοδιοίκηση. Νομίζω τα νούμερα που είδαμε στην αρχή είναι χαρακτηριστικά, απλά να διορθώσουμε ότι με την παραίτηση της κυρίας Μπακογιάννη το 2% έπεσε κάτω από το 2%, οι γυναίκες Δήμαρχοι είναι στο 1% και κάτι. Νομίζω έτσι και αλλιώς είναι θλιβερό και δεν θέλει το παραμικρό σχόλιο. 

Το τρίτο πράγμα που πρέπει να πάρουμε υπόψη μας είναι το εξής: με βάση τον νόμο της ποσόστωσης τον Οκτώβρη θα χρειαστούμε πάνω από 25.000 γυναίκες υποψήφιες και δεν πρέπει αυτό το πράγμα να γίνει όπως έγινε τη προηγούμενη φορά κάτω από πίεση. Πρέπει δηλαδή ουσιαστικά να έχουμε κατοχυρώσει στη συνείδηση των γυναικών την ανάγκη της συμμετοχής, ώστε ακόμα μεγαλύτερος αριθμός, δηλαδή αν θέλετε ο στόχος θα είναι να ξεπεράσουμε στη πράξη το όριο της ποσόστωσης. 

Το ότι η ποσόστωση είναι υποχρεωτική δεν αναιρεί ούτε την έκταση, ούτε την ένταση που πρέπει να έχει η επικοινωνιακή προσπάθεια, δεδομένου ότι αφενός μεν σημαντικό μέρος των γυναικών δεν είναι καν ενημερωμένο για αυτό, δεύτερον οι προκαταλήψεις για τον ρόλο της γυναίκας παραμένουν ισχυρές και τέλος θα πρέπει να καμφθούν οι ίδιες οι αντιστάσεις και επιφυλάξεις που υπάρχουν για τις γυναίκες, που έχουν να κάνουν όχι μόνο με τις προκαταλήψεις, αλλά και με τα προβλήματα εκείνα που εμποδίζουν τη συμμετοχή τους, τα οποία αναφέρθηκαν στο πρώτο κομμάτι της εισήγησης από τον κύριο Βασαρδάνη, είτε είναι προβλήματα συνδυασμού επαγγελματικής και πολιτικής ζωής, οικογενειακής και πολιτικής ζωής και λοιπά.

Τέλος, θα πρέπει να είναι καθαρό ότι η προσπάθεια για την υλοποίηση αυτής της διοικητικής απόφασης για τη ποσόστωση έχει έτσι και αλλιώς εξ ορισμού να αναμετρηθεί με παγιωμένες καταστάσεις που πρέπει να αμβλυνθούν στο μεγαλύτερο δυνατό βαθμό. Δηλαδή δεν λύνεται το ζήτημα στην ουσία με μια διοικητική απόφαση, που μπορεί να είναι έτσι ή και κάπως καλύτερη. Το όλο πρόβλημα δεν λύνεται μόνο με διοικητικές αποφάσεις, βοηθάνε και από την άποψη αυτή σωστό είναι τα αιτήματα που μπήκαν για παραπέρα. 

Ποιος πρέπει να είναι ο άξονας ενός τέτοιου επικοινωνιακού προγράμματος; Εκτιμώντας τα δεδομένα του προβλήματος και τις σχετικές διαπιστώσεις θεωρούμε αναγκαία τη συγκρότηση και την ανάπτυξη ενός σύνθετου επικοινωνιακού προγράμματος με σκοπό την ανάδειξη του θέματος, την ενημέρωση και τη πληροφόρηση του κοινού στόχου, δηλαδή τις γυναίκες, γύρω από τις γενικές και ειδικές διαστάσεις.

Η ενημερωτική εκστρατεία θα απευθύνεται σε όλη τη κοινωνία και όχι μόνο στις γυναίκες, θα επικεντρώνεται στις γυναίκες. Θα πρέπει να έχει σαν γενικό θέμα-στόχο τη γυναίκα και τη συμμετοχή στα δημόσια πράγματα, αλλά και να εξειδικεύει ειδικότερα στην Αυτοδιοίκηση. Θα πρέπει να αναδεικνύει το γεγονός ότι η Αυτοδιοίκηση αποτελεί προνομιακό για τη γυναίκα πεδίο δράσης, θα πρέπει να τεκμηριωθεί η ευρύτερη πολιτική και κοινωνική διάσταση που έχει ενεργό συμμετοχή των γυναικών στη ζωή του τόπου.

Τέλος, η ενημερωτική εκστρατεία θα πρέπει να απευθύνεται και στις χωριστές κατηγορίες της ομάδας-στόχου, να αναδεικνύει δηλαδή τη δυνατότητα, αλλά και την ανάγκη συμμετοχής της σε κάθε κατηγορία χωριστά. Ειδική σημείωση το ζήτημα των νέων γυναικών. Θα μου πείτε δεν είναι μόνο των νέων γυναικών, είναι γενικότερα των νέων ανθρώπων που τα ποσοστά είναι απογοητευτικά. Δηλαδή είναι μονοψήφια νούμερα των γυναικών, αλλά και των αντρών κάτω από τα 30 χρόνια. 

Τώρα ποιο είναι το στρατηγικό πλαίσιο αυτού του προγράμματος επικοινωνίας; Ποιοι είναι οι στόχοι του προγράμματος; Πρώτον, να αναδειχθεί ότι η δημοκρατία βασίζεται στη συμμετοχή όλων των πολιτών στις διαδικασίες διαμόρφωσης και λήψης αποφάσεων, οι γυναίκες αποτελούν τη πλειοψηφία, δεν μπορεί να είναι έξω από αυτές. Δεύτερον, να επισημαίνουμε ότι οι γυναίκες είναι φορείς ιδεών, αξιών και συμπεριφορών που εναρμονίζονται περισσότερο με τις κοινωνικές ανάγκες και μπορούν να δώσουν λύση στα νέα προβλήματα και τις προκλήσεις της σύγχρονης εποχής. Τρίτον, να επισημαίνουμε και να υπογραμμίζουμε το ενδιαφέρον και τη σημασία που δίνει γενικότερα η Πολιτεία, τα κόμματα και οι φορείς στην ενεργό συμμετοχή των γυναικών, να ενημερώνουμε και να πληροφορούμε το γυναικείο πληθυσμό για τις δυνατότητες που τους επιφυλάσσει η συμμετοχή τους στα ψηφοδέλτια, να ενεργοποιούμε και να κάμψουμε τις πιθανές αντιστάσεις. 

Θα ήθελα να πω το εξής πράγμα για να μην σας κουράζω: κατά τη γνώμη της εισήγησης κεντρικό σύνθημα της καμπάνιας θα πρέπει να είναι επιθετικό, που θα δείχνει το τι έχει κάνει η γυναίκα μέχρι σήμερα στους άλλους όλους τομείς και γιατί όχι στην Αυτοδιοίκηση. Άρα με δύο γραμμές, χωρίς να σημαίνει αυτό ότι παύουν οι επικοινωνιολόγοι να το κάνουν καλύτερο, κομψότερο και να μπορεί να περάσει, το κεντρικό σύνθημα κατά τη γνώμη μας της καμπάνιας θα πρέπει να είναι το εξής: η γυναίκα πρωταγωνιστεί στην εκπαίδευση, στην εργασία, στην οικονομία, στη κοινωνία, στη τέχνη και στον αθλητισμό. Η γυναίκα μπορεί και πρέπει να πρωταγωνιστήσει και στις διαδικασίες διαμόρφωσης και λήψης αποφάσεων, η Αυτοδιοίκηση ας γίνει το πρώτο σκαλοπάτι. 

Κατά τη γνώμη μου με αυτό το πλαίσιο το επιθετικό, ότι η γυναίκα μπορεί, το έχει πετύχει, το έχει πετύχει σε αυτούς τους σοβαρούς τομείς, τι είναι αυτό που την εμποδίζει να είναι στα κέντρα λήψης αποφάσεων; Κατά τη γνώμη μου έτσι πρέπει να βγει, αυτή πρέπει να είναι η κεντρική καμπάνια, επιθετική και όχι αυτό αν θέλετε που είχαμε τη προηγούμενη φορά. Όχι ότι δεν βοήθησε και αυτό με τη σειρά του.

ΣΥΝΕΔΡΟΙ: (εκτός μικροφώνου) 
Χ. ΣΤΑΜΑΤΑΚΗΣ: Να το ξαναπώ: η γυναίκα πρωταγωνιστεί στην εκπαίδευση, στην εργασία, στην οικονομία, στη κοινωνία, στη τέχνη, στον αθλητισμό και θέλουμε να δείξουμε ότι εκεί έχουν γίνει σημαντικά βήματα και άλλα πράγματα που μπορούν να μπουν. Τι είναι αυτό που την εμποδίζει να πρωταγωνιστήσει και στην πολιτική και στα κέντρα λήψης των αποφάσεων; Δηλαδή δεν μπορείς να νοείς ότι έχεις ας πούμε σε επίπεδο ανώτατης εκπαίδευσης στη πλειοψηφία γυναίκες, στις πιο σημαντικές σχολές στη πλειοψηφία γυναίκες και να έχεις Δημάρχους 2%. Κάτι πάει στραβά, κάτι δεν ταιριάζει με την ίδια την ζωή και την ίδια τη θέση, αυτό που έχει πετύχει η γυναίκα στους υπόλοιπους τομείς. 


Όλο αυτό για να γίνει είναι φανερό ότι χρειάζεται ένα συγκεκριμένο σχέδιο δράσης, ένα σχέδιο δράσης που ουσιαστικά θα έχει τρία πράγματα: πρώτον, πρόγραμμα δημοσιότητας και ενημέρωσης με συντονισμένες ενέργειες, πρωτοβουλίες και εκδηλώσεις σε κεντρικό και περιφερειακό επίπεδο. Δεύτερον, ένα πρόγραμμα προωθητικών ενεργειών με αφίσες, έντυπα, ενημερωτικά υλικά, οδηγίες σχετικά…

ΣΥΝΕΔΡΟΣ: (εκτός μικροφώνου) 
Χ. ΣΤΑΜΑΤΑΚΗΣ: Ναι, είπα. Εγώ μόνο τους τίτλους λέω τώρα, αυτό θα υπάρχει σε δύο ημέρες στο airetes.gr.


Τρίτον, ένα πρόγραμμα διαφημιστικής υποστήριξης. Δυο κουβέντες εδώ: για να μπορέσει αυτό να γίνει πραγματικότητα ένα τέτοιο πρόγραμμα πρέπει να χρηματοδοτηθεί, δεν μπορεί να υπάρξει από μόνο του. Άρα ιδού η Ρόδος, ιδού και το πήδημα. Δηλαδή θα πρέπει και το Υπουργείο Εσωτερικών και η Γενική Γραμματεία Ισότητας και η ΚΕΔΚΕ και η ΕΝΑΕ να χρηματοδοτήσουν μια καμπάνια, γιατί καμπάνια σημαίνει κόστος. Αν δεν υπάρξει αυτό είναι φανερό ότι αυτά θα μείνουν μέσα στο κέντρο των συζητήσεων. Ένα αυτό.


Δεύτερον, νομίζουμε ότι πολύ σημαντικό ρόλο θα παίξει αν η όλη αυτή προσπάθεια διαχυθεί στη κάθε γειτονιά, στον κάθε Δήμο χωριστά. Νομίζουμε πολύ περισσότερο από τη διαφημιστική καμπάνια θα μπορέσει να περπατήσει, αν σε κάθε Δήμο οι γυναίκες όλων των συνδυασμών συνεννοηθούν με κοινές εκδηλώσεις, κοινές παραστάσεις και κοινές διεκδικήσεις στο να παλέψουν τα ζητήματα της ισότητας και της συμμετοχής των γυναικών. 

Δεν θα σας κουράσω λέγοντας αναλυτικά διάφορες ιδέες και προτάσεις που υπάρχουν σχετικά με το τι πρέπει να κάνουμε. Θα εντοπίσω δύο πράγματα: ένα, ότι πρέπει να γίνουν τώρα, ήδη έχουμε καθυστερήσει. Δηλαδή αυτή η καμπάνια πρέπει να αρχίσει τώρα και δεν μπορεί να είναι μόνο μέσα στον Σεπτέμβρη και δεύτερον, η όλη καμπάνια δεν πρέπει να έχει ορίζοντα, αλλά και αφετηρία μόνο τις δημοτικές εκλογές. Πρέπει να είναι στα πλαίσια μιας συνολικής πολιτικής που οφείλει να ασκήσει η Αυτοδιοίκηση συνολικά για τη θέση της γυναίκας και θα πρέπει να δούμε – και νομίζω κουβεντιάστηκε σε όλο το προηγούμενο μέρος – αυτή τη μόνιμη και σταθερή συνεισφορά και δράση των Οργανισμών Αυτοδιοίκησης σχετικά με τα ζητήματα ισότητας.

Το πόσο αποτελεσματική ή όχι θα είναι η καμπάνια αυτή, αλλά και όλη η δουλειά μας θα φανεί τον Οκτώβρη. Στη Τρίτη συνδιάσκεψη που φαντάζομαι ότι θα γίνει, ανεξάρτητα τις αλλαγές που θα υπάρξουν, θα μπορούμε να δώσουμε καλύτερα αποτελέσματα. Αν και όπως είπε μια συνάδελφος, η αύξηση του αριθμού των εκλεγμένων γυναικών μειώνει τις θέσεις αντρών και πιθανόν και τη δική μου, δεν το παίρνω προσωπικά και σας εύχομαι σε όλες καλή επιτυχία και πολύ περισσότερες γυναίκες στο επόμενο Συνέδριο. 

ΠΡΟΕΔΡΕΙΟ: Ευχαριστούμε πολύ τον κύριο Σταματάκη για την πάρα πολύ εμπεριστατωμένη, σύντομη και περιεκτική εισήγηση, η οποία τολμώ να πω είχε και κάποιες προτάσεις ριζοσπαστικές τις οποίες μακάρι να τις δούμε στους δρόμους και στα πεζοδρόμια μια μέρα. Δηλαδή εμένα πραγματικά μου φάνηκε εξαιρετική, έστω και ουτοπική προς το παρόν, η πρόταση να δούμε τις γυναίκες όλων των παρατάξεων, είτε αυτά λέγονται κόμματα, είτε κινήσεις, είτε κινήματα, από κοινού σε γειτονιές, σε Δήμους να προωθούν το γυναικείο ζήτημα. Εκεί πραγματικά νομίζω θα ήταν μια εικόνα της Αυτοδιοίκησης που όλοι ονειρευόμαστε για ένα μακρινό μέλλον και θα μπορούσε να καταλάβει και ο κόσμος πόσο ουσιαστικές είναι αυτές οι γυναίκες μαζί. 

Για ορισμένα πράγματα φυσικά οπωσδήποτε έχουμε πάρα πολλές διαφορετικές απόψεις και θεμιτά διαφορετικές απόψεις, αλλά υπάρχουν αυτά τα κοινά πράγματα που τις ενώνουν, τα οποία θα μπορούσαμε να τα δούμε κάποτε σαν εφαρμογή των γυναικείων πολιτικών που ευαγγελιζόμαστε τόσα χρόνια και που δεν τις έχουμε δει ποτέ. 

Να δώσω τώρα τον λόγο στον κύριο Παναγιώτη Παπαργύρη, ο οποίος είναι Σύμβουλος Επικοινωνίας. 

Π. ΠΑΠΑΡΓΥΡΗΣ: Καλησπέρα καταρχήν σε όλους, ευχαριστούμε για τη πρόσκληση. Να ευχηθώ και σε όλες τις μητέρες.


Κάθε ενημερωμένος και καλοπροαίρετος πολίτης αποδέχεται εύκολα σήμερα ότι το μισό πληθυσμού της γης και το 52% του πληθυσμού της Ελλάδας υποαντιπροσωπεύεται στους περισσότερους τομείς της κοινωνικής και πολιτικής ζωής του τόπου μας. Συγκεκριμένα στις δημοτικές εκλογές του 2002 εξελέγησαν μόνο 23 Δήμαρχοι και Πρόεδροι Κοινοτήτων σε σύνολο 900 θέσεων. Αυτό το στοιχείο πρέπει να μας ανησυχεί πέρα από το ποσοτικό, γιατί υπάρχουν και κάποια ποιοτικά χαρακτηριστικά και αυτό γιατί οι προτάσεις και λύσεις των γυναικών όχι μόνο δεν προωθούνται επαρκώς, αλλά τις περισσότερες φορές δεν γίνονται καν γνωστές. 


Για να ξεπεραστεί καταρχήν το πρόβλημα και να δοθεί μια ώθηση στην αποτελεσματική παρουσία και τη διεύρυνση της συμμετοχής των γυναικών στα κέντρα λήψης αποφάσεων χρειάζεται καλύτερη οργάνωση και υποστήριξη. Όλες οι εκλεγμένες στη Τοπική Αυτοδιοίκηση θα πρέπει να έχουν τις πληροφορίες και να τους παρέχονται οι απαραίτητες δυνατότητες και συνεργασίες για να παρεμβαίνουν και να διεκδικούν αποτελεσματικά τη προώθηση των θεμάτων. 

Οι δημοτικές εκλογές που έρχονται θα είναι εκλογές που θα έχουν σίγουρα και πολιτικό χρώμα και μήνυμα. Ταυτόχρονα όμως σε κάθε τοπική κοινωνία θα δημιουργηθεί ένα κρίσιμο διακύβευμα για το μέλλον, τη πρωτοπορία, τη νεοτερικότητα, το καινούργιο, το σύγχρονο και το δημιουργικό περιβάλλον δράσης που πρέπει οι τοπικές κοινωνίες να εμπεδώσουν. 

Σε αυτό το πλαίσιο οι γυναικείες αυτοδιοικητικές παρουσίες μπορούν και πρέπει να πολλαπλασιαστούν στον βαθμό που η γυναικεία παρουσία θα προσεγγίσει τα σύγχρονα θέματα με ριζοσπαστικό λόγο, με νεοτερικές προτάσεις και δεν θα είναι εκεί για να υπογραμμίσει απλά ότι είναι γυναικεία, αλλά χρήσιμη και απαραίτητη στην Αυτοδιοίκηση. 

Οι γυναικείες παρουσίες θα πρέπει να είναι παρούσες στη μάχη των δημοτικών και νομαρχιακών εκλογών και θα κριθούν για τις προτάσεις που θα καταθέσουν και τη ρεαλιστική δυνατότητα να τις υλοποιήσουν. Η Τοπική Αυτοδιοίκηση είναι το πλησιέστερο προς τον πολίτη επίπεδο εξουσίας και μπορεί να αποτελέσει προνομιακό πεδίο συμμετοχής των γυναικών και ανάδειξη των ικανοτήτων που έχουν, αλλά και των ιδιαίτερων χαρακτηριστικών τους. Η Αυτοδιοίκηση χρειάζεται τις γυναίκες, θέλει τη φαντασία τους, την ευαισθησία τους, τις δημιουργικές τους δυνάμεις και τη ποιότητα που χαρακτηρίζει τον γυναικείο τρόπο σκέψης και δράσης.

Δίνοντάς σας ορισμένες συγκεκριμένες θέσεις και προτάσεις τώρα θα έλεγα ότι η εποχή που η Αυτοδιοίκηση περιοριζόταν σε ένα ρόλο που αφορούσε μόνο την αποκομιδή των σκουπιδιών και την εξασφάλιση των βασικών υποδομών, την ύδρευση, την αποχέτευση, τους δρόμους και τα πεζοδρόμια αρχίζει να τελειώνει. Δεν τα έχουμε λύσει όλα τα προβλήματα, αλλά έχουμε προχωρήσει.

Το μοντέλο του Δημάρχου, του δημοτικού άρχοντα-εργολάβου έχει παρέλθει, οι νέες προτεραιότητες πρέπει να σχετίζονται με το κοινωνικό πρόσωπο της Αυτοδιοίκησης, οι κοινωνίες περιμένουν αναβάθμιση στη καθημερινότητα, περιμένουν αναβάθμιση της ποιότητας πρώτον στη παιδεία. Το αίτημα των προηγούμενων χρόνων για πρωινή βάρδια στα σχολεία και στα εκπαιδευτήριά μας έχει πλέον ικανοποιηθεί, το έχουμε λύσει αυτό. Από εδώ και πέρα;

Πρέπει να υπάρχουν άλλες προοπτικές, ανοίγονται πλέον μπροστά μας για τη κοινωνία της γνώσης και της πληροφορίας. Είναι απαίτηση των καιρών και των πολιτών η ενασχόληση του Δήμου με το επίπεδο της παρεχόμενης εκπαίδευσης στα σχολεία της κάθε περιοχής. Η Αυτοδιοίκηση φυσικά δεν μπορεί να καθορίσει το εκπαιδευτικό πλαίσιο, ούτε να κάνει τον ελεγκτή. Μπορεί όμως να καθιερώσει σεμινάρια, διαλέξεις και ανταλλαγές απόψεων στα πλαίσια μιας διαδικασίας συνεχούς αυτοαξιολόγησης των εκπαιδευτικών. 

Αυτά είναι σημεία που μπορεί κάθε γυναίκα υποψήφια με την ευαισθησία που τη διακρίνει να τα έχει σαν αιχμή στον λόγο της, να εισάγει το μάθημα της τοπικής ιστορίας σε κάθε Δήμο και Κοινότητα, να καθιερώσει το μάθημα της κυκλοφοριακής αγωγής, να αναπτύξει τη περιβαλλοντική ευαισθησία, που σε κάθε Δήμο θα παίρνει συγκεκριμένη έκταση και δράση. Δεν επιτρέπεται σήμερα τα παιδιά να μην είναι κοινωνοί των προβλημάτων που απασχολούν την καθημερινότητα και τη κοινωνία μας. Επιβάλλεται ένα σχολείο ανοιχτό στη κοινωνία, όχι μόνο με την έννοια της γνώσης αλλά πραγματικά ανοιχτό, που παραδείγματος χάρη θα μπορούν οι Δήμοι και οι Νομαρχίες να νοικιάζουν τις αθλητικές εγκαταστάσεις στις αθλητικές ομάδες της περιοχής και να αποδίδουν τα έσοδα αυτά στις Σχολικές Επιτροπές. 

Η γυναικεία ευαισθησία μπορεί να αποτελέσει επίσης αιχμή για να επιτευχθεί η κοινωνική συμμετοχή στα προγράμματα μαζικού αθλητισμού. Η συμμετοχή ειδικών κατηγοριών του πληθυσμού για την άρση όλων των κοινωνικών εμποδίων και για την άσκηση για  όλους. Στον τομέα της υγείας και της κοινωνικής πολιτικής πολλοί Δήμοι έχουν καθιερώσει τον θεσμό των δημοτικών ιατρείων, αυτό έχει ανάγκη από μια διαχείριση, μια ολοκληρωμένη μορφή διαχείρισης στην οποία η γυναικεία παρουσία μπορεί να έχει θετική συμβολή. 

Ένας άλλος τομέας πολύ σημαντικός στον οποίο πρέπει να εστιάσει ο γυναικείος αυτοδιοικητικός λόγος είναι το περιβάλλον. Η Τοπική Αυτοδιοίκηση μπορεί να διαδραματίσει πολύ σημαντικό ρόλο στη χάραξη μιας βιώσιμης περιβαλλοντικής πολιτικής και δεν είναι τυχαίο ότι η τάση που επικρατεί αυτή τη στιγμή σε όλα τα κράτη-μέλη της Ευρωπαϊκής Ένωσης είναι οι τοπικές κοινωνίες να αναλαμβάνουν αυξημένους ρόλους στη προστασία και την ανάδειξη του περιβάλλοντος. Τέλος, πρέπει να δοθεί ιδιαίτερη έμφαση στη δρομολόγηση για την ίδρυση υπηρεσιών για τα θύματα της ανοικογενειακής βίας. 

Τελειώνοντας θα ήθελα να σας πω ότι σε όλες τις περιοχές της Ελλάδας πρέπει να ξεκινήσει όπως είπε και ο προηγούμενος συνομιλητής και να γίνει μια ουσιαστική καμπάνια, να αναπτυχθεί μια επικοινωνιακή στρατηγική με σκοπό την ανάγκη ευαισθητοποίησης του κοινού για τα πλεονεκτήματα μιας ισόρροπης εκπροσώπησης γυναικών και αντρών στα κέντρα λήψης αποφάσεων. Όταν οι γυναίκες δεν αντιπροσωπεύονται στο ποσοστό που πρέπει δεν είναι εύρυθμη λειτουργία της κοινωνίας, δεν λειτουργεί καλά. Όταν το μισό ποσοστό του πληθυσμού δεν αντιπροσωπεύεται κάτι δεν πάει καλά.

Τελειώνοντας θα ήθελα να καταθέσω μια προσωπική εμπειρία που έχουμε από διάφορες έρευνες και δημοσκοπήσεις της κοινής γνώμης που κάνουμε. Αντιμετωπίζουμε πολύ συχνά το παράδοξο όταν ρωτάμε διάφορες ερωτήσεις για θέματα επικαιρότητας, πολιτικά, οικονομικά θέματα, οποιονδήποτε άντρα και να ρωτήσουμε είναι έτοιμος να σου κάνει ανάλυση για θέματα οικονομικής πολιτικής, εξωτερικών σχέσεων και οτιδήποτε. Το σύνολο των γυναικών και ειδικότερα των μη εργαζόμενων γυναικών σου απαντάει: δεν ξέρω ή δεν είμαι σε θέση να κρίνω. 

Ο προσδιορισμός δηλαδή των γυναικών στη σφαίρα του ιδιωτικού, ότι από τη στιγμή που δεν συμμετέχουμε στη παραγωγική διαδικασία δεν έχουμε και λόγο για τα κοινά, δεν μπορούμε να συνδιαμορφώσουμε τη κοινή γνώμη, είναι ένα σημείο το οποίο θα έπρεπε να αποτελέσει βασικό στοιχείο αυτής της επικοινωνιακής πολιτικής και της στρατηγικής καμπάνιας που πρέπει να αναπτύξετε, έτσι ώστε να πείσετε τις γυναίκες ότι όχι μόνο είναι ισότιμες, καλύτερες και ικανές να εκλεχθούν, αλλά είναι ισότιμες και ικανές στο να συνδιαμορφώνουν τη κοινή γνώμη.

Σας ευχαριστώ πολύ. 

ΠΡΟΕΔΡΕΙΟ: Ευχαριστούμε πολύ τον κύριο Παπαργύρη, πραγματικά ήταν επικοινωνιακές και πολύ σημαντικές οι συμβουλές του. Αν μου επιτρέπετε να σχολιάσω το τελευταίο κομμάτι που μας είπε, που είναι και ένα απόσταγμα από την εμπειρία στις δημοσκοπήσεις. Θεωρώ ότι είναι τραγικό αυτό που είπε, είναι μια πραγματικότητα αυτή και ίσως αυτό είναι και ένα θέμα που θα πρέπει εμάς να μας προβληματίσει, όσες δηλαδή είμαστε ήδη εκλεγμένες μέσα σε Όργανα, όσες έχουμε έναν ρόλο, πώς να ξεφύγουμε και από τη δική μας εσωστρέφεια καμιά φορά και να ανοιχτούμε σε αυτό τον χώρο τον γυναικείο, τον εν πολλοίς άγνωστο. 

Γιατί ας μη γελιόμαστε, ο καθένας μας με ένα κομμάτι περισσότερο συναλλάσσεται και βρίσκεται, γιατί αυτή η τραγική διαπίστωση που έκανε μόλις τώρα ο κύριος Παπαργύρης είναι κάτι που και εμείς άμα ξεφύγουμε από το άμεσο περιβάλλον μας και βγούμε λίγο πιο έξω – και το ξέρετε όλες από εμπειρία φαντάζομαι όταν βγαίνετε πιο έξω στη περίοδο τουλάχιστον των εκλογών – το συναντάμε πάρα πολύ συχνά. Πρέπει να σπάσει όχι μόνο η σιωπή των γυναικών, αλλά πρέπει να σπάσει και αυτή η αυτοδέσμευση που έχουν στο να μην εκφράζουν την άποψή τους. Γιατί άποψη έχουν, αλλά στην μη έκφραση άποψης.

Να παρακαλέσω τώρα τον κύριο Θωμά Γεράκη, επίσης Σύμβουλο Επικοινωνίας, να μας αναπτύξει το θέμα «Γιατί να ψηφίσω γυναίκες;», αυτό το καταπληκτικό ερώτημα.

Θ. ΓΕΡΑΚΗΣ: Πιστεύω ότι δύο Σύμβουλοι Επικοινωνίας στην ίδια πόλη είναι πάρα πολλοί, οπότε θα μιλήσω σαν άντρας και ξέρετε πώς καταλαβαίνουμε αν ένας άντρας πρόκειται να πει κάτι έξυπνο. Ξεκινάει με τη φράση: η γυναίκα μου είπε και τα λοιπά. 


Γιατί να ψηφίσω γυναίκα λοιπόν; Πολλές φορές τα αυτονόητα ερωτήματα είναι και τα πιο δύσκολα, γιατί να ψηφίσω γυναίκα; Καταρχήν γιατί μαζευτήκαμε εδώ; Για να αντιμετωπίσουμε κάποιο πρόβλημα και το πρόβλημα πολύ γρήγορα έτσι όπως το άκουσα είναι το χαμηλό ποσοστό συμμετοχής των γυναικών στις εκλογές. Είναι μόνο αυτό το πρόβλημα; Όχι, δεν είναι. Άρα λοιπόν να προσθέσουμε άλλο ένα.

Το δεύτερο πρόβλημα λοιπόν είναι το χαμηλό ποσοστό υποστήριξης των γυναικών από τους ψηφοφόρους. Νομίζω ότι και ο κύριος Σταματάκης για αυτό είπε ότι θα κάνετε καμπάνια και ο συνάδελφός μου για αυτό το είπε, αλλά πώς οι ψηφοφόροι θα υποστηρίξουν τις γυναίκες; Διότι πράγματι υπάρχουν αυτά τα δύο προβλήματα. 

Η μεταβλητή βέβαια και αυτό που ενώνει αυτά τα δύο προβλήματα είναι το φύλο. Το φύλο όχι ως βιολογική έννοια, αλλά ως κοινωνική και επειδή ακριβώς είναι ένα αποτέλεσμα της κατανομής των κοινωνικών ρόλων θεωρητικά σε βάθος χρόνου η κατάσταση είναι αναστρέψιμη. Δεν πρέπει να έχουμε κανένα άγχος, θα έρθει μια στιγμή λοιπόν που και οι άντρες και οι γυναίκες στα ποσοστά που τους αναλογούν θα εκπροσωπούν τη κοινωνία.

Βέβαια το πρόβλημα είναι τι γίνεται μέχρι τις δημοτικές εκλογές. Επειδή είμαι λίγο πιο απαισιόδοξος και επειδή συνήθως σαν επικοινωνιολόγος οφείλω να μη πιστεύω πρώτος εγώ τις καμπάνιες, θα έλεγα ότι το διάστημα μέχρι τις εκλογές μια καμπάνια είναι πραγματικά αναγκαία, αλλά όχι ικανή για ουσιαστικές αλλαγές. Γιατί όταν μιλάμε για το θέμα που μιλάμε σήμερα και θέλουμε να είμαστε σοβαροί, μιλάμε για θέματα που έχουν να κάνουν με τον κοινωνικό ρόλο και πώς το αντιλαμβάνεται κανείς, τον ρόλο που αυτός νομίζει ότι έχει που του αποδίδουν και τα λοιπά, έχει να κάνει με τις νόρμες, έχει να κάνει με τις κοινωνικές ταυτότητες, έχει να κάνει με τις στάσεις, με τις αντιλήψεις, με απόψεις, με συμπεριφορές, έχει να κάνει με το ποιος είμαι και δεν προλαβαίνετε να με αλλάξετε μέχρι τις δημοτικές εκλογές. 

Άρα λοιπόν γιατί να ψηφίσω γυναίκα; Ο στόχος λοιπόν του επικοινωνιακού προγράμματος, που πιστεύω ότι πράγματι είναι αναγκαίο, δεν είναι να αλλάξουμε τον κόσμο διότι δεν μπορούμε και δεν προλαβαίνουμε. Ο στόχος λοιπόν του επικοινωνιακού προγράμματος θα πρέπει να είναι να εστιάσει μόνο στη συμπεριφορά, σε μια στιγμιαία αλλαγή συμπεριφοράς και να ζητήσουμε από ανθρώπους από το άλφα που έκαναν πάντα να κάνουν το βήτα ή να κάνουν το γάμα, να ψηφίσουν μια γυναίκα. 

Βέβαια η ερώτηση-κλειδί είναι να ψηφίσω γυναίκα. Βλέπετε ότι δεν είναι τόσο πολύ απλό το ερώτημα αυτό. Όσοι υποψήφιοι έρχονται στο γραφείο μου για υποστήριξη επικοινωνιακοί από όλα τα ερωτήματα που τους κάνω το δυσκολότερο είναι το εξής: πες μου σε δυο λεπτά γιατί να σε ψηφίσω; Είναι πάρα πολύ δύσκολο το ερώτημα και θέλω να δώσω εκ των προτέρων συγχαρητήρια σε όσες μπορούν πραγματικά σε δυο λεπτά πειστικά να απαντήσουν σε αυτό το ερώτημα και δεν λέω να απαντήσουν με το ότι επειδή είναι ικανοί ή επειδή θα δουλέψω ή επειδή ο Δήμος χρειάζεται πολύ δουλειά, διότι εμείς οι επικοινωνιολόγοι έχουμε ένα μυστικό, που όταν ο άλλος λέει το γιατί βάζουμε ένα δεν εμείς από πίσω και κοιτάμε αν κάνει νόημα. Υπάρχει κανείς άλλος δηλαδή που θα πει γιατί δεν είμαι ικανός; Γιατί ο Δήμος δεν χρειάζεται δουλειά; Γιατί δεν είμαι καλός; Όχι. 

Άρα λοιπόν θα πρέπει η κάθε μια από εσάς να βρει ένα λόγο τον οποίο να μπορεί να τον επικαλεστεί η ίδια και κανείς άλλος. Να είναι δηλαδή ένας λόγος μοναδικός, μια πρόταση μοναδική στο ψηφοφόρο γιατί να σας ψηφίσει. Γιατί αν δεν με πείσετε γιατί να σας ψηφίσω εγώ; Δεν θα σας ψηφίσω διότι απλά δεν είμαι τρελός, διότι σκέφτομαι πως ότι κάνω στη ζωή μου το κάνω για κάποιο λόγο. Άρα λοιπόν θα πρέπει να μου δώσετε έναν. 

Τώρα, ποια είναι η δυσκολία ουσιαστικά στο ερώτημα γιατί να ψηφίσω γυναίκα; Διότι με τη λογική που μαθαίναμε στο σχολείο, αν λίγο θέλαμε να το παραφράσουμε, είναι το γιατί να ψηφίσω Θάτσερ. Δεν είναι το ίδιο, αλλά είναι περίπου και αυτό το ίδιο. Άρα λοιπόν καταλαβαίνει κανείς ότι δεν είναι τόσο απλό αυτό το ερώτημα και δεν μπορείς να το βάλεις σε μια ομπρέλα.

Για να τα δυσκολέψω λίγο ακόμη τα πράγματα και για να καταλάβουμε ότι ψήφος στη γυναίκα δεν είναι ένα πράγμα, είναι μια τελείως διαφορετική επιλογή, με τελείως διαφορετικά κίνητρα, αρκεί να σκεφτούμε το εξής: ρωτήστε τους ψηφοφόρους γιατί ψήφισαν την Ντόρα Μπακογιάννη, να δούμε πόσοι θα σας πουν: γιατί ήταν γυναίκα και ρωτήστε μετά γιατί ψήφισαν την Φώφη Γεννηματά και πείτε μου αν σας είπαν τους ίδιους λόγους, μετά ρωτήστε γιατί ψήφισαν την Βάσω Παπανδρέου και μετά τη Μαρία Δαμανάκη και μετά την Αλέκα Παπαρήγα και μετά την Φάνη Πάλλη-Πετραλιά και μετά την Έλενα Ράπτη. 

Το γιατί λοιπόν να ψηφίσω γυναίκα φαίνεται ότι δεν είναι ένα πράγμα, δεν μπορούμε δηλαδή να λέμε και να έχει ο άλλος στο μυαλό του και να λέει: ψηφίστε μαύρους ή ψηφίστε πελοποννήσιους. Φαίνεται λοιπόν αν σκεφτεί κανείς ότι κάθε υποψηφιότητα είναι τελείως διαφορετική, που το ψηφίστε γυναίκες έτσι γενικά μπορεί σε κάποιους να μη κάνει νόημα. Σε εμάς και σε εσάς που ασχολείστε με αυτό, που είναι η ζωή σας αυτό, είναι αυτονόητο. Σε πολλούς δεν κάνει. 

Να προσθέσω και κάποια άλλα συγγενή ερωτήματα που θα πρέπει να προσπαθήσει ο καθένας από εμάς να τα απαντήσει, διότι εσάς μπορεί να μην σας απασχολούν, να τα έχετε λυμένα, αλλά δεν τα έχει λυμένα η κοινωνία, διότι αν τα είχε λυμένα η κοινωνία θα παλεύαμε για το 33% των αντρών.

Ποια είναι τα συγγενή ερωτήματα; Πόσο αναγκαίες είναι τελικά οι γυναίκες στη Τοπική Αυτοδιοίκηση; Έχετε την αίσθηση ότι η κοινωνία απαντάει όλη ναι, δηλαδή εντάξει, μας έκαναν τόσο καλό οι άντρες, να ψηφίσουμε τώρα και γυναίκες; Και αν ένας κόσμος απαντάει ότι είναι αναγκαίες, γιατί; Λόγω ισότητας επειδή τις έχουμε αδικήσει; Επειδή διαθέτουν κάποια ιδιαίτερα χαρακτηριστικά; Επειδή γιατί όχι; Επειδή και εγώ είμαι γυναίκα; Επειδή αγαπώ τις γυναίκες; Το πώς θα απαντήσει όμως κανείς σε αυτή την ερώτηση έχει σημασία για το τι καμπάνια θα πρέπει να κάνουμε. 

Άλλα συγγενή ερωτήματα: υπάρχει κάποια διαφορά γυναικείας και αντρικής υποψηφιότητας και αν ναι ποια; Που να μπορούμε να το στηρίξουμε πολύ συγκεκριμένα, όχι γενικώς. Συγκεκριμένα πράγματα ποιες είναι αυτές οι διαφορές. Διαθέτουν πράγματι δηλαδή οι γυναίκες κάποια χαρακτηριστικά; Η γυναικεία υποψηφιότητα; Και τελικά αποτελεί κίνητρο επιλογής το φύλο του υποψηφίου; Λέμε ότι στις εκλογές ψηφίζουμε τους ικανούς. Υπάρχει – και αυτό είναι πολύ σημαντικό – κάποιο όφελος για τον ψηφοφόρο από μια τέτοια επιλογή; Εσάς άμα σας ψηφίσουν σκεφτείτε, τι όφελος θα έχει ο ψηφοφόρος που δεν θα έχει αν ψηφίσει κάποιον άλλον; Και ποιοι θα έχουν όφελος; Όλοι; Οι γυναίκες μόνο; Οι φίλες σας; Ο Δήμος; Μπορούν τελικά οι γυναίκες να τα καταφέρουν; Και αν ναι πώς; Δηλαδή όσο και οι άντρες; Καλύτερα; 

Γιατί δεν υπάρχουν πολλές αιρετές γυναίκες; Δεν απαντούν όλοι έτσι όπως απαντάτε εσείς και το πώς απαντάει έχει σημασία για το αν θα ψηφίσει ή όχι γυναίκα. Τι γνώμη υπάρχει για τις γυναίκες που κατέχουν αξιώματα; Τα έχουν καταφέρει; Δεν τα έχουν καταφέρει; Πώς έχουν ψηφίσει γυναίκες; Σε ποιες περιστάσεις; Στις δημοτικές εκλογές μόνο; Πιο πολύ στις νομαρχιακές; Στις βουλευτικές; Στους συλλόγους; Και γιατί τις ψήφισαν; Τις ψήφισαν επειδή είναι γυναίκες ή επειδή υπάρχουν και άλλοι λόγοι και ποιοι είναι αυτοί οι λόγοι; 

Αν πάμε σε αυτές τις εκλογές – για να κάνω και μια καμπάνια, για να έχουμε έναν ποσοτικό στόχο – πόσες θα μπορούσαν να ψηφίσουν γυναίκες υποψήφιες στις δημοτικές και στις νομαρχιακές εκλογές από τη κοινωνία, σε αυτούς που απευθυνόμαστε; Για ποιο λόγο θα τις ψήφιζαν; Πόσοι είναι αυτοί που δεν θα ψήφιζαν ποτέ γυναίκα; Υπό ποιες προϋποθέσεις όμως αυτοί που μας λένε ότι: εγώ δεν θα ψήφιζα ποτέ γυναίκα, θα τις ψήφιζαν; 

Σε ποιους απευθύνεται η καμπάνια αυτή που λέμε ότι θα κάνουμε; Στις γυναίκες; Σε όλους; Με το ίδιο μήνυμα; Ακούν το ίδιο μήνυμα και οι γυναίκες και οι άντρες; Με τα ίδια μέσα; Εκτιθέμεθα και οι δύο το ίδιο; Και εν πάση περιπτώσει ποιους πάμε να επηρεάσουμε από μια τέτοια επικοινωνία; Για να χρησιμοποιήσω μια κακή λέξη. Δηλαδή τι χαρακτηριστικά θα έχει αυτή η καμπάνια; Θα είναι μια καμπάνια που θα απευθύνεται σε όλη τη κοινωνία ή σε κάποια τμήματα που ακούν μια τέτοια καμπάνια;

Τελειώνω με αυτά, ποια λοιπόν θα πρέπει να είναι τα χαρακτηριστικά μιας τέτοιας καμπάνιας, αν θα πρέπει να είναι λογική ή συναισθηματική η προσέγγιση. Πολλές φορές ακόμα και από τις γυναίκες υποψήφιες έχουν μια αίσθηση ότι η λογική υπερισχύει στο γιατί. Δεν είναι πάντα σωστό αυτό, θυμηθείτε κάποιον τυφλό που καθόταν σε μια γωνία, είχε ένα καρτελάκι μπροστά του και έλεγε: είμαι τυφλός και πέρναγαν και του έριχναν κάποιοι κάποια χρήματα και όταν πέρασε ενας επικοινωνιολόγος και προσέθεσε στο είμαι τυφλός και είναι άνοιξη, είχε πολύ περισσότερη επιτυχία. 

Τελικά έχει νόημα ένα απλό: ψηφίστε γυναίκες; Ή ένα απλό: ψηφίστε και γυναίκες; Μήπως θα ήταν καλύτερο να πούμε: ψηφίστε και άντρες; Έτσι, πιο προχωρημένο. Πόσες γυναίκες θα επιθυμούσαν να θέσουν υποψηφιότητα και στις εκλογές; Για ποιο λόγο δεν το έκαναν ή για ποιο λόγο θέλουν αυτές οι γυναίκες; Ποια είναι τα εμπόδια σε μια τέτοια απόφαση και υπό ποιες προϋποθέσεις θα έθεταν υποψηφιότητα; 

Πάμε πάλι στο γιατί να ψηφίσω γυναίκα και βλέπουμε ότι δεν απαντάμε με την ίδια ευκολία και με τον ίδιο τρόπο σε αυτό το ερώτημα. Ο καθένας έχει τους δικούς του λόγους. Πράγματι συμφωνώ με τον κύριο Σταματάκη ότι το κλειδί είναι η ανάδειξη των δυνατοτήτων, γιατί στις εκλογές δεν ψηφίζουμε άντρες ή γυναίκες, ψηφίζουμε τους ικανότερους υποψηφίους και πράγματι εκεί πρέπει να στραφεί η καμπάνια. Νομίζω ότι δεν πρέπει να είσαστε αρνητικές στη χρήση των στερεοτύπων και δεν αναφέρομαι στα αρνητικά σεξιστικά στερεότυπα, αλλά υπάρχουν και θετικά στερεότυπα που διευκολύνουν μια γυναικεία υποψηφιότητα να προχωρήσει περισσότερο, όπως η νοικοκυροσύνη με τη καλή έννοια, η φροντίδα, η ευαισθησία, η σύνεση, ο δυναμισμός. Θεωρώ η καμπάνια για να γίνει πιο δυνατή, γιατί μια καμπάνια θα είναι, πρέπει να βρεθεί ένα εύρημα το οποίο να το κάνει πολύ πιο δυνατό. 

Θεωρώ, κλείνοντας, ότι θα πρέπει να υπάρχει και η αναγκαιότητα μιας έρευνας για τρεις λόγους. Έρευνα όχι σε αιρετές, αλλά σε αυτές που απευθύνεστε. Θα είναι ένα εργαλείο σχεδιασμού του επικοινωνιακού προγράμματος, διότι θα μας λύσει διάφορα από τα ερωτήματα τα οποία έχουν σημασία και ανέφερα προηγουμένως, θα είναι ένα εργαλείο στρατηγικής μιας γυναικείας υποψηφιότητας. Δεν θα γίνουμε σοφοί, αλλά θα μάθουμε λίγα πράγματα για το πώς σκέφτονται οι άλλοι για εμάς και όχι όπως σκεφτόμαστε εμείς για εμάς. 

Επίσης θα είναι και ένα εργαλείο προβολής και υποστήριξης του επικοινωνιακού προγράμματος ως μέρος αυτού. Δηλαδή στις συγκεντρώσεις που θα γίνουν θα μπορούν να βγουν αποτελέσματα, πολλές φορές επειδή ξέρω και εγώ κάπως – και η κυρία Δεμίρη βέβαια πολύ περισσότερο – πώς λειτουργούν τα ΜΜΕ. Αυτό είναι ένα αγκίστρι. Δηλαδή κάποια στοιχεία, μια έρευνα για το αν ψηφίζουμε γυναίκες, ποιοι τις ψηφίζουμε, σε ποιες περιπτώσεις, τι γνώμη έχουμε για τις αιρετές και τα λοιπά, έχει ένα ενδιαφέρον όπου μπορεί μέσα από αυτό το ενδιαφέρον να βοηθήσει όλο το πρόγραμμα επικοινωνίας. Μια έρευνα – λέει – σε άντρες και γυναίκες.

Αν σας έδινα δύο συμβουλές σήμερα θα ήταν οι εξής: πρώτον, απαντήστε πειστικά, γραπτά, να χωράει μέσα σε ένα πακέτο τσιγάρα η απάντηση γιατί να σας ψηφίσω. Η δεύτερη συμβουλή που θα σας έδινα είναι η εξής: κάντε καμπάνιες, βγάλτε προγράμματα, βγάλτε αφίσες. Ένα πράγμα μετράει πιο πολύ από όλα: πόσους ανθρώπους θα δεις στα μάτια να του εξηγήσεις γιατί πρέπει να σε ψηφίσει και να του σφίξεις το χέρι. Άρα λοιπόν αφήστε τους συνεργάτες σας και τους επικοινωνιολόγους να κάνουν τη δουλειά τους και εσείς βάλτε παπούτσια άνετα και χτυπήστε πόρτες, θα με θυμηθείτε.

Και ένα τελευταίο, γιατί σκεφτόμουν πώς θα κλείσω. Έχετε ακούσει όλοι αυτό το κλισέ πια, ότι πίσω από κάθε πετυχημένο άντρα κρύβεται μια γυναίκα. Βγάλτε τη μπροστά λοιπόν.

Ευχαριστώ πολύ. 

ΠΡΟΕΔΡΕΙΟ: Ευχαριστούμε πολύ τον κύριο Γεράκη και είμαι σίγουρη ότι αν υπήρχε χρόνος θα λαμβάνατε πληθώρα ερωτήσεων και φαντάζομαι θα ακολουθήσουν. Ο χρόνος βιάζεται πάρα πολύ και παρακαλώ την κυρία Ρόουζ Ποθ που είναι και η τελευταία εισηγήτρια σήμερα, Δημοτική Σύμβουλος του Άουκσμπουργκ, ιδρύτρια και Πρόεδρος του Ειδικού Ινστιτούτου για Γυναίκες. Ορίστε, κυρία Ποθ, έχετε τον λόγο. 

Ρ. ΠΟΘ: Καλησπέρα αξιότιμες κυρίες και κύριοι. Πρώτα από όλα συγχαρητήρια για αυτή την διοργάνωση… ΑΓΓΛΙΚΑ

ΠΡΟΕΔΡΕΙΟ: Σας ευχαριστούμε πολύ. Θα κάνουμε ένα διάλειμμα για το γεύμα, μόνο σας παρακαλούμε πάρα πολύ, ξέρετε τι πιεσμένοι που είναι οι χρόνοι, σε μισή ώρα να επανέλθουμε για τη συζήτηση και τις παρεμβάσεις. 

Ευχαριστώ. 

ΔΙΑΛΕΙΜΜΑ
ΠΡΟΕΔΡΕΙΟ: Ποιες φίλες θέλουν να μιλήσουν; Είναι 14 ομιλήτριες. 

Π. ΓΑΖΗ: Δεν ξέρω αν υπάρχουν συγκεκριμένες ερωτήσεις, αν δεν υπάρχουν ερωτήσεις θα πρέπει να ξέρετε ότι αν μας δώσετε γραπτές τοποθετήσεις και έρθουν εντός 15 ημερών θα μπουν στα πρακτικά του Συνεδρίου και στο βιβλίο. Αρκεί να μην είναι σελίδες, να είναι μια τοποθέτηση μέχρι δύο σελίδες και να τις στείλετε είτε στη ΚΕΔΚΕ, είτε στην ΕΝΑΕ στους τομείς Ισότητας – για να μην τα ψάχνουμε – τις όποιες τοποθετήσεις σας επί των ζητημάτων φυσικά που συζητήσαμέ, όχι γενικές και αόριστες. Θα συμπεριληφθούν και οι προτάσεις σας και οι τοποθετήσεις σας. 


Κάνω μια πρόταση: αν δεν υπάρχουν ερωτήσεις και υπάρχουν μόνο τοποθετήσεις θα γίνει η διαδικασία που σας είπα για την οικονομία του χρόνου. Εγώ προτείνω να σας διαβάσω τα συμπεράσματα και αν έχετε να κάνετε προτάσεις επί των συμπερασμάτων, να τα εμπλουτίσετε ή να πείτε ότι αυτό δεν το θέλουμε, δεν μας εκφράζει, να συζητηθούν τώρα. Αν είναι προτάσεις οι οποίες είναι γενικότερες να κατατεθούν και αυτές στα πρακτικά. Είμαστε σύμφωνες ή όχι;

Δ. ΤΣΑΓΔΗ: (εκτός μικροφώνου) 

Π. ΓΑΖΗ: Καλώς. Εγώ κάνω έκκληση στις συναδέλφισσες, επειδή ξέρετε αυτά τα βερμπαλιστικά, τα καπελομάντο και λοιπά είναι άλλες εποχές και θα πρέπει εμείς οι γυναίκες να ξεφύγουμε από τις λογικές τις παλιές των κομμάτων με τα καπελώματα και αυτά. Καμία μας δεν έχει διάθεση να καπελώσει ποιον; Τον εαυτό μας; Τα προβλήματά μας θα καπελώσουμε ή έχουμε τίποτα αντιδικίες; 


Εγώ προτείνω λοιπόν στη κυρία να μας πει τις απόψεις της πρώτη, για να δει πού την καπελώσαμε. Έχετε τον λόγο, για να καταλάβω πού σας καπελώνουμε. 

Δ. ΤΣΑΓΔΗ: Δεν έχει σημασία να τοποθετηθώ εγώ προσωπικά ή όχι. 

Π. ΓΑΖΗ: Όχι, έχει. Καμία κυρία δεν διαμαρτυρήθηκε για καπέλωμα, εσείς διαμαρτυρηθήκατε, εσείς θα μας πείτε τις απόψεις σας και θα μας εξηγήσετε αν δεν τις λέγατε σε ποιο σημείο θα σας καπελώναμε. 

Δ. ΤΣΑΓΔΗ: Προέρχομαι από τον Δήμο Αιγάλεω, είμαι Δημοτική Σύμβουλος, Διοικήτρια Νοσοκομείου, 30 χρόνια συνδικαλίστρια στην ΑΔΕΔΥ και από τον χώρο της υγείας που προέρχομαι. Παρακολούθησα πολύ ταπεινά και σεμνά και το προηγούμενο Συνέδριο που συμμετείχα και τούτο, το προηγούμενο της Κρήτης εννοώ.

Π. ΓΑΖΗ: Δεν είχε καμία σχέση με το δικό μας. 

Δ. ΤΣΑΓΔΗ: Το ξέρω ότι δεν είχε, αλλά μια ίδια γεύση και αίσθηση μου έδωσε. Θέλω να τοποθετηθώ λοιπόν σας παρακαλώ πολύ ως γυναίκα Ελληνίδα, μάνα, που μέσα από τον ρόλο αυτό που μας έχει τάξει η ζωή πρέπει να μπούμε στο γίγνεσθαι του τόπου μας. Αυτός ο ρόλος μας απαιτεί πολύ μόχθο, κόπο, δουλειά και η τοποθέτησή μου θα έχει έννοια όσον αφορά τη ποσόστωση και δεύτερον, όσον αφορά τη τοποθέτηση της ξένης κυρίας – δεν θυμάμαι το όνομά της – πάνω στο ρόλο και στη μέθοδο. 

Να σας πω κάτι; Έχω πολύ καλή διάθεση και πάντα μιλάω καλοπροαίρετα. Αυτό που ξεκίνησα να πω με τη παρέμβασή μου είχε την έννοια ότι είναι πιο παραγωγικό σε οποιοδήποτε Συνέδριο ή ημερίδα γίνεται ένα πολύ μεγάλο χρονικό διάστημα και είδα μέσα από το πρόγραμμα ότι η ανταλλαγή απόψεων αφέθηκε για το τέλος με μια ώρα παρεμβάσεων. Για αυτό το έβαλα και δεν είχε την έννοια αυτό που άφησα να εννοηθεί και για αυτό κάνω και τη τοποθέτηση αυτή. 

Πιστεύω ακράδαντα όσον αφορά τη θέση μας στη ποσόστωση ως γυναίκες, αν θέλετε τη προσωπική μου εκτίμηση μετά από 30 χρόνια…

ΣΥΝΕΔΡΟΙ: (εκτός μικροφώνου) 
Δ. ΤΣΑΓΔΗ: Μισό λεπτό, οι προτάσεις έπονται των τοποθετήσεων, διότι οι προτάσεις όταν βγαίνουν από ένα παραγωγικό διάλογο και ανταλλαγής απόψεων των Συνέδρων θεωρώ ότι είναι πιο συλλογικές και πιο παραγωγικές για εμάς. Πιστεύω ακράδαντα ότι η γυναίκα που θέλει να ασχοληθεί, είτε λέγεται πολιτική, είτε λέγεται συνδικαλισμός, είτε οτιδήποτε άλλο που μπορεί να συμμετέχει επάξια στους άντρες πρέπει να προηγηθεί το χτίσιμο της δουλειάς της, της προσωπικότητάς της μέσα από καθημερινό μόχθο, μέσα από τη καθημερινή συμμετοχή στα κοινά και όχι με το να συμπληρώσουμε ένα ψηφοδέλτιο, διότι απαιτείται αυτό από τη ποσόστωση.


Τι θέλω να πω με αυτό; Για να προετοιμαστεί μια γυναίκα και αν είναι σε μια αστική περιοχή βέβαια είναι πολύ εύκολο, μπορεί άνετα να βγει μπροστά μέσα από τη δουλειά της, μέσα από τα κοινωνικά θέματα, μέσα από οποιοδήποτε τρόπο μορφής συλλογικής δουλειάς να αποκτήσει τη προσωπικότητα που χρειάζεται. Αν θέλει να μην είναι στο τέλος πολιτικάτζης, αλλά να γίνει σωστή πολιτικός, γιατί η γυναίκα έχει έναν ρόλο παραπάνω από τον άντρα: είναι μάνα, γεννάει τη ζωή, έχει ευαισθησία, μπορεί καλύτερα να ασχοληθεί τουλάχιστον με τα κοινωνικά θέματα και το είχε αποδείξει η ιστορία αυτό και αν αυτό δεν το χτίσει μέσα από τη καθημερινή της παρουσία δεν μπορεί στο τέλος να μιλάει ούτε για δημόσιες σχέσεις, ούτε με χρήματα που απαιτούνται για να βγάζει αφίσες και για αυτό έχω αντίθετη άποψη από τη κυρία που μίλησε.


Πιστεύω ακράδαντα όμως ότι για να γίνει αυτό πρέπει όλες εμείς να απαιτήσουμε εκπαίδευση, ανάπτυξη παιδείας, που δεν τη δίνουν ούτε τα σχολεία σήμερα. Να γαλουχηθεί το κορίτσι το μικρό μεγαλώνοντας ότι πρέπει να βγει στη κοινωνία, από μικρή ηλικία, από το σχολείο, από το πανεπιστήμιο, από το σπίτι. Μπορεί να ασχοληθεί με τα κοινά του σχολείου που είναι το παιδί της, με τα συνοικιακά που ξεκίνησαν κάποτε. Μέσα από αυτή τη κοινωνική εμπλοκή που αυτό θα γίνει εφόσον παροτρυνθεί και όχι υποχρεωτικά, μπορεί κάποια στιγμή να καταξιωθεί στο χώρο και να θεωρείται ότι μπορεί να διεκδικήσει μια θέση οπουδήποτε ισάξια με τους άντρες.

Πιστεύω βέβαια ακόμη ότι ήρθε ο καιρός ότι εμείς οι γυναίκες που εκλεγόμαστε στα αστικά κέντρα κάποια στιγμή θα γυρίσει μπούμερανγκ αυτό. Η γυναίκα καταξιώθηκε στις μεγάλες πόλεις, ισότιμα με τους άντρες μπορεί να λειτουργήσει και να διεκδικεί. Κάποιες στιγμές εγώ η υποφαινόμενη αδικήθηκα από τη ποσόστωση μέσα από το κόμμα το οποίο ανήκω, το οποίο έβαλε ποσόστωση στις κομματικές εκλογές και μέσα από το κομμάτι που εκλέχθηκα είχα περισσότερους ψήφους από τους άντρες όταν μπήκε η ποσόστωση ότι έπρεπε να είναι το 30%. Και έτυχε αρκετές γυναίκες να έχουμε ξεπεράσει τις ψήφους των αντρών.

Καταλαβαίνετε ότι στα αστικά κέντρα δεν χρειαζόμαστε πλέον. Το κάνω σαν πρόταση, έστω στο μέλλον και δεν είναι πολύ μακριά το μέλλον που πρέπει να φτάσουμε να διεκδικούμε αυτό. Σας ευχαριστώ πολύ. 

Π. ΓΑΖΗ: Ευχαριστούμε πάρα πολύ. Αυτές είναι απόψεις του γυναικείου κινήματος που τις ακούμε παλαιόθεν, αποτελέσματα της έρευνας. Είναι δεδομένα αυτά και ευχαριστούμε που μας τα ξαναείπατε, αλλά καταλαβαίνετε ότι δεν θα ήταν καπέλωμα αν δεν τα λέγατε. 

ΣΥΝΕΔΡΟΙ: (εκτός μικροφώνου) 
Π. ΓΑΖΗ: Είναι προσωπικές της απόψεις, σας παρακαλώ κάντε ησυχία να τελειώσουμε. Η κυρία Παυλίδου διαδικαστικά.

Β. ΛΕΥΚΕΛΗ: Ένα λεπτό μόνο. Είμαι Πρόεδρος Τοπικού Συμβουλίου του χωριού Ριζίων, δεν είμαι Πρόεδρος Δημοτικού Διαμερίσματος Αθηνών. Έχω δώσει ένα ψήφισμα, δεν θα σας καθυστερήσω, για την υποβάθμιση των Τοπικών Συμβουλίων, που μας φτάνει στο σημείο να γινόμαστε ζητιάνες στους Δημάρχους χωρίς να μπορούμε να δώσουμε έργο στα χωριά μας που μένουμε εδώ πέρα. Δεν είμαστε όπως η Αθήνα που μπορείτε να λειτουργείτε. 

Αποκέντρωση και στήριξη της περιφέρειας που προεκλογικά είχαμε δεσμεύσεις από τον Πρωθυπουργό και τους Βουλευτές, ζητούμε στον καινούργιο Κώδικα να συμπεριληφθούν οι Πρόεδροι Τοπικών Συμβουλίων, να είναι Δημοτικοί Σύμβουλοι και να έχουν δικαίωμα ψήφου, γιατί ακούν όλα τα προβλήματα των χωριών. Εμείς είμαστε στον Έβρο και δεν είμαστε το ίδιο με τους Δήμους που προϋπήρχαν, είμαστε σε νεοσύστατους Δήμους και υπολειτουργούμε. Τον Έβρο να τον θυμάστε πάντα, όχι μόνο στις πλημμύρες και όταν ακούτε τα όπλα των Τούρκων.

Ευχαριστώ. 

Π. ΓΑΖΗ: Θέλετε να ακούσετε τα δικά μας συμπεράσματα και μετά αν έχετε να συμπληρώσετε ή να αφαιρέσετε κάτι; 
Έχουμε πρώτα τον Ευρωπαϊκό Χάρτη για την Ισότητα των Φύλων στις τοπικές κοινωνίες. Είναι μία δέσμευση για την χρήση εξουσιών, για την επίτευξη μεγαλύτερης ισότητας σε τοπικό επίπεδο. Να μπει μέσα στα συμπεράσματα ότι θα πρέπει εμείς οι αιρετές να δουλέψουμε, να φροντίσουμε για την διάδοσή του και να τηρήσουμε την εφαρμογή του. Η κάθε μία στον Δήμο μας και όλες μαζί στην ελληνική κοινωνία. Συμφωνείτε;
ΣΥΝΕΔΡΟΙ: Συμφωνούμε.

Π. ΓΑΖΗ: Η έρευνα. Η έρευνα είναι ένα εργαλείο που θα μας βοηθήσει για την διαμόρφωση των πολιτικών. Θα πρέπει να πούμε ότι μέσα από την έρευνα βγαίνουν κάποια συγκεκριμένα πράγματα τα οποία οφείλουμε και εμείς να τα διευρύνουμε και να τα υλοποιήσουμε και να τα υιοθετήσουμε. 

Πρώτο είναι, μεγαλύτερο ποσοστό συμμετοχής γυναικών στα ψηφοδέλτια. Ενημέρωση με ειδικά σεμινάρια επιμόρφωσης. Κοινωνικές παροχές ώστε να έχει η γυναίκα μεγαλύτερο χρόνο για την συμμετοχή της στα κοινά, καμπάνια ενημέρωσης. Αυτά είναι ουσιαστικά τα σημαντικότερα από την έρευνα. Δεν μπορούμε να την πούμε όλη στα συμπεράσματα. 


Τρίτον. Από το τρίτο θέμα, είναι το θέμα της ποσόστωσης. Εγώ νομίζω ότι θα πρέπει να έχουμε ένα πολύ ισχυρό ομόφωνο ψήφισμα…
ΣΥΝΕΔΡΟΣ: (εκτός μικροφώνου)

Π. ΓΑΖΗ: Είχα σκοπό να το πω αυτό τώρα στην ποσόστωση. Καλύτερα στο τέλος γιατί το ένα θέμα συμπληρώνει το άλλο. 


Για το θέμα της ποσόστωσης. Άσχετα με την εξέλιξη που υπάρχει, εμείς νομίζουμε ότι πρέπει να μείνουμε στην πάγια θέση της προηγούμενης Συνδιάσκεψης, ότι θέλουμε μία ισόρροπη συμμετοχή που να φτάνει στο 50-50 στα ψηφοδέλτια. 

ΣΥΝΕΔΡΟΣ: (εκτός μικροφώνου)

Π. ΓΑΖΗ: Δεν το λέμε να γίνει αύριο. Στόχος μας είναι να υπάρχει ισότιμη εκπροσώπηση. Δεν είπαμε ότι αύριο θα κάνουμε καμία καμπάνια και θα λέμε ότι εμείς θέλουμε πενήντα. Είπαμε ότι στόχος του Συνεδρίου είναι να μην μειωθεί η ποσόστωση, αλλά να τείνει σε μία ισόρροπη συμμετοχή. 

ΣΥΝΕΔΡΟΣ: (εκτός μικροφώνου)

Π. ΓΑΖΗ: Είπα ότι δεν δεχόμαστε μείωση. 

ΣΥΝΕΔΡΟΣ: (εκτός μικροφώνου)

Π. ΓΑΖΗ: Είναι αδύνατον όταν μιλάτε έτσι όλες μαζί να κάνουμε τίποτα. 


Δεν δεχόμαστε καμία μείωση των ποσοστών της γυναικείας συμμετοχής στα ψηφοδέλτια της Αυτοδιοίκησης. Απαιτούμε περισσότερες γυναίκες από τα κόμματα να είναι επικεφαλής των συνδυασμών και θέλουμε η ποσόστωση να τείνει σε μία ισόρροπη συμμετοχή έτσι όπως είναι διαρθρωμένη και η κοινωνία μας. 

ΣΥΝΕΔΡΟΣ: (εκτός μικροφώνου)

Π. ΓΑΖΗ: Για τις δομές ισότητας. Με ευθύνη της ΚΕΔΚΕ και της ΕΝΑΕ και με τις Επιτροπές Ισότητας, με το σύνολο του δυναμικού τους, να προωθηθούν και να συντονιστεί το έργο των Οργανισμών Αυτοδιοίκησης για τις πολιτικές ισότητας. Να κοιτάξουμε σύμφωνα και με τα στοιχεία της έρευνας, να κάνουμε μία τελική πρόταση για τις δομές ισότητας που θεωρούμε ότι θα πρέπει να λειτουργούν σε κάθε Δήμο και σε κάθε Νομαρχία. 

Τώρα, το πώς θα λειτουργούν, αν θα είναι ενταγμένες σε μία γενικότερη δομή κοινωνικών παροχών ή όχι, θα κάνουμε  συγκεκριμένη πρόταση για αυτό. 
ΣΥΝΕΔΡΟΣ: (εκτός μικροφώνου)

Π.  ΓΑΖΗ: Για την σχέση γυναίκας, πολιτικής και μέσων μαζικής ενημέρωσης. Νομίζω ότι εδώ πέρα τέθηκαν πάρα πολύ σημαντικές προτάσεις από την κυρία Δεμίρη και την ευχαριστούμε πάρα πολύ.

Πρώτον, θα πρέπει να κάνουμε τις κατάλληλες κινήσεις και τα κατάλληλα διαβήματα ώστε να υπάρχει πρόνοια διεύρυνσης του θεσμού της πολιτικής πολυφωνίας. Δηλαδή, για το Ραδιοτηλεοπτικό να ισχύουν και για την Αυτοδιοίκηση ότι ισχύει και για τα κόμματα. Να τεθούν θέματα στο νομοσχέδιο για την αδειοδότηση, για την μεταχείριση της γυναίκας και να καταλυθούν τα στερεότυπα. Να έχει διαφορετική μεταχείριση. 

Αυτές οι προτάσεις να γίνουν και στο Ραδιοτηλεοπτικό Συμβούλιο και να υπάρξει μέριμνά μας ότι όταν βλέπουμε πρακτικές εξαπάτησης, με την συμπαράσταση της ΚΕΔΚΕ και της ΕΝΑΕ ώστε να έχει μεγαλύτερο κύρος, να γίνονται καταγγελίες ώστε να περιφρουρήσουμε αυτά τα πράγματα. 

Στο έβδομο, είναι για τα θέματα επικοινωνίας. Όπως ειπώθηκε, 25.000 αιρετές θα μπουν στην μάχη της Αυτοδιοίκησης. Νομίζω ότι πρέπει να υιοθετήσουμε την πρόταση που σε γενικές γραμμές έχει τα εξής στοιχεία: πρώτα από όλα να γίνει μία έρευνα πανελλαδική ώστε να πάρουμε τα κατάλληλα στοιχεία πριν καταρτίσουμε ένα επικοινωνιακό πρόγραμμα, στο οποίο θα κάνουμε πρόταση να χρηματοδοτηθεί από την ΚΕΔΚΕ, από την ΕΝΑΕ και την Γενική Γραμματεία Ισότητας. Η καμπάνια να είναι επιθετική, να είναι επιστημονική και πολύ συγκεκριμένη και επιθετική και νομίζω ότι με αυτά, γιατί μπορούμε να πούμε ότι ολοκληρώσαμε εκτός αν γίνει κάποια πρόταση που θα την υιοθετήσουμε φυσικά, τα συμπεράσματα σύμφωνα με την θεματολογία του Συνεδρίου μας και φυσικά με έναν πρόλογο που θα αναφερόμαστε ότι εμείς οι γυναίκες που είμαστε φορείς νέων ιδεών, που έχουμε και τις ευαισθησίες μας που δεν θέλουμε να τις απεμπολήσουμε, θέλουμε να υπάρχει ειρήνη στον πλανήτη και θα είμαστε κοντά στους αγωνιζόμενους λαούς του Ιράν, του Ιράκ και της Παλαιστίνης. 

ΣΥΝΕΔΡΟΣ: (εκτός μικροφώνου)

Π. ΓΑΖΗ: Θα αναπτυχθούν στο site. Τώρα είναι πάρα πολύ πρόχειρα. 

ΣΥΝΕΔΡΟΣ: (εκτός μικροφώνου)

Π. ΓΑΖΗ: Πείτε μας αν έχετε να συμπληρώσετε κάτι στις συγκεκριμένες προτάσεις. Παρακαλώ όμως στο μικρόφωνο για να καταγραφεί. 

ΣΥΝΕΔΡΟΣ: Ισχύει η πρόταση που κάναμε ότι εάν έχετε κάτι καινούργιο, να το καταθέστε αντίστοιχα στην ΕΝΑΕ και στην ΚΕΔΚΕ. Στο site της ΕΝΑΕ και της ΚΕΔΚΕ.

ΣΥΝΕΔΡΟΣ: Σύμφωνα και με το τελευταίο που είπε η κυρία Γαζή, με το οποίο συμφωνώ απόλυτα, για τα θέματα της ειρήνης και λοιπά, νομίζω ότι πρέπει να υπάρξει ένα ψήφισμα από την μεριά της συνέλευσης της δικής μας, που αφορά το θέμα του Ιράν. Νομίζω έχει μία μεγαλύτερη επικαιρότητα, δηλαδή να επικεντρώνεται περισσότερο το ζήτημα στην ανάγκη να κυριαρχήσει η διπλωματία και όχι να υπάρξουν αυτές οι φωνές πολέμου και τα λοιπά. Νομίζω ότι είναι μία ομόθυμη απόφαση, άποψη όλων μας νομίζω και το λέω αυτό εγώ διότι έχουμε – είμαι από τα Χανιά – στην περιοχή μας τις βάσεις της Σούδας, όπου ξέρετε τι πρόβλημα έχουμε ουσιαστικό. 


Σας παρακαλώ λοιπόν πάρα πολύ, να υπάρξει ένα ψήφισμα από την μεριά και της συνέλευσης και της σημερινής σχετικά με το θέμα αυτό. 

Σας ευχαριστώ.

Π. ΓΑΖΗ: Να το ολοκληρώσουμε αυτό, ότι η σημασία της γυναίκας στην ειρήνη θεωρώ ότι είναι σημαντική. Είναι αυτή που σηκώνει ένα φορτίο της καθημερινότητας. 


Εγώ το έβαλα πιο γενικά γιατί οι ανακατατάξεις οι πολιτικές που υπάρχουν δεν είναι μόνο του Ιράν, είναι γενικότερα στον χώρο της Μέσης Ανατολής και βλέπουμε τώρα και στην Παλαιστίνη τι κατάσταση επικρατεί και στο Ιράκ και παντού. 
Α. ΑΔΑΜΟΠΟΥΛΟΥ: Αδαμοπούλου Αικατερίνη από την Νομαρχία Αθηνών. Αν και το απέφυγα τόση ώρα γιατί φοβάμαι ότι θα χάσω το αεροπλάνο, να πω το εξής: πιστεύω ότι πέρα από το οτιδήποτε και επειδή ακούστηκε πάρα πολύ και σωστά το πρωί για μία ακόμα ενίσχυση των αρμοδιοτήτων του Γενικού Γραμματέα της Περιφέρειας και επειδή πάγια θέση μας είναι όχι απλά η εκλογή του αιρετού Περιφερειακού, αλλά γενικά η αναδόμηση σε σχέση… Δεν το άκουσα, αν το συμπληρώσαμε, καλώς.
ΣΥΝΕΔΡΟΣ: (εκτός μικροφώνου)

Α. ΑΔΑΜΟΠΟΥΛΟΥ: Όχι, στις τοποθετήσεις από τον Δημοτικό Κώδικα φαίνεται. Ακόμα και με την ακύρωση των αποφάσεων των Δημοτικών Συμβουλίων και λοιπά. Επειδή λοιπόν έχουμε το περιθώριο ακόμα της αντίδρασης, μαζί με την ποσόστωση και επειδή θεωρώ ότι είναι κάτι το οποίο θα είναι μεγάλο κτύπημα τουλάχιστον στο άμεσο μέλλον, να συμπεριλάβουμε και αυτό. Ότι είμαστε εναντίον οποιασδήποτε ενίσχυσης των αρμοδιοτήτων του Γενικού Γραμματέα της Περιφέρειας και ίσα-ίσα εμείς θεωρούμε ότι οι αρμοδιότητες και οι αποφάσεις των Δημοτικών και Νομαρχιακών Συμβουλίων είναι τόσο ισχυρές που δεν χρειάζονται αυτού του είδους την αντιδημοκρατική θα έλεγα, θέση και στάση. 


Επίσης, εδώ τώρα ευκαιρία είναι προς το τέλος, να πω ότι καλό είναι όταν είμαστε δημοκρατικοί και λειτουργούμε δημοκρατικά και χαίρομαι που είναι ο κύριος Χρονόπουλος εδώ, διότι δεν έκανα παρέμβαση ως Αντιπρόεδρος του Δικτύου Αιρετών Γυναικών Α΄ και Β΄ Βαθμού Τοπικής Αυτοδιοίκησης, το οποίο είναι απόλυτα νόμιμα εκλεγμένο, λειτουργεί εδώ και οκτώ χρόνια, είναι το μοναδικό Δίκτυο το οποίο υπάρχει και συμπεριλαμβάνει και τον Α΄ και τον Β΄ Βαθμό και είναι κρίμα που ο κύριος Χρονόπουλος όταν ζητήσαμε να τοποθετηθούμε ως Δίκτυο Αιρετών Γυναικών και ενώ γνωρίζετε ότι αναγνωρίζεται και από την Ευρωπαϊκή Ένωση και μελλοντικά θα έχουμε και την δυνατότητα χρηματοδοτήσεων, μου απήντησε: «Δεν σας αναγνωρίζουμε.»


Γεια σας συναδέλφισσες. 

ΣΥΝΕΔΡΟΣ: Η ΚΕΔΚΕ και η ΕΝΑΕ έχουμε πάρει μία απόφαση για τις αιρετές γυναίκες. Κάναμε την πρώτη μας Συνδιάσκεψη, τώρα κάναμε την δεύτερη. Το Δίκτυο ζήτησε να έρθει να κάνει έναν χαιρετισμό. Εμείς έχουμε καθιερώσει αυτές τις διαδικασίες και δεν μπορούσαμε να έχουμε παράλληλη δράση με αυτήν την διαδικασία. 
Π. ΓΑΖΗ: Ακούστε να δείτε. Οι Επιτροπές Ισότητας της ΚΕΔΚΕ και της ΕΝΑΕ, είναι τα θεσμικά Όργανα των κορυφαίων Οργάνων της Αυτοδιοίκησης. Στην προηγούμενη Συνδιάσκεψή μας είχαμε δεχθεί και αποδεχτεί τον καθοριστικό ρόλο που έπαιξαν τα Δίκτυα ή το Δίκτυο, γιατί εγώ ξέρω δύο Δίκτυα, ξέρω και τρίτο και τέταρτο Δίκτυο, για όλο αυτό το διάστημα που κακώς δεν υπήρχαν Επιτροπές Ισότητας ούτε στην ΚΕΔΚΕ ούτε στην ΕΝΑΕ. Βέβαια, τα Δίκτυα πρέπει να υπάρχουν και καλά κάνουν και υπάρχουν και όπου μπορούμε θα έχουμε την συνεργασία που απαιτείται και τις έχουμε καλέσει να έχουμε συνεργασία μαζί. 

Εδώ όμως θα πρέπει να σας πω ότι επίσημα, όχι δεν μπορούσαν να εκπροσωπήσουν το Δίκτυο, δεν μπορούσαν να μπουν στον κατάλογο των επισήμων προσκεκλημένων γιατί είναι Δίκτυο το οποίο δεν έχει θεσμική εκπροσώπηση στα συντεταγμένα Όργανα της Πολιτείας. Όχι ότι δεν μπορούσε να τοποθετηθεί. 
Μετά, υπάρχει μία διαμάχη μεταξύ των δύο Δικτύων. Δεν είναι το Δίκτυο που εκπροσωπεί η κυρία Αδαμοπούλου, είναι το άλλο Δίκτυο και θα πρέπει να το πούμε εδώ, που έκανε στα Χανιά και κάνει στο Βόλο, το οποίο το έχουμε καλέσει πάμπολλες φορές σε συνεργασία και με συγχωρείτε αγαπητές συναδέλφισσες, την συνεργασία με τις Επιτροπές Ισότητας της ΚΕΔΚΕ και της ΕΝΑΕ, την εννοεί να ζητά χρήματα παραμονές που κάνει το συνέδριό του και καμία άλλη συνεργασία. Εμείς αυτήν την συνεργασία δεν την δεχόμαστε. 

ΣΥΝΕΔΡΟΣ: (εκτός μικροφώνου)

Π. ΓΑΖΗ: Ναι, βέβαια και τις τιμούμε τις εκλεγμένες γυναίκες, αλλά οι εκλεγμένες γυναίκες θα πρέπει να έχουν μία αντιμετώπιση με τις άλλες τις εκλεγμένες γυναίκες και τα θεσμικά τους Όργανα και να έχουν μία συνεργασία την οποία εμείς πάντα τους την ζητούμε δημοσίως και ποτέ δεν έχουν έρθει, ούτε καν πρόσκληση δεν μας  στέλνουν.

Σ. ΑΓΓΕΛΙΔΟΥ: Αγγελίδου Σταυρούλα, Νομαρχιακή Σύμβουλος Αθηνών, μέλος της Επιτροπής Ισότητας της ΕΝΑΕ. Για ένα λεπτό συναδέλφισσες, να κάνω μία παρέμβαση στα συμπεράσματα. Θα ήθελα να συμπληρώσω στα συμπεράσματα του Συνεδρίου, επειδή ο Πρόεδρος της ΚΕΔΚΕ, ο Πάρις ο Κουκουλόπουλος, είπε ότι άμεσα θα καταθέσει προτάσεις για την αναθεώρηση του Συντάγματος σε συνεργασία η ΚΕΔΚΕ με την ΕΝΑΕ, αφού γίνει μία διαδικασία βέβαια κορυφαία για την Τοπική Αυτοδιοίκηση, θα ήθελα όλες μας τα συμπεράσματα στο σύνολό τους να κατατεθούν σε αυτήν την κορυφαία διαδικασία και θα είναι συμπεράσματα Συνεδρίου των εκλεγμένων γυναικών Α΄ και Β΄ Βαθμού, είτε είναι για τα ποσοστά, είτε για όποιο άλλο θέμα είναι τα συμπεράσματά μας, ούτως ώστε στο σύνόλο τους όλα τα συμπεράσματα να μπουν με εισήγηση, θα το αναλάβει αυτό το Προεδρείο εδώ. Η εισήγηση στο συνέδριο, συνδιάσκεψη, διαλογισμός, όποιος και να είναι αυτός, ΕΝΑΕ και ΚΕΔΚΕ, για την αναθεώρηση του Συντάγματος, να μπουν αυτούσια τα συμπεράσματα αυτής της Συνδιάσκεψης με εισήγησή μας στο σύνολό τους για ψήφισμα από την συγκεκριμένη διαδικασία. 

Ευχαριστώ. Αυτή είναι η διαδικαστική πρόταση. 

Μ. ΜΠΑΪΜΑΚΗ: Ήθελα πολύ να ευχαριστήσω την κυρία Γαζή, την οποία γνωρίζω από τότε που ήταν Δήμαρχος στον τόπο της. Την συγχαίρω για όλη αυτήν την πρόοδο που σημείωσε και επειδή με τιμά που είναι γυναίκα, ήθελα όμως να πω κάτι, να σταθώ σε ένα σημείο. 


Εάν σήμερα και πέρσι και φέτος έχουμε ένα επίπεδο σε αυτήν την Συνδιάσκεψη, οφείλεται εν μέρει και από αυτά τα Δίκτυα των γυναικών που προετοίμασαν για να φτάσουμε σε αυτό το επίπεδο. Για αυτό το ότι αυτοί που ηγούνται αυτά τα Δίκτυα δεν έχουν κάνει αυτό, δεν είναι θέμα όμως για όλες εμάς που ακολουθούμε πραγματικά γιατί πιστεύουμε ότι από κάθε συνέδριο, από κάθε συνδιάσκεψη, θα βγει κάτι σωστό και σταθερό για την περαιτέρω πορεία μας. 


Σας ευχαριστώ και εύχομαι του χρόνου να είμαστε όλες μαζί.

Π. ΓΑΖΗ: Να κάνουμε κάποιες ανακοινώσεις πριν κλείσουμε τις εργασίες του Συνεδρίου. 

ΣΥΝΕΔΡΟΣ: (εκτός μικροφώνου)

Π. ΓΑΖΗ: Μόνο που θα πρέπει να πούμε ότι εμείς ήμαστε εδώ στις εννέα η ώρα το πρωί και οι σύνεδροι ήρθαν μετά τις δέκα και φάγαμε μία ώρα χωρίς νόημα  στο να περιμένουμε. Η συνέπεια η δική μας καθορίζει και τον χρόνο μας. 

ΣΥΝΕΔΡΟΣ: Να πω ότι ο θεσμοθετημένος εκφραστής των εκλεγμένων γυναικών είναι η Επιτροπή Ισότητας της ΚΕΔΚΕ και της ΕΝΑΕ. Αυτό θα πρέπει να το γνωρίζουμε άνευ εταίρου, να ξέρουμε σε ποιον απευθυνόμαστε. Όμως επειδή εγώ πιστεύω στην αντίληψη που λέει ότι θα πρέπει να αφήσουμε τα λουλούδια να ανθίσουν, γιατί μέσα από εκεί γίνονται διεργασίες και τα λοιπά και πραγματικά εκπαιδευτήκαμε και αποκτήσαμε μία παιδεία από τα Δίκτυα αυτά στα οποία συμμετείχαμε, θέλω να παρακαλέσω το εξής στην Επιτροπή Ισότητας. Να υπάρξει ικανός χρόνος, έγκαιρα πάντοτε να ειδοποιούμαστε για το Συνέδριο, για το που θα διενεργείται το Συνέδριο και για τις θεματικές τις οποίες πρόκειται να επεξεργαστούμε. Νομίζω ότι έτσι τα συνέδριά μας θα είναι πιο αποτελεσματικά. 

Σας ευχαριστώ. Να έχουμε καλή επιτυχία και του χρόνου στο επανειδείν. 

ΣΥΝΕΔΡΟΣ: Θέλω να κάνω μία πρόταση σχετικά με τις δομές και τις υπηρεσίες κοινωνικών παροχών, που μπήκε εδώ από το Συνέδριο ότι πρέπει να ζητήσουμε από τους Δήμους μας να συστήσουν. 


Επειδή αυτές οι δομές έτσι όπως ακούστηκαν και μέσα από τον Κώδικα, στην χρηματοδότησή τους μιλάμε μόνο ή για ευρωπαϊκά προγράμματα που έχουν συνήθως ημερομηνία λήξης ή για την σύμπραξη δημόσιου και ιδιωτικού τομέα που είναι αμφίβολο το αποτέλεσμα, δεν έχει δοκιμαστεί, θα ήθελα να προτείνω να ζητήσουμε κρατική επιχορήγηση για την στήριξη αυτών των δομών και των κοινωνικών υπηρεσιών που θα βοηθήσουν την γυναίκα και την συμμετοχή της στα κέντρα λήψης των αποφάσεων. 

Π. ΓΑΖΗ: Σε αυτό ξέρετε έχει κάποιο δίκιο η συναδέλφισσα, αλλά υπάρχει ολόκληρο πρόγραμμα της Αυτοδιοίκησης και για την Νομαρχιακή και για την Τοπική, που ζητούν συγκεκριμένα ποσοστά για τις ενέργειές τους, για να καλύψουν τις κοινωνικές δομές και λοιπά. 

ΣΥΝΕΔΡΟΣ: Χίλια συγνώμη, αλλά είναι πάρα πολύ σημαντικό και αφορά τον Κώδικα Δήμων και Κοινοτήτων, τις νέες ρυθμίσεις. Από την στιγμή που δεν έχει ψηφιστεί ακόμα ο Κώδικας, προτείνω το εξής: Οι Επιτροπές του Άρθρου 18 να συνεδριάζουν στις κατά τόπους Νομαρχίες και όχι στην Περιφέρεια. Είναι πάρα πολύ δύσκολο αυτό, να μετακινούνται οι Δήμαρχοι ή οι ενδιαφερόμενοι από τους Δήμους στην Περιφέρεια. Ένα αυτό. Όπως και προηγούμενα συνεδρίαζαν στις κατά τόπους Νομαρχίες. 

Δεύτερη πρόταση. Υπάρχει μια ασάφεια όσον αφορά την πρόσκληση για τις συνεδριάσεις των Δημοτικών Συμβουλίων. Λέει πέντε μέρες και δεν διευκρινίζει αν είναι εργάσιμες ημέρες. Τι συμβαίνει αγαπητές φίλες; Συμβαίνει το εξής: να στέλνεται η πρόσκληση Παρασκευή μεσημέρι, Σάββατο αργία, Κυριακή αργία, Πρωτομαγιά αργία και την Τρίτη να έχεις συνεδρίαση. Πότε θα προλάβεις εσύ να ενημερωθείς από τον φάκελο; Αυτό θα ήθελα να συμπεριληφθεί στις νέες ρυθμίσεις, πρόταση από εμάς να γίνει.


Σας ευχαριστώ.

Π. ΓΑΖΗ: Να πούμε μερικά πρακτικά πράγματα. Καταρχήν κάποιες έχουν κρατήσει από αμέλεια προφανώς γιατί είναι άχρηστα πράγματα, τους δέκτες, τα ακουστικά που πήραν, που είναι ένα μεγάλο κόστος για εμάς αν χαθούν. Να τα επιστρέψουν στην Γραμματεία. 

Δεύτερον. Στις πέντε και μισή φεύγουμε για την εκδρομή στην Δαδιά και το Σουφλί και θα έρθουμε το βράδυ. Θα πάμε στην Δαδιά, εκεί έχουν φτιάξει οι γυναίκες να προσφέρουμε κάποια πίτα και μετά θα πάμε στο Σουφλί να κάνουμε μία βόλτα, να φάμε ελεύθερα ο καθένας και λοιπά. 


Αύριο στις επτά η ώρα φεύγουμε για Αδριανούπολη. Όποια δεν είναι στις επτά, δεν θα την πάρουμε μαζί. Δεν θα περιμένουμε, γιατί αν περιμένουμε θα χάσουν στην επιστροφή το αεροπλάνο. Να μην ξεχάσουν τα διαβατήριά τους. 


Η κυρία Ζωίδου έχει να σας κάνει άλλη μία ενημέρωση.

ΣΥΝΕΔΡΟΣ: (εκτός μικροφώνου)
Π. ΓΑΖΗ: Ήταν αίτημα των γυναικών του Συνεδρίου. Κλείνω με το εξής: η έρευνα αυτή που γίνεται, έχουν σταλεί ερωτηματολόγια στους Δήμους. Θα πρέπει όλες να βοηθήσετε ώστε αυτά να επιστραφούν συμπληρωμένα στην ΠΕΤΑ. 

Θα ήθελα επίσης να στείλουμε τις ευχές μας, που είναι σήμερα η γιορτή της Μητέρας, σε όλες τις νυν μητέρες και όσες γίνουν στο μέλλον. 


Θα ήθελα από πλευράς και των δύο Επιτροπών, εκ μέρους και των δύο Επιτροπών, να ευχαριστήσουμε και τον Δήμαρχο Αλεξανδρούπολης και τον Νομάρχη και τις Δημοτικές και Νομαρχιακές Συμβούλους και την κυρία Ζωίδου που είναι εδώ Πρόεδρος του Δημοτικού Συμβουλίου Αλεξανδρούπολης, για την βοήθειά τους. Θα ήθελα να ευχαριστήσω τις υπαλλήλους και τους υπαλλήλους της ΚΕΔΚΕ, της ΕΝΑΕ και της ΠΕΤΑ, για την συμμετοχή τους την ενεργή και την βοήθεια που είχαμε στην διεξαγωγή του Συνεδρίου.
ΣΥΝΕΔΡΟΣ: (εκτός μικροφώνου)

Π. ΓΑΖΗ: Μα έχω μία ώρα που ρωτώ τι συμπληρωματικές προτάσεις έχετε στα συμπεράσματα. Όποια ήθελε, ήρθε εδώ, πήρε τον λόγο, έκανε τις προτάσεις της. 


Νομίζω ότι δεν δίνουμε και την καλύτερη εικόνα στο κλείσιμο του Συνεδρίου. Καλύτερα είναι να το επισπεύσουμε. Εγώ θα ήθελα ιδιαίτερα να ευχαριστήσω τους εισηγητές του Συνεδρίου, που όλοι πραγματικά μας βοήθησαν και μας εμπλούτισαν με τις προτάσεις τους και τις απόψεις και αποκτήσαμε και εμείς ένα κομμάτι από την δική τους εμπειρία. Ήταν όλοι πάρα πολύ καλοί και νομίζω ότι οφείλουμε όλοι να τους πούμε ένα ευχαριστώ. 

Σε δε όλες εσάς, που θεωρώ ότι όλες θα ξανά είστε υποψήφιες και θα πείσετε και άλλες να είναι υποψήφιες, επειδή είμαστε πλέον στην τελική ευθεία των εκλογών, θέλω να ευχηθώ να κατακτήσετε πρωτιές, όχι μόνο επιτυχία, μία και είστε και οι πιο συνειδητοποιημένες από τις υποψήφιες που είναι στον χώρο και θα  δώσουν την μάχη των Δημοτικών και των Νομαρχιακών Εκλογών. 


Καλή επιτυχία σε όλες και πραγματικά να είμαστε πάλι μαζί με διαφορετικά θέματα και πιο μπροστά από αυτά που συζητάμε σήμερα.
ΖΩΙΔΟΥ: Θα ήθελα να ευχαριστήσω και εγώ με την σειρά μου τις Επιτροπές Ισότητας της ΚΕΔΚΕ και της ΕΝΑΕ για άλλη μια φορά που επιλέξανε την πόλη μας για την διοργάνωση αυτού του Συνεδρίου και να σας προτείνω ότι για όσες δεν θα επισκεφτείτε το απόγευμα την Δαδιά και μείνετε εδώ, έχει λόγω του εορτασμού των Ελευθερίων σήμερα, στην πλατεία του Φάρου στις οκτώ και μισή θα έχει κάποια χορευτικά συγκροτήματα. 

Βέβαια, εμείς λόγω της εκδρομής της Δαδιάς δεν φροντίσαμε να υπάρχουν πούλμαν γιατί δεν ξέραμε αν θα υπάρχουν κάποιοι, αλλά το κόστος ενός ταξί είναι πολύ λίγο για να βρεθείτε από το ξενοδοχείο εκεί. 


Σας ευχαριστούμε θερμά για άλλη μια φορά.
«ΓΥΝΑΙΚΕΣ ΣΤΗΝ ΑΥΤΟΔΙΟΙΚΗΣΗ:

